
1. INTRODUCERE 


Lucrarea “Primii paşi în chirurgie” îşi propune să fie un ghid 
pentru însuşirea manevrelor de bază, necesar educaţiei clinice a 
studenţilor, a stagiarilor şi a rezidenţilor în medicină. Cuprinsul acestui 
ghid acoperă programele analitice de lucrări practice ale acestora. 


Din raţiuni didactice fiecare capitol este prezentat după o schemă 
şablon care să faciliteze însuşirea noţiunilor şi care să permită ulterioare 
completări. 


Efortul autorilor a vizat prezentarea celor mai recente noţiuni, 
excluzând datele istorice sau perimate. 


Sugestiile colegilor şi ale beneficiarilor ca şi viitoarele achiziţii din 
domeniu pot contribui la eventuale reeditări. 


Autorii. 


2. ORGANIZAREA SERVICIULUI 
CHIRURGICAL 


Necesitatea asigurării unei asistenţe sanitare de calitate impune 
adoptarea unei legislații corespunzătoare care să creeze cadrul 
organizatoric adecvat. 


Plecând de la principiul că principala bogăţie a unui om este 
starea de sănătate, aceasta trebuie astfel conştientizată încât să nu mai 
fie apreciată doar când este pierdută. Pentru aceasta este nevoie de un 
nivel de trai şi un nivel educaţional corespunzător al populaţiei. În plus, se 
impune creşterea aportului medicinei profilactice care este cea mai 
eficace şi profitabilă pentru pacient. 


Şi pentru că, totuşi, mai devreme sau mai târziu, starea de 
sănătate se pierde trebuie asigurate cele mai bune şi mai eficiente condiţii 
ca ea să fie recuperată. Aceasta impune organizarea unei reţele sanitare 
complexe şi specializate, corespunzător dotată şi pregătirea personalului. 


Asigurarea asistenţei chirurgicale presupune, în funcţie de tipul 
patologiei, participarea unor eşaloane specializate. 


Din raţiuni practice şi economice serviciul chirurgical este 
organizat pe specialităţi, iar acestea pe sectoare: ambulatorul, staţionarul, 
blocul operator, staţia de sterilizare şi serviciul de terapie intensivă. 


Ambulatorul 


Este parte integrantă a fiecărui serviciu, care asigură asistenţa 
medicală fără internarea bolnavului. 

La acest nivel se efectuează consultaţia medicală de specialitate, 
se stabileşte diagnosticul (inclusiv prin explorări paraclinice), se indică şi, 
în cazurile simple, se aplică terapia corespunzătoare, iar în celelalte se 
programează internarea şi chiar intervenţia chirurgicală şi se 
dispensarizează postoperator bolnavii. 


Ambulatorul trebuie organizat astfel încât să poată acoperi toate 
aceste activităţi. El trebuie să cuprindă: sala de consultaţii, sala de mici 
intervenţii şi o registratură-arhivă. 


Sala de consultaţii trebuie să fie dotată cu o canapea, o masă 
ginecologică, o sursă de lumină, un cărucior pentru instrumentar, 
materiale sanitare şi dulapuri pentru acestea. 


Sala de operaţie din ambulator trebuie să aibă aceeaşi dotare cu 
aceea din blocul operator (masă de operaţie, lampă scialitică, masă de 
instrumente, aparat de anestezie, aspirator medical, bisturiu electric) şi să 
îndeplinească aceleaşi condiţii arhitecturale, de încălzire, iluminare şi 
ventilare ca şi aceasta. 


Arhiva trebuie să cuprindă documentele medicale ale fiecărui 
pacient care a fost consultat, investigat şi testat la nivel de ambulatoriu, 
pentru o corectă dispensarizare chiar dacă dosarul medical al fiecărui 
pacient este arhivat de medicul de familie. 


În privinţa personalului trebuie să aibă medici, personal mediu şi 
de îngrijire, precum şi secretară medicală. 


O menţiune specială în privinţa medicilor - aceştia trebuie să fie 
cei ce lucrează şi în staționar. Ei vor avea un program în staționar şi un 
altul periodic în ambulator. Numai în acest mod ei vor putea consulta 
bolnavii, vor stabili diagnosticul, vor face programări pentru internare şi 
operaţie şi îi vor urmări în postoperator. 


Astfel se va realiza unitatea ambulator - staționar care reprezintă 
cea mai eficace şi mai economică modalitate de asistenţă sanitară. 

Staţionarul 


În toate manualele clasice sunt descrise saloanele de bolnavi din 
punct de vedere al caracteristicilor arhitectonice şi de dotare. 


Tinem să precizăm că, deşi aceste date rămân valabile, este de 
dorit să se respecte şi alte principii şi anume cele legate de confortul şi 
intimitatea bolnavului. Astfel sunt de preferat rezervele de 1-2 paturi, iar în 
cazul saloanelor mari boxarea acestora. Rezervele vor avea în dotare pe 
lângă pat, noptieră, masă şi scaun, instalaţii pentru “fluidele medicale” şi 
alte comodităţi (grup sanitar, telefon, radio, televizor). 


În aceste condiţii nu mai este obligatorie existenţa în staționar a 
sălilor de mese şi nici chiar a celor de pansament. Acestea, mai ales 
sălile de pansamente sunt necesare efectuării unor manevre 
intervenţionale sau explorări particulare. 


Reducerea numărului de paturi în staţionarele noastre poate fi 
compensată prin folosirea lor raţională şi prin rulajul rapid al bolnavilor. 


Pentru buna colaborare a celor două sectoare ale serviciului 
chirurgical, ambulatorul şi staţionarul, acestea trebuie să aibă acelaşi 
personal medical superior. 


Staţionarul trebuie văzut ca un spaţiu de cazare (hotelier) de 
calitate ridicată unde bolnavii trebuie să beneficieze de condiţii optime. 


Blocul operator 


Element particular în serviciul chirurgical, blocul operator trebuie 
organizat şi dotat pentru a corespunde principiilor asepsiei şi antisepsiei, 
complexităţii şi eficienţei activităţilor ce se desfăşoară la acest nivel. 

Un aspect particular pentru spitalele pavilionare, unde fiecare 
clinică chirurgicală îşi are propriul bloc operator, este acela al dotării şi 


eficienţei. Acest tip de organizare este nerentabil. El trebuie înlocuit cu un 
model organizatoric mult mai economic şi mai performant. Un astfel de 

model organizatoric presupune existenţa unui bloc operator centralizat pe 
spital (aşa cum sunt sau ar trebui să fie şi alte servicii specializate — de 
imagerie medicală, de endoscopie, de explorări funcţionale, de explorări 
izotopice, etc.). 


Blocul operator centralizat presupune o organizare şi o 
funcţionalitate complexe care să permită efectuarea intervențiilor 
chirurgicale cele mai diverse şi mai complexe, cu maximum de siguranţă 
şi eficacitate. În funcţie de numărul sălilor de operaţii sunt descrise 
multiple planuri de construcţie a blocurilor operatorii. 


Acesta trebuie să cuprindă încăperi cu destinaţie specială: săli de 
operaţii, sală de pregătire a medicilor, cameră de filtru, cameră de 
inducția anesteziei şi de trezire a bolnavilor, sală de depozitare 
instrumente şi materiale sterile şi a celor folosite; să aibă instalaţii 
speciale de iluminare, de ventilare şi “fluxuri medicale”; circuite de 
evacuare a materialelor sanitare folosite (deşeurilor) şi mijloace de 
comunicaţie. În plus trebuie să asigure circuite separate ale personalului 
şi bolnavilor. La nivelul blocului operator accesul este limitat şi restrictiv 
pentru a reduce la minim riscurile de contaminare. 


Camera filtru este prima încăpere pe circuitul personalului 
medical unde acesta îmbracă o ţinută specială, proprie blocului operator. 
Poate avea şi rolul de cameră de odihnă între operaţii. 


Sala de pregătire medici este prevăzută cu chiuvete multiple cu 
robinete speciale ce permit folosirea fără atingere manuală. Pentru 
spălarea mâinilor se folosesc antiseptice (săpun, betadină, clorhexidină). 
Apoi, în aceeaşi sală sau într-o alta, urmează îmbrăcarea halatului şi a 
mănuşilor sterile. În situaţii particulare (chirurgie de transplant, osteo- 
articulară, etc.) se folosesc echipamente speciale. 


Sala de operaţii se caracterizează prin: 


> condiţii arhitectonice: izolare, dimensiuni, suprafaţă, materiale de 
construcţie, instalaţii de iluminare, ventilaţie, încălzire şi de 

comunicaţii, circuite ale personalului şi ale bolnavilor, posibilităţi de 
curăţenie şi întreţinere; 

> dotare cu mobilier şi aparatură: masă de operaţie, lămpi chirurgicale, 
aparate de anestezie şi monitorizare, mese pentru instrumente, 
aspirator, bisturiu electric, dulapuri/raft pentru instrumente, materiale 
sanitare şi anestezice. 


Sala de operaţie trebuie să nu comunice direct cu exteriorul, să 
aibă dimensiuni astfel încât să permită amplasarea mobilierului precum şi 
a aparaturii şi prezenţa echipei operatorii şi anestezice şi a personalului 
sanitar. 


Este contraindicată prezenţa altor persoane (medici, rezidenţi, 
studenţi) în sala de operaţie. Aceştia pot urmării actul operator fie de la un 
balcon special (prezent la multe săli operatorii) sau printr-un sistem de 
televiziune cu circuit închis. 


Materialele de construcţie folosite pentru sala de operaţie (ca de 
altfel a întregului bloc operator) trebuie să permită o cât mai facilă şi mai 
corectă curăţire şi dezinfectare. 


Instalaţia de iluminare artificială va suplinii lipsa luminii naturale. 


Încălzirea şi ventilaţia vor fi realizate prin sisteme de aer 
condiţionat care să asigure temperaturi de 20-22*C şi o umiditate de 40- 
60% prevenind contaminarea aerului din sala de operaţii. 


Comunicaţiile între diferitele compartimente ale blocului operator 
şi cu exteriorul sunt asigurate de telefon, interfon şi diverse sisteme de 
semnalizare. 


Curăţirea şi dezinfectarea sălii de operaţie trebuie realizată zilnic 
în conformitate cu regulile de asepsie şi antisepsie şi consemnate în 
documentele blocului operator. 


Circuitele de acces şi evacuare în blocul operator şi în sala de 
operaţie sunt diferite pentru bolnavi şi personalul medical. Ele trebuie 
respectate cu stricteţe. Astfel în sala de operaţie au acces numai echipa 

operatorie deja pregătită, personalul sălii (una-două asistente şi o 
infirmieră), echipa anestezică. 


Bolnavul este adus în sala de operaţie după ce a fost adormit în 
sala de inducţie. 


Instrumentele chirurgicale, materialele sanitare şi cele anestezice 
sunt pregătite în sala de operaţie sau în proximitatea acesteia, uşor 
accesibile. După folosire ele vor urma un circuit separat către unitatea de 
sterilizare sau către crematoriu. 


Din prudenţă materialele sanitare oferite echipei operatorii şi cele 
folosite vor fi contabilizate. 


Masa de operaţie este specială, multiarticulată, permiţând poziţii 
diverse ale bolnavului în funcţie de necesităţile actului operator. Datorită 
unor accesorii ea facilitează gesturile operatorii. Ea trebuie să permită 
efectuarea unor explorări radiologice. 


Masa de instrumente permite pregătirea şi etalarea 
instrumentelor necesare actului operator. 


Sursa de lumina (lămpi scialitice, faruri) de diferite modele trebuie 
să asigure o bună lumină în câmpul operator şi să fie uşor manevrabilă 
după necesităţile actului chirurgical. 


Aparatul de anestezie şi monitoarele vor asigura realizarea 
anesteziei şi urmărirea parametrilor funcționali vitali ai pacientului pe 
timpul anesteziei şi pentru gesturi de resuscitare. 


Pentru gesturile operatorii sunt necesare aparate de aspirație şi 
bisturiu electric. 


Sălile moderne de operaţii asigură, prin instalaţii centralizate, atât 
admisia de oxigen cât şi aspiraţia. 


Sala de inducţie şi de trezire este prima sală pe circuitul 
bolnavilor, unde acestora li se efectuează inducția anestezică (urmând ca 
apoi să fie transportaţi în sala de operaţii) şi, când nu există sală 

separată, li se asigură trezirea din anestezie. Pentru acestea sala este 
dotată cu pat special de terapie intensivă, aparat de anestezie şi „fluxuri 
medicale”. În spitalele moderne, pacientul este preluat de la salon pe 
patul său (prevăzut cu roţi) şi transportat cu acest pat până la sala de 
inducţie. 


Sala de pregătire a instrumentarului chirurgical folosit în 
operaţii, a materialelor refolosibile (câmpuri, halate) în vederea sterilizării. 
Sala este dotată cu chiuvete sau lavoare pentru curățirea mecanică şi 
chimică a instrumentarului, cu fierbătoare pentru acestea, cu mese şi 
rafturi pentru cutiile cu instrumentar. 


Camere depozit pentru instrumentarul chirurgical şi pentru 
materialele sanitare de rezervă necesare intervențiilor chirurgicale. 


Prin organizare şi dotare blocul operator este menit să acopere 
întreaga gamă de intervenţii chirurgicale, explorările peroperatorii şi 
terapiile complementare peroperatorii. Pentru unele specialităţi (chirurgie 
cardiacă, ortopedică, de transplant, videochirurgia) sunt necesare săli de 
operaţie speciale. 


Unitatea de sterilizare 


Absolut obligatoriu, chiar şi în condiţiile actuale când se utilizează 
tot mai mult instrumentar şi materiale sanitare de unică folosinţă, această 
componentă a serviciului medical poate exista fie ca unitate independentă 
în cadrul spitalului, fie ca o componentă a blocului operator. 


Ea trebuie să cuprindă săli de pregătire a materialelor sanitare şi 
a instrumentarului pentru sterilizare (dacă nu sunt în blocul operator); săli 
cu aparate de sterilizat (autoclave, etuve, instalaţii de producere a 
vaporilor) şi săli (cu dulapuri şi rafturi) pentru depozitarea instrumentelor 
şi materialelor sterile. 

Este de dorit ca o astfel de unitate de sterilizare să aibă o 
recepţie pentru primirea şi eliberarea materialelor sterile, astfel încât 
accesul în spaţiul unităţii să fie permis numai persoanelor ce lucrează la 
acest nivel. 


Caracteristicile constructive (materialele de construcţie şi mai 
ales de finisare) şi dotările trebuie să fie identice cu cele din blocul 
operator. 


Sigur că există şi alte modele organizatorice ale serviciului 
chirurgical în funcţie de specialitate şi de activitate. Toate încearcă să 
corespundă cât mai bine cerinţelor medicale dar şi a celor 
economicofinanciare. 

Definiţie 


Este metoda de prevenire a contaminării microbiene a plăgilor 
operatorii, care se adresează tuturor modurilor prin care germenii ar 
putea pătrunde la acest nivel. 


Scop, principii 


Asepsia realizează o distrugere a microbilor, în scopul prevenirii 
contactului acestora cu plaga operatorie şi se adresează tuturor 
materialelor, obiectelor sau ţesuturilor care le-ar putea facilita accesul la 
acest nivel. Pentru țesuturile nevii principala cale de obţinere a asepsiei 
este sterilizarea. Când se referă la țesuturile vii (pielea bolnavului, mâinile 
chirurgului, etc.), care nu pot fi supuse sterilizării, acestea se vor spăla cu 
substanţe chimice care vor permite o bună asepsie. Ca atare, scopul 
acestui capitol este de a familiariza cu metodele de sterilizare şi cu 
celelalte metode de asepsie. 


Sterilizarea 


Totalitatea metodelor prin care se realizează distrugerea 
completă şi în totalitate a particulelor microbiene, atât a formelor 
vegetante, cât şi a celor sporulate. 


Pentru atingerea acestui scop, sterilizarea se poate face prin 
mijloace fizice şi chimice. Dintre mijloacele fizice, cele mai folosite sunt 
căldura (în forma ei umedă sau uscată) şi iradierea (radiaţiile gamma). 

Metodele chimice de sterilizare necesită, unele, o temperatură mai 
ridicată (sterilizare cu vapori de formaldehidă), iar, altele, temperaturi 
obişnuite (vaporii de etilen dioxid sau soluţie de glutaraldehidă). 


Sterilizarea prin căldură 


Este, de departe, metoda de sterilizare cea mai răspândită, a 
cărei eficienţă s-a demonstrat de-a lungul timpului. Sunt descrise şi au 
fost utilizate diferite tipuri de căldură şi diferite moduri de a o produce 
pentru obținerea sterilităţii obiectelor de uz chirurgical. Dintre aceste 
metode, puţine s-au păstrat în practica actuală, unele fiind ineficiente, 
altora reproşându-li-se degradarea obiectelor supuse sterilizării. Căldura 
poate fi utilizată pentru sterilizare în forma ei umedă sau uscată. 


Sterilizarea prin căldură uscată a debutat ca metodă 
prin flambare, dar ducea la degradarea rapidă a instrumentelor metalice 
şi, mai ales, a celor tăietoare. Metoda este căzută în desuetudine şi mai 
este folosită doar la sterilizarea fiolelor de medicamente injectabile, 
înainte de a trage în seringă, precum şi a eprubetelor şi a altor obiecte 
utilizate în microbiologie. Cea mai folosită variantă de sterilizare prin 
căldură uscată este etuva cu aer cald (impropriu numită şi cunoscută la 
noi sub numele Poupinel, acesta fiind numele unuia dintre producători). 
Aparatul este produs în diferite variante dimensionale şi este construit ca 
un dulap metalic, cu pereţi dubli şi izolat adiabatic de exterior pentru a 
preveni pierderile de căldură. Uşa este şi ea izolată şi prevăzută cu 
sisteme de siguranţă care nu vor permite amorsarea circuitelor electrice 
de producere a căldurii când aceasta este deschisă. Măsurarea 
parametrilor de sterilizare este esenţială. Termometrul, clasic sau 
electronic este completat de înregistratoare care arată cât timp a fost 
menţinută temperatura de sterilizare. În afara sistemelor de siguranţă şi a 
celor de măsurare şi de înregistrare a temperaturii, sterilizatorul este 
prevăzut şi cu sistem de uniformizare a temperaturii în incintă. 

Cutiile cu instrumente de sterilizat sunt aşezate, închise, pe 
rafturile sterilizatorului, după care uşa este închisă, sistemul intrând în 
funcţiune. Există o relaţie timp-temperatură pentru obţinerea unei 
sterilizări corecte. La sterilizatorul cu aer cald, sterilizarea se poate face la 
o temperatură de 160 grade Celsius timp de minimum o oră, timp ce 
poate fi redus la 40 de minute prin creşterea temperaturii la 170 grade 
Celsius sau la numai 20 de minute pentru o temperatură de 180 grade 
Celsius. In interior, cutiile cu instrumente trebuie să fie spaţiate între ele 
pentru a permite o bună circulaţie a aerului şi, deci, o bună uniformizare a 
temperaturii. 


Procesul de sterilizare debutează cu o perioadă de preîncălzire, 
în care se aduc toate instrumentele şi întregul conţinut al sterilizatorului la 
o temperatură de minimum 160 grade Celsius, pentru ca, apoi, această 
temperatură să fie menţinută în sistem pe durata prevăzută de 
standardele naţionale de sterilizare. La noi, în ţară, materialele sunt 
menținute la 180 grade Celsius timp de alte 30 - 40 minute. 


Sterilizatoarele moderne sunt prevăzute şi cu sisteme de 
securitate mai sofisticate care nu permit deschiderea uşii în timpul 
sterilizării şi cu relee ce opresc procesul de sterilizare în caz de oprire a 
curentului şi relansează de la zero operaţia la revenirea acestuia, pentru a 
nu introduce erori în măsurarea timpului de sterilizare. 


Verificarea sterilizării se face prin introducerea de teste termice 
sau biologice în cutiile de instrumentar, iar în sterilizatoarele moderne, 
prin introducerea de termocupluri cu înregistrare a temperaturii în cutiile 
cel mai prost încărcate. 


Acest tip de sterilizare este recomandat pentru obiectele de sticlă 
de laborator (termorezistentă), instrumente metalice precum şi unguente 
şi pudre. Se recomandă ca instrumentele metalice tăietoare să aibă tăişul 
protejat pentru a nu fi deteriorat prin lovire de celelalte instrumente în 
cursul manipulării. 


Avantajele acestui tip de sterilizare constau în aceea că 


instrumentele sunt uscate la sfârşitul sterilizării, că sunt în cutii sau 

ambalaje închise, fapt ce le face uşor de depozitat şi de utilizat şi că nu 
necesită alte manipulări înainte de folosire. 


Dezavantajele acestui mod de sterilizare sunt: durată relativ 
lungă, necesită un timp de răcire înainte de a fi folosite (circa o oră), nu 
se poate folosi pentru toate tipurile de materiale (textile, cauciuc), 
modifică parametrii rezultați din tratamentul termic al instrumentelor 
tăietoare şi favorizează ruginirea instrumentelor din materiale ordinare 
(altele decât inox). 


Sterilizarea prin căldură umedă este, de departe, cea 
mai eficientă metodă de sterilizare pentru materialele care rezistă la 
căldură şi umezeală, fiind şi cea mai răspândită şi accesibilă. Iniţial, s-a 
practicat sub formă de fierbere, dar s-a renunţat la această variantă, 
pentru că nu realiza temperaturi care să distrugă sporii bacterieni. Toate 
metodele încercate de a creşte temperatura au eşuat, orice creştere fiind 
insuficientă în condiţii normale de presiune. În acest context, s-a recurs la 
creşterea, concomitent cu temperatura, şi a presiunii, fapt ce a adus 
sterilizarea prin căldură umedă la eficienţa şi răspândirea cunoscute 
astăzi. 


Dispozitivele care realizează acest tip de sterilizare se numesc 
autoclave, de unde denumirea de autoclavare, folosită adesea în locul 
aceleia de sterilizare prin căldură umedă. Autoclavul este un recipient 
rezistent la presiune, izolat termic de mediul înconjurător, cu posibilităţi de 
închidere etanşă, de admisie şi evacuare a vaporilor de apă sub presiune, 
prevăzut cu pompă de vid pentru evacuarea aerului, precum şi cu o serie 
de aparate de măsură şi reglare care să asigure o funcţionare optimă. 
Autoclavele moderne sunt prevăzute cu sisteme automate de înregistrare 
şi reglare a parametrilor de funcţionare, fapt ce le creşte costul dar şi 
fiabilitatea, nefiind, însă, strict necesare pentru o bună sterilizare. 


În linii mari, funcţionarea unui autoclav se realizează printr-o 
succesiune de etape care conduc la obţinerea parametrilor necesari 
sterilizării. Se începe cu o evacuare a aerului din autoclav cu ajutorul unei 

pompe de vid, după care se introduc vaporii sub presiune în incintă. 
Aceştia fiind mai uşori decât aerul, vor favoriza căderea aerului care a 
rămas în autoclav spre partea inferioară a acestuia, de unde va fi 
evacuat, în câteva etape succesive, cu ajutorul aceleiaşi pompe de vid. 
Când tot aerul a fost evacuat şi pompa de vid nu mai scoate din incintă 
decât vapori, se va opri funcţionarea acesteia şi se va continua admisia 
de vapori sub presiune în autoclav până la atingerea parametrilor de 
sterilizare. Timpul şi presiunea de funcţionare a autoclavelor depind de 
dimensiunile acestora, de cantitatea şi tipul de material de sterilizat. Când 
se ating parametrii de sterilizare, o supapă de reglare îi va menţine în 
limitele prevăzute, pe toată durata sterilizării. După ce timpul de sterilizare 
a expirat, cu ajutorul aceleiaşi pompe de vid se scot vaporii de apă din 
autoclav şi se introduce aer trecut printr-un filtru (ceramic sau de alt tip). 
Pătrunderea aerului rece va favoriza îndepărtarea urmelor de apă din 
materialul de sterilizat, rezultând materialul steril şi uscat. 


În interiorul autoclavului, materialul de sterilizat trebuie introdus 
gata ambalat într-un material protector dar permeabil la vapori, care să 
permită manipularea şi transportul acestuia după sterilizare. Acest 
ambalaj trebuie să îndeplinească o serie de calităţi pentru a fi admis în 
acest scop: să permită vaporilor sub presiune să-l traverseze pentru a 
obţine efectul sterilizant asupra materialului, să realizeze o protecţie 
eficientă faţă de penetrarea bacteriilor, să fie uşor pentru a nu fi dificil de 
transportat, să nu fie scump şi să aibă o bună rezistenţă la degradarea 
mecanică. Sunt utilizate, astfel, ambalajele metalice sau de hârtie, de 
pânză simplă sau impermeabilizată. Când se folosesc casolete metalice 
pentru ambalarea materialului de sterilizat, este necesar ca ele să fie 
introduse în autoclav cu orificiile de admisie a vaporilor deschise, acestea 
trebuind obturate la sfârşitul sterilizării, pentru o bună conservare. După 
sterilizare, pachetele cu conţinut steril vor fi depozitate în condiţii 
adecvate, ferite de praf şi etichetate cu data sterilizării. 


Valabilitatea sterilizării la autoclav, în condiţii corecte de 
conservare, este de 24 de ore pentru materialele ambalate în casolete. 
Parametrii de sterilizare la autoclav pot fi: o atmosferă - 120 grade 

Celsius, două atmosfere - 136 grade Celsius, trei atmosfere - 144 grade 
Celsius. În ţara noastră, standardul de sterilizare pentru materialele moi 
este de 2,5 atm - 140 grade Celsius timp de 30 de minute. 


Acest tip de sterilizare este recomandat pentru: tot materialul 
textil folosit în chirurgie (halate, măşti, câmpuri, comprese, tampoane, fire 
de sutură, etc.), instrumente metalice, mănuşi de cauciuc (acesta se vor 
aşeza la partea superioară a autoclavului), medicamente lichide şi apă 
sterilă, la acestea adăugându-se toate materialele sterilizabile cu aer cald, 
cu excepţia pudrelor. 


Defectele de sterilizare sunt imputabile unei proaste ambalări a 
materialului de sterilizat, unei încărcări incorecte a autoclavului, (care nu 
permite pătrunderea vaporilor până la materialul de sterilizat sau 
obţinerea parametrilor de sterilizare la acest nivel), unei defecţiuni 
tehnice, de exemplu, la pompa de vid. 


Verificarea sterilizării se face fie prin metode electrotehnice 
(introducerea de termocupluri ce înregistrează temperatura şi evoluţia ei 
în casolete), fie prin metode fizice (virajul culorii unor benzi test) sau 
biologice. 


Avantajele acestui tip de sterilizare sunt: timpul redus de 
sterilizare, posibilitatea de a steriliza, practic, tot materialul chirurgical, 
inclusiv cel moale, degradarea redusă a acestui material, faptul că poate 
fi sterilizat preambalat şi devine, prin aceasta, facil de manipulat. Uscarea 
materialului steril după proces este asigurată, costul redus al instalaţiilor 
şi posibilitatea de a fi montate în condiţii, chiar, de precaritate tehnologică 
(autoclavul putând fi livrat şi cu sursa de vapori) completează lista 
avantajelor. 


Dezavantajele sunt foarte puţine şi sunt legate, mai ales, de 
defecţiunile tehnice, în sensul că dependenţa de o sursă de vapori sub 
presiune, în cazul defectării acesteia, poate să compromită folosirea 
instalaţiei. La aceasta, se adaugă degradarea rapidă a instrumentelor 
metalice oxidabile, din ce în ce mai rare în uz. 

Sterilizarea cu vapori de formaldehidă 


Iniţial, se foloseau containere speciale în care se introduceau, pe 
rafturi, în cutii deschise, obiectele de sterilizat, iar pe ultimul raft de jos 
erau introduse pastile de formalină, care prin încălzire degajau vapori de 
formol, ce realizau o sterilizare bună, utilă, mai ales, pentru materialul 
care nu rezista la temperaturi crescute. Faptul că formolul, extrem de 
caustic, se depunea pe instrumente şi că acestea necesitau spălare în 
apă sterilă înainte de a fi folosite a scos metoda din uz. 


Actual, se foloseşte o variantă a acesteia, de altfel destul de rară, 
în care într-un container metalic adecvat, se creează o depresiune de 
circa 50 mm Hg, care este menţinută timp de 10 minute pentru evacuarea 
completă a aerului. După aceasta, se introduc vapori de apă la o 
temperatură de circa 90 grade Celsius şi aceştia distrug toate formele 
bacteriene vegetante şi cea mai mare parte dintre sporii acestora. La 
fiecare 90 de secunde, se introduce în container un jet de vapori de 
formol care distruge şi formele sporulate cele mai rezistente. După 90 de 
minute de sterilizare, se scade din nou presiunea la valoarea amintită, 
după care se introduc în incintă câteva jeturi de vapori de apă care 
realizează un efect de spălare şi îndepărtează urmele de formaldehidă, 
permiţând imediata utilizare a materialului steril, fără spălare prealabilă. 
Această etapă durează circa 12 minute şi este urmată şi de una de 
uscare, în care sunt scoşi vaporii din sterilizator cu ajutorul unei pompe 
de vid, timp de circa 8 minute. În final, se reintroduce aer filtrat în incintă. 


Verificarea sterilizării se face cu mijloacele descrise la celelalte 
tehnici (teste fizice şi biologice). 


Metoda este puţin folosită şi se adresează materialelor 
termosensibile ce nu pot fi sterilizate la autoclav, din ce în ce mai rar 
folosite în medicină. 

Sterilizarea prin vapori de etilenoxid 


Este o metodă cu o largă aplicabilitate, ce poate fi utilizată şi în 
mediul industrial şi în cel spitalicesc. Etilenoxidul este un gaz care fierbe 
la temperatura de 10,7 grade Celsius, deci şi la temperatura ambiantă, 
fapt ce face ca el să fie stocat în recipienţi metalici, sub formă lichidă, la o 
presiune relativ mică. Fiind un gaz intens inflamabil, acesta trebuie ferit 
de posibilitatea de a se combina cu aerul sau cu oxigenul, caz în care ar 
da amestecuri explozibile, imposibil de controlat. Din acest motiv, în 
procesul de sterilizare este folosit un amestec de 10% etilenoxid cu 90% 
dioxid de carbon sau unul de 12% etilenoxid cu 88% fluorocarbon 12. 
Gazul este iritant pentru căile respiratorii şi pentru mucoasa oculară, 
putând da cefalee, amețeli, greţuri şi vărsături la cei care vin în contact 
direct cu el. Toate aceste consideraţiuni sunt suficiente pentru a exprima 
necesitatea manipulării atente a gazului şi a protejării personalului care 
lucrează în acest mediu. Mai mult, devine evident că impregnarea cu 
acest gaz a materialului de sterilizat poate da aceleaşi fenomene la 
bolnavii care vor veni în contact cu el, de aceea este important să se 
obţină o eliminare completă a oricăror urme de etilenoxid de pe aceste 
obiecte, înainte de a fi utilizate. 


Maniera de acţiune a acestui gaz este de a se combina cu acizii 
nucleici ai bacteriilor de pe suprafaţa obiectului de sterilizat şi cu 
proteinele din structura sa, printr-un proces de alchilare, care duce la 
distrugerea microbilor expuşi. Orice spor expus gazului în condiţiile 
tehnologice de sterilizare va suporta degradări ireparabile, rămânând 
neviabil. 


Tehnologia disponibilă pentru acest tip de sterilizare este produsă 
într-o variantă care lucrează la presiune joasă şi într-o altă variantă care 
funcţionează la presiune ridicată. Cele două tipuri de funcţionare se 
deosebesc prin timpul de expunere la gazul sterilizant şi prin tipul de gaz 
folosit. Astfel, cele ce folosesc presiuni ridicate utilizează amestecuri de 
gaze inerte ca acelea descrise mai sus, iar cele care lucrează la presiuni 

subatmosferice utilizează etilenoxid pur. Timpul de sterilizare scade la 
sterilizatoarele ce funcţionează la presiune ridicată. 


Ciclul de sterilizare este compus, în principal, din câteva etape 
importante. După încărcarea sterilizatorului, acesta se închide ermetic şi 
se introduce în interior gazul sau amestecul de gaze, în condiţiile 
tehnologice prevăzute de producător pentru fiecare tip de aparat, durata 
de menţinere variind de la 30 de minute la câteva ore, în funcţie de tipul 
de aparat (volum, standard tehnic) şi de materialul de sterilizat. În acest 
timp, etilenoxidul se dizolvă în masa materialului de sterilizat şi distruge 
microorganismele, rămânând la acest nivel. Avantajul extremei solubilităţi 
a etilendioxidului în toate materialele permite preambalarea acestora, 
sterilizarea realizându-se în ambalaj. După scurgerea timpului de 
sterilizare propriu-zisă, este deschis sterilizatorul şi camera în care se 
găseşte acesta este aerisită timp de 15 minute înainte de a permite 
accesul personalului. Materialul este scos mecanic sau manual din 
sterilizator şi transportat într-un container de aerisire unde este ventilat 
intens, cu aer steril, un timp de 3 la 6 ore. În condiţii de respectare a 
tehnologiei de sterilizare şi ambalare, se obţine o sterilitate a materialului 
valabilă pe mai mulţi ani, dacă ambalajul nu este deteriorat. 


De asemenea, la nivel industrial, se folosesc sisteme de 
sterilizare cu etilenoxid pentru obiecte preambalate. Este metoda 
modernă, care permite simplificarea instalaţiilor şi creşterea eficacităţii. 


Controlul sterilizării se face prin metode chimice, de viraj de 
culoare sau prin metode biologice. 


Aşa cum am menţionat, acest tip de sterilizare poate fi folosit la 
scară industrială sau spitalicească, fiind util pentru materialele care nu 
rezistă la temperaturi ridicate (catetere, instrumente oftalmologice, 
edoscoape, cistoscoape, grefoane arteriale, tubulaturi din plastic, sonde 
de aspirație, sonde Blakemore) precum şi pentru toate tipurile de 
materiale plastice sau fragile termic. 


Avantajul principal al tehnicii este că permite utilizarea unor 
materiale termolabile în manevrele medicale, în condiţii de sterilitate 

perfectă. Se poate folosi şi pentru materiale neconvenţionale (lemn, 
hârtie), permiţând sterilizarea de obiecte gata ambalate (în hârtie, textile, 
plastic). 


Dezavantajele sunt legate de deversarea în atmosferă a gazului 
uzat, fenomenele iritative pe care le poate da la nivelul ţesuturilor dacă nu 
s-a obţinut o bună aerisire, de faptul că obiectele preambalate pot 
necesita mai multe zile de aerisire, obiectele din sticlă sau metal fiind 
singurele ce pot fi folosite imediat, fără aerisire. La contactul gazului cu 
materialul sterilizat prin radiaţie gamma apar produşi toxici, motiv pentru 
care obiectele sterilizate prin raze gamma nu se pot resteriliza cu 
etilenoxid. 


Sterilizarea prin radiaţii gamma 


Este o metodă strict rezervată mediului industrial, întrucât 
funcţionarea şi condiţiile de securitate necesare acesteia nu sunt la 
îndemâna spitalelor. Instalaţia este foarte scumpă şi, din această cauză, 
nu devine eficientă în exploatare decât pentru aria industrială. 


Ca sursă de radiaţie se foloseşte un recipient cu material 
radioactiv (Cesiu 137 sau Cobalt 60) care este dispus între containerele 
cu material medical preambalat, asupra cărora este proiectată o radiaţie 
de circa 2,5 Mrad, care poate fi crescută, în funcţie de necesar, la 3,2 
până la 5 Mrad. Instalaţia devine eficientă când este folosită 24 de ore pe 
zi, la această creştere putându-se adăuga aceea obţinută prin instalarea 
unui accelerator de particule, care măreşte penetrabilitatea radiaţiei şi 
permite sterilizarea unor materiale ca acele, lamele de bisturiu, catgutul. 


Este recomandată pentru toate tipurile de material steril produs 
industrial, cu atât mai mult cu cât acesta nu este supus degradării sau 
impregnării cu produse chimice sau unor temperaturi înalte. Unele tipuri 
de materiale suportă fenomene de îmbătrânire dacă sunt supuse la 
iradiere, ceea ce le face impracticabile pentru sterilizarea industrială prin 
această metodă. 

Nu este necesară o verificare propriu-zisă a sterilităţii obiectelor 
supuse iradierii, aceasta făcându-de doar prin testare după proces, 
singura măsurătoare necesară fiind aceea a nivelului de radiaţie. 


Avantajele metodei constau în posibilitatea de a steriliza mari 
cantităţi de material preambalat, garanţia unei sterilităţi perfecte, absenţa 
necesităţii condiţionării ulterioare a materialului sterilizat, costul redus în 
condiţii de funcţionare continuă, adresabilitatea largă, care cuprinde, 
practic, toate tipurile de materiale folosite în tehnica medicală. 


Principalul dezavantaj al tehnicii îl reprezintă iradierea şi riscurile 
ei pentru mediu şi pentru personalul care o aplică, altul fiind formarea 
compuşilor toxici cu etilenoxidul, fapt ce face neresterilizabile materialele 
sterilizate pe această cale. 


Sterilizarea prin imersie 


Este o metodă rezervată uzului spitalicesc sau de dispensar, care 
foloseşte o serie de substanțe germicide în care se scufundă 
instrumentele de sterilizat şi în care se lasă un timp minim pentru a se 
obţine o distrugere chimică a microbilor. Dintre multiplele substanţe care 
s-au testat în acest scop (fenosept, bromocet, clorocet, etc.), numai 
glutaraldehida s-a dovedit a avea o eficienţă bună. 


Glutaraldehida este o soluție (Cidex) care se prepară 
extemporaneu prin dizolvarea pulberii de glutaraldehidă în solventul livrat 
de producător, obținându-se o soluţie cu o concentraţie de 2%, care 
realizează distrugerea tuturor formelor vegetante de bacterii în 10 - 15 
minute de expunere (imersie) şi a sporilor acestora după 10 ore de 
expunere. După preparare, soluţia este valabilă (aptă să sterilizeze sau 
germicidă) timp de 14 zile, sau, în cazul soluţiilor retard, timp de 4 
săptămâni. Acestea din urmă sunt mai scumpe. Bacilii tuberculozei sunt 
distruşi în circa 20 de minute. 

Metoda este recomandată pentru sterilizarea în spital a unor 
instrumente, mai ales optice, dar se pretează, ca principiu, la toate tipurile 
de obiecte de sterilizat, cărora imersia nu le dăunează. 


Avantajul metodei constă, în principal, în faptul că nu necesită 
instalaţii speciale, fiind suficient un recipient în care să încapă materialul 
de sterilizat, dar şi în faptul că distrugerea formelor vegetante se face 
rapid, permiţând o resterilizare rapidă a unor instrumente, mai ales, în 
chirurgia laparoscopică şi endoscopică. 


Dezavantajul principal este dat de necesitatea imersiei şi, deci, de 
obţinerea de obiecte sterile, dar ude, la acesta adăugându-se necesitatea 
de a le clăti cu apă sterilă după sterilizare, deoarece glutaraldehida este 
toxică şi iritantă pentru ţesuturi. Manipularea soluţiei şi a instrumentelor 
introduse în aceasta se va face cu mănuşi de protecţie sterile, din 
cauciuc. 


În ultimul timp a fost introdusă în uzul curent spitalicesc o 
substanţă derivată din acidul peracetic, comercializată sub numele de 
Pera Safe. Aceasta are un miros asemănător cu al oţetului, fiind, spre 
deosebire de glutaraldehidă, mai puţin toxică pentru utilizatori, fără efecte 
caustice inclusiv la aplicarea pe mucoase. Tehnica de sterilizare nu este 
diferită de aceea utilizată pentru glutaraldehidă, singura diferenţă fiind 
aceea că sterilizarea se produce după 10 minute de expunere la preparat. 
Dezavantajul major al acestui produs este faptul că, la durate de 
expunere mai mari de 10 minute, exercită un efect coroziv asupra 
cuprului şi aliajelor sale, frecvent utilizate la construcţia instrumentelor 
metalice în chirurgia laparoscopică. 


Sterilizarea materialului chirurgical 


Se face în funcţie de tipul de material, de metodele de sterilizare 
de care dispunem şi de standardul naţional de sterilizare. 


Instrumentarul chirurgical metalic se poate steriliza şi prin 
căldură uscată şi prin căldură umedă şi, în genere, prin toate metodele de 

sterilizare cunoscute. Cea mai bună sterilizare în mediul spitalicesc este 
realizată prin autoclavare, iar în mediul industrial prin iradiere. 


Materialul textil utilizat în chirurgie se poate steriliza prin toate 
metodele cunoscute, cu excepţia imersiei, cea mai bună metodă 
spitalicească fiind autoclavarea, în mediul industrial metoda de elecţie 
rămânând iradierea. Sterilizarea prin vapori de formaldehidă este numai o 
variantă teoretică şi nu are utilitate practică. 


Obiectele de uz chirurgical din cauciuc se pot steriliza prin 
toate metodele cu excepţia căldurii uscate, intraspitalicesc este preferată 
metoda cea mai la îndemână, cea mai bună rămânând autoclavarea, iar 
în mediul industrial sterilizarea cu etilenoxid şi cea prin iradiere. 


Materialul de sutură se sterilizează prin expunere la etilenoxid 
sau la radiaţii ionizante, vechile metode, încă în uz, de sterilizare prin 
fierbere s-au dovedit ineficiente şi sunt pe cale de a fi abandonate. În 
momentul de faţă, singura sterilizare recunoscută pentru acest tip de 
material este cea industrială. Acele resterilizabile se pretează la o 


sterilizare împreună cu instrumentarul metalic. 


Sterilizarea seringilor şi acelor beneficiază de un consens 
unanim la nivel mondial, şi anume că ea nu este eficientă decât dacă este 
executată prin mijloace industriale, seringile şi acele de unică folosinţă 
fiind singurele admise în uz. Orice alte metode de sterilizare sau 
resterilizare fiind prohibite. 


Periile, săpunul, lufele sunt sterilizate fie prin autoclavare, fie 
industrial, în funcţie de tip (de unică folosinţă sau resterilizabil). 


Apa sterilă pentru spălatul mâinilor chirurgului sau pentru clătirea 
instrumentelor după sterilizarea prin imersie sau prin vapori de formol se 
obţine prin modificarea unui autoclav în acest scop. Tentativele de a o 
obţine prin filtrare s-au dovedit ineficiente şi costisitoare. 

Aseptizarea ţesuturilor vii 


Se referă la piele, fie ea a chirurgului, fie a pacientului, care este 
pregătită pentru a nu favoriza apariţia infecţiei în timpul actului chirurgical. 


Chirurgul se spală pe mâini cu săpun lichid, la care se adaugă, în 
funcţie de producător, substanţe aseptizante, fie din clasa iodurii de 
povidon, fie din aceea a clorhexidinei în vederea cumulării efectului 
germicid cu acela de spălare al săpunului. Din punct de vedere tehnic, 
spălarea cu săpun presupune trei perioade de 5 minute în care chirurgul 
se spală succesiv, până în treimea superioară a antebraţului, apoi până în 
treimea medie, terminând cu 5 minute de spălare numai a mâinilor. In 
situaţia în care se adaugă la săpunul lichid o substanţă gemicidă dintre 
cele menţionate, cele trei spălări succesive de 5 minute vor deveni de 
numai 2 - 3 minute, ceea ce scade abraziunea şi uzura la care este supus 
tegumentul. În unele ţări se practică sterilizarea mâinilor chirurgului prin 
imersia lor, timp de unul la două minute, într-o soluţie germicidă. În cazuri 
excepţionale, badijonarea abundentă a mâinilor cu alcool concentrat sau 
cu tinctură de iod poate fi considerată ca satisfăcătoare. 


Pielea bolnavului, mai ales zona ce va fi supusă inciziei şi cea din 
jur, vor fi pregătite prin badijonare cu o soluţie dezinfectantă, colorantă 
(pentru a putea vedea exact zona care a fost badijonată şi eventualele 
«insule» nebadijonate), care poate fi tinctura de iod sau una dintre 
substanţele  germicide descrise mai sus (iodură de povidon sau 
clorhexidină), de trei ori, după care se lasă să se usuce pentru a avea 
certitudinea timpului de acţiune. 


În unele ţări sau clinici chirurgicale se folosesc câmpuri sterile 
autocolante, care se aplică peste pielea astfel dezinfectată, incizia pielii 
făcându-se prin acest câmp. Această protecţie suplimentară creşte 
eficienţa asepsiei în cadrul gestului chirurgical, dar nu este strict 
necesară. 

Sterilizarea sălii de operaţii 


Este importantă pentru că aceasta reprezintă mediul în care se 
desfăşoară intervenţiile chirurgicale, deci, principalul mod de a preveni 
infectiile postoperatorii este de a o aseptiza cât mai bine. 


Tradițional, sălile de operaţii se împart în septice şi aseptice, 
manieră care nu mai este respectată întru totul de organizarea modernă a 
spitalelor în sensul că s-au creat blocuri operatorii specializate în 
intervenţiile în urgenţă, cea mai mare parte a intervențiilor septice 
făcându-se aici, în restul sălilor de operaţie se realizează o ordonare a 
intervențiilor, pe parcursul fiecărei zile, pentru a nu se executa intervenţii 
cu timpi septici înaintea acelora care nu cuprind asemenea timpi. 


În cadrul pregătirii sălii de operaţie pentru intervenţie se ia în 
discuţie o pregătire a suprafeţelor, fie acestea de sol, masă de operaţie, 
pereţi sau tavan, şi o pregătire a aerului, pentru ca acesta să nu devină 
un mijloc de transmitere a infecțiilor în blocul operator. 


Pregătirea suprafeţelor se face printr-o spălare repetată (trei ori) 
a acestora, cu apă şi detergenti, în vederea îndepărtării particulelor de 
praf şi a reziduurilor organice ce au ajuns pe suprafeţe în timpului 
programului operator. După această spălare, se şterge bine praful, 
folosindu-se cârpe antistatice, de pe aparatele de anestezie şi electrice 
din sală, pentru ca, în final, să se închidă ermetic sala şi să se introducă 
vapori de formaldehidă, cu o concentraţie de circa 4 g formol la fiecare 
metru pătrat de suprafaţă. Pe durata formolizării (7 ore minim), se 
păstrează închisă sală de operaţie şi se redeschide cu două ore înainte 
de prima intervenţie, când se şterge din nou praful şi se neutralizează 
eventualul exces de formol cu soluţie de amoniac. După pregătirea 
matinală, sala este lăsată închisă până la aducerea bolnavului, când se 
vor introduce şi restului obiectelor necesare intervenţiei (cele care nu 
rămân, de obicei, în sală). 


Regula de bază în pregătirea sălii, care constă din îndepărtarea 
deşeurilor şi curăţire, este respectarea circuitelor obligatorii ale 

materialelor, personalului şi bolnavului, regulă ce va conserva condiţiile 
optime din sală. 


Pregătirea aerului se face prin asigurarea unor circuite speciale 
ale acestuia şi prin purificarea sa înainte de a fi admis în sala de operaţie. 


Circulaţia aerului în sala de operaţie a făcut obiectul multor studii, 
atât de natură medicală cât şi arhitecturală, al căror rezultat nu este 
definitiv nici la ora actuală. Există totuşi nişte principii care sunt respectate 
de toţi cei care proiectează sau construiesc un bloc operator. Aerul 
trebuie să vină, în aceste încăperi, din partea superioară şi să le 
părăsească prin partea lor inferioară (pentru a nu antrena praful de pe 
sol). Gura de admisie a aerului se va găsi în centrul sălii, deasupra mesei 
de operaţie, fără a sufla aerul direct asupra bolnavului (pericol de răcire a 
acestuia). Evacuarea se va face prin părţile laterale ale încăperii pentru a 
antrena cât mai puţin praf. 


Filtrarea aerului introdus în sălile de operaţie reprezintă un 
deziderat actual al tuturor blocurilor operatorii moderne. Instalaţii 
sofisticate de filtrare şi condiţionare a aerului (temperatură, umiditate) 
sunt produse de firme specializate pentru uz spitalicesc. După ce este 
trecut printr-o serie de filtre succesive, cu ajutorul unor pompe de aspirare 
puternice, aerul este transmis prin tuburi metalice la sălile de operaţie. Un 
tratament similar suportă şi aerul care este evacuat de la instalaţiile de 
condiţionare, pentru ca acesta să nu devină nociv pentru mediul în care 
este deversat. Gradul de performanţă al acestor instalaţii a ajuns până la 
a livra aer steril (ceea ce nu este neapărat necesar) sau de a asigura o 
perfectă curăţire a aerului introdus, chiar în condiţii de cenuşă radioactivă. 


În afara acestei pregătiri prin instalaţii speciale, se face şi o 
condiţionare locală a aerului, care este supus, în afara programului 
operator, unei iradieri continue cu raze ultraviolete, a căror putere 
bactericidă şi penetranţă scăzută sunt cunoscute. Aceste lămpi se aşează 
de aşa manieră încât să se găsească, fiecare, la o distanţă de 150 cm de 
pereţi şi la 300 cm una de alta, orientate spre perete. 

Controlul eficienţei pregătirii sălii de operaţie se face prin teste 
bacteriologice, aşezând cutii Petri, cu medii de cultură sterile, în colţurile 
sălii de operaţie, care se lasă deschise timp de jumătate de oră după care 
sunt puse la termostat şi cultivate. Numărarea unităţilor formatoare de 
colonii şi stabilirea tipului acestora este importantă şi, în funcţie de 
standardele naţionale, consideră corectă sau nu pregătirea sălii pentru 
intervenţii. 


Pregătirea materialului pentru sterilizare 


Se face în funcţie de tipul de material şi de modul în care va fi 
sterilizat. 


Materialul textil se spală şi se calcă, după care este pliat după o 
tehnică standard şi introdus în casolete metalice sau împachetat în 
ambalaje de hârtie individuale, în funcţie de modernitatea instalaţiei de 
sterilizare. 


Instrumentarul metalic suportă un proces de prespălare cu apă 
caldă şi detergent, după care este fiert în medii speciale pentru înmuierea 
şi îndepărtarea materiilor organice. Apoi este introdus într-o soluţie de 
perhidrol diluată care, prin reacţia spumantă pe care o dă cu materiile 
organice, va evidenția orice rest de acest tip pe suprafeţe. O spălare 
finală urmată de o ştergere şi uscare a fiecărui instrument în parte 
termină pregătirea pentru sterilizare. După aceasta instrumentele 
tăietoare vor fi îmbrăcate (suprafaţa de tăiere) în vată sau alt material de 
protecţie pentru a nu se deteriora prin lovire în timpul manipulării, celelalte 
fiind puse în casolete metalice sau coşuri metalice ce vor fi ambalate în 
pânză şi în hârtie pentru a fi sterilizate la autoclav. Se poate face şi o 
ambalare individuală a instrumentelor ce sunt folosite separat. În 
asemenea cazuri, sterilizarea se poate face şi la instalaţii cu etilenoxid. 


Pregătirea mănuşilor de cauciuc resterilizabile printr-o spălare 
atentă şi prin talcare, după o uscare prealabilă, în interiorul acestora 
introducându-se mănuşi de aţă, care vor evita lipirea în cazul înmuierii 

cauciucului (la autoclav); dacă sterilizarea se face la instalaţie de 
etilenoxid, spălarea, uscarea, talcarea şi ambalarea sunt suficiente. 


Pregătirea instrumentelor din plastic sau cauciuc pentru 
sterilizare se face prin spălare în soluţii de detergent şi dezinfectante 
până la o curăţire corectă macroscopic, după care sunt ambalate în 
casolete, coşuri de sârmă sau individual. 


Periile şi lufele pentru spălarea chirurgului se sterilizează după o 
curăţire prealabilă şi o ambalare în ambalaj individual sau în cutii metalice 
de unde pot fi scoase fără a necesita desterilizarea chirurgului. 


Controlul sterilizării 


Se face atât în cazul sterilizării obiectelor de uz chirurgical, cât şi 
în cazul pregătirii tegumentelor chirurgului sau ale bolnavului pentru 
intervenţia chirurgicală. 


În cazul sterilizării prin căldură, metodele tradiţionale de control 
erau mai mult fizice şi se limitau la a verifica dacă s-a atins temperatura 
de sterilizare. Metodele actuale sunt fizice (folosirea de benzi colorate 
care se aplică pe toate pachetele şi în interiorul acestora înainte de a fi 
introduse la sterilizat; la scoaterea de la sterilizat, o sterilizare corectă 
este descrisă de un anumit viraj al culorii benzilor de test, cu condiţia ca 
acest viraj să fie uniform pe toată lungimea acestora şi în toate locurile în 
care au fost aplicate) sau biologice (fie se introduc flacoane cu bacterii - 
Stearothermophilus - în mediu de cultură şi care sunt cultivate ulterior, fie 
se iau eşantioane de material sterilizat şi se cultivă după sterilizare). 
Unele teste biologice se bazează pe modificarea culorii mediului de 
cultură prin cultivarea bacteriilor datorită sterilizării deficitare. 


La sterilizarea prin vapori de formaldehidă, verificarea se face 
prin cultivarea unor eşantioane supuse sterilizării. 


Aceeaşi metodă de verificare a sterilizării se practică şi pentru 
instalaţiile industriale, cu diferența că, odată omologaţi parametrii de 
sterilizare ai acestora, nu mai este nevoie decât de o urmărire a 

respectării lor prin înregistrarea unor diagrame de funcţionare a instalaţiei 
şi verificarea acestora. 


Pentru sterilizarea prin imersie şi a apei, verificarea se face prin 
însămânţare pe medii de cultură a acesteia sau punerea în contact a 
obiectului sterilizat prin imersie, după clătire, cu mediul de cultură. De 
regulă, respectarea parametrilor indicaţi de producător este suficientă 
pentru garantarea sterilităţii după procedură. 


Verificarea sterilităţii mâinilor chirurgului se face prin însămânţare 
pe medii de cultură sterile, ce se realizează prin atingerea mediului cu 
mâinile, de către chirurg, după ce acesta s-a spălat şi s-a şters cu un 
prosop steril. Este considerată ca bună sterilizarea, în acest caz, dacă 
mediul rămâne steril sau pe el cultivă un anumit număr de unităţi 
formatoare de colonii (în conformitate cu standardele naţionale). 

Definiţie 


Antisepsia este metoda terapeutică care se foloseşte de mijloace 
fizice sau chimice pentru a combate infecția, după ce aceasta a fost 
recunoscută şi diagnosticată. 


Scop, principii 


Distrugerea agenţilor infecţioşi la nivelul tegumentelor sau plăgilor 
cu ajutorul unor mijloace care nu iau în considerare şi nu folosesc 
capacitatea de apărare a organismului reprezintă scopul folosirii 
antisepticelor. Mijloacele fizice sunt rar folosite. 


Modul de acţiune al antisepticelor se bazează pe fenomene de 
desicare şi degradare proteică (în cazul alcoolurilor concentrate), pe 
mijloace distructive identice cu ale organismului (degajarea de hipocloriţi 
sau de oxigen în stare născândă) sau pe alte mecanisme insuficient 
identificate. În principiu, antisepticul se fixează la peretele bacteriei şi 
penetrează în interiorul acesteia ducând la degradarea ireversibilă a 
funcţiilor bacteriene şi a genomului, cu distrugerea subsecventă a 
microbului. Pentru a realiza succesiunea de etape descrisă, un antiseptic 
trebuie să se găsească la locul infecţiei într-o anumită concentraţie, un 
interval minim de timp. În plus, trebuie ca această acţiune să se 
desfăşoare în condiţii precise de temperatură, pH şi vâscozitate a 
mediului. Îndeplinirea acestor condiţii este facilitată de respectarea altor 
condiţii cu privire la calităţile antisepticului ideal: 
> solubilitate în apă în orice proporţie 

> lipsă de toxicitate şi neiritant pentru țesuturile vii la concentrațiile 
terapeutice 


> spectrul bacterian cât mai larg 


> să aibă o bună stabilitate chimică, iar descompus sau metabolizat să 
nu conducă la apariţia de produşi toxici sau iritanţi 


să aibă acţiune bactericidă şi nu numai bacteriostatică rapidă 
să păstreze efectul bactericid şi în prezenţa lichidelor organice 
să-şi păstreze efectul bactericid indiferent de forma de condiţionare 


VYv yYv Y 


să fie ieftin şi convenabil din punct de vedere cosmetic şi olfactiv. 


În funcţie de capacitatea antisepticelor de a îndeplini cât mai 
multe dintre aceste deziderate şi, mai ales, de acţiunea lor antibacteriană 
în condiţii de menajare a celulelor organismului, antisepticele sunt 
împărţite în citofilactice (acelea care nu distrug tesuturile proprii ale 
organismului) şi citotoxice (care nu prezervă integritatea acestora, ele 
fiind distruse odată cu bacteriile). Este important ca această ultimă clasă 
de antiseptice să fie folosită cât mai rar şi numai în cazurile în care este 
necesar, mai mult, se va urmări evitarea absorbției lor în circulaţia 
generală pentru a nu da leziuni ireversibile şi la alte niveluri (hepatic, 
renal, etc.). Industria farmaceutică modernă a pus, în ultimii ani, la 
dispoziţia medicinei o multitudine de antiseptice noi ale căror caractere se 
apropie mult de ideal. 


Indicaţii 


Antisepticele se folosesc la : 
> dezinfectia şi curăţarea pielii din jurul plăgilor (chirurgicale sau nu) 


v 


dezinfectarea tesuturilor crude ale plăgii pentru a distruge bacteriile 

> dezinfectarea instrumentelor care au fost atinse de suprafeţe 
nesterile în timpul pansării plăgilor 

> spălarea şi decontaminarea mâinilor chirurgului în cadrul pregătirii 

pentru operaţie 

VYYv yYv yYv V 


dezinfecţia suprafeţei cutanate indemne la bolnavi înainte de operaţie 
decontaminarea şi curăţarea suprafeţelor în blocul operator 

spălarea pardoselilor şi a pereţilor pentru igienizarea spitalului 
igienizarea apei de băut din fântâni 


dezinfectarea instalaţiilor sanitare. 


Contraindicaţii 


Folosirea antisepticelor în următoarele situaţii este considerată 


abuzivă sau chiar dăunătoare: 


> 

turnarea lor în plăgi, când au în compoziție alcooluri concentrate, 
substanțe toxice sau iritante (alcoolurile concentrate provoacă 
denaturarea proteinelor cu apariția unui film proteic protector sub care 
nu mai ajung antisepticele şi permite dezvoltarea infecţiei; substanţele 
toxice şi iritante sunt dureroase şi cresc masa de detritusuri celulare 
din plagă, constituind un excelent mediu de cultură pentru bacterii); 


utilizarea lor pentru sterilizarea unor instrumente, în condiţiile în care 
ele nu pot distruge decât formele vegetante, nu şi sporii bacterieni; 


folosirea unor soluţii în afara termenului de garanţie poate să se 
dovedească inutilă, dar şi toxică (tinctura de iod, după 7 zile, începe 
să dezvolte iodiţi, care sunt iritanţi şi toxici); 


nu se aplică soluţii antiseptice (în afara celor recomandate în acest 
scop) pe mucoasa oculară, bucală sau nazofaringiană (pericol de 
absorbţie rapidă şi masivă în circulaţie a componenților toxici; pericol 
de şoc anafilactic); 


spălăturile vaginale şi clismele vor utiliza numai antisepticele 
recomandate pentru a evita riscurile leziunilor ulcerative sau iritaţiilor 
la aceste niveluri; 

nu se adaugă la apa potabilă decât dezinfectante specifice; 


nu se folosesc soluţii ce conţin compuşi alergeni la persoanele cu 
alergii cunoscute; 

> nu se toarnă în peritoneu soluţii concentrate (capacitate şi suprafaţă 
mare de absorbţie cu risc de efecte toxice sistemice); 


> nu se folosesc antiseptice cu iod pe suprafeţe mari tegumentare la 
nou-născut şi copilul mic pentru că pielea acestora are o mare 
capacitate de absorbţie. 


Pentru o descriere şi memorare cât mai uşoară vom împărţi 
antisepticele în clasice şi moderne, cele clasice, la rândul lor, se 
subîmpart în mai multe grupe pe baza modului lor de acţiune. 


Antiseptice clasice 
Antiseptice cu conţinut alcoolic 


Cuprind alcoolul etilic, ce conţine minim 70% alcool şi soluţii de 
iod în alcool: tinctura de iod şi alcoolul iodat. Acestea acţionează, în 
primul rând, prin efectul de desicare exercitat de alcoolul concentrat 
(mecanism osmotic), dar şi prin denaturarea proteică şi efectul toxic al 
iodului pătruns în citoplasma bacteriană. Efectul desicant se exercită şi 
asupra celulelor, scăzând activitatea lor metabolică şi capacitatea de 
apărare. Din acest motiv, aceste antiseptice sunt considerate antiseptice 
de suprafaţă, cu limitarea utilizării lor la suprafaţa cutanată, cu 
precauţiunile descrise mai înainte. 


Antiseptice care degajă clor 


Funcţionează ca germicide pe un principiu folosit şi de celulele 
organismului pentru apărarea antiinfecţioasă şi distrugerea bacteriilor - 
degajarea de ioni de clor sau de hipocloriţi. Hipocloritul de sodiu 
constituie, într-un amestec cu perborat de sodiu, acid hipocloros şi acid 
boric în concentraţii mici, o soluţie citofilactică cu largă utilizare în 
antisepsie- soluția Dakin. Aceasta se foloseşte în stare proaspătă, 
deoarece degajă clor în stare născândă, cu un debit bun, fapt ce o face 
epuizabilă. Marea calitate a acestui antiseptic este aceea că realizează o 
bună eliminare a sfacelurilor din plăgile accidentale sau chirurgicale 
supurate, fiind supranumit “bisturiu chimic al sfacelurilor”. Soluţia de 

Cloramină B, în concentraţie de 0,2 - 2 %, este mai eficientă şi mai 
citofilactică decât soluţia Dakin. Se poate folosi sub formă de aplicaţii 
locale, de lavaje continui sau intermitente, precum şi sub formă de băi 
dezinfectante. 


Antiseptice care degajă oxigen 


Pot fi substanţe care degajă imediat o mare cantitate de oxigen 
sau care îl eliberează în timp, constant, dar în volum mai mic. Modul de 
acţiune este prezenţa, ca atare, a oxigenului în cazul bacteriilor anaerobe 
(ex. gangrena gazoasă) sau favorizarea formării peroxidului de hidrogen, 
cale bactericidă folosită şi de celulele imune ale organismului. Apa 
oxigenată este o soluţie citofilactică, probabil cel mai citofilactic antiseptic 
clasic, care degajă o mare cantitate de oxigen la contactul cu țesuturile 
denudate şi cu alte materii organice. Se obţine prin diluarea perhidrolului 
în apă (3%) sau a perogenului (comprimate) în apă (1 - 2 tb la 200 ml). 
Are o acţiune antiseptică şi hemostatică, mai ales în hemoragiile “în 
pânză”, capilare, în care eliberarea de oxigen, favorizează închiderea 
sfincterului precapilar cu oprirea sângerării. Stimulează liza rapidă a 
catgutului folosit în ligaturile resorbabile hemostatice fapt ce este un 
dezavantaj al folosirii ei; reacţia de intensă granulare a plăgi pare că ar 
întârzia procesul de cicatrizare. Este folosită ca hemostatic în situaţiile 
descrise şi ca dezinfectant, la aceasta adăugându-se şi efervescenţa pe 
care o produce la contact cu țesutul crud, care permite eliberarea corpilor 
străini din plăgile accidentale, fără a necesita scoaterea lor cu pense sau 
comprese sterile. 


Acidul boric este tot un degajant de oxigen, cu diferenţa că îl 
eliberează treptat şi nu “în bolus”. E util în cazurile în care este necesar 
acest aport în cantitate mai mică şi pe mai mult timp. Poate fi folosit 
pulbere sau în soluţie (2 - 4%), mai ales în plăgile cu Pseudomonas 
aeruginosa. 

Compuşi ai metalelor grele 


Contin fie mercur, fie argint şi sunt din ce în ce mai puţin folosiţi. 
Oxicianura de mercur, în soluţii de 40% sau mai diluate, mai este, încă, 
utilizată în urologie. Nitratul de argint este aplicat, mai ales sub formă de 
cristale, în ORL şi dermatologie, pentru diferite cauterizări, soluţiile sale 
(1/6000 - 1/500000) sunt rareori folosite în spălături şi nitratări vezicale. In 
aplicări pe ţesuturi crude, stimulează cicatrizarea lor. 


Permanganatul de potasiu 


În soluţie de 2 - 4% este singurul din grupul coloranților care a 
rămas în uz şi este folosit pentru spălături dezinfectante ale tegumentelor 
şi plăgilor, precum şi în marile atriţii tisulare, când permite o bună 
dezinfecţie, cu risc şi dureri minime pentru bolnav. Mai este folosit pentru 
băi dezinfectante, pentru ţesuturi intacte (băi de şezut, etc.). 


Antiseptice moderne 


Sunt produse rezultate din cercetările diverselor laboratoare 
farmaceutice, în dorinţa de a se apropia cât mai mult de idealul de 
antiseptic. 


Antiseptice pe bază de fenoli şi derivați 


În forma sa iniţială, fenolul nu mai este folosit pentru că este 
iritant pentru căile respiratorii şi coroziv. Printolul este un dezinfectant 
pentru suprafeţe, mai puţin caustic şi la fel de eficient ca fenolul. 
Clearsolul este o combinaţie de fenol cu xilenol şi un detergent mediu, 
recomandat pentru curăţarea suprafeţelor. Hexaclorofenul poate fi 
combinat cu săpunuri şi folosit pentru spălarea mâinilor chirurgului, 
rezultatele fiind la fel de bune ca şi la clorhexidină sau iodofori. Are efecte 
cumulative şi risc de intoxicare sau leziuni cutanate, mai ales la folosiri 
frecvente sau băi corporale. 

Compuşii cuaternari de amoniu 


Sunt detergenti cu bune efecte bactericide, dar care nu se 
exercită şi asupra Pseudomonas, Achromobacter şi Serratia, acestea 
putând chiar cultiva în aceste soluţii şi deveni infectante în caz de folosire 
a lor. Sunt foarte folosite datorită inocuităţii lor tisulare şi lipsei de efecte 
adverse. Cetrimide B.P. este un antiseptic cu acţiune de detergent până 
la diluţii de 0,5%, mai jos pierzând efectul de detergent, dar păstrându-l 
pe acela de bactericid, până la 0,2%. Poate fi folosit pentru curăţarea 
plăgilor şi pentru suprafeţe, în funcţie de diluţie. Adăugarea de 
clorhexidină la acesta a dus la apariţia Savlon (soluţie cu 15% cetrimide şi 
1,5% clorhexidină), mult mai eficace în spălarea rănilor şi arsurilor, apt de 
a fi diluat în funcţie de necesităţi. 


Antiseptici cu biguanide 


Clorhexidina este, de departe, cel mai cunoscut şi unul dintre 
cele mai folosite antiseptice în chirurgie. Are marea calitate de a putea fi 
diluat la proporţia adecvată utilizării, de a nu fi alergizant şi de a putea fi 
folosit atât în curăţarea şi dezinfecţia plăgilor cât şi la spălatul mâinilor. Se 
poate folosi şi pentru dezinfectia în urgenţă a instrumentelor chirurgicale 
termolabile, care se pot scufunda într-o soluţie de clorhexidină 10% 
dizolvată în alcool de 70 grade (0,5%), soluţie în care trebuie menținute 
timp de 10 minute. Este important de ştiut că nu este activ pe bacilii 
tuberculoşi, pe spori şi pe o bună parte dintre viruşi. Nu se combină cu 
săpunuri. 


Clorura de benzalconiu este un antiseptic al cărui spectru de 
acţiune este similar cu acela al sărurilor cuaternare de amoniu. Poate fi 
utilizat în diferite diluţii, efectul bactericid conservându-se la diluţii la care 
efectul de detergent dispare. Este util pentru spălarea şi irigarea plăgilor, 
precum şi a vezicii urinare. De asemenea, este folosit pentru spălarea 
mâinilor chirurgului înainte de intervenţie. Este puţin iritant pentru piele. 

ANTISEPSIA 
Hipocloriţi şi dicloroisocianuraţi 


Sunt substanţe antiseptice extrem de eficiente, pe toată aria de la 
ciuperci şi bacterii, până la virusuri. Au o acţiune rapidă şi distructivă, 
inclusiv pe spori, fapt ce-i face utili, în mod particular, în sterilizarea 
instrumentelor. Singurele probleme pe care le ridică folosirea lor sunt 
legate de mirosul specific şi iritant pe care-l degajă şi de acţiunea 
distructivă asupra instrumentelor metalice corozive. Pot fi folosiţi şi pentru 
curăţarea suprafeţelor. Sunt produşi în formă concentrată, astfel încât 
trebuie diluaţi înainte de folosire. 


loduri şi iodofori 


Sunt, prin iodura de povidon, clasa cea mai cunoscută şi mai 
utilizată de antiseptice moderne. Sunt substanţe care eliberează iod activ, 
nu necesită alcooli pentru dizolvare, sunt neiritante pentru mucoase şi 
piele, distrug bacteriile şi sporii, precum şi ciupercile, pot fi combinate cu 
săpunul lichid sau cu detergenţi pentru creşterea efectului de spălare şi 
eliberează o cantitate de iod mai mare decât orice soluţie alcoolică. Sunt 
folosiţi sub formă de diluţii în funcţie de zona de utilizare, pentru spălarea 
preoperatorie, pentru pregătirea tegumentelor bolnavului pentru operaţie, 
pentru lavajul cavităţilor naturale sau formate, pentru lavaje vaginale, 
orale sau pe alte mucoase, sub formă de unguente pentru aplicaţii topice, 
uneori sunt condiţionate ca pulbere sau spray pentru aplicaţii locale. Se 
conturează ca antisepticul cel mai folosit, cu atât mai mult cu cât, colorat, 
are avantajul că nu pătează ţesăturile, fiind uşor de îndepărtat prin 
spălare. 


Alte categorii de detergenţi şi substanțe antiseptice sunt în 
producţie şi în uz sau în curs de experimentare, de circulaţie restrânsă şi 
utilizare redusă. Multe dintre antisepticele clasice sunt pe cale de a fi 
scoase din uz. 

5. EVALUAREA BOLNAVULUI 
CHIRURGICAL 


Operația este un stres pentru pacient şi familia sa care speră în 
succesul tratamentului şi doresc ca totul să decurgă uman, corect, 
eficient şi sigur. 


Deşi operaţia, în sine, poate fi “minoră” pentru echipa operatorie, 


x» 


pentru bolnav ea este întotdeauna “majoră”. 


În funcţie de afecțiunea care necesită tratament chirurgical ca şi 
de terenul pe care aceasta evoluează bolnavul va urma circuite diferite: 
fie chirurgie de urgenţă, fie chirurgie electivă - “la rece”. 


Chirurgia de urgenţă 


Bolnavul cu o afecţiune chirurgicală acută, traumatică sau nu, 
beneficiază de un circuit medical particular în funcţie de tipul şi gravitatea 
afecțiunii. De dorit, este să fie adus în spital de ambulanţă. Indiferent de 
măsurile de prim ajutor acordate ca şi de modul de transport va ajunge în 
camera de urgenţă unde se constată starea prezentă (decedat sau în 
viaţă). În cazurile cu afectarea funcţiilor vitale se continuă sau se instituie 
terapia de resuscitare cardiorespiratorie în funcţie de rezultatul căreia 
bolnavii pot fi îndrumați astfel: cei decedați la prosectură (morgă), cei ce 
necesită continuarea resuscitării la secţia ATI, cei cu stare gravă dar 
neexploraţi la secţia ATI unde vor fi exploraţi de urgenţă, cei stabilizaţi în 
staționar cu completarea investigaţiilor, iar cei ce necesită gest chirurgical 
în urgenţă imediată direct la Blocul operator unde vor începe gesturile de 
terapie intensivă. 

Bolnavii din ATI şi staționar ce necesită rezolvare chirurgicală o 
vor primi, imediat ce starea lor o permite după ce au fost investigaţi şi, 
eventual pregătiţi pentru aceasta. 


Chirurgia electivă 


Bolnavul căruia medicul curant îi recomandă pentru rezolvarea 
afecțiunii sale tratamentul chirurgical, va trebui s-ă intre într-un circuit 
specific. Ideal ar fi ca bolnavul să-şi rezolve problemele profesionale şi 
familiale, apoi să se efectueze consultul chirurgical primar urmat de 
efectuarea investigaţiilor paraclinice corespunzătoare. Un nou consult 
chirurgical şi anesteziologic vor stabilii diferențiat următoarele etape astfel 
: bolnavii fără probleme vor fi programati pentru operaţie urmând a se 
interna în preziua operației; bolnavii care necesită investigaţii 
suplimentare şi/sau o pregătire preoperatorie particulară (diabetici, 
addisonieni, hipertiroidieni, intervenţii colorectale) vor fi internaţi pentru 
efectuarea acestora urmând ca ziua operaţiei să fie stabilită ulterior. 

AFECŢIUNE CHIRURGICALĂ 


| 


INVESTIGAŢII UZUALE 


CONSULT CHIRURGICAL ŞI ANESTEZIOLOGIC 


| | 


INTERNARE INVESTIGAŢII SUPLIMENTARE 
STAFF PREGĂTIRE SPECIFICĂ 
N Pai 
OPERAȚIE 


Internarea în spital se va face la data stabilită. Este de dorit ca 
spitalul să ofere condiții de cazare şi masă cât mai civilizate, apropiate de 
cele din familie. 


Se vor completa documentele medicale (presupune examen 
clinic şi explorări paraclinice complete) se va stabili riscul operator, se 
alege anestezia şi se vor aplica pregătiri speciale atunci când este cazul: 
hipertiroidieni,  addisonieini, diabetici, denutriţi, deshidrataţi, icterici, 
operaţii colonice şi rectale, compensarea tarelor viscerale. 


Toate acestea în cadrul unor discuţii cu bolnavul în legătură cu 
operaţia şi riscurile ei (obţinerea avizului pentru operaţie). 

Urmează prezentarea la staff a cazului şi stabilirea zilei de 
operaţie (trebuie respectată pentru a feri bolnavul de stresuri 
suplimentare). Este de dorit să se întocmească un program operator 
echilibrat pentru ca bolnavul să beneficieze de cele mai bune condiţii şi 
din partea chirurgului. 


Chirurgia de o zi 


Pornind de la considerente financiare (costul deosebit de ridicat 
al spitalizării-cazării, personal şi materiale medicale ceea ce ar însemna 
cheltuieli masive), de la considerente personale (dorinţa şi interesul 
bolnavului de a sta în mediul familial şi nu în spital şi de a-şi relua cât mai 
repede activitatea profesională), de la considerente medicale (bolnavi cu 
serioase cunoştinţe medicale, deci cu o bună educaţie sanitară) şi mai 
ales posibilitatea de a rezolva rapid şi cu un minim traumatism o serie de 
afecţiuni, în condiţiile unui sistem sanitar bine organizat s-a ajuns la 
chirurgia de o zi. 


Bolnavul complet investigat este internat în dimineaţa zilei 
operaţiei, i se face pregătirea locală (dacă este cazul), se face 
premedicaţia, şi apoi anestezia (de obicei locală sau generală i.v.) şi 
operaţia. Postoperator este supravegheat câteva ore, apoi este externat 
urmând a fi monitorizat la domiciliu sau în cabinetul de consultaţii. 

URGENŢĂ CHIRURGICALĂ 


| 


CAMERA DE GARDĂ 


RESUSCITARE C-R 
A,T.I . i 


l STAŢIONAR 
CONTINUAREA 
RESUSCITARII | 
INVESTIGAŢII 
STABILIZARE PREGATIRE 
INVESTIGAŢII 
PREGATIRE 
SALĂ OPERAȚIE 


Evaluarea preoperatorie 


Tuturor bolnavilor li se va completa foaia de observaţie. 
Examinarea clinică completă asociată cu explorările paraclinice adecvate 
fiecărui caz în parte are drept scop confirmarea diagnosticului, evaluarea 
terenului patologic, stabilirea cât mai exactă a riscului anestezic şi 
operator, efectuarea unei pregătiri corespunzătoare, alegerea tipului de 
anestezie, a momentului operator şi chiar a tipului de rezolvare 
chirurgicală. 

Ideal ar fi ca fiecare bolnav să aibă un dosar medical personal, la 
medicul de familie, dosar care să-l însoţească la fiecare internare, ocazie 
cu care să fie completat. 


Foaia de observaţie 


Definită ca un act medico-legal foaia de observaţie trebuie să fie 
o imagine cât mai completă şi mai clară a evoluţiei fiecărui bolnav în 
timpul spitalizării, trebuie să ofere datele necesare pentru a putea stabilii 
cât mai corect boala de bază cu stadiul ei evolutiv şi patologia asociată. 
Pe baza acestora se vor stabilii indicaţiile terapeutice adecvate. În F.O. 
sunt consemnate şi tratamentul efectuat, evoluţia şi recomandările la 
externare. 


Este şi un document util cercetării ştiinţifice, pentru că studierea 
ei retrospectivă poate sugera o ipoteză fiziopatologică, o atitudine 
diagnostică şi/sau terapeutică sau confirma ipoteze enunțate deja. 


Constituie, în acelaşi timp, şi un act medico-legal, care foloseşte 
la identificarea cu exactitate a bolnavului, a patologiei sale trecute, a 
măsurilor terapeutice care s-au decis în contextul acestei patologii, foaia 
de observaţie putând să apere sau să acuze pe medic în cazul unei 
confruntări judiciare cu unul dintre bolnavii săi. 


În occident, în momentul actual, se face un adevărat dosar 
medical fiecărui pacient, în fiecare serviciu prin care trece, dosar ce 
cuprinde cât mai multe date despre întreaga evoluţie patologică a 
acestuia. Acest tip de document medical are o valoare ştiinţifică mult mai 
mare prin faptul că are un conţinut mult mai larg de date coroborate sau 
coroborabile şi permite o stabilire mai corectă a evoluţiei pacientului şi a 
terapiei, ţinând seama de întregul context patologic. 


Probabil că, în viitorul mai mult sau mai puţin apropiat, se va opta 
şi la noi în ţară pentru această metodă de urmărire a patologiei generale 
a bolnavilor prin construirea de dosare de sănătate în fiecare dintre 
serviciile prin care acesta trece de-a lungul vieţii. 

Foaia de observaţie este alcătuită din următoarele părţi 
componente: 


date de identitate 
anamneza 

examenul fizic general 
explorările paraclinice 
diagnosticul 


tratamentul şi evoluţia 


YYvV Y Yv Yv yY V 


epicriza 


Datele personale permit identificarea bolnavului (nume şi 
prenume, sex, vârstă, adresă, loc de muncă), locul internării (spital, 
clinică) şi perioada internării (data internării şi a externării). 


Anamneza trebuie să identifice o serie din particularităţile fiecărui 
caz în parte. În acest scop esenţială este maniera în care se stă de vorbă 
cu bolnavul astfel încât să obţinem de la el cât mai multe informaţii. Vor fi 
consemnate motivele internării aşa cum sunt ele relatate de bolnav. 
Urmează antecedentele personale fiziologice (prima menstruatie, ultima 
menstruaţie, caracterele ciclului menstrual, numărul de sarcini, naşteri şi 
avorturi, starea feţilor la naştere şi lactaţia) şi patologice (alergii, infecţii, 
boli metabolice, boli degenerative, neoplazii, intervenţii chirurgicale, 
intolerante medicamentoase) şi antecedentele heredocolaterale (alergii, 
infecţii, neoplazii, boli metabolice). Importante sunt şi condiţiile de viaţă 
(locuinţă, alimentaţie), obiceiuri (fumat, consum de alcool, droguri, 
anticoncepţionale) şi condiţiile de muncă (mediu toxic). 


Istoricul bolii va consemna cît mai exact data şi felul (brusc, 
insidios) debutului bolii cu simptomatologia de debut, evoluţia în timp a 
acestora, eventualele examinări medicale, investigaţii şi tratamente 
efectuate cu rezultatele acestora, ca şi modificările apărute în ultima 
perioadă şi care au determinat internarea. 

Interogatoriul corect şi complet poate conduce la realizarea unei 
supoziţii diagnostice care va orienta examenul fizic şi explorările 
paraclinice. 


Examenul fizic general trebuie să fie complet şi de aceea se 
recomandă a fi efectuat după o schemă prestabilită (fie pe segmente ale 
corpului, fie pe sisteme şi aparate). Este de dorit ca examinarea 
bolnavului să se desfăşoare într-o cameră de consultaţii care să confere 
confort şi intimitate. Inspecţia, palparea, percuţia şi ascultaţia sunt 
elementele esenţiale ale examinării. Ele trebuie efectuate comparativ cu 
organul sau segmentul controlateral (organe şi segmente pereche) şi în 
poziţii variate (hernii, eventraţii, varice). 


Examenul fizic debutează cu aprecierea stării generale, a stării de 
nutriţie (deshidratare, caşexie, obezitate) şi a stării psihice (anxios, 
obnubilat, comatos). Urmează examinarea sistemelor şi aparatelor care 
practic este mai uşor de efectuat pe segmente ale corpului. 


Tegumentelor şi mucoaselor li se vor examina integritatea, 
culoarea, elasticitatea, temperatura şi umiditatea. 


Sistemul  limfo-ganglionar superficial va fi palpat pentru 
identificarea dimensiunilor, consistenţei, mobilităţii. 


Sistemului musculo-adipos i se va aprecia repartiţia, grosimea, 
turgorul. 


În privinţa sistemului osteo-articular va fi examinată integritatea, 
mobilitatea activă şi pasivă, mersul. 


Aparatul respirator. Vor fi evaluate forma toracelui, amplitudinea 
mişcărilor respiratorii, caracteristicile coastelor şi ale spaţiilor intercostale, 
sonoritatea toracică şi caracteristicile murmurului vezicular. Atenţie 
sporită asupra regiunilor mamare. 


Aparatul cardiovascular: Se va număra pulsul şi măsura TA. Va fi 
identificată matitatea cardiacă şi localizat şocul apexian. Vor fi ascultate 

zgomotele cardiace. De apreciat starea sistemului circulator prin palparea 
pulsului periferic. 


Tubul digestiv şi glandele anexe: Va fi explorată cavitatea bucală 
şi dentiţia. La nivelul abdomenului se vor aprecia forma, dimensiunile, 
participările la mişcările respiratorii. Palparea va acoperi întreaga 
suprafaţă căutând zone şi puncte dureroase, orificiile herniare, modificări 
ale tonusului parietal. Fiecare viscer abdominal va fi palpat prin manevre 
specifice. Percuţia şi ascultaţia abdomenului pot identifica zone mate 
(revărsate lichidiene, tumori) sau sonore (ocluzii sau perforaţii de organ 
cavitar) şi, respectiv zgomote hidro-aerice (ocluzii) sau linişte abdominală 
(peritonite). Vor fi evaluate caracteristicile tranzitului intestinal şi ale 
scaunului. La toţi bolnavii se va efectua tuşeul rectal. 


Aparatul genito-urinar. Vor fi palpate lojele renale şi punctele 
ureterale. Vor fi evaluate particularităţile micţiunilor şi caracteristicile 
urinei. La femei se v-a efectua şi tuşeul vaginal. 


Sistemul nervos: Se vor cerceta şi reflexele fotomotor, de 
acomodare, cutanate şi osteo-tendinoase. 


Examenul local este examinarea amănunţită a regiunii afectate 
patologic,  descriindu-se caracteristicile  lezionale (număr, formă, 
dimensiuni, limite, suprafaţă, consistenţă, sensibilitate şi mobilitate), 
perilezionale şi la distanţă. 


Explorările paraclinice ale unui bolnav care necesită intervenţie 
chirurgicală electivă este de dorit să fi fost efectuate în ambulator. Dacă 
nu, vor fi efectuate cît mai rapid după internare. 


Fiecărui bolnav i se vor efectua testele de rutină (timpul de 
sângerare, timpul de coagulare, timpul de protrombină, hemoleucogramă 
cu formulă, uree, creatinină, glicemie, probe hepatice, proteine totale, 
sumarul de urină, radiografia toracică, electrocardiograma, RBW, 
serologie virală — hepatită, SIDA), iar celor cu tare asociate sau cu 
intervenţii complexe şi explorări specifice: 
> cardiace - echografie, fonocardiogramă, angiografie, cateterisme; 

> pulmonare - examene spută, probe funcţionale, gazometrie sanguină, 
bronhoscopie, bronhografie la nevoie; 


> renale - examenul urinei din 24 ore, echografie, urografie, scintigrafie, 
arteriografie, computer tomografie, cistoscopie; 


> hepatice - dozări enzimatice (fosfatază, transaminaze), electroforeza, 
bilirubinemie, echografie, scintigrafie,  colangiografie, computer 
tomografie; 

> tubului digestiv - examene radiologice cu substanță de contrast, 
tubaje, endoscopie, manometrie, pH-metrie, angiografie. 


Astăzi, dispunem de multiple şi variate mijloace de explorare ale 
fiecărui organ. În practică este de reținut dezideratul de a apela la cît mai 
puţine şi mai ţintite explorări care să ofere o imagine cît mai completă şi 
mai clară a fiecărui bolnav. 


Pe baza datelor clinice şi a celor paraclinice v-a fi stabilit 
diagnosticul pozitiv care trebuie să cuprindă diagnosticul bolii de bază cu 
stadiul ei evolutiv, forma clinică şi eventualele complicaţii şi diagnosticul 
tuturor bolilor asociate. Fiecărui caz i se vor identifica particularităţile. 


Având în vedere toate aceste elemente se va putea evalua 
evoluţia spontană a bolii şi se va stabili conduita terapeutică. Tratamentul 
trebuie să fie strict individualizat la caz. În cazul tratamentului chirurgical 
trebuie stabilite: indicaţia operatorie, pregătirea preoperatorie generală şi 
locală, riscul operator, anestezia, momentul operator, îngrijirile 
postoperatorii, dispensarizarea. 


Foaia de temperatură este un document ce se ataşează la foaia 
de observaţie şi în care, pe una dintre feţe, se notează terapia zilnică 
administrată şi evoluţia zilnică a bolnavului, iar pe cealaltă faţă se notează 
monitorizarea constantelor biologice ale bolnavului şi a eliminărilor sale 
(temperatură corpului, tensiunea arterială, diureza, cantitatea de bilă 
evacuată pe drenaj - eventual -, pulsul, aspiraţia digestivă). Corect 
completată, foaia de temperatură se constituie într-o descriere completă a 

stării şi evoluţiei bolnavului în orice moment şi în general a terapiei 
administrate. 


În ţările occidentale, există un standard naţional după care se 
notează în foile de observaţie, unele fiind prevăzute cu toate rubricile 
descrise, altele având o liniaţie orizontală pe care se va descrie tot ce 
este legat de examenul şi evoluţia bolnavului în spital. Important este că 
descrierea examenului pe aparate şi sisteme ca şi ordinea anamnestică 
sunt aceleaşi pentru toate ţările. 


Din raţiuni contabile şi de evidenţă a cheltuielilor făcute la fiecare 
pacient s-a trecut la scrierea medicatiei fiecărui pacient pe foi de evidenţă 
separate. 

Definiţie 


Este ansamblul de acte, gesturi şi manevre prin care se pune 
bolnavul în condiţia de a suporta o intervenţie chirurgicală. 


Scop, principii 


Pregătirea are ca scop informarea bolnavului asupra bolii, asupra 
terapiilor posibile, a necesităţii recurgerii, în condiţiile date, la gestul 
chirurgical. De asemenea îl va informa asupra intervenţiei pe care acesta 
urmează să o suporte, cu riscurile şi beneficiile ei, precum şi asupra 
eventualelor infirmităţi şi mutilări care pot rezulta din aceasta. La finalul 
acestei informări se va obţine acordul scris al pacientului pentru 
intervenţia chirurgicală propusă şi colaborarea sa pentru manevrele şi 
explorările la care va fi supus în vederea intervenţiei. 


Pregătirea preoperatorie va avea în vedere şi punerea în gardă a 
bolnavului asupra schimbărilor pe care va trebui să le facă în obiceiurile 
sale precum şi asupra acelora care se vor produce ca urmare inevitabilă 
a intervenţiei chirurgicale. 


Ca un scop aleator se descrie şi discutarea prognosticului imediat 
şi la distanţă a bolii pentru care se practică intervenţia, discuţie care, 
uneori, se dovedeşte destul de dificilă pentru medic, în sensul că nu este 
clar afirmat în legislaţia românească ce anume poate şi ce nu trebuie să 
ştie un bolnav despre boala sa. În asemenea cazuri se aplică principiul 
euristic (întrebare şi răspuns), informându-se bolnavul numai în măsura 

disponibilităţii sale de a primi aceste informaţii (dacă bolnavul vrea să ştie 
mult i se va spune mai mult, dacă nu întreabă, i se va respecta dorinţa 
neexprimată de a nu i se da mai multe date). În alte ţări (SUA) este 
obligaţia chirurgului de a da o informare corectă asupra diagnosticului şi 
el nu poate delega nimănui această responsabilitate. Pacientul trebuie 
informat asupra tuturor detaliilor legate de evoluţie şi de perspectiva de 
supravieţuire. 


Tot în cadrul pregătirii preoperatorii se are în vedere pregătirea 
fizică a pacientului, care are ca scop punerea acestuia în condiţia de a 
putea suporta, cu minimum de urmări dezagreabile pentru chirurg şi 
pentru pacient, intervenţia operatorie. 


Ca principii, pregătirea trebuie făcută etapă cu etapă, în ordinea 
firească a gesturilor. De asemenea, aceasta trebuie să fie completă, 
pentru ca, la intrarea în blocul operator, pacientul să deţină toate 
informaţiile care-i sunt necesare despre boală şi intervenţie şi să aibă 
statusul fizic necesar bunei desfăşurări a acesteia. 


Indicaţii 


Pregătirea psihologică a pacientului se va face, mai ales în 
mediul chirurgical, nu numai relativ la intervenţia chirurgicală în sine, dar 
şi privitor la toate gesturile şi manevrele pe care acesta va trebui să le 
facă sau să le suporte. În ce priveşte pregătirea fizică, aceasta se va 
face în conformitate cu normele privitoare la gestul sau manevra de 
executat. Pregătirea preoperatorie nu este decât un tip particular de 
pregătire şi se supune aceloraşi reguli. 


Este important de înţeles că nu există intervenţii chirurgicale fără 
risc şi că, în aceste condiţii, nu trebuie să se eludeze, la nici un bolnav, 
etapa de pregătire. În ce priveşte pregătirea fizică aceasta este necesară 
şi inevitabilă ori de câte ori este prevăzută de tehnica operatorie şi se va 
face în conformitate cu indicaţiile acesteia. 

Contraindicaţii 


Nu sunt absolute ci sunt legate de modelarea gesturilor de 
pregătire în funcţie de caracterul intervenţiei. În condiţii de urgenţă nu se 
va pierde un timp lung (important pentru prognosticul bolii) în scopul unei 
pregătiri psihologice ideale, aceasta făcându-se din mers, cu bolnavul sau 
cu familia acestuia (dacă acesta nu este conştient). Această pregătire 
scurtă nu scuteşte pe medic de necesitatea obţinerii acordului pentru 
intervenţia chirurgicală, decât în cazurile în care nu are de la cine să-l 
obţină. 


Pregătirea fizică se va face un timp mai lung sau mai scurt, în 
funcţie de urgenţa intervenţiei şi va fi mai mult sau mai puţin completă în 
funcţie de starea generală a bolnavului. Nu trebuie să se sacrifice 
bolnavul pe altarul unei pregătiri riguroase. 


Pregătirea psihologică 


Se va face, fără excepţie, de către medic, de preferat de către 
acela care va executa intervenţia chirurgicală. Medicul va folosi tot timpul 
de care are nevoie pentru a explica pacientului faptul că intervenţia pe 
care i-o propune este necesară pentru tratarea afecțiunii sale, fără a 
încerca să-l convingă pe acesta să se opereze. Este important ca această 
decizie să fie luată de pacient, în cunoştinţă de cauză, dar nu la 
insistențele medicului, dat fiind că se referă la viaţa sa. Pacientul nu 
trebuie să aibă impresia că intervenţia propusă o va suporta mai mult 
pentru că nu-l poate refuza pe medic decât pentru că este în interesul 
său. Pentru a preveni asemenea situaţii se poate recomanda pacientului 
şi consultarea unui alt medic pentru a avea acces şi la un alt punct de 
vedere competent relativ la boala sa. Acest sistem este foarte practicat în 
occident, unde, marile companii de asigurări pentru sănătate au medicii 
lor şi nu sunt de acord să plătească decât un al doilea consult, pentru a 
preveni excesele. 


La discuţia dintre medic şi pacient, medicul trebuie să prevină 
pacientul asupra modificărilor pe care le va suporta viaţa sa ca urmare a 

intervenţiei chirurgicale. Aceste modificări pot fi minore, dar pot exista şi 
situaţii cu implicaţii grave asupra vieţii de familie sau individuale. În acest 
context se vor discuta posibilele pierderi ale potenţei sexuale, precizându- 
se caracterul lor definitiv sau tranzitoriu, mutilările la care ar putea fi 
supus pacientul (anus iliac temporar sau definitiv, modificări ale 
fizionomiei, amputaţii de membre sau segmente ale acestora, etc.), 
precum şi tulburările metabolice sau psihice pe care le-ar putea aduce cu 
sine intervenţia, imediat sau la distanţă (ablaţii de glande endocrine sau 
reducerea substanţială a volumului lor funcţional, modificări semnificative 
ale greutăţii corporale, anastomoze porto-cave, etc.). 

Privitor la perspectiva de supravieţuire a pacientului, modul 
occidental de a percepe existenţa face dificilă abordarea subiectului. În 
acest sens, unii pacienţi suportă dificil informaţii referitor la un prognostic 
sever, în timp ce alţii insistă să le obţină. Întrucât această situaţie variază 
de la pacient la pacient, este bine ca ea să fie abordată cu precauţie, în 
sensul de a se răspunde în ton cu întrebările puse de pacient, împingând 
precizia răspunsurilor până la limita pe care pacientul o impune. Dacă 
pacientul nu prezintă interes sau nu-l manifestă faţă de acest aspect, este 
bine să nu se insiste şi să se lase complet la latitudinea sa informarea în 
această direcţie. 


Din cele de mai sus rezultă necesitatea disponibilităţii medicului 
pentru discuţia sinceră şi deschisă cu pacientul, pentru ca acesta din 
urmă să fie corect şi coerent informat despre ce urmează a suporta ca 
intervenţie chirurgicală şi ca urmări ale acesteia. 


Pregătirea fizică 


Se referă la pregătirea generală (hidro-electrolitică, acido-bazică 
şi nutriţională), a bolnavului pentru a-i permite să suporte în cele mai 
bune condiţii intervenţia şi urmările ei imediate, la o pregătire pe aparate 
şi sisteme în funcţie de ţinta operaţiei şi o pregătire care să evite 
complicațiile postoperatorii. 

Pregătirea generală a unui pacient pentru intervenţia 
chirurgicală, trebuie să aibă în vedere principalele echilibre ale 
organismului, cele care condiţionează supraviețuirea acestuia şi 
rezistența sa la agresiuni. Dintre acestea, echilibrul hidro-electrolitic, cel 
acido-bazic şi cel nutritional sunt importante. 


Echilibrele  hidro-electrolitic şi acido-bazic sunt legate, de 
umplerea patului vascular, de conţinutul electrolitic al mediului intern şi de 
metabolism. Umplerea patului vascular este aceea care condiţionează 
presiunea arterială a sângelui, calitatea acestuia din urmă fiind 
determinantă pentru gradul de oxigenare a țesuturilor şi buna lor 
capacitate de reacţie la agresiune, fie ea chirurgicală sau patologică. Vom 
discuta, pe rând, pregătirea pacientului pentru operaţie prin prisma 
acestor echilibre. 


Umplerea corectă a patului vascular se verifică, empiric, prin 
măsurarea tensiunii arteriale în decubit şi ortostatism sau prin măsurarea 
diurezei pacienţilor, variațiile fiziologice ale acestora fiind o confirmare a 
bunei umpleri vasculare. Pentru stabilirea riguroasă a gradului de umplere 
vasculară, mai ales la pacienţii la care aceasta a suferit modificări 
importante, se măsoară presiunea venoasă centrală, orice administrare 
lichidiană făcându-se în concordanţă cu aceasta şi cu bilanţul hidric al 
organismului (măsurarea aporturilor şi pierderilor lichidiene). În cazurile în 
care este necesară o umplere rapidă, fie legată de salvarea vieţii 
pacientului, fie de deficitul acut lichidian, se pot folosi pentru aceasta 
soluţii ionice de tipul serului fiziologic, a soluţiei Ringer sau glucozei în 
diferite diluţii. La bolnavii care au deficite importante sau necesită 
echilibrări hidrice şi/sau electrolitice mai laborioase aceste soluţii 
electrolitice se vor administra combinat cu soluţii cristaloide (al căror timp 
de rămânere în patul vascular este mai mare şi care pot, prin aceasta, 
stabiliza tensiunea arterială pe termen mediu). De regulă, soluţiile 
electrolitice sunt utilizate pentru compensarea deshidratărilor sau pentru 
prevenirea acestora, cele macromoleculare fiind necesare numai pentru 
compensarea deficitelor grave prin pierderi continue sau prin persistenţa 
cauzei. Pentru tratarea tuturor acestor dezechilibre se folosesc soluţiile 

normotone (cu osmolaritate egală cu aceea fiziologică) de electroliți sau 
macromoleculare. Soluţiile hipertone sunt de indicație excepţională, fiind 
utilizate fie pentru forțarea diurezei la unii pacienţi, fie la cei cu afectări 
cerebrale severe prin edem cerebral. Şi într-un caz şi în altul se folosesc 
în cantităţi reduse şi pe intervale de timp limitate. Este importantă 
depistarea şi tratarea acestor dezechilibre în perioada preoperatorie 
pentru a preveni căderi tensionale importante, însoţite de colaps vascular 
şi chiar exit în timpul actului operator. O atenţie particulară trebuie 
acordată pacienţilor ale căror afecţiuni evoluează în mod normal cu 
scăderea volumului circulant (de tipul feocromocitomului) şi la care 
intervenţia chirurgicală care tratează boala de bază poate duce la 
demascarea acestor deficite, de o manieră neaşteptată şi gravă. 


Dezechilibrele electrolitice ale bolnavului chirurgical se vor 
compensa, atât în preoperator cât şi în postoperator, în concordanţă cu 
ionograma şi ţinând cont de eventualele afectări ale funcţiei renale. 
Pentru cazurile în care funcţia renală este compromisă sau redusă 
semnificativ poate fi utilă o epurare extrarenală preoperatorie pentru a 
restabili echilibrele electrolitice şi acido-bazice. 


În cadrul acestor dezechilibre fluidiene se descrie scăderea 
masei eritrocitare (anemii) care compromite buna oxigenare tisulară şi, 
conex, capacitatea de cicatrizare şi de apărare a organismului. Uneori, în 
cazurile de pierderi acute, acestea pot fi constatate şi precizate de către 
pacient, manifestându-se, mai ales ca dezechilibre lichidiene. Pierderile 
cronice nu sunt remarcate de pacient decât prin apariţia palorii şi 
scăderea capacităţii de efort, acestea manifestându-se ca deficite 
eritrocitare. Este important ca, în cadrul pregătirii preoperatorii a 
bolnavului chirurgical să fie compensat tipul de deficit sub forma căruia se 
manifestă pierderile sanguine. Dacă apar ca deficit lichidian, cu modificări 
tensionale şi/sau instabilitate hemodinamică vor fi tratate ca atare, prin 
înlocuitoare de volum circulant. Dacă deficitul este de tip transportor de 
oxigen, necesită, de regulă, transfuzii de sânge. Scopul acestora este de 
a atinge un aşa-numit “prag chirurgical” (la care se poate interveni 
chirurgical în condiţii de securitate) de 10 g de hemoglobină la 100 ml 

sânge. În cazul unor afecţiuni cardiace coexistente este bine ca acest 
prag să crească cât mai aproape de valorile normale. 


Pregătirea  nutriţională a pacienților chirurgicali constituie, 
actualmente, o problemă mult discutată în lumea medicală. Pe de o parte 
pentru că de acest aspect ţine şi capacitatea de refacere a organismului 
după operaţie, cât şi posibilităţile sale de răspuns la diversele agresiuni 
externe, pe de alta pentru că există o teorie care spune că, la bolnavii 
neoplazici cu mari deficite nutritionale, compensarea acestora favorizează 
dezvoltarea tumorii şi nu refacerea organismului gazdă. În asemenea 
condiţii este facil de imaginat că un bolnav carenţat nutritiv nu va putea 
cicatriza şi nu va putea să se apere de infecţii ca unul normal nutrit. De 
aceea, acest status, trebuie refăcut înaintea interventiilor chirurgicale. 
Sunt situaţii în care statusul nutritiv al bolnavului decide pentru 
operabilitatea sau inoperabilitatea sa. Este, totuşi, de la sine înţeles, că în 
cazurile în care viaţa pacientului ţine de intervenţia chirurgicală, minima 
şansă ca aceasta să-i fie salvată, în pofida unui deficit nutritiv grav, 
trebuie exploatată. Pentru a nu condamna pacientul la o moarte evitabilă 
trebuie făcut gestul chirurgical care-l poate salva, chiar dacă acesta are 
şanse minime de reuşită. Este, de asemenea, subînţeles că, în cazurile 
de urgenţă chirurgicală, nu se va pierde timpul cu aprecierea şi refacerea 
nutritivă a pacientului, decât dacă este imperios necesar şi condiţiile de 
urgenţă o permit. Dacă nu, refacerea nutritivă se va realiza în 
postoperator. 


Refacerea nutriţională se poate face, în funcţie de patologia şi 
tarele bolnavului, pe cale parenterală sau pe cale enterală. De regulă, 
micile deficite nutritive se tratează prin administrarea soluţiei de glucoză. 
Facem precizarea că la bolnavii cu diabet zaharat se poate folosi acelaşi 
suport energetic prin tamponarea ei cu insulină. 


Pentru deficitele nutritionale mai grave se va tenta tratarea lor 
prin nutriţie enterală (fie alimentaţie hipercalorică, fie utilizarea unor nutri- 
pompe, care să administreze bolnavului suplimente nutritive consistente 
pe timpul somnului de noapte. Această manieră de tratare necesită un tub 

digestiv funcţional, care să permită, măcar absorbţia, dacă nu şi digestia 
principiilor alimentare administrate. În cazurile disfuncţiilor digestive grave 
sau a  intoleranţelor digestive majore, singura cale de tratare a 
problemelor de nutriţie este aceea parenterală. Aceasta se poate folosi ca 
atare sau adăugată, ca supliment, la calea digestivă. Este bine de ştiut că 
nutriția parenterală este extrem de scumpă (circa 1600 USD per litru) şi, 
de aceea, folosirea ei este limitată la cazuri bine selecţionate. Astfel, este 
contraindicată susţinerea nutritivă pe această cale a bolnavilor cu 
afecţiuni neoplazice sau de altă natură, în faza terminală a bolii, când 
şansele de recuperare sunt nule, fiind indicată la bolnavii aflaţi în comă ca 
urmare a unor accidente şi la care funcţia digestivă este, temporar, 
compromisă. Prepararea soluţiei nutritive se face în laboratoarele 
specializate ale marilor spitale sau industrial şi necesită o tehnologie 
complexă şi costisitoare. 


Pregătirea sistemică vizează evaluarea completă şi 
susţinerea sau corectarea tuturor funcţiilor viscerale. 


Aparatul cardiovascular trebuie să beneficieze de o evaluare 
corectă preoperatorie pentru depistarea tuturor deficitelor funcţionale şi 
leziunilor organice. În acest scop a fost constituit un scor care să permită 
stabilirea riscului de mortalitate şi morbiditate cardiacă postoperatorie: 


1. Istoric 
> vârsta peste 70 de ani 5p. 
> infarct miocardic în ultimele 6 luni 10 p. 


2. Examen clinic 


> galop S3/ distensia venei jugulare 11 p. 
> stenoză valvulară aortică semnificativă 3p. 
3. ECG 

> sistole atriale premature sau ritmuri nesinusale Tp. 
> mai mult de 5 sistole ventriculare premature pe minut Tp. 
4. Operatie 

> urgență 4 p. 
>  intraperitoneală / intratoracică / aortică 3 p. 


Totalul maxim al acestui scor de risc este de 53 de puncte. Dacă 
bolnavul care urmează a fi supus intervenţiei are un scor peste 28 de 
puncte, este bine a se trata mai întâi afecțiunea cardiacă pentru că riscul 
agravării acestei patologii este important. După ce s-a îmbunătăţit 
funcţionarea cordului şi scorul a scăzut în limite rezonabile se poate 
interveni. Diabetul zaharat, fumatul, hipertensiunea arterială, 
hiperlipidemiile, angorul stabil, infarctele la distanţă, tulburările de 
repolarizare pe ECG, blocurile de ramură, valvulopatiile mitrale sau 
cardiomegaliile sunt mai puţin importante în deciderea prognosticului 
postoperator şi mai puţin implicate în apariţia complicaţiilor postoperatorii, 
decât cele incluse în scorul descris. Ele nu trebuie ignorate, dar 
importanţa lor nu trebuie nici exagerată. 


Evaluarea aparatului respirator şi a funcționării sale, în 
preoperator, permite depistarea afecţiunilor pulmonare şi a celor care 
predispun la asemenea tulburări postoperator. Astfel, bolnavii care sunt 
imobilizaţi la pat, cei cu afecţiuni pulmonare (de tip restrictiv, fibroze, 
BPOC, tuse productivă, purulentă, etc.) preexistente, vârstnicii, obezii (cu 
atât mai mare cu cât gradul de obezitate e mai mare), au o predispozitie 
la acest tip de complicaţii. Pentru asemenea cazuri, pregătirea 
preoperatorie trebuie să includă administrarea de bronhodilatatoare, 
antibioterapie ţintită şi executarea gimnasticii respiratorii (respiraţii ample, 
inspir profund, urmat de exsuflarea aerului inspirat, printr-un tub de 
perfuzor, într-o sticlă cu apă, tapotaj şi aspirație sau tuse eficientă pentru 
eliminarea secreţiilor abundente). Aceeaşi gimnastică este importantă 
pentru pregătirea bolnavilor ce urmează a suporta intervenţii chirurgicale 
clasice pe abdomenul superior (care dau modificări de amplitudine 
respiratorie în primele trei - patru zile după intervenţie) şi pe torace, mai 
ales cei la care se prevede o reducere chirurgicală a parenchimului 
plumonar (segmentectomii, lobectomii, pneumonectomie). Aceştia vor 
trebui să se obişnuiască, încă din preoperator, să se folosească de tot 
parenchimul pulmonar disponibil, gimnastica respiratorie având rolul de a 

aera tot acest parenchim. De asemenea, fumătorii, vor trebui să întrerupă 
fumatul cel puţin cu o săptămână preoperator, pentru că aceştia se află 
într-o stare de hipoxie cronică, trebuind să li se administreze şi o 
oxigenoterapie preoperatorie pentru a reduce această carenţă de oxigen. 
Măsurile postoperatorii competente vor reduce şi mai mult, până la 
evitare, acest risc. 


Funcţia renală este mai puţin expusă complicatiilor chirurgicale şi 
postchirurgicale, fapt ce nu trebuie să o excludă de la explorarea 
preoperatorie. Aceasta pentru a stabili dacă există afectarea ei prealabilă, 
caz în care vor trebui dozate cu foarte mare grijă anestezicele cu 
eliminare renală, antibioticele nefrotoxice, etc. De asemenea, patologia 
căilor urinare inferioare trebuie cunoscută (vezică neurologică, obstacole 
la micţiune, etc.) pentru a fi preveniţi de eventualele întârzieri în reluarea 
micţiunilor, precum şi despre tulburările funcţionale ce pot rezulta din 
acestea. Este bine ca, în asemenea cazuri, bolnavul să fie cateterizat 
vezical pe masa de operaţie. Acest cateter se va menţine până la 
reluarea spontană a micţiunilor (ce poate fi întârziată şi de medicaţia 
administrată la anestezie). 


Funcţia hepatică, prin complexitatea şi importanţa ei, este una de 
care depinde semnificativ evoluţia postoperatorie. De aceea, aceasta 
trebuie evaluată şi compensată în preoperator. Principalele modificări ale 
funcţiei hepatice sunt legate de denutriţie, de ciroza hepatică sau de 
prezenţa metastazelor hepatice la bolnavul chirurgical. Acestea se 
manifestă, în principal, prin tulburări de coagulare a sângelui, de 
cicatrizare şi, în general, de anabolism. În perioada preoperatorie se 
evaluează funcţia hepatică, mai ales din punct de vedere al excreţiei 
biliare şi al citolizei, precum şi funcţia anabolică, mai ales sinteza proteică. 
Dintre aceste proteine, cele mai importante sunt albuminele şi cele 
implicate în coagularea sanguină. 


Dacă se depistează un deficit funcţional hepatic important, acesta 
se va compensa, într-un prim timp prin administrarea factorilor sintetizaţi 
de ficat care lipsesc sau sunt în cantitate redusă. După normalizarea 

acestor valori sau reducerea semnificativă a deficitelor, se poate interveni 
chirurgical, pentru ca, după rezolvarea problemei chirurgicale, să se 
treacă la terapia de fond a bolii hepatice. Prezenţa ascitei, a bilirubinei 
peste 3 mg % ml, a albuminei sub 3 mg % ml, denutriţia, reprezintă factori 
de risc operator care agravează evoluţia şi cresc morbiditatea şi 
mortalitatea. 


Din punct de vedere neurologic este important să fie depistate 
deficiențele funcţionale pentru că anestezia poate să le agraveze şi, chiar 
să le transforme în modificări ireversibile. 


Prevenirea complicatiilor postoperatorii este extrem 
de importantă şi de complexă (evaluare corectă, pregătire adecvată, risc 
minor, indicație optimă, aplicare exactă, monitorizare precisă) pentru 
reducerea la minimum a acestora. Dintre multiplele complicaţii generale 
sau locale, specifice sau nespecifice insistăm asupra infecțiilor, 
tromboemboliei şi a insuficienţelor viscerale. 


infecțiile constituie o stare morbidă care agravează procesele 
patologice, mai ales în perioada postoperatorie, prin scăderea capacităţii 
de cicatrizare, prelungirea convalescenţei, riscul de agravare cu evoluţie 
spre şoc sau septicemii. Toate aceste situaţii trebuie evitate pentru a 
beneficia de o evoluţie postoperatorie scurtă şi simplă. Prevenirea 
infecțiilor se face încă din perioada preoperatorie, pe de o parte prin 
pregătirea diverselor regiuni (colon, piele, etc.) care vor fi discutate ca 
elemente separate ale pregătirii, iar pe de alta prin contracararea 
factorilor care favorizează apariţia acestora. Dintre aceşti factori, cei mai 
importanţi sunt aceia care scad rezistenţa pacientului la infecţie: (1) 
vârsta înaintată, (2) obezitatea sau malnutriţia, cu atât mai importante cu 
cât sunt mai avansate, (3) cetoacidoza şi orice decompensare a 
diabetului zaharat, (4) tratamentul corticosteroid acut sau cronic, (5) 
medicaţia imunosupresoare, (6) infecția sincronă cu intervenţia. În afara 
acestora se descriu factori de care trebuie ţinut seama pentru că pot 
favoriza infecția: (1) unele forme de cancer, (2) radioterapia, (3) 
insuficienţa adrenocorticală, (4) corpii străini care creează soluţii de 

continuitate la nivelul barierei cutanate, (5) raderea precoce a pilozităţii 
cutanate pentru pregătirea acesteia în vederea intervenţiei. 


Privind retrospectiv aceste elemente, prevenirea infecţiei se face 
prin: asanarea oricăror focare de infecţie (prin antibioterapie ţintită sau 
drenaj preoperator), echilibrarea diabetului în cazul în care este 
dezechilibrat, rezolvarea insuficienţei adrenocorticale şi raderea excesului 
pilos imediat preoperator. Diabetul este una dintre marile probleme ale 
infecţiei chirurgicale. Din acest punct de vedere se consideră acceptat 
actualmente că plaga, fie ea chirurgicală sau accidentală, consumă 
insulină, precum şi acela că funcţionarea celulară, mai ales a celulelor 
apărării imune, este perturbată în condiţii de hiperglicemie. Echilibrarea 
se face prin coborârea glicemiei la valori sub 1,2 g % ml. La toate aceste 
măsuri de prevenire se mai adaugă una, foarte importantă şi folosită, 
profilaxia cu antibiotice. Aceasta pleacă de la principiul că infecția se 
grefează la nivelul ţesuturilor în timpul actului chirurgical. In aceste condiţii 
este suficient să se asigure o acoperire antibiotică, pe cale sistemică, 
bună a intervalului intra şi postoperator imediat, pentru a o preveni. 


Antibioprofilaxia se recomandă în: 
chirurgia capului şi gâtului care deschide căile aeriene superioare; 
chirurgia esofagului cu excepţia herniei hiatale; 
chirurgia gastro-duodenală în afara hiperacidităţilor necontrolate; 


operaţiile pe tractul biliar la pacienţii de peste 70 de ani, cu colecistită 
acută sau la cei care necesită coledocotomie; 


rezecţiile intestinale; 
apendicite acute gangrenoase sau perforate; 
histerectomiile; 


intervenţii de revascularizare abdominală sau la membrele inferioare, 
inclusiv proteze; 


> operații de protezare pe diferite organe: cord, şold, genunchi, valve, 
etc. 

Aceste precauţiuni preoperatorii pentru prevenirea infecţiei sunt 
succedate de o serie de alte precauţii, în timpul operaţiei, care concură la 
satisfacerea acestui deziderat. 


Privitor la riscul vascular, cel mai important este să se stabilească 
posibilitatea apariţiei tromboemboliilor. Acest risc creşte cu: durata 
intervenţiei peste o oră; obezitate; intervenţie pe pelvis; 
hipercoagulabilitate sanguină; bolnavi cu tromboze vasculare în 
antecedente; terapie cu anticoncepţionale orale. 


Este bine să se cunoască toate tratamentele pe care le are în 
curs de administrare un bolnav chirurgical pentru a putea lua măsurile de 
oprire a acelora care ar putea greva asupra intervenţiei. 


Prevenirea apariţiei trombozelor şi a tromboemboliilor se face 
prin aplicarea, în preoperator, a unor feşe elastice care să realizeze o 
presiune eficientă asupra vaselor periferice, asigurându-se permanenta 
lor vacuitate, prin mobilizare precoce postoperator şi prin administrarea 
profilactică de anticoagulante (doze normocoagulante). 


Complicatiile cardiace (infarctul miocardic, tulburările de ritm, 
insuficienţa cardiacă), respiratorii (sindromul de detresă respiratorie 
acută, pneumoniile, insuficienţa respiratorie), renale (insuficienţa renală 
acută), hepatice (insuficienţă hepatică, icter, tulburări de coagulare), 
digestive (HDS) şi neurologice (coma) sunt dintre cele mai redutabile la 
bolnavii operati, fapt ce impune prevenirea lor, prin acţiuni ce debutează 
încă in perioada preoperatorie. Evaluarea corectă în preoperator, permite 
depistarea afecţiunilor sistemice care predispun la asemenea tulburări. 
Pentru astfel de cazuri, pregătirea preoperatorie trebuie să includă 
corectarea dezechilibrelor şi susţinerea unor funcţii cât mai aproape de 
normal. Monitorizarea şi îngrijirile postoperatorii competente vor reduce şi 
mai mult, până la evitare, aceste riscuri. 


Lista pregătirilor preoperatorii: 


> evaluarea completă (Clinică, biologică, imagistică) a bolnavului; 

> informarea bolnavului şi obţinerea consimţământului şi colaborării 
sale; 


> corectarea dezechilibrelor şi a disfuncţiilor viscerale şi sistemice; 


> pregătirea dietetică se va avea în vedere pentru intervenţiile digestive 
(dietă lichidă, pregătirea colonului, dacă aceasta este necesară, 
alimentaţie fără reziduuri), iar, pentru toate intervenţiile, se va opri 
orice administrare alimentară orală cu minim 6 ore înaintea operaţiei; 


>  medicaţia specială, care trebuie fie întreruptă, fie continuată pe 
perioada operaţiei sau în postoperator. 


> pregătiri speciale (tiroidă, colon, rect); 
> pregătirea eventualelor transfuzii de sânge; 


>  medicaţie de sedare preoperatorie pentru calmarea şi relaxarea 
bolnavului; 


> pregătirea câmpului operator. 


Schema de pregătire a bolnavului în preziua intervenţiei: 
alimentaţie fără reziduuri; 
duş sau baie generală în seara de dinainte de operaţie; 
clismă evacuatorie în seara şi dimineaţa operaţiei; 


medicaţie sedativă în seara şi dimineaţa intervenţiei; 


VYYvV yYv yYv V 


depilarea regiunii supuse intervenţiei în dimineaţa operaţiei şi 
badijonarea ei cu soluţie dezinfectantă, după care regiunea e 
acoperită cu pansament steril; 


> transportul bolnavului la sala de operaţie. 


Momentul operator 


În chirurgia electivă, stabilirea momentului operator este un 
element de mare importanţă atât pentru rezolvarea cazului cît şi pentru 
evoluţia lui ulterioară. Este bine cunoscută afirmaţia că "nu există boli ci 


bolnavi” în virtutea căruia fiecare bolnav este un caz particular. Particular 

fiecărui caz chirurgical este şi momentul operator, a cărui stabilire trebuie 
să corespundă mai multor cerinţe legate de bolnav, chirurg şi anestezist. 
Bolnavul trebuie să fie complet examinat şi să fi parcurs toate pregătirile 
necesare astfel încât să atingă o stare care să-l scutească de riscuri 
inutile. Chirurgul trebuie să fi stabilit tehnica operatorie şi să fi epuizat 
pregătirile în vederea realizării ei (inclusiv variante). Aceleaşi cerinţe 
pentru anestezist. 


În chirurgia de urgenţă sunt valabile, în general, aceleaşi reguli 
dar, având în vedere gravitatea situaţiei ce impune o intervenţie 
chirurgicală salvatoare sunt admise unele excepţii în privinţa pregătirii 
preoperatorii. Aceasta poate lipsi (în marile hemoragii ce necesită 
hemostază chirurgicală) sau poate fi începută în preoperator şi se 
continuă în intra şi postoperator (unele forme de ocluzie intestinală). Din 
acest punct de vedere se pot diferenţia urgenţe imediate, urgenţe 
amânate precoce (24 ore) şi urgente amânate tardiv (7 zile). 

Perioada postoperatorie este diferită in funcţie de amploarea 
intervenţiei chirurgicale şi tipul anesteziei: operaţie mare cu anestezie 
generală, sau operaţie mică cu anestezie locală. În primul caz bolnavul 
parcurge traseul sală de operaţii - sală de trezire - serviciu ATI, iar în al 
doilea traseul sală de operaţii - salon. 


| se descrie perioadei postoperatorii 3 etape: imediată 
(postanestezică), intermediară şi tardivă (convalescenţa). 


Perioada  postanestezică durează până când bolnavul îşi 
recapătă conştienţa şi funcţiile vitale sunt stabile. Ea se petrece în sala de 
trezire sau în serviciul ATI, sub supravegherea anestezistului care face 
primele recomandări. Pentru operaţiile mici bolnavul este în salon sub 
supravegherea asistentei care va urma recomandările chirurgului. În 
această perioadă bolnavul va fi monitorizat clinic şi paraclinic. 


Monitorizarea clinică va urmări: parametrii vitali (puls, 
tensiune arterială, respiraţii, temperatură, diureză), urmărirea perfuziilor şi 
urmărirea sondelor şi drenajelor în vederea stabilirii periodice a unui bilanţ 
intrări-ieşiri,:x administrarea unei medicaţii (antalgice, antibiotice) şi 
mobilizarea bolnavului. 


Monitorizarea paraclinică presupune folosirea celor mai 
diverse aparate de înregistrare a unor parametrii funcționali (puls, TA, 
PVC, respiraţii, EKG), de determinare a constantelor sanguine, urinare şi 
din alte produse biologice şi diverse explorări imagistice (radiologice, 
echografice). 


Perioada intermediară debutează cu completa revenire după 
anestezie şi durează până la externare. În funcţie de gravitatea bolii, de 

amploarea operaţiei şi de tipul evoluţiei bolnavul este în ATI şi/sau salon, 
fiind monitorizat în continuare. O atenţie particulară v-a fi acordată plăgii 
operatorii, drenurilor, durerilor, mobilizării şi regimului alimentar. Vor fi 
prevenite sau depistate şi tratate complicațiile. 


Perioada convalescenţei debutează la externare când bolnavul 
are plaga operatorie cicatrizată şi funcţiile de bază restabilite şi se petrece 
la domiciliu. În această perioadă vor fi urmate toate indicaţiile medicale 
stabilite la externare, bolnavul fiind dispensarizat. Chirurgia minim 
invazivă a transformat vechile atitudini cu privire la postoperator. 
Pacientul este externat la intervale din ce în ce mai scurte după 
intervenţie, în vederea reducerii costurilor spitaliceşti. Astfel, în chirurgia 
de o zi, pacientul este externat în seara operaţiei, iar îngrijirea sa este 
preluată de nursingul la domiciliu şi de medicul de familie. Aproximativ 
aceeaşi atitudine se practică şi după chirurgia minim invazivă, doar că 
spitalizarea urează una la două zile. 


Monitorizarea 


Definiţie 


Monitorizarea este observarea, înregistrarea şi detectarea unor 
procese sau stări, prin examen clinic şi cu ajutorul unor instrumente şi 
aparate care nu modifică starea bolnavului, dar aduc informaţii despre 
aceasta. 


Scop, principii 


Monitorizarea se practică în vederea detectării şi înregistrării 
oricăror modificări ale stării bolnavului, indiferent de direcţia în care 
aceasta evoluează. Această depistare va permite luarea unor măsuri 
compensatorii sau de susţinere a procesului care să favorizeze evoluţia. 

Principiul de bază al monitorizării este o cât mai completă 
informare asupra stării pacientului şi o eficienţă maximă (în sensul 
corectei şi rapidei informări asupra stării bolnavului) în condiţii de confort 
pentru bolnav. 


Trebuie precizat că monitorizarea ca act medical nu este 
echivalentă cu supravegherea electronică dintre cele mai sofisticate, ci 
aceasta constituie numai o latură a monitorizării. În principiu, se 
realizează o monitorizare clinică, una biologică şi, în cazuri bine 
determinate, una imagistică. De altfel, monitorizarea, având ca scop 
diagnosticul precoce al unor modificări, se serveşte de aceleaşi mijloace 
ca şi demersul diagnostic. Singura diferenţă între cele două este faptul că 
monitorizarea se serveşte de toate mijloacele diagnostice pentru 
supraveghere la patul bolnavului. 


. v 


Monitorizarea clinică 


Se aplică tuturor bolnavilor supuşi intervenţiei chirurgicale, începe 
pe masa de operaţii, se continuă la terapie intensivă şi la salon şi se 
realizează, în principal, prin observarea bolnavului şi examen clinic direct. 
Aceasta se execută după un anumit orar pentru a obţine o distribuţie 
temporală a parametrilor clinici pe parcursul unei zile. Vor fi urmărite: 
starea de conştienţă, faciesul, limba, culoarea tegumentelor, pliul cutanat, 
frecvenţa şi amplitudinea respiraţiilor, frecvenţa şi amplitudinea pulsului, 
tensiunea arterială, diureza, aspectul pansamentului şi al plăgii operatorii, 
funcţionarea drenurilor a sondelor şi a cateterelor venoase. Ulterior, se 
urmăreşte mobilizarea bolnavului, reluarea alimentaţiei şi a tranzitului 
intestinal. 


Monitorizarea clinică necesită un personal instruit, conştiincios şi 
ataşat bolnavului care să realizeze o urmărire şi înregistrare exactă a 
datelor şi o implicare eficientă a medicului. Acesta va examina periodic şi 
ori de câte ori este nevoie fiecare bolnav. 

Monitorizarea paraclinică 


Este o denumire mai corectă decât monitorizare biologică pentru 
că se serveşte de mijloace de dozare sau măsurători ce pun în evidenţă 
atât modificări ale biologiei mediului intern, cât şi ale fiziologiei 
organismului. 


Indicaţii 


Toţi bolnavii trebuie monitorizaţi. Monitorizarea începe pe masa 
de operaţii şi continuă în postoperator fiind urmată de dispensarizare. 


Monitorizarea este un ansamblu de măsuri ce se pune în mişcare 
ori de câte ori starea unui bolnav poate suferi schimbări rapide de la un 
moment la altul. Prin urmare, aceasta este indicată, în chirurgie, în toate 
stările patologice acute, mai ales în cele grave, pentru a depista în timp 
util schimbările survenite şi a interveni corectiv în cazurile de necesitate. 


Monitorizarea se impune în supravegherea bolnavilor la care 
există complicaţii în evoluţie, ca şi la cei la care complicațiile pot apărea 
statistic frecvent. Vechea atitudine de a aştepta complicațiile şi de a le 
trata la momentul apariţiei lor nu mai are prea mulţi adepţi, pentru că, deşi 
face o economie de mijloace, există riscul ca această economie să se 
facă pe seama siguranţei pacientului şi s-a demonstrat că tratarea 
complicaţiilor este mai costisitoare decât prevenirea lor. 


Monitorizarea este indispensabilă la bolnavii inconştienţi, care nu 
au capacitatea de a descrie schimbările din starea lor şi nici de a-şi 
reclama necesităţile. În această categorie, intră şi bolnavii ce suportă 
intervenţii chirurgicale sub anestezie generală, pe durata căreia este 
suprimată starea de conştienţă. 

Contraindicaţii 


Nu există contraindicaţii pentru monitorizare, singura limitare fiind 
impusă de criteriul economic, întrucât, o zi de spitalizare în serviciul 
chirurgical costă circa 600 USD, iar una în terapia intensivă aproximativ 
2500 USD, ambele în afara oricărei medicaţii administrate. Diferenţa 
dintre cele două costuri este reprezentată de cheltuielile pentru 
monitorizarea bolnavului. Prin urmare, se indică monitorizarea completă 
numai la bolnavii la care este strict necesară, iar la cei la care 
monitorizarea clinică este suficientă, fiind contraindicată. 


Materiale necesare 


Sunt extraordinar de complexe şi de numeroase şi sunt 
reprezentate de aparatură specializată pentru determinarea tuturor 
parametrilor necesari supravegherii bolnavului. 


Măsurarea greutăţii corporale, a temperaturii, tensiunii arteriale, 
pulsului, cantităţii de lichide ingerate şi eliminate, a frecvenţei şi 
amplitudinii respiraţiilor sunt gesturi care necesită o dotare minimă, aduc 
o sumă considerabilă de date şi se constituie într-o monitorizare eficientă. 
Toate aceste date pot fi obţinute şi cu ajutorul unor sisteme de 
determinare electronice, cu afişare pe monitoare şi înregistrare în 
memoria maşinii sau pe suprafeţe de memorie. 


O serie de alte date poate fi obținută numai prin măsurare/dozare 
(cum ar fi determinarea ionogramei sanguine, a hematocritului, a 
glicemiei, a gazelor sanguine, etc.) directă, cu ajutorul unor sonde 
prevăzute cu senzori şi analizori, valorile obţinute vor fi afişate pe ecran 
sau imprimate. 


Există valori şi explorări importante pentru supravegherea 
bolnavului, care se prezintă sub forma unor reprezentări grafice, 
descriptive pentru diferite diagnostice: electrocardiograma, sfigmograma 
(graficul pulsului arterial), electroencefalograma, etc. Acestea sunt 

analizate de senzori electrici cutanaţi şi transmise unui aparat specializat 
care le prelucrează şi le prezintă grafic sau scopic. 


În afară de aceste date cu caracter general, se pot obţine şi date 
specializate, în cazurile în care supravegherea se referă la riscuri precise, 
ce influenţează funcţionarea diferitelor aparate şi sisteme. 


Un aspect important de precizat în descrierea materialelor 
necesare monitorizării este acela că, în mare parte, aceasta se poate 
face şi fără aportul aparaturii electronice sofisticate, cu menţiunea că, în 
acest caz, obţinerea datelor este mai lentă, iar acestea pot fi, mai mult 
sau mai puţin, falsate de condiţiile de conservare şi transport, de lipsa de 
precizie a dozărilor obţinute în laboratoare cu dotare minimă. 


Tehnică 


Pregătire 


Constă în aşezarea pacientului într-o poziţie cât mai confortabilă, 
având grijă ca toate părţile corpului să se găsească în poziţia lor 
anatomică şi să nu suporte compresiuni sau torsiuni, care, neobservate, 
vor conduce la leziuni ischemice sau musculo-articulare chiar ireversibile. 


Pe lângă corecta dispunere a pacientului în pat, grija fiind cu atât 
mai mare cu cât pacientul nu este conştient şi nu poate remarca poziţiile 
vicioase, pregătirea va consta în crearea posibilităţilor tehnice de 
monitorizare. Astfel, vor trebui executate puncţiile necesare pentru 
introducerea unor catetere sau sonde de explorare, instalarea electrozilor 
exploratori pentru funcţia cardiacă, a elementelor senzoriale pentru 
monitorizarea exploratorie, a sondei urinare, etc. 


Este important ca pacientul care trebuie să fie monitorizat să fie 
dezbrăcat complet sau acoperit cu o cămaşă ce se poate închide la 
spate, care poate fi uşor dezbrăcată, pentru a se putea asigura un acces 
facil şi comod la toate părţile corpului, fără a fi necesare manipulări sau 


75 


PRIMII PAŞI ÎN CHIRURGIE 


mobilizări suplimentare. Acest acces este necesar atât pentru executarea 
unor tehnici legate de diversele explorări ale monitorizării, cât şi pentru 
observarea directă, fiecare parte ascunsă sau inaccesibilă putând 
ascunde, la un moment dat, informaţii foarte importante. 


Tehnica standard 


Se referă la monitorizarea standard a bolnavului, în momentul în 
care soseşte în unitatea de terapie intensivă şi are în vedere principalele 
funcţii vitale: cardiacă, respiratorie, echilibrele hidro-electrolitic şi acido- 
bazic. 


Baza acestei monitorizări o constituie decelarea şi notarea 
semnelor vitale (tensiune arterială, puls, temperatură, frecvenţă 
respiratorie), formulă ce a constituit, multă vreme, o supraveghere 
suficientă a bolnavului. Aceste valori sunt înregistrate şi supravegheate în 
toate stările patologice prin observare clinică directă sau instrumentală. 
Monitorizarea lor este fundamentală în toată perioada perioperatorie, în 
stările de şoc sau traumatice, precum şi în toate afecțiunile în care poate 
fi angajat prognosticul vital (infarcte, hemoragii, stări septice, lezări grave 
ale diferitelor părţi ale corpului). Este bine ca la această înregistrare a 
semnelor vitale să se adauge şi observarea stării psihice a bolnavului şi 
măsurarea diurezei acestuia. 


Tensiunea arterială are o valoare normală diastolică de 60 -90 
mm Hg şi sistolică între 90 şi 160 mm Hg. De regulă, când se 
monitorizează un bolnav, nu se înregistrează ambele valori, ci numai 
presiunea sistolică dacă monitorizarea se face prin măsurare directă şi 
tensiunea arterială medie (diastolica plus 1/3 din diferenţa sistolo- 
diastolică, a cărei valoare normală este între 89 şi 95 mm Hg) când 
monitorizarea se face electronic. Aceste măsurări se pot face cu ajutorul 
unei manşete de tensiometru sau a unui cateter intraarterial calibrat şi 
fixat la zero la început. Fidelitatea aparatelor electronice este mai bună. 

Pulsul are o valoare normală între 60 şi 80 de bătăi pe minut şi se 
poate înregistra fie prin palpare directă, fie prin ataşarea unui senzor de 
sfigmometru la unul dintre degete. Este bine ca măsurarea pulsului, când 
se face prin palpare directă, să se facă pe o durată de minim 30 de 
secunde, iar la debut să se facă în paralel cu ascultaţia cardiacă. 
Tahicardia este trecerea frecvenţei cordului peste 100 de bătăi pe minut, 
iar bradicardia este scăderea acestei frecvenţe sub 50. 


Temperatura corpului are o valoare normală între 36 şi 37 grade 
Celsius, cea mai corectă determinare făcându-se prin măsurare rectală. 
Se poate înregistra cu ajutorul unui termometru medical sau prin 
instalarea unei sonde intrarectale. Este considerată o monitorizare 
importantă perioperatorie. 


Frecvența respirației este cuprinsă, normal, între 10 şi 16 / minut. 
Aceasta se poate determina prin numărare directă sau prin instalarea 
unui senzor nazal (care determină variațiile de compoziţie ale aerului din 
imediata vecinătate ale cărui date se înscriu pe un ecran). Frecvenţe 
peste 20/minut sunt considerate tahipnee, mai ales dacă au tendinţa de a 
creşte, iar frecvenţe sub 8/minut sunt considerate bradipneice. 


Monitorizarea diurezei se face prin instalarea unei sonde urinare 
şi măsurarea producţiei de urină prin acumularea ei într-un colector 
gradat. Debitul urinar normal este în jurul valorii de 1ml/kg/oră. Scăderea 
debitului urinar sub 400 ml pe 24 de ore se numeşte oligurie, iar 
reducerea acestuia sub 200 ml în acelaşi interval de timp se numeşte 
anurie. 


Sistemele moderne de monitorizare mai cuprind şi un 
electrocardioscop pentru vizualizarea complexelor cardiace în cel puţin 
două derivații standard. 


Variante tehnice 


Se referă la monitorizarea în cazurile particulare, fie de patologie, 
fie perioperatorii. 

Preoperator, se vor monitoriza parametrii care sunt afectaţi în 
patologia pentru care bolnavul este spitalizat. 


Intraoperator, se realizează o urmărire a bolnavului din punctul de 
vedere al patologiei şi al anesteziei. Astfel, pentru buna conducere a 
anesteziei, se vor determina, pe lângă parametrii vitali, şi oximetria de 
puls, care este o descriere fidelă a gradului e oxigenare a sângelui 
arterial, capnometria care permite supravegherea cantităţii de dioxid de 
carbon eliminate respirator, monitorizarea gradului de curarizare, care se 
face prin stimulare cu curenţi rectangulari a unui grup muscular striat şi 
determinarea curbei de stingere a contracţiilor. O altă monitorizare 
intraoperatorie este cântărirea compreselor înainte şi după folosirea 
acestora şi măsurarea cantităților de lichide aspirate, precum şi a celor de 
spălare, ale căror diferenţe vor conduce la o stabilire exactă a pierderilor 
sanguine intraoperatorii. 


Postoperator, în condiţii normale, se monitorizează funcţiile şi 
semnele vitale şi se supraveghează diversele reluări ale acestora după 
încetarea anesteziei: reluarea respiraţiilor spontane, reluarea activităţii 
psihice, reluarea  eliminărilor urinare, reluarea tranzitului digestiv 
(determinat ascultator şi anamnestic). Ca regulă generală, nu este 
necesar ca aceste semne să fie supravegheate într-o unitate de terapie 
intensivă, cu excepţia intervențiilor mari, care sunt greu suportate de 
bolnav şi la care revenirea este mai anevoioasă. Dacă blocul operator 
este dotat cu cameră de trezire (actualmente nu se mai construiesc 
spitale fără aceste dotări), în care revenirea după anestezie să fie 
controlată de cel care a asigurat-o, iar camerele bolnavilor sunt dotate cu 
posibilităţi de aspirare şi oxigenoterapie, nu este necesar să se transporte 
operatul în sala de terapie intensivă. 


Monitorizările speciale ţin de starea patologică pentru care 
bolnavul este spitalizat sau internat în terapie intensivă. 


Astfel, în cazul tulburărilor cardiocirculatorii (hemoragii, şoc 
cardiogen) se vor monitoriza şi alţi parametri necesari pentru corecta 
apreciere a efectului terapiei şi a evoluţiei bolnavului. Principalii parametri 

înregistraţi sunt presiunea venoasă centrală (normal între O şi 10 cm 
apă), presiunea medie din artera pulmonară (normal între 10 şi 18 mm 
Hg), presiunea la limita capilarelor pulmonare (normal între 2 şi 12 mm 
Hg), osmolaritatea plasmatică (normal între 279 şi 295 mOsm/kg), 
cantitatea de hemoglobină (normal între 12 şi 15 g% ml). Toţi aceşti indici 
sunt înregistraţi prin măsurare directă cu ajutorul unor sonde cu senzori 
introduse prin puncţie venoasă sau arterială. Acest cateter poate fi utilizat 
şi pentru injectarea de produse de contrast în diferite teritorii vasculare 
pentru obţinerea de imagini ale acestora. Saturarea sângelui arterial drept 
în oxigen este o valoare importantă în urmărirea evoluţiei intraoperatorii 
sau în hemoragiile grave. Concentraţiile de oxigen pot fi monitorizate în 
tot arborele circulator prin catetere speciale. Multe dintre spitalele 
moderne sunt utilate cu sisteme computerizate de determinare a unui 
profil fiziologic ce poate fi repetat ori de câte ori este nevoie. 


Funcţia respiratorie se monitorizează prin capnometrie şi 
măsurarea cantităților de oxigen şi dioxid de carbon de la diferitele niveluri 
ale circulaţiei sanguine. De asemenea, se înregistrează valorile rezervei 
alcaline (normal între 24 şi 26) şi ale lactaţilor serici (normal între 0,7 şi 
1,8 mmol/l). De un real folos în cazul monitorizării este urmărirea clinică a 
culorii buzelor, orice tendinţă la cianozare fiind descriptivă pentru 
scăderea gradului de oxigenare a sângelui. De asemenea, hipoxia 
cerebrală este generatoare de agitaţie psihomotorie. 


În insuficiența renală, se monitorizează şi alţi indicatori în afara 
diurezei. Tradițional, se consideră că dozarea ureei plasmatice şi a 
creatininei descrie suficient funcţionarea corectă a rinichiului, dar 
indicatori ca osmolaritatea urinară sau sanguină, diferitele clearence-uri, 
concentrațiile de ioni în urină şi sânge, pot aduce date suplimentare 
pentru aceste aprecieri. 


Pentru corecta apreciere a funcţionării țesuturilor nu este 
suficientă totdeauna certitudinea unui debit cardiac normal şi a unei 
oxigenări normale a sângelui, fiind necesară şi o apreciere a utilizării 
oxigenului la nivelul ţesuturilor. S-au imaginat diferite dispozitive, unele 

care determină pH-ul la nivel muscular, altele determină potenţialul oxido- 
reducător al țesuturilor şi, prin aceasta, gradul lor de activitate metabolică. 


Alte sisteme, mai sofisticate, sunt în curs de elaborare, între care 
producţia de biosenzori, capabili să descrie în timp real şi permanent, atât 
în vitro cât şi în vivo, evoluţia şi valorile unor parametri fiziologici până 
acum inaccesibili, par a revoluţiona viitorul monitorizării. Mai mult, se 
preconizează folosirea acestor biosenzori pentru construirea unor sisteme 
feed back care să compenseze diferitele disfuncţii ale sistemelor 
reglatoare ale organismului. 


Îngrijiri 


Se referă la îngrijirea instrumentelor care asigură monitorizarea şi 
la îngrijirea pacientului aflat sub monitorizare. 


Instrumentele se vor îngriji în sensul supravegherii bunei lor 
funcţionări şi al sterilităţii acelora care penetrează bariera epitelială. Vor fi 
folosite numai materiale sterile, de unică folosinţă. Sonda de intubaţie 
orotraheală se aspiră periodic, sau se schimbă. Sonda de aspirație 
digestivă se aspiră periodic, se spală, se repoziţionează sau se schimbă 
la nevoie. Cateterul urinar trebuie spălat în mod regulat cu soluţii 
antiseptice pentru a preveni infecțiile urinare iatrogene. Cateterele 
vasculare vor fi heparinizate pe perioada cât nu sunt folosite. Se va 
verifica buna fixare a electrozilor şi a celorlalţi senzori cutanaţi pentru a nu 
se deplasa sau dezlipi. 


Bolnavul care trebuie monitorizat este, în cele mai multe cazuri, 
un bolnav grav, care nu se poate îngriji singur, de aceea trebuie să i se 
asigure toate condiţiile pentru o igienă locală şi generală bună, să fie 
deplasat şi masat pentru a preveni apariţia escarelor, să i se asigure o 
bună igienă bucală. 


Nutriţia acestora se va face fie pe cale parenterală, fie oral, în 
funcţie de capacitatea bolnavului de a se alimenta. Este important ca 

aportul alimentar să permită acoperirea nevoilor zilnice, iar cel lichidian să 
compenseze toate pierderile. 


Dacă bolnavul este intubat, va fi sedat pentru a permite buna 
funcţionare a aparatului de respiraţie asistată. 


Este bine ca la bolnavii cu intervenţii pe tubul digestiv, precum şi 
la cei cu patologie acută digestivă, mai ales dacă varsă, să se instaleze o 
sondă de aspirație naso-gastrică. 


Monitorizarea atentă şi corectă a fiecărui caz în parte, în funcţie 
de particularităţile lui, ne permite evaluarea evoluţiei şi prompta 
intervenţie corectoare. 

9. RESUSCITAREA CARDIO- 
RESPIRATORIE 


Definiţie 
Ansamblu de măsuri de recuperare, în urgenţă, a principalelor 


funcţii vitale, ca terapie a stopului cardio-respirator. 
Scop, principii 


În condiţiile declarării stopului cardio-respirator, se impune 
repunerea de urgenţă în funcţiune a acestor aparate, fără de care se 
produce moartea ireversibilă a organismului. 


Principiul de bază al acestei manevre este rapiditatea şi eficienţa. 
Este necesar ca manevra să se desfăşoare repede, atât ca moment al 
debutului cât şi ca viteză de aplicare pentru că după circa 4 minute de 
anoxie cerebrală debutează un proces ireversibil de moarte neuronală, a 
cărui evoluţie este extrem de rapidă, astfel că la 2 minute de la debut şi, 
deci, la 6 minute de la instalarea stopului cardio-respirator se produce 
decorticalizarea bolnavului şi decerebrarea lui, moment după care orice 
manevră de reanimare devine inutilă. Ca urmare, se impune un 
diagnostic rapid al stopului cardio-respirator, atâta vreme cât bolnavul se 
mai află în stare de moarte clinică, înainte de constatarea şi declararea 
morții biologice. 


Al doilea principiu, cel al eficienţei, trebuie respectat cu aceeaşi 
conştiinciozitate pentru că orice manevră de reanimare trebuie să fie 
corectă pentru a fi eficientă, altfel, utilitatea ei este discutabilă sau 
compromisă. 


Pentru a putea respecta cele două principii de bază ale 
resuscitării cardio-respiratorii trebuie să se cunoască foarte bine 

caracteristicile stopului cardio-respirator şi modul de diagnosticare al 
acestuia. Acest diagnostic este eminamente clinic, putând fi susţinut, 
întâmplător, de explorări funcţionale. Semnele clinice de stop cardiac 
sunt: oprirea bătăilor cordului, dispariţia pulsului la marile artere (carotidă, 
femurală), prăbuşirea tensiunii arteriale, iar în cazul în care dispunem de 
examen electrocardiografic instalat (bolnav monitorizat în sala de operaţie 
sau în serviciu de terapie intensivă) se poate observa traseu ECG plat 
sau de fibrilaţie ventriculară. La semnele cardiace, se adaugă cele 
respiratorii (dispariţia mişcărilor respiratorii spontane cu apariţia cianozei 
periorale, ungveale şi a lobului urechii) şi neurologice (midriază maximă - 
fixă înseamnă decerebrare - pierderea cunoștinței, prăbuşirea tonusului 
muscular şi sfincterian). 


Un aspect important de avut în vedere este că funcţiile cardiacă 
şi respiratorie sunt intim legate funcţional, ceea ce face ca oprirea uneia 
dintre ele să antreneze automat oprirea într-un interval scurt şi a 
celeilalte. De aici, se conchide urgenţa intervenţiei în cazul constatării fie 
şi a unuia dintre stopuri şi resuscitarea sincronă a celor două. 


Indicaţii 


Se indică resuscitarea cardiacă şi respiratorie în opririle 
accidentale ale celor două funcţii (fibrilaţie  ventriculară, oprire 
posttraumatică, asistolie cardiacă, apnee de origine centrală, obstrucţii de 
căi respiratorii superioare). 


Contraindicaţii 
Practic, nu se poate contraindica o manevră de resuscitare, 
dar, în cele mai multe din cazuri, aceasta devine inutilă dacă: 
> au trecut peste 6 - 7 minute de la diagnosticul de stop cardio- 
respirator. Aceasta nu este o regulă imuabilă pentru că s-au descris 


recuperări totale, inclusiv cerebrale şi după opriri cardiace de durată 
mai mare. 

> bolnavul se află în stare de insuficienţă organică multiviscerală, iar 
rezervele sale nu-i vor permite reluarea funcţiilor vitale; 


> bolnavul este irecuperabil, chiar dacă, din punct de vedere strict al 
condiţiilor imediate se încadrează între cei resuscitabili (interval de 
timp mic), de exemplu cei cu hemicorporectomii, etc. 


> bolnavi la care s-a pus diagnosticul de moarte biologică. Aceştia pot fi 
menţinuţi în stare de viaţă biologică, pentru prelevarea unor grefe de 
organ. 


Materiale necesare 


În situaţia în care resuscitarea se face în sala de operaţie sau în 
condiţii de unitate de terapie intensivă (fixă sau mobilă), materialele 
necesare sunt: diferite mărimi de mască de oxigen, balon de oxigen cu 
valvă de expiraţie, pipă Guedel, echipament necesar pentru o intubaţie 
imediată (laringoscop, canulă de intubaţie, tuburi de racord), flexule de 
cateterizare venoasă, echipament de denudare venoasă (bisturiu, sondă 
canelată, cateter venos, fire de sutură, pense, material moale — toate 
sterile), defibrilator cu electrozi externi şi interni, monitor ECG cu electrozi 
autocolanţi pentru monitorizare permanentă, seringi şi ace, medicamente 
de urgenţă. (Trusa de urgenţă descrisă reprezintă standardul naţional 
britanic). 


În cazurile în care intervenţia se face la locul accidentului, nu este 
nevoie de un material sofisticat ci de cunoaşterea tehnicii de resuscitare, 
de care ţine eficacitatea intervenţiei. Este utilă o pipă Guedel, eventual o 
pătură şi câteva comprese sterile. 


Tehnică 


Noţiuni de anatomie Pentru corecta executare a acestei 
manevre, trebuie cunoscută bine anatomia mediastinului şi a cuştii 
toracice, în general. Este necesară o compresie în treimea inferioară a 


sternului pentru ca această compresie să se exercite direct asupra 

cordului. Este necesară o deprimare a peretelui toracic cu minim 4 - 5 cm 
pentru ca aceasta să implice inima. 


Regiunea mediastinului inferior conţine cordul care este învelit în 
pericard. Între inimă şi coloana vertebrală există spaţiul retrocardiac, în 
care nu se găsesc alte formaţiuni anatomice mari decât esofagul şi aorta. 
Spaţiul pericardiac este unul foarte mic, aproape nesemnificativ la omul 
normal, crescând în diferite deformări ale cuştii toracice. Pulmonii sunt 
solidari cu peretele toracic din cauza forței de aspirație exercitate asupra 
lor prin intermediul lichidului pleural. În condiţii de sufuziuni pleurale sau 
de pneumotorax, eficienţa respirației asistate scade. 


Fiziologic, inima expulzează, în condiţii normale de contractie, 
un volum de 70 - 90 ml sânge la fiecare sistolă. Pentru a menţine o 
circulaţie cerebrală satisfăcătoare, este necesar un debit cardiac de 
minim 25 ml pe contracție (sistolă). Această cantitate trebuie să fie 
mobilizată cu prilejul fiecărei compresiuni asupra toracelui în timpul 
resuscitării. Trebuie menţionat, de asemenea, că frecvenţa cardiacă 
normală este de 75 bătăi pe minut, cifră ce trebuie atinsă în timpul 
masajului cardiac extern. În acelaşi timp, numărul de respiraţii este de 
circa 12, de aceea, cele două aparate trebuie resuscitate simultan. 


Pregătire 


Indiferent de locul în care se va desfăşura gestul de resuscitare, 
nu trebuie pierdut prea mult timp cu pregătiri preliminare, orice risipă la 
acest capitol reducând şansele de recuperare integrală. Trebuie 
respectate, totuşi, câteva condiţii, de care ţin eficienţa şi corectitudinea 
acestei manevre. 


Accidentatul va fi scos de sub acţiunea factorului care a provocat 
stopul cardio-respirator (compresiune toracică, electrocuţie, înec, etc.) şi 
va fi aşezat în decubit dorsal, de aşa manieră încât să se asigure un 
acces direct şi facil la regiunile asupra cărora acţionează salvatorul 
(torace şi cap). Accidentatul va fi aşezat cât mai jos faţă de salvator 

pentru a permite acestuia din urmă să acţioneze cu toată forţa pe care i-o 
oferă greutatea propriului său corp. De asemenea, este important ca 
poziţia salvatorului faţă de accidentat să faciliteze manevra. Cel mai 
corect este ca, în cazul unui singur salvator, acesta să se aşeze lateral 
stânga faţă de accidentat, iar în cazul a doi salvatori, aceştia se vor aşeza 
tot lateral de accidentat, unul la stânga (cel ce execută masajul cardiac 
extern) şi celălalt la dreapta (cel ce face respiraţia artificială). Repetăm 
imperativul ca această punere în poziţie să consume un minim de timp. 


Tehnica standard 


Se realizează într-o succesiune precisă de etape: 
>  dezobstrucţia căilor respiratorii superioare; 


> mentinerea libertăţii acestora, fie prin instalarea unei pipe Guedel, fie 
prin luxarea anterioară a mandibulei şi menţinerea ei în această 
poziţie pe toată durată manevrei. Aceasta nu va permite căderea 
limbii spre orofaringe şi obstrucţia respiratorie (ca urmare a prăbuşirii 
tonusului muscular al accidentatului); 


> începerea manevrelor de respiraţie gură la gură sau gură la nas; 
acestea se vor executa cu frecvenţa de 12 pe minut. Salvatorul este 
aşezat la stânga sau la dreapta bolnavului aşa cum am arătat mai 
sus. Se pensează cu degetele nasul accidentatului pentru a nu 
permite ieşirea aerului insuflat în căile sale respiratorii (în cazul 
respirației gură la nas se acoperă gura), moment în care salvatorul 
inspiră profund şi exsuflă rapid aerul în pulmonii accidentatului. 
Concentrația mai mică de oxigen din aerul exsuflat va fi compensată 
de volumul mai mare de aer introdus în pulmonii accidentatului; 


> masajul cardiac extern se face în acelaşi timp cu respiraţia artificială 
şi constă din aplicarea podului palmelor pe treimea inferioară a 
sternului, cu mâna dreaptă deasupra celei stângi, având grijă ca 
degetele de la mâna stângă să nu atingă peretele toracic, în ideea de 
a concentra pe o suprafaţă toracică redusă o forţă de apăsare cât mai 
mare. Cu mâinile în această poziţie, se vor executa manevre de 

deprimare a peretelui toracic, într-un ritm de 80 - 90 pe minut şi se va 
verifica eficienţa manevrei prin căutarea pulsului periferic la arterele 
mari (carotidă, femurală), puls determinat artificial şi sincron de 
mişcările de depresie a cuştii toracice executate de salvator. Apariţia 
acestui puls va fi însoţită de revenirea culorii tegumentare către 
normal şi dispariţia midriazei. Eficacitatea acestei manevre este bună 
la începutul ei, datorită unei bune încărcări a sângelui cu oxigen de 
dinainte de stop, dar ea scade prin faptul că debitul cardiac dat de 
masaj este de 20 - 30 % din cel necesar, iar oxigenul din aerul 
respirator este redus cantitativ. Este de subliniat necesitatea 
deprimării toracelui cu minim 4 cm la fiecare compresie pentru ca 
manevra să fie eficientă şi faptul că la nou-născut şi la copil mic 
această manevră se face cu trei degete la baza sternului şi nu cu 
palmele încrucişate. 


Manevrele de resuscitare nu se vor întrerupe imediat ce apare 
pulsul spontan în periferie, ci vor fi continuate pentru că lipsa de stimulare 
şi de oxigenare a sângelui poate determina oprirea, din nou, a 
contractiilor cardiace spontane. În cazul opus, când bătăile cardiace şi 
respiraţia nu se reiau, manevrele de resuscitare nu se vor întrerupe decât 
atunci când inutilitatea lor devine evidentă (interval mare de timp de la 
debutul acestora, revenirea şi fixitatea midriazei). 


Combinarea respirației artificiale cu masajul cardiac extern se 
face după un raport de două insuflaţii pentru 15 compresiuni toracice în 
cazul unui singur reanimator şi o insuflaţie la fiecare 5 compresiuni 
cardiace în cazul a doi reanimatori. 


Variante tehnice 


Se descriu ca variante tehnice ale respirației artificiale diferitele 
manevre purtătoare de nume proprii, dar care nu reuşesc să realizeze o 
bună mobilizare a aerului, ceea ce le face ineficace: metoda Sylvester, 
Nielsen sau Schefer în care mişcările sunt dificil de executat, fie prin 
amplitudine, fie prin complexitate şi sunt obositoare pentru reanimator. 

O variantă a masajului cardiac extern este masajul cardiac intern, 
pentru executarea căruia se practică o incizie chirurgicală în spaţiul IV 
intercostal stâng şi se prinde inima în mâna dreaptă de aşa manieră încât 
ventriculul stâng să se afle în palmă şi se strânge în pumn cu frecvenţa 
descrisă, în acelaşi timp realizându-se şi respiraţia artificială. Se indică 
această variantă la accidentaţii la care şansele de supravieţuire sunt mari, 
iar masajul cardiac extern nu este eficace sau la cei ce se află în mediu 
chirurgical în momentul stopului. 


O altă variantă a resuscitării cardio-respiratorii este aceea care se 
desfăşoară într-un bloc operator sau într-o unitate de terapie intensivă. 
Aceasta începe rapid, cu masaj cardiac extern şi respiraţie artificială, între 
timp mobilizându-se mijloacele specializate din trusa de urgenţă descrisă. 
Dacă în primele câteva minute resuscitarea nu dă rezultate, se trece la 
stimularea activităţii cardiace prin intermediul unui şoc electric emis de un 
defibrilator (energia sa este cuprinsă între 150 şi 400 W/secundă), 
respiraţia fiind protezată prin administrarea oxigenului 100% pe mască, 
pentru ca, ulterior, să se treacă la intubatie orotraheală şi menţinerea unei 
respiraţii eficiente prin mijloace mecanice. Dacă activitatea cardiacă nu se 
reia la primul şoc electric, acestea pot fi repetate, cu condiţia ca între ele 
să fie continuat masajul cardiac extern. În paralel cu aceste acţiuni se va 
dezvolta o alta prin prinderea sau denudarea şi cateterizarea unei vene cu 
debit mare pentru a se putea administra medicaţie eficientă în asemenea 
situaţii (bicarbonat de sodiu în soluţie pentru compensarea acidozei, 
adrenalină în doze mici pentru funcţia ei importantă de stimulare a 
activităţii cordului, gluconat de calciu (care creşte tonusul muşchiului 
cardiac), lidocaină (cu rol de stabilizator de membrană, pentru a preveni 
alte aritmii), atropină (care creşte, în bradicardiile severe, frecvenţa 
cardiacă), Verapamil (care scade acest ritm în  tahicardiile 
supraventriculare), isoprenalina (care este un stimulator cardiac puternic), 
dopamină, (pentru creşterea debitului cardiac, a fluxului sanguin renal şi a 
excreţiei de sodiu). 


În medicina clasică, cunoaşterea perfectă a tehnicilor de 
resuscitare este considerată, pe bună dreptate, ca foarte importantă. În 

ideea facilitării memorizării succesiunii de etape ce trebuie parcurse 
pentru corecta realizare a acestui act, s-au descris o serie de formule 
mnemotehnice, care folosesc, fie succesiuni cunoscute (A, B, C, D, E, F, 
G, H, 1), fie alte formulări (HELP ME). În cele ce urmează, vom descrie 
aceste două formule mnemotehnice: 


A airways (căi respiratorii) - sugerează necesitatea eliberării şi 
menţinerii libere a acestora; 


B breathing (respiraţie) - impune executarea respirației artificiale; 


C circulation (circulaţie) - cere restabilirea funcţiei circulatorii în 
cadrul resuscitării; 


D drugs (medicamente) - face trecerea la etapa specializată a 
resuscitării: administrarea de medicamente ajutătoare; 


E ECG - înregistrarea electrocardiogramei; 


F fibrilation (fibrilaţie) - reaminteşte necesitatea utilizării 
defibrilatorului electric; 


G stabilirea diagnosticului de cauză a stopului cardio-respirator 
H terapie neuropsihică 


| intensive care (cere trecerea pacientului în unitatea de terapie 
intensivă) 


Formula HELP ME este inventată de un român (Bejan): 


H hiperextensia capului, pentru a deschide la maximum căile 
respiratorii superioare; 


E eliberarea căilor respiratorii de corpii străini sau de secretii; 


L luxarea anterioară a mandibulei pentru a nu permite căderea 
limbii în orofaringe şi obstrucţia respiratorie; 


P pensarea nasului şi executarea respirației gură la gură; 

ME masaj cardiac extern. 


În unele situaţii (insuficienţă cardiacă de pompă sau bradicardie 
severă) se impune introducerea unor electrozi de stimulare cardiacă 
intracavitar şi conectarea cordului, în urgenţă, la un stimulator cardiac 
extern (peace maker). 


Unele obstrucţii respiratorii nu pot fi îndepărtate prin manevre de 
curăţire a căilor respiratorii sau de aspirare (edem glotic sau al corzilor 
vocale, etc.), caz în care poate fi necesară trecerea unei canule de 
respiraţie printr-un orificiu practicat la nivelul traheei (traheostomie). 


Îngrijiri 


După reuşita manevrelor de resuscitare, se vor lua măsuri de 
supraveghere specială a acestui bolnav care are, pe de o parte, riscul de 
a repeta stopul cardio-respirator, iar pe de altă parte de a dezvolta o serie 
de complicaţii, fie în legătură cu actul salvator, fie cu accidentul, suferit. 


Este necesară continuarea terapiei de susţinere a funcţiei 
cardiace, administrarea în continuare a oxigenului pe sondă nazală pentru 
recuperarea deficitului de oxigen tisular. Este important să nu se 
administreze glucoză perfuzabilă pentru că provoacă hiperglicemii cu 
deteriorarea funcţiei nervoase. 


Monitorizarea bolnavului este indispensabilă pentru a 
supraveghea funcţiile vitale şi evoluţia generală. Se va continua cu 
corectarea tulburărilor hidrice, administrarea de vitamine şi chiar epurare 
sanguină extracorporală. 


Incidente, accidente, complicaţii 


De regulă, respiraţia artificială nu se însoţeşte de incidente sau 
accidente de gravitate remarcabilă, cel mai grav este insuflarea unei 
cantităţi prea mari de aer în pulmonii accidentatului cu ruperea 
parenchimului şi pneumotorax. Dintre incidente, remarcăm pe acelea 

care duc la ineficienţa tehnicii de reanimare: incorecta fixare a limbii şi 
căderea acesteia în orofaringe, incorecta pensare a nasului sau acoperire 
a gurii şi pierderea aerului insuflat. Un alt accident poate apărea la gesturi 
intempestive cu ruperea dinţilor incisivi sau răniri ale mucoasei bucale 
sau nazale. 


Masajul cardiac extern poate duce la apariţia fracturilor costale 
sau sternale, acestea scăzând eficacitatea manevrei prin tendinţa la 
limitarea profunzimii mişcărilor. Fracturile oaselor cuştii toracice pot fi 
distructive şi pentru structurile subjacente, ducând la rupturi de plămâni 
sau de pericard, cu apariţia hemopericardului sau a hemotoraxului, uneori 
combinat cu pneumotorax. Aceste fracturi pot da, mai rar, rupturi ale altor 
organe (ficat, stomac, cord). 


Masajul cardiac intern se poate complica prin ruperea cordului, 
dezinserţie a marilor vase (ca urmare a unor mişcări intempestive), 
torsiuni ale inimii, cu ocluzia marilor vase şi ineficienta masajului. Prin 
manipularea cordului şi, deci, şi a coronarelor, se poate ajunge la leziuni 
de tip ischemic miocardic sau subepicardic. 


Defibrilarea electrică poate fi generatoare, prin ea însăşi, de 
fibrilaţie ventriculară, caz în care defibrilarea repetată poate aduce 
succesul intervenţiei. Se mai poate însoţi de arsuri sau de leziuni cutanate 
sau, cel mai grav, de accidente date de transmiterea şocului electric, fie 
prin masa de operaţie, fie prin contact direct cu bolnavul, la unul dintre 
salvatori (este un aspect ce trebuie avut permanent în minte pentru a nu 
crea situaţii complicate). 


Eficiența manevrelor de resuscitare, mai ales când acestea se 
desfăşoară în afara mediului spitalicesc, este foarte scăzută, în spital, 
chiar, nu este foarte bună, recuperarea totală şi fără sechele fiind de 
ordinul 3 - 4 % crescând cu încă jumătate din acest procent pentru 
totalitatea celor reanimaţi. Mai subliniem încă o dată faptul că 
administrarea după resuscitare a soluţiilor perfuzabile de glucoză, 
indiferent de concentraţia acestora, este generatoare de leziuni cerebrale 

prin hiperglicemie. Acest fapt a fost pe deplin demonstrat de studii 
recente. 

10. OXIGENOTERAPIA 


Definiţie 


Este tehnica medicală prin care se creşte concentraţia de oxigen 
din aerul inspirat pentru a compensa deficitul acestuia în circulaţia 
arterială. 


Scop, principii 


Hipoxemia este o condiţie patologică de însoţire a multor boli, iar 
ameliorarea acesteia este necesară în contextul general al evoluţiei 
bolnavului, pe de o parte din cauza disconfortului psihic pe care îl dă 
pacientului, iar pe de altă parte, deoarece recuperarea stării de sănătate 
se face mai rapid în condiţii de corectă oxigenare sanguină. 


În condiţiile în care deficitul de oxigen în sângele circulant nu este 
întotdeauna evident, este necesară stabilirea şi cunoaşterea grupelor de 
bolnavi cu risc şi la care trebuie luată în calcul şi necesitatea unei 
asemenea terapii: 


> pacienți vârstnici (mai ales peste 80 de ani), la care gradul de 
oxigenare a sângelui scade rapid, odată cu performanţele respiratorii, 
cu creşterea spaţiului mort fiziologic şi a gradientului alveolo-arterial al 
oxigenului; 

> pacienții obezi, mai ales cei ce depăşesc cu peste 30% greutatea 
ideală; 

> pacienții cu afecţiuni cardio-pulmonare cunoscute, mai ales dacă la 
acestea se adaugă vârsta înaintată şi fumatul; 

> pacienții ce au suferit intervenţii chirurgicale toracice sau pe 
abdomenul superior, care predispun la un deficit ventilator mecanic 
prin mecanism antalgic; 

pacienţii ce au fost operaţi în urgenţă, la care starea fizică 
preoperatorie este de presupus ca precară; 

pacienţii ce au suportat intervenţii chirurgicale de peste 3 - 4 ore; 
marii fumători, mai ales în preoperator, pentru a scădea nivelul de 
carboxihemoglobină din sânge; 

pacienţii ce au suportat, în general, intervenţii chirurgicale cu 
anestezie generală, la care s-au descris, în primele 24 de ore 
postoperator, stări de apnee, al căror număr poate merge până la 70 
şi a căror durată variază între 10 şi 45 de secunde. 


v Vy VvV 


În principiu, cele 20 de procente de oxigen ale aerului atmosferic 
sunt suficiente pentru a asigura o oxigenare normală a sângelui. Pentru 
supraviețuirea în condiții bazale sau de efort minim, oxigenarea asigurată 
de un singur pulmon sănătos este suficientă. Când oxigenarea sanguină 
devine insuficientă, metoda cea mai la îndemână de a o creşte, în timp 
scurt, este mărirea procentului de oxigen din aerul inspirat: 
oxigenoterapia. 


Oxigenoterapia se deosebeşte ca principiu de ventilaţia artificială, 
de respiraţia artificială şi de traheostomie, metode care au ca scop tot 
combaterea deficitului de oxigen din sânge, dar prin alte mijloace şi în alte 
situaţii. 


Indicaţii 


Principial, oxigenoterapia este indicată în cazurile în care 
pacientul păstrează automatismul mişcărilor respiratorii şi în care 
alterarea mecanicii respiratorii nu este atât de importantă încât să facă 
respiraţia ineficientă mecanic. 

Principalele indicaţii ale oxigenoterapiei sunt: 


> afecțiunile respiratorii în care este redusă aria schimburilor gazoase 
între sânge şi aerul alveolar (infecţii de tip pneumonie, boli obstructive 

cronice ale căilor respiratorii, infarct sau embolie pulmonară, crize de 
astm, etc.); 


> leziuni toracice cu disfuncţii ventilatorii de tip antalgic (fracturi costale, 


sternale, contuzii musculare, etc.); 

boli cardiace cu reducerea debitului sistemic (infarct de miocard, 
insuficienţă cardiacă congestivă, şoc cardiogen, etc.); 

scăderea capacității de transport a oxigenului (hemoragii cu 
reducerea masei eritrocitare); 

preoperator şi postoperator când medicaţia afectează funcţia 
respiratorie; 

în urgenţe (stop cardiac sau respirator, şoc de orice tip, edem 
pulmonar acut, etc.); 

în  hiperpirexii continui care cresc consumul de oxigen al 
organismului. 


Yv Y VY V VY 


Indicaţia de oxigenoterapie este pusă de medicul practician sau 
de specialist, aceştia fiind obligaţi să precizeze şi concentraţia, 
temperatura şi umiditatea gazului inhalat. 


Contraindicaţii 


La o serie de bolnavi, la care mecanica ventilatorie este 
compromisă sau ineficientă, oxigenoterapia s-ar dovedi ineficace în 
compensarea deficitului de oxigen. Ca atare, asemenea situaţii constituie 
contraindicatii pentru metodă: 


> bolnavi în apnee sau cu mişcări ventilatorii minime ori ineficiente 
(anestezie generală cu curarizare sau nu, infarct miocardic masiv, 
disfuncţii nervoase centrale, supradoză la drogaţi, etc.); 

> insuficiențe respiratorii la bolnavi cu hipercapnie şi hipoxie severă 
(boli obstructive pulmonare cronice) a căror condiţie se degradează în 
pofida terapiei; 

> traumatisme toracice grave (sindrom de torace moale, volet costal 
masiv cu respiraţie paradoxală, etc.) cu ineficacitatea respiratorie a 
mecanicii toracice; 

> bolnavi cu risc de compromitere a ventilaţiei spontane (stări 
patologice critice, precomatoase sau comatoase); 


>  obstrucţie laringiană, edem laringian masiv sau al corzilor vocale, 
spasm laringian; 


> pneumotorax masiv, mai ales cu supapă. 


Materiale necesare 


Pentru o bună oxigenoterapie este necesar, în primul rând, 
accesul la o sursă de oxigen, care poate fi fie un tub de oxigen medical 
(cilindru cu oxigen lichid, la o presiune de 13.800 KPa), fie un tub de la o 
reţea de distribuire a oxigenului medical într-o unitate spitalicească. 
Pentru racordare, este necesară o reducţie între sursă şi debitmetrul 
(dispozitiv cu bilă de mercur, care măsoară debitul de oxigen către 
bolnav) instalat într-un bloc comun cu un umidificator pentru umidifierea 
amestecului de gaze. Administrarea propriu-zisă a oxigenului se face 
printr-un dispozitiv special adaptat necesităţilor bolnavului, legătura dintre 
acesta şi distribuitor-umidificator făcându-se prin tuburi de racord, 
transparente, din material plastic. Tipurile de dispozitive adaptate 
bolnavului pot fi: 


> masca de oxigen este un dispozitiv prevăzut cu posibilitatea de a face 
un amestec optim al aerului respirator, înainte de a fi inhalat şi poate 
fi de mai multe tipuri: - masca Edimburg este modelul clasic, în care 
masca are forma adaptată masivului facial, dozarea oxigenului 
făcându-se de la nivelul debitmetrului; 


> masca Hudson este prevăzută, în plus, cu piese de adaptare care 
debitează un flux perfect reglat de oxigen. Aportul de oxigen se poate 
regla şi din debitmetru; 

> masca Venturi este una la care dozarea oxigenului administrat se 
face prin mijloacele proprii ale măștii, proporţiile fiind perfect dozate. 

> canula nazală care este un tub din polietilenă, eventual bifurcat care 
se aplică, trecut peste urechi ca ochelarii, câte unul în fiecare narină, 
sau simplu, numit şi cateter nazal de oxigenoterapie; 


> cortul de oxigen este utilizat, mai ales, în pediatrie, unde copiii mici şi 
sugarii nu pot tolera canule sau măşti. A fost abandonat aproape 
peste tot ca fiind prea cald, septic, cu o concentraţie, adesea, 
inadecvată de oxigen şi cu risc crescut de incendiu; 


> _incubatorul este alternativa cea mai fiabilă pentru nou-născuţii 
hipoxici. 

Umidifierea amestecului inspirat este un aspect esenţial al 
oxigenoterapiei, întrucât previne uscarea şi lezarea mucoaselor 
respiratorii. Sunt mai multe tipuri, funcţie de cantitatea de oxigen din 
amestec. Când amestecul nu trece de 35% oxigen, este suficient un 
umidificator cu barbotare în vas ce conţine 50% alcool în apă (este folosit 
alcoolul pentru efectul său antispumant). Dacă procentul de oxigen trece 
de 35%, sunt necesare umidificatoare care să vaporizeze apa şi să o 
încălzească pentru a fi inclusă în amestecul de respirat. 


În cazurile în care este necesară o cantitate mare de oxigen se 
poate folosi o mască specială, cu rezervor, care, corect instalată, poate 
furniza un amestec ce conţine până la 95% oxigen. Cele mai performante 
măşti sunt cele folosite la bolnavii gravi care au nevoie de o cantitate 
mare de oxigen, puternic umidifiat, la care se folosesc măşti aerosol, 
unde cantitatea de oxigen administrat poate merge şi până la oxigen pur 
umidifiat. 


Tehnica oxigenoterapiei 


Noţiuni de anatomie Importante a fi avute în vedere sunt, 
mai ales, unele dimensiuni anatomice, care vor rezolva problema 
indicaţiei şi a tipului de dispozitive folosite. Astfel, este important de ştiut 
că distanţa între corzile vocale în repaus este de circa 6 mm, fapt ce 
permite înţelegerea faptului că un edem al mucoasei ce creşte cu câte 2 
mm grosimea unei corzi vocale (valori efective într-un edem mediu) 

reduce această distanţă la un spaţiu aproape virtual, cu consecinţe 
respiratorii dintre cele mai grave. O altă dimensiune importantă este 
distanţa de la aripa nasului la rinofaringe (circa 15 cm), distanţă ce trebuie 
avută în vedere în momentul în care se introduce un cateter de 
oxigenoterapie. Cum această distanţă variază de la un individ la altul, ea 
se aproximează prin măsurarea distanţei de la aripa nasului la lobul 
urechii. 


Alte aspecte anatomice importante de avut în vedere în 
perspectiva oxigenoterapiei sunt posibilitatea prezenţei unor deviații de 
sept nazal, care pot fi suficient de importante pentru a reduce semnificativ 
fluxul aeric pe partea respectivă, astfel că oxigenoterapia efectuată pe 
acea parte este iluzorie. Prezenţa adenoiditelor (polipilor nazali) este un 
element ce poate, şi el, face imposibilă oxigenoterapia nazală şi necesită 
aplicarea acesteia pe cale orală. Pentru un rapel anatomic eficient, 
prezentăm alăturat o secţiune sagitală cranio-cervicală pe care sunt 
figurate toate reperele importante (fig. 16.3@pp 164 Moroney) 


Pregătirea 


Implică trei tipuri distincte de pregătire: a bolnavului, a camerei şi 
a materialului. 


Pregătirea bolnavului constă din a explica acestuia necesitatea, 
utilitatea şi modul de desfăşurare a manevrei, pentru a obţine acordul şi 
colaborarea acestuia, fapt ce creşte complianţa bolnavului faţă de tehnică 
şi, implicit, eficienţa acesteia. Poziţia bolnavului în timpul desfăşurării 
tehnicii nu este lipsită de importanţă, fiind demonstrat că la bolnavii cu 
pneumonectomie, de exemplu, faptul că acesta stă culcat pe partea cu 
pulmonul sănătos creşte, prin mecanism gravitațional, cantitatea de 
sânge din capilarele alveolare şi timpul de trecere al acestuia pe la acest 
nivel, sporind gradul de încărcare cu oxigen. 


Pregătirea camerei constă, mai ales, în prevenirea oricărei 
posibilităţi de incendiu ce ar putea izbucni datorită concentraţiei mari de 

oxigen. În acest scop, se instalează plăcuţe cu “FUMATUL INTERZIS”, 
pentru a preveni existenţa de flacără deschisă în zonă, soluţiile pe bază 
de alcool, ulei sau alte grăsimi nu trebuie folosite în ariile unde se face 
oxigenoterapie, folosirea eterului şi a altor substanţe volatile şi explozive 
este interzisă, jucăriile electrice, precum şi orice sursă de electricitate 
statică (cearşafuri sintetice) trebuie îndepărtate din zonă. 


Pregătirea materialului se face prin reunirea sa la patul 
bolnavului, asigurarea că este funcţional în întregime şi suficient de etanş 
pentru a nu permite pierderi de gaz în mediu. Se va verifica funcţionarea 
sistemului de alarmare în cazul terminării oxigenului. 


Tehnica oxigenoterapiei După pregătirea corectă, se trece 
la executarea tehnicii propriu-zise. Se aşează pacientul într-o poziţie 
confortabilă, având permanent în minte ca acesta să fie ţinut sub 
observaţie pe tot parcursul tehnicii, se umple umidificatorul cu apă sterilă, 
eventual cu alcool în amestec, până la nivelul prevăzut de producător, se 
ajustează fluxul de oxigen la debitul prevăzut prin indicaţia medicului şi se 
verifică prezenţa fluxului de oxigen umidifiat la nivelul măștii pentru a ne 
asigura de buna funcţionare a sistemului. Se instalează corect masca sau 
canula de oxigenoterapie la bolnav, luându-ne precauţii de a o fixa pentru 
a preveni deplasarea ei. În oxigenoterapia de urgenţă, se administrează 
un flux de oxigen mare până ce condiţia pacientului se îmbunătăţeşte 
semnificativ şi, numai după aceea, se trece la administrarea fluxului 
recomandat. Cel ce execută tehnica va rămâne în preajma pacientului 
atât timp cât este necesar pentru a fi siguri că starea pacientului este 
corespunzătoare şi că în următorul interval nu se poate schimba 
semnificativ. Înainte de a părăsi patul bolnavului se va asigura încă o dată 
că orice risc de foc este exclus. După terminarea manevrei, se va 
dispune echipamentul în siguranţă şi se va consemna tehnica şi 
rezultatele ei în foaia de observaţie, având grijă să se semnaleze 
medicului care a recomandat-o orice modificare semnificativă în sensul 
degradării stării bolnavului, în vederea adaptării conduitei. 

Oxigenoterapia ridică o serie de probleme tehnice pentru bolnav, 
dintre care cele mai importante sunt acelea ale comunicării şi ale 
alimentaţiei acestuia. Pentru rezolvarea lor, se poate recurge la 
oxigenoterapia prin canulă nazală, care permite şi alimentaţia şi vorbirea 
bolnavului. Dacă bolnavul are nevoie de o cantitate mai mare de oxigen, 
deci de o administrare pe mască, este necesar ca intervalele de timp cât 
se trece pe canulă să fie limitate la strictul necesar şi să se profite de 
aceste intervale pentru a întreţine masca în sensul uscării ei şi al 
schimbării şi curăţirii tubulaturii de racord sau a schimbării tubului de 
oxigen în cazurile în care este necesar. 


Variantele tehnice 


Sunt legate strict de maniera în care se administrează oxigenul 
(tip de mască, canulă) sau de debitul cu care se face această 
administrare (ce pot varia concentraţia de oxigen de la 25 - 30% până la 
80, 90 sau chiar 95% la măştile cele mai performante). 


Incidente, accidente, complicaţii 


Sunt rare şi se referă la uscarea mucoaselor ce necesită o 
creştere a gradului de umidifiere a aerului, mici hemoragii sau pierderi de 
substanţă cutanată ca urmare a compresiunii şi devascularizării 
temporare a unor mici regiuni mucoase sau cutanate prin prezenţa măştii 
sau a canulei. Rezolvarea constă în schimbarea frecventă a poziţiei 
acestora (minim o dată la 6 ore). Acumularea de mucus în căile 
respiratorii, mai ales superioare, ca urmare a iritaţiei provocate de 
prezenţa constantă a fluxului de oxigen pe o anumită regiune poate fi 
prevenită prin schimbarea poziţiei dispozitivului şi stimularea bolnavului să 
execute manevre de eliminare a acestor secreţii (tuse sau aspirație 
traheală). Blocarea unuia dintre dispozitivele ce furnizează oxigen însoţită 
de întreruperea fluxului trebuie semnalată imediat şi dispozitivul schimbat. 
Cel mai grav accident care se poate produce în cadrul manevrei este 

incendiul sau explozia, accident din fericire extrem de rar, fapt ce nu 
trebuie să ne scadă preocuparea de a-l preveni. 


Este important ca administrarea suplimentară de oxigen să fie 
monitorizată, ca eficienţă, pentru a evita accidentele ce se pot produce 
prin eliberarea unei cantităţi prea mari sau prea mici de oxigen. În 
insuficienţele respiratorii cronice, în care bolnavul este obişnuit să 
primească o cantitate redusă de oxigen, reglajele de stimulare ale 
centrilor respiratori sunt adaptate la această situaţie. Aceasta face ca 
administrarea brutală de oxigen în concentraţii mari să producă o 
hipocapnie marcată, iar creşterea oxigenului sanguin duce la încetarea 
stimulării centrilor respiratori. Urmarea este stopul respirator de cauză 
centrală. Acesta poate fi evitat prin administrarea de oxigen în 
concentraţii crescânde, care duce la o nouă adaptare a centrilor 
respiratori. Concentraţiile prea mici vor menţine starea de hipoxie cronică, 
evidenţiată prin valorile oxigenului din sângele arterial. 

Definiţie 


Este actul chirurgical prin care se deschide şi se canulează 
traheea. 


Există, încă, discuţii cu privire la modul corect de numire a 
intervenţiei. Şcoala franceză numeşte traheotomie deschiderea traheei la 
piele şi introducerea unei canule pentru a permite respiraţia, iar 
traheostomia este deschiderea traheei cu rezecţia porțiunii anterioare a 
două inele traheale şi suturarea acestui orificiu la piele. Şcoala anglo- 
saxonă numeşte traheostomie traheotomia franceză. Vom folosi, în acest 
capitol, denumirile acceptate de dicţionarul medical al limbii române, care 
admite termenii francezi. 


Scop, principii 


Scopul este de a evita un obstacol apărut la nivelul căilor 
respiratorii superioare, care împiedică respiraţia normală. 


Execuţia unei traheostomii trebuie să ţină seama de mai multe 
aspecte legate atât de localizarea ei, cât şi de tipul de canulă ce se va 
folosi. Astfel, o traheostomie se poate realiza prin incizie orizontală sau 
verticală, abordul traheal făcându-se, fie transistmic, fie dedesubtul şi, 
mult mai rar, deasupra istmului tiroidian. Localizarea traheostomiei şi 
modul de abord al traheei vor ţine seama de condiţiile locale 
(dimensiunea gâtului, procese patologice, intervenţii chirurgicale 

anterioare, distribuţie vasculară, etc.) precum şi de eventualele imperative 
estetice. 


Canula trebuie să îndeplinească, şi ea, nişte condiţii pentru a 
putea fi folosită: să se adapteze lungimii traheei, să nu se sprijine pe 
peretele traheal pentru a nu determina secuse de tuse sau stenoze 
distale cicatriciale, să se adapteze diametrului traheal, morfologiei 
individului şi scopului traheostomiei. 


Indicaţii 


Principial, traheostomia este indicată în trei categorii de situaţii: în 
cazurile când este necesară scurt-circuitarea căilor respiratorii superioare, 
în acelea în care se va practica pe la acest nivel respiraţie mecanică cu 
presiune pozitivă şi pentru controlul secreţiilor. 


Scurt-circuitarea căilor respiratorii superioare poate fi necesară 


= 
ez 


> prezența de corpi străini la nivelul acestora, care împiedică respiraţia; 
> edem masiv glotic, laringian sau al corzilor vocale; 


> formațiuni tumorale invadante sau compresive de laringe sau ale 
organelor vecine; 


polipi ai corzilor vocale; 

producerea frecventă de căi false la deglutiţie; 

crup, fie el difteric sau nu (Stafilococ, Streptococ, Haemophilus); 
malformații congenitale laringiene; 

paralizie bilaterală de corzi vocale; 


traumatisme maxilo-faciale; 


VyYv yYv yYv yYv NV V 


arsurile regiunii oro-nazale şi ale căilor respiratorii superioare. 


Respirația asistată nu este indicaţia frecventă a traheostomiilor ci 
numai cazurile în care se conchide că aceasta va fi necesară pentru o 
perioadă mai mare de şapte zile. În asemenea cazuri creşte semnificativ 

riscul de producere a leziunilor, prin compresiune, la nivelul corzilor 
vocale sau al laringo-faringelui posterior. 


O altă indicație a traheotomiilor este necesitatea controlului 
secreţiilor traheale. Când acestea nu pot fi aspirate nici cu ajutorul 
bronhoscopului, se indică practicarea traheotomiei pentru a facilita 
accesul şi aspiraţia. 


Contraindicaţii 


Nu sunt prea multe şi se referă, mai ales, la cazurile care 
necesită pregătire (hemofilie, tratament cu anticoagulante cumarinice) 
precum şi la cele care contraindică orice agresiune (tetanos, etc.). La 
acestea se adaugă şocul septic, în cadrul căruia nu s-a demonstrat rolul 
pozitiv al gestului, în orice caz beneficiile fiind contracarate de riscul 
septicemiei şi pneumoniilor. 


De regulă, dată fiind simplitatea tehnică de execuţie a 
traheotomiei, de aceasta pot beneficia oricare dintre bolnavii sau 
accidentaţii care au nevoie, chiar în urgenţă. 


Materiale necesare 


În cazurile care se operează într-o unitate sanitară, se vor lua 
toate măsurile de asepsie şi antisepsie, deci, aceste materiale vor face 
parte din necesar. Dacă traheostomia se practică în urgenţă, la locul 
accidentului, necesitatea conservării sau restaurării funcţiei respiratorii, nu 
va mai ţine seama de acest aspect. La locul accidentului va fi suficient un 
cuţit bine ascuţit şi o bună cunoaştere a tehnicii, în spital vor fi necesare 
instrumentele pentru mică chirurgie, canula pentru traheotomie, material 
de sutură şi ligatură, echipament steril, material moale, material pentru 
anestezie generală sau locală. 


Canula, aşa cum am arătat, se va alege pentru a îndeplini în cele 
mai bune condiţii scopul pentru care este instalată. Se produc mai multe 

tipuri de canule, fiecare cu dimensiuni adaptate pacientului. În alegerea 
canulei se va ţine seama de calibru, lungimea necesară, curbura canulei. 
Pentru acestea va decide anatomia pacientului şi localizarea leziunilor 
laringo-traheale. Tipul constructiv de canulă (cu balonaş, cu cămaşă 
internă, cu fereastră, eventual parlantă) se va alege în funcţie de scopul 
traheotomiei. O traheotomie pentru respiraţie asistată va folosi o canulă 
cu balonaş, în timp ce una pentru şuntarea căilor respiratorii superioare, 
poate să se limiteze la o canulă simplă, la una cu cămaşă internă sau la o 
canulă parlantă (care, prin obstrucţia digitală a unui orificiu va permite 
vorbirea purtătorului de canulă). Pentru controlul secreţiilor respiratorii 
(aspirație) se va instala o canulă care să permită şi să faciliteze gestul. La 
copii se utilizează canule metalice sau din plastic, acestea din urmă fiind 
mai uşor de suportat, dar mai greu de instalat şi reinstalat, mai ales în caz 
de decanulare accidentală. 


Tehnică 


Noţiuni de anatomie este importantă cunoaşterea 
raporturilor anterioare şi laterale ale traheei cervicale. Descrise topografic, 
aceste rapoarte arată astfel: primul plan este cel cutanat, sub care se află 
muşchiul pielos al gâtului, care acoperă fascia cervicală superficială, în a 
cărei dedublare se găsesc muşchii sternocleidomastoidieni cu vena 
jugulară superficială. Înapoia acesteia se află fascia cervicală mijlocie, 
care  întecuieşte, într-o  dedublare, muşchii  sternocleidohioidian, 
sternotiroidian şi, lateral, omohioidian. Planul profund este unul visceral, 
care are ca principal conţinut glanda tiroidă, al cărei istm şi, uneori, 
piramidă Lalouette se găsesc în faţa traheei, istmul fiind legat de aceasta 
prin cele două ligamente Gruber. Trebuie cunoscută, de asemenea, 
posibilitatea prezenţei unei vene tiroidiene inferioare, care se varsă direct 
în confluenţa celor două trunchiuri brahiocefalice şi care poate avea 
calibre de ordinul mai multor milimetri, precum şi dispunerea inervaţiei 
senzitive dureroase, numai, la nivelul cutanat şi tiroidian, deci a necesităţii 
ca, doar, aceste structuri să fie anesteziate. 

Mai trebuie avut în vedere faptul că istmul tiroidian se află în faţa 
primelor 2 - 3 inele traheale şi că, în regiunea cervicală, traheea are 5 - 7 
inele, în funcţie de tipul constituţional şi de lungimea gâtului. 


Pregătire 


Are în vedere o pregătire psihică şi una fizică. Trebuie să se 
explice bolnavului necesitatea gestului şi beneficiile pe care le va avea 
după practicarea lui, riscurile şi rezultatul final, din punct de vedere estetic 
şi funcţional. De asemenea, în cazurile când nu se execută în urgenţă, 
trebuie obţinut consimțământul şi colaborarea bolnavului. 


Din punct de vedere fizic, pregătirea se referă la pielea cervicală 
anterioară şi la punerea bolnavului într-o poziţie care să asigure accesul 
facil la regiune, buna ei expunere şi să uşureze introducerea canulei. 
Această poziţie este decubitusul dorsal, cu capul în hiperextensie. Pentru 
a nu forţa pacientul la eforturi fizice dificile se va menţine această poziţie 
prin introducerea, sub omoplaţi, a unui câmp sau unei haine rulate sau 
pliate (în urgenţă). 


Tehnica standard 


Se practică sub anestezie locală sau generală. Ori de câte ori 
este posibil se recomandă anestezia generală pentru confortul pe care-l 
oferă operatorului şi pacientului. Anestezia locală trebuie să infiltreze 
pielea şi pielosul, celelalte structuri nefiind prevăzute cu senzori dureroşi. 
La momentul descoperirii istmului tiroidian, va fi infiltrat şi el, înainte de a 
fi ligaturat. Anestezia generală prezintă şi avantajul intubaţiei, care 
facilitează canularea traheei, dar care nu este posibilă de fiecare dată. 


Abordul chirurgical se face fie prin incizie verticală, strict mediană 
(indicată în cazurile de respiraţie asistată şi în cele de traumatisme 
laringo-traheale), fie orizontală, la două laturi de deget deasupra 
articulației sterno-claviculare (indicată la femei pentru criteriul estetic şi la 


copii în cancerele laringo-faringiene). Indiferent de tipul de incizie folosit 

disecţia traheală se va face, după planul cutanat, pe linia mediană, slab 
vascularizată. 


Deschiderea traheei se dovedeşte un timp nu neapărat dificil, dar 
delicat, prin incidentele pe care le poate genera (vezi incidente, accidente, 
complicaţii), de aceea, este indicată o anesteziere a traheei, înainte de a 
fi deschisă, şi o deschidere treptată a acesteia. Deschiderea traheală se 
poate face, fie prin incizie, fie prin fenestrarea acesteia. Incizia poate fi 
verticală, incluzând inelele 2 şi 3 ale traheei, orizontală, interanulară 
(ideală la copil pentru facilitatea introducerii canulei şi respectarea 
arhitecturii traheale, are inconvenientul că poate face recanularea destul 
de dificilă, cel puţin la început) sau circulară (decupează un disc din 
peretele anterior traheal). Fenestrarea se poate face prin incizie verticală, 
“în I” (care realizează două ferestre batante în peretele anterior traheal) 
sau prin incizie pe trei laturi (verticale şi superioară) ale unui pătrat 
(realizează o deschidere printr-un lambou ce poate fi decalat inferior, dar 
care poate fi antrenat accidental în trahee la recanulare - fără prea mari 
riscuri). 


De regulă, canularea nu prezintă dificultăţi în timpul operaţiei şi, 
în mâini experimentate, nici după. 


Îngrijiri 


O îngrijire necesară este legată de curățirea şi desfundarea 
canulei în cazurile în care secreția prea abundentă o face impracticabilă. 
Curăţirea se poate face fie prin decanulare, fie prin extragerea cămăşii 
interne şi curățirea acesteia. În oricare dintre aceste cazuri trebuie ca 
personalul să fie antrenat să recanuleze bolnavul. De asemenea, la 
bolnavii la care portul canulei de traheotomie este necesar pe o perioadă 
mai lungă, trebuie să se facă instruirea acestora pentru a putea să-şi facă 
singuri toaleta canulei. 


În ceea ce priveşte secrețiile, acestea vor fi aspirate cu ajutorul 
sistemelor de aspirație din dotarea spitalului, gestul acesta nu trebuie, în 

general, lăsat să fie făcut de către bolnav. Este foarte important ca 
aspiraţia, ca şi celelalte manevre de întreţinere a canulei să se facă în 
condiţii de asepsie perfectă, urmărindu-se, cu obstinare, acest ideal. 


Schimbările canulei, pot fi foarte laborioase, cu atât mai mult cu 
cât bolnavul este obez, cu gât scurt şi gros. La asemenea pacienţi este 
bine ca schimbarea să fie făcută de chirurg şi de un ajutor pentru a avea 
o bună vedere asupra traheostomiei. Se poate folosi ca fir ghid o sondă 
de aspirație lăsată pe loc şi pe care se va introduce noua canulă. 


Aerul respirat va fi umidifiat în mod obligator, iar la canulele cu 
balonaş este bine ca acesta să fie umflat la minim pentru a nu produce 
leziuni ale mucoasei traheale, chiar dacă aceasta va necesita creşterea 
volumului de aer insuflat. 


Incidente, accidente, complicaţii 


Intraoperator incidentul cel mai frecvent este hemoragia, care 
trebuie controlată perfect, pentru că, reinstalarea acesteia în postoperator 
poate compromite funcţionarea canulei. Vascularizaţia importantă a 
teritoriului poate face ca sângerarea să fie dificil de controlat şi să nu se 
poate face decât cu aportul unei aspirații eficiente care să permită 
vizualizarea sursei acesteia. Punerea penselor orbeşte poate produce 
leziuni foarte grave şi este neindicată. 


Moartea subită este un accident de gravitate extremă, care se 
produce prin oxigenare masivă şi brutală la un anoxic şi hipercapnic 
cronic. Urmarea este stopul respirator central asociat cu stopul cardiac. 
Este un accident ce poate fi prevenit printr-o deschidere treptată a 
traheei, cu ajutorul unui dilatator, în timp de câteva minute. 


Un incident, aparent, paradoxal se poate produce la deschiderea 
traheei, când, în pofida cantităţii mari de oxigen inhalate, bolnavul are 
senzaţie de sufocare. Aceasta este legată, pe de o parte de lipsa 
stimulării receptorilor de la nivelul căilor respiratorii superioare, datorită 
şuntării acestora, iar pe de altă parte de aportul brutal de oxigen care 

inhibă centrul respirator bulbar. Calmarea bolnavului şi deschiderea 
treptată a traheei reduc incidenţa accidentului. 


Postoperator, când bolnavul nu mai este sub supravegherea 
directă a chirurgului, se pot produce accidente şi incidente care nu sunt 
foarte grave prin ele însele ci prin consecinţele la care-l expun pe bolnav 
dacă nu sunt depistate la vreme. 


Canula de traheotomie nu este funcţională (este înfundată). Se 
depistează prin constatarea capacităţii bolnavului de a vorbi (în condiţiile 
unei canule neparlante), a agravării dispneei sau prin imposibilitatea 
introducerii sondei de aspirație. Se iau toate măsurile, fie pentru punerea 
în stare de funcţiune (desfundare, aspirare, curăţare), fie pentru 
înlocuirea ei, ca tip de canulă, ca dimensiune sau ca obiect în sine. 


Expulzia canulei se poate produce, mai ales, la bolnavii cu gât 
scurt şi gros, la care s-a instalat o canulă scurtă. Aceasta poate părăsi 
traheea şi se localizează în grăsimea pretraheală, caz în care nu numai 
că nu ameliorează dispneea, dar o şi agravează prin compresiune. 
Repoziţionarea canulei este importantă şi urgentă. 


Obstrucţia traheo-bronşică este posibilă şi nu permite respiraţia, 
în ciuda unei canule permeabile. Traheoscopia cu un laringoscop pentru 
copii, prin traheotomie, permite diagnosticul şi aspiraţia dopului sau indică 
atitudinea de urmat. 


Pneumotoraxul şi emfizemul subcutanat sunt urmările unei 
ventilaţii asistate mecanic pe o canulă de traheotomie, care nu este 
perfect etanşă la nivelul traheei. 


Hemoragia postoperatorie poate fi urmarea, fie a unei hemostaze 
deficitare şi necesită reintervenţie de hemostază, fie a unei plăgi 
vasculare produse prin canulă, care poate apărea mai repede sau mai 
târziu în evoluţie, aceasta fiind mai gravă şi mai greu de tratat, chiar 
chirurgical. 


Fistulele esofago-traheale se produc prin compresie generatoare 
de escare pe peretele posterior al traheei şi pe peretele anterior al 

esofagului. Se evidenţiază prin accese de tuse la deglutiţie, aspirație de 
lichid gastric în cursul aspirării de curăţire a traheei şi canulei, 
bronhopneumonii repetate. Localizarea leziunii se face prin imagine 
directă, tratamentul fiind chirurgical. 


Infecția traheostomiei se produce ca urmare a unei întreţineri 
deficitare, aspiraţia consecventă, bijurnalieră cel puţin, trebuie să o 
prevină. Apare, de regulă, în primele zile şi se însoţeşte de febră. Terapia 
este antibiotică. 


Stenoza traheală este o complicaţie la distanţă care poate fi 
prevenită printr-o întreţinere corectă a canulei şi prevenirea leziunilor 
provocate de aceasta sau de păstrarea ei îndelungată la nivelul traheei. 
Este bine de avut în vedere că orice traumatism traheal poate duce la 
stenoze. 


Decanularea poate fi, şi ea însoţită de incidente. Cel mai 
important este panica respiratorie (mai frecventă la copii), care determină 
senzaţie de sufocare după decanulare, chiar în condiţiile unor căi 
respiratorii superioare perfect libere. Se poate face decanularea prin 
înlocuirea acesteia cu o canulă fenestrată sau cu canule din ce în ce mai 
mici ca diametru 


110 


12. HEMOSTAZA 


Definiţie 
Reprezintă mecanismul prin care se opreşte o hemoragie. 


Scop, principii 


Scopul hemostazei este acela de a opri scurgerea sângelui în 
afara patului vascular. 


Hemostaza presupune fie refacerea peretelui vascular lezat (care 
permite oprirea hemoragiei prin soluţia de continuitate existentă), fie 
obstruarea lumenului acestui vas, soluţie care face imposibilă circulaţia 
ulterioară prin traiectul respectiv. În primul caz hemostaza este 
conservatoare pentru traiectul vascular, în cel de-al doilea compromite 
definitiv circulaţia prin vasul obstruat chirurgical. 


Jugularea unei hemoragii este, fie o evoluţie naturală, în care 
organismul rezolvă pierderea sanguină prin mijloace proprii, fie o 
intervenţie externă. În prima situaţie avem de-a face cu o hemostază 
spontană, în cel de-al doilea cu una chirurgicală. 


Hemostaza spontană urmăreşte etapele fiziologice, care vor fi 
descrise, pe scurt, mai jos, iar hemostaza chirurgicală uzează de mijloace 
fizice sau chimice. 

Hemostaza este indicată în toate cazurile în care există o 
scurgere de sânge în afara patului vascular. În situaţiile în care aceasta 
se produce spontan nu este nevoie de intervenţie medicală. Trebuie 
menţionat că de hemostaza spontană beneficiază numai hemoragiile 
vaselor mici şi, extrem de rar, cele ale unor vase mai mari. Sunt descrise 
cazuri în care hemoragii arteriale din vase ca artera gastroduodenală au 
fost rezolvate spontan, dar pe această hemostază nu trebuie contat prea 
mult şi e mai bine să se intervină operator. 


Contraindicaţii 


De regulă nu există contraindicaţii pentru hemostază, dat fiind că 
aceasta este un act fiziologic în cea mai mare parte dintre cazuri. În 
cazurile în care este necesară o intervenţie chirurgicală, aceasta se va 
face, indiferent de condiţiile în care se află bolnavul pentru că, de obicei, 
în afara operaţiei, hemoragiile pot duce la exit. 


Se poate face abstenţie de la intervenţia hemostatică în cazurile 
în care experienţa arată că au tendinţă importantă la oprire spontană (ex. 
hemoragiile digestive superioare la care procentul de opriri spontane 
atinge aproximativ 60%). La asemenea pacienţi este necesară o 
monitorizare riguroasă care să permită stabilirea momentului în care 
intervenţia se impune şi nu mai poate fi evitată. 


Materiale necesare 


Pentru executarea hemostazei spontane, în cea mai mare parte a 
cazurilor, materialul biologic necesar este sintetizat în organism şi pus 
rapid la dispoziţia sa. În situaţiile în care una sau mai multe componente 
ale lanţului de coagulare sunt deficitare (hemofilii, decompensări hepatice 
grave, etc.), acestea vor trebui administrate ca tratament, fie pentru a 

preveni, fie pentru a trata hemoragia. Aceste produse sunt, de regulă, 
derivate de sânge, descrise la capitolul special de transfuzii. 


Pentru hemostaza provizorie sunt necesare garouri sau alte 
materiale ce pot fi folosite cu acest rol (compresie pe vase, fie ele 
profunde sau superficiale). În absenţa garoului, compresia digitală sau 
manuală poate opri sau reduce mult debitul unei hemoragii. 


Pentru hemostaza definitivă, chirurgicală, este necesar 
instrumentarul chirurgical obişnuit (bisturie, depărtătoare - pentru 
asigurarea abordului vasului lezat - pense hemostatice sau port-ac - 
pentru prinderea vasului şi sutura sau compresia lui - precum şi fire de 
ligatură sau sutură - pentru legarea sau refacerea continuității vasului). La 
acesta se adaugă condiţiile chirurgicale minime necesare unei intervenţii: 
spaţiu, lumină, condiţii de igienă. 


Tehnica 


Noţiuni de anatomie sunt extrem de importante în două 
situaţii: în tentativele de garotare sau de hemostază prin compresie, când 
traiectul vascular trebuie intuit şi comprimat şi în cazurile de intervenţii 
chirurgicale când, cunoaşterea traiectelor vasculare permite evitarea 
lezării lor în cadrul gestului, precum şi în intervenţiile hemostatice când se 
economiseşte timpul necesar căutării lor. 


Noţiuni de fiziologie şi fiziopatologie hemostaza 
spontană se desfăşoară într-o succesiune de etape bine cunoscute la 
acest moment. Aceasta debutează prin spasmul vascular, urmat de 
formarea dopului plachetar, după care se produce coagularea locală a 
sângelui cu formarea cheagului roşu, iar, în final, se produce fie 
organizarea, fie degradarea cheagului cu apariţia țesutului fibros 
cicatriceal, definitiv. 


Spasmul vascular este o reacţie de tip simpatic, vasoconstrictiv, 
de adaptare a conţinătorului la conţinut, precum şi una la durere, care 
generează un impuls de contracție în fibrele musculare netede ale 

peretelui vascular. Reacţia de adaptare la conţinut este generată de 
scăderea bruscă a presiunii în vas, ceea ce duce la adaptarea 
dimensiunilor sale la noile condiţii. Se pare că rolul impulsurilor propagate 
datorită stimulului lezional este mai important, deoarece un vas, cu cât 
este mai traumatizat, cu atât spasmul ulterior este mai important. Acest 
fapt este mai frecvent remarcat în chirurgie, unde folosirea unor lame de 
bisturiu perfect ascuţite, care provoacă leziuni minime ţesuturilor pe care 
le traversează, duc la leziuni vasculare neimportante, spasmul vascular 
fiind redus. De altfel, se descrie, în fiziopatologia clasică, fenomenul de 
“stupoare vasculară” generat de traumatizarea unui vas, fără a-i produce 
leziuni decelabile, care conduce la oprirea temporară sau la scăderea 
semnificativă a fluxului sanguin pentru un interval de timp. La unele 
leziuni vasculare produse prin smulgere, la acest spasm se adaugă o 
înrulare a intimei în interiorul lumenului cu o oprire completă a scurgerii 
sângelui, fără apariţia, cel puţin într-un prim timp, a hemoragiei. Rolul 
hemostatic al spasmului vascular este unul limitat şi de eficacitate redusă, 
dar este important în succesiunea fiziologică a hemostazei postlezionale. 


Cel de-al doilea timp al hemostazei spontane este aglutinarea şi 
agregarea plachetară la nivelul suprafeţei lezate a vasului, cu formarea 
dopului plachetar (formarea cheagului alb). Trombocitele au o tendinţă 
naturală de aderare la orice suprafaţă rugoasă, de exemplu suprafaţa 
lezată vasculară. În acest moment ele eliberează o serie de mediatori şi 
activatori care stimulează agregarea şi aderenţa plachetară (tromboxani, 
ADP) cu formarea, la acest nivel, a dopului plachetar, ce duce la oprirea 
hemoragiei. Din acest moment, plachetele suportă fenomene de creştere 
şi deformare, care conduc la eliberarea de factori de stimulare a 
agregării, precum şi factori de stabilizare a fibrinei şi factori de creştere ce 
vor stimula cicatrizarea ulterioară a leziunii. 


Factorii de coagulare eliberaţi de celulele lezate şi cei provenind 
de la nivel plachetar stimulează formarea cheagului fibrinos (cheagul 
roşu). Aceşti factori sunt în număr de peste 40 şi conduc la formarea 
trombusului. Principalul fenomen este activarea protrombinei la trombină 
activă, fenomen ce se produce pe două căi: intrinsecă şi extrinsecă. 

Calea intrinsecă se realizează prin contactul factorului XII şi a plachetelor 
cu fibrele colagene ale peretelui vascular lezat, iar cea extrinsecă prin 
eliberarea tromboplastinei tisulare. In vitro este evident că fenomenul de 
coagulare este declanşat numai pe cale intrinsecă. Trombina, odată 
activată, stimulează polimerizarea fibrinogenului inactiv la macromolecule 
de fibrină insolubilă, care vor forma o reţea, în ale cărei ochiuri vor fi 
prinse elementele figurate. Toate aceste fenomene se desfăşoară în 
prezenţa ionului de Ca++. 


Retracţia cheagului este un fenomen de eliminare a serului din 
interiorul trombusului, care duce şi la o reducere de calibru a vasului 
lezat. Trombocitele sunt necesare pentru producerea acestui fenomen de 
retracţie, pe de o parte pentru că ele aderă la fibrele de fibrină, iar pe de 
alta pentru că, prin eliberarea de factor de stabilizare a fibrinei, determină 
formarea de aderenţe între fibrele cheagului. În acest context intră în 
acţiune miofibrilele de actină şi miozină din interiorul trombocitelor, care, 
prin contracție, determină reducerea dimensiunilor cheagului şi eliminarea 
serului din interior. 


Cheagul sanguin începe să se dezvolte la 15 - 20 de secunde de 
la lezarea peretelui vascular, în traumatismele importante şi la 1 - 2 
minute după cele lejere. Între 3 şi 6 minute de la producerea leziunii, dacă 
dimensiunea vasului nu este mare, se produce obstrucţia completă a 
lumenului sau a orificiului lateral vascular, în acest din urmă caz fără 
afectarea curgerii sanguine prin vas. După 30 - 60 de minute de la debut 
se produce retracţia cheagului, urmată, la câteva ore, de debutul 
colonizării cheagului cu fibroblaste ce vor secreta colagen şi se vor 
transforma în  fibrocite, realizând, în acest fel, cicatrizarea leziunii 
vasculare. Procesul are o durată de 7 la 10 zile. Dacă masa cheagului 
este mare (sânge fuzat într-un ţesut), sunt activate enzime care lizează 
structurile proteice şi celulare de la acest nivel, după care sunt resorbite 
în circulaţie (viraj cromatic al echimozelor). 


Liza cheagului este procesul prin care se distrug fibrele de fibrină, 
pe măsură ce ele sunt înlocuite cu fibre de colagen în procesul de 

cicatrizare. Liza se produce prin activarea unor enzime circulante 
(plasminogen) la forma activă (plasmină sau fibrinolizină). Plasminogenul 
este încorporat în cheag la formarea acestuia şi este activat prin acţiunea 
trombinei, a factorului XIla, a enzimelor lizozomale din celulele lezate şi a 
factorilor activatori din endoteliul capilar. La una - două zile de la formarea 
cheagului, în acesta se găseşte suficientă plasmină activă pentru a trece 
la distrugerea acestuia. Procesul se desfăşoară în câteva zile. 


Există enzime cu o putere mult mai mare de distrugere a 
cheagului, acestea nefiind prezente, de regulă, în ţesuturi. Una dintre ele 
se extrage din urină (urokinaza) şi pare a avea rolul de a distruge 
microcheagurile ce se formează la nivelul tubilor renali. Ea este folosită 
pentru liza trombilor recenți în terapia de dezobstrucţie vasculară. 


Există situaţii în care coagularea este afectată, ca proces, fie prin 
scăderea concentraţiei plasmatice a unor factori (hepatite, ciroze, 
hemofilii, etc.), a unor vitamine ce acţionează cu rol de cofactori la sinteza 
factorilor coagulării (deficitul de vitamină K - vitamina K este necesară 
pentru sinteza protrombinei, a factorilor VII, IX şi X), fie a unor celule 
implicate în coagulare (trombocitopenii). 


În hepatopatiile cronice, afectarea funcţiilor hepatice este globală, 
având drept urmare o scădere a concentraţiei sanguine a elementelor 
coagulării cu origine hepatică. De altfel, dozarea factorilor proteici şi a 
capacităţii de coagulare a sângelui reprezintă unul dintre modurile de 
apreciere a gradului de degradare a funcţiei hepatice în bolile menţionate. 


Factorii de coagulare a căror sinteză depinde de vitamina K sunt 
mai rar afectaţi în aceste tulburări dacă nu există afecţiuni importante ale 
colonului sau hepatice. Dimpotrivă, patologia coagulării legată de 
deficienţe celulare (cantitative sau funcţionale) este mai frecventă. Un alt 
grup de boli, mai ales din patologia de sistem sau metabolică, modifică 
sau pot modifica hemostaza fiziologică. 


Din aceste motive, explorarea coagulării la bolnavii care urmează 
a suporta o intervenţie chirurgicală este indispensabilă în cadrul pregătirii. 


În acest sens se măsoară: 

> scorul plachetar care trebuie să fie cuprins între 300.000/mmc plus 
sau minus 50.000. În cazurile în care numărul de trombocite scade 
sub această valoare chirurgul se poate aştepta la tulburări de 
hemostază. Important a fi cunoscut este faptul că o intervenţie 
chirurgicală poate fi practicată, fără prea mari riscuri, până la valori de 
50.000/mmc în absenţa altor tulburări de coagulare. Sub această 
valoare, în caz de urgenţă, se va face completarea numărului de 
plachete prin transfuzie sau prin administrare de concentrat plachetar. 


> timpul de sângerare poate fi afectat atât în disfuncţii plachetare, cât şi 
în trombopenii, boala von Willebrand, deficit de factor V sau 
hipofibrinogenemii (normal fibrinogenul este între 200 şi 400 mg% 
ml). La adultul normal, timpul de sângerare este de 4 plus sau minus 
1,5 minute. Ingestia de aspirină, în ultima săptămână, modifică 
valoarea acestuia. 


> timpul de protrombină (Quick) stabileşte eficienţa, în procesul 
coagulării, a factorilor II, V, VII, X şi a fibrinogenului. Valoarea sa 
normală este cuprinsă între 12 şi 14 secunde şi este util în aprecierea 
efectului terapiei anticoagulante (heparinice sau cumarinice). Se 
poate exprima şi ca indice faţă de un martor. 


> se mai pot determina valorile timpului parţial de tromboplastină, 
timpului de trombină, concentraţii ale unor factori plasmatici sau teste 
de fibrinoliză, care aduc date suplimentare despre capacitatea de 
coagulare a pacientului. 


O serie întreagă de substanţe, unele medicamentoase, modifică 
viteza şi capacitatea de coagulare a sângelui. Din acest motiv este 
necesar să se cunoască toate medicamentele ce se administrează unui 
bolnav care va fi operat sau care va suporta, chiar, un gest de mică 
chirurgie (biopsie, etc.). O menţiune importantă se face pentru terapia 
cronică cu anticoncepţionale orale, în continuă răspândire, şi care trebuie 
oprită cu minim o săptămână înaintea intervenţiei chirurgicale. 


Hemostaza provizorie este complexul de gesturi care opreşte 
temporar hemoragia pentru a evita pierderile masive de sânge până la 

momentul intervenţiei pentru hemostaza definitivă. Aceste manevre 
trebuie a fi bine cunoscute de medic, dar şi de o cât mai mare parte a 
populaţiei, ele permiţând, prin gesturi simple şi la îndemâna tuturor, 
salvarea multor vieţi, mai ales în accidente de circulaţie, de muncă sau în 
război. 


Compresia vasculară cu rol hemostatic se execută, de regulă, cu 
un garou, sau, în cazurile în care acesta nu este la îndemână, cu un alt 
obiect ce poate îndeplini acest rol (cordon, fir electric, panglică de 
țesătură rezistentă, etc.). Rolul garoului este acela de a comprima global 
circumferința unui membru, aşa încât să creeze o presiune care să o 
depăşească pe aceea de circulaţie a sângelui prin vasul lezat, realizând o 
colabare a pereţilor vasului şi oprirea circulaţiei sanguine la acel nivel. Din 
acest motiv este necesar ca garoul să fie aplicat în amonte pe vasul lezat. 
Astfel, pentru sângerările venoase garoul se aplică distal faţă de regiunea 
lezată, iar pentru cele arteriale proximal faţă de aceasta. Precizăm că 
recunoaşterea tipului de hemoragie se face clinic, pe baza caracterelor 
jetului sanguin şi a culorii sângelui. Dacă sângele este expulzat în jeturi 
sacadate şi e de culoare roşie aprinsă avem de-a face cu o hemoragie 
arterială, iar dacă jetul este continuu, fără mare forţă de ejecţie, cu sânge 
roşu închis, neoxigenat, hemoragia este venoasă. 


Cu privire la aplicarea garoului este important să se precizeze 
momentul (data şi ora) la care a fost aplicat, pe o bucată de hârtie 
aplicată la loc vizibil. Dacă durata transportului se prelungeşte până la 
spital, garoul se va slăbi circa un minut la fiecare 15 - 30 minute pentru a 
permite circulaţia sângelui prin membrul respectiv, evitând sau amânând, 
astfel, leziunile ischemice ale segmentului distal al membrului garotat. 


Pentru regiunile corpului care nu se pretează la aplicarea unui 
garou (cap, gât, torace, abdomen) hemoragie va fi controlată prin 
compresie puternică a aortei abdominale sau a vasului care sângerează 
pe un plan osos sau prin pansament compresiv. Pansamentul compresiv 
se face prin introducerea unor comprese sterile, în cantitate suficient de 
mare pentru a exercita o presiune ridicată asupra ţesuturilor din jurul 

plăgii şi, implicit asupra vasului lezat, determinând colabarea sa. Efectul 
hemostatic al pansamentului compresiv poate fi crescut prin aplicarea, 
deasupra sa, a unui ghemotoc de comprese pliate sau a unui sul de faşă 
şi presarea acestuia asupra plăgii prin aplicarea unor ture de faşă, 
strânse, peste zona afectată. 


Hemostaza definitivă, chirurgicală, se face prin tehnici diverse, în 
funcţie de dimensiunea şi localizarea vasului lezat şi constă din toate 
manevrele care conduc la oprirea definitivă a pierderii sanguine. 


Intraoperator, chirurgul poate face şi o serie de gesturi de 
hemostază temporară, care să amâne gestul definitiv pentru un moment 
mai prielnic sau care să-i permită o mai bună vizibilitate în câmpul 
operator cu limitarea pierderilor sanguine. 


Gesturile de hemostază temporară mai frecvent folosite în 
chirurgie sunt: forcipresura, aplicarea de tourniquete, aplicarea unor lauri 
cu şnur steril, introducerea unor sonde sterile (Foley sau Fogarty) în 
lumenul vasului lezat şi umflarea balonaşului, aplicarea unui pansament 
compresiv sau tamponarea plăgii cu comprese sterile. 


Forcipresura constă din strivirea capătului lezat al unui vas între 
fălcile unei pense hemostatice. Metoda asigură o hemostază temporară şi 
este aplicabilă numai la vasele de calibru mic, orice încercare la cele de 
diametru mai mare este sortită eşecului şi limitează sau chiar compromite 
ligatura ulterioară a vasului. După o perioadă de câteva minute 
sângerarea se reia prin vasul respectiv, dacă procesul de hemostază 
spontană nu este destul de eficient. Chiar şi în aceste condiţii forcipresura 
are o utilizare limitată, deoarece hemostaza pe care o realizează poate fi 
compromisă ulterior prin creşterea presiunii sanguine în teritoriul respectiv 
şi îndepărtarea cheagului. 


Tourniquet-ul este constituit dintr-un laţ steril sau un fir de aţă 
groasă, care este trecut în jurul vasului, după care ambele capete ale 
firului sunt trecute printr-un tub scurt din plastic. Firul va fi tras prin acest 
tub până ce exercită un efect compresiv bun pe vas, evitând hemoragia. 


Acest sistem are avantajul că nu lezează peretele vascular, este uşor de 

fixat şi de instalat, iar la demontare permite reluarea circulaţiei prin vas 
fără risc trombotic. El poate fi înlocuit, în chirurgia vasculară, mai ales pe 
vasele de calibru mai mic, de clampuri vasculare de tip buldog la fel de 
eficiente şi de menajante pentru peretele vascular. 


Laţurile sunt şnururi din bumbac, sterile, care se trec în jurul 
vasului şi care, prin tracţiune-ridicare sau prin fixare cu pensă 
hemostatică, opresc hemoragia din vasul respectiv. Sunt frecvent folosite 
în chirurgia vasculară şi toracică, mai ales pentru că, pe lângă efectul 
hemostatic permit şi o bună reperare a vaselor şi manipularea lor 
atraumatică. 


Introducerea unor sonde cu balonaş în lumenul vascular şi 
oprirea temporară a hemoragiei este o tehnică foarte modernă, din ce în 
ce mai mult folosită în chirurgia vasculară de reconstrucţie, mai ales 
pentru că este atraumatică şi foarte eficientă. La sfârşitul gestului 
vascular se dezumflă balonaşul şi se retrage sonda, după care se 
completează sutura vasculară şi se etanşează vasul. 


Tamponarea şi pansamentul compresiv se constituie în metode 
de hemostază temporară numai la vasele de calibru foarte mic, capilare 
sau precapilare, rarisim la cele puţin mai mari. Compresia asupra 
peretelui determină colabarea vasului cu oprirea sângerării. Dacă această 
compresie durează suficient ca etapele iniţiale ale coagulării să se poată 
desfăşura hemostaza devine definitivă. Acest principiu se aplică şi în 
cazul sângerărilor difuze la nivelul pielii capului după scalpare când 
hemostaza se face prin aplicarea unui pansament steril peste care se 
pune o basma cu care se execută o compresie constantă şi uniformă pe 
toată suprafaţa afectată. 


Hemostaza definitivă se face prin ligatură, electrocoagulare, 
embolizare, capitonaj, sutură în masă şi aplicarea de substanţe organice 
cu rol în obţinerea hemostazei. 


Ligatura este principiul clasic al hemostazei chirurgicale şi se 
realizează prin aplicarea unor fire resorbabile sau nu care se înnoadă pe 


vas, manieră în care se întrerupe definitiv circulaţia prin traiectul 

respectiv. Ligatura se poate face cu diferite tipuri de fire, în principiu 
aceleaşi ca şi acelea folosite pentru sutura chirurgicală, sau cu alte 
materiale cum sunt inelele elastice (folosite mai ales pentru hemostază 
endoscopică la varicele esofagiene rupte) sau clipurile metalice (folosite 
de predilecție în chirurgia laparoscopică dar şi în cea generală, mai ales 
pentru disecţiile mari şi dificile, la care hemostaza este greu de făcut). 


Pentru executarea ligaturilor este necesar ca medicul să posede 
tehnica şi îndemânarea executării nodurilor chirurgicale. În principiu se 
pot executa două tipuri de noduri: nodurile plate sau drepte (pentru 
executarea cărora chirurgul foloseşte mâna în care ţine bobina de aţă) şi 
nodurile Pauchet (pentru executarea cărora chirurgul foloseşte mâna care 
ține capătul liber al atei). În afară de aceste noduri, principiile chirurgicale 
moderne indică folosirea, ori de câte ori se poate, a nodurilor pe pensa 
sau pe pensa port-ac, care permit un acces mai bun în profunzime, o 
vedere mai bună în plaga operatorie şi o precizie mai mare în depunerea 
acestora, toate acestea în condiţiile unei eficiente riguros egale a 
hemostazei. Chirurgia clasică mai descrie câteva tipuri de noduri, care nu 
s-au impus în utilizarea zilnică şi sunt din ce în ce mai puţin folosite. Ca 
regulă generală se fac trei noduri succesive, primul fiind nodul care 
strânge structura, al doilea cel care-l fixează pe primul, iar al treilea este 
acela care le asigură pe celelalte două. Excepţie de la această regulă se 
face pentru catgut şi pentru firele de nylon la care sunt necesare minim 
patru noduri. 


Electrocoagularea permite obţinerea unei hemostaze rapide şi 
perfecte cu ajutorul bisturiului electric, la care schimbarea raportului 
intensitate - tensiune conduce la apariţia unor curenţi care ard celulele la 
zona de contact favorizând oprirea rapidă a micilor sângerări şi stimulând 
coagularea prin apariţia produşilor de degradare celulară. Pentru aceasta 
sunt folosite bisturie electrice cu curenţi de înaltă frecvenţă, care nu pot 
interfera funcţia peace maker-ului cardiac şi nici nu stimulează contracția 
musculară. În ultimul timp s-au pus din ce în ce mai bine la punct şi sunt 
foarte mult folosite pensele pentru coagularea bipolară, la care trecerea 
curentului nu se mai produce prin întregul organism ci numai între cele 

două fălci ale pensei bipolare. În acest fel, influenţa curentului asupra 
organismului, ca şi riscurile de accidente sunt reduse până, aproape, de 
eliminare. 


Embolizarea este o altă tehnică de hemostază, mai puţin folosită 
de chirurgia clasică, cel mai mult utilizată de endoscopia intervenţională. 
Tehnica permite injectarea unor substanţe coagulante, de tipul alcoolului 
absolut, în vasul care sângerează urmată de oprirea instantanee a 
hemoragiei. Efectul este unul de desicare prin mecanism osmotic. La 
contactul cu alcoolul absolut se produce ieşirea instantanee a apei din 
celulele sanguine şi ale endoteliului vascular, cu ratatinarea acestora şi 
micşorarea drastică a diametrului vasului sanguin simultan cu o creştere 
importantă a vâscozităţii sângelui. Ambele valori sunt variabile de care 
depinde curgerea sângelui, modificarea lor importantă ducând la oprirea 
circulaţiei în acel teritoriu. 


Capitonajul constituie metoda de a opri sângerarea difuză la 
nivelul unor suprafeţe „crude” prin suturarea acestora faţă în faţă, în 
contact strâns, permiţând crearea unor mici spaţii de mare presiune, în 
care presiunea de curgere a sângelui va fi contracarată de presiunea cu 
care sunt alipite cele două suprafeţe în contact. 


Sutura „în masă” se face prin trecerea unor fire de sutură în X, 
care vor ocoli vasul din care se produce sângerarea , iar la ligaturarea 
acestora presiunea de ligatură va exercita un efect similar cu acela 
obţinut prin garotare. Sutura mai poate constitui un mod de hemostază în 
momentul folosirii suturilor mecanice acestea aplicând două rânduri de 
agrafe la o distanţă mică una de alta, care realizează, pe lângă o bună 
sutură, o hemostază perfectă. 


Tot pentru obţinerea unei bune hemostaze se poate folosi o serie 
de substanţe organice din clasa cleiurilor organice (Tisucol) sau a fibrinei 
şi derivaţilor ei (pulbere de fibrină, Gelaspon), care se aplică pe suprafaţa 
pe care trebuie făcută hemostaza pentru a creşte eficienţa coagulării în 
acest teritoriu. 

Unii chirurgi folosesc metode artizanale pentru cazurile în care 
hemostaza este dificil de obţinut, dată fiind poziţia regiunii şi structurile 
care sângerează. Un exemplu în această direcţie îl constituie obţinerea 
hemostazei regiunii presacrate (după decolarea rectului pentru amputaţia 
abdomino-perineală) prin folosirea pionezelor sterile care se plantează 
direct în sacrum în zona care sângeră. 


Reguli de executare a hemostazei chirurgicale: 


> prima regulă este executarea hemostazei pe măsură ce incizia sau 
disecţia avansează, adică plan cu plan. Dacă nu va ţine seama de 
această regulă chirurgul va fi obligat să opereze într-o plagă plină de 
sânge, cu vizibilitate redusă, fapt ce va afecta rapiditatea şi precizia 
gesturilor, punând în pericol evoluţia pacientului. 


> în cazul executării hemostazei prin ligatură vasculară pensele vor fi 
adaptate (ca dimensiuni şi formă) regiunii la care se face hemostaza. 
Acestea vor fi aplicate cât mai precis, de preferat numai pe vasul care 
sângeră, de aşa manieră încât vârful pensei să-l depăşească cu 1 - 2 
mm (se lasă un „cioc” pentru a trece mai uşor firul de ligatură) şi vor fi 
legate pentru a nu stânjeni gesturile operatorii prin acumularea lor în 
plagă. Depunerea nodurilor şi strângerea acestora se va face numai 
cu vârful degetelor sau cu pensa, în aşa fel încât toate aceste gesturi 
să se facă sub controlul vederii. Pensa pe care urmează să se 
execute ligatura vasculară va fi prezentată de operator ajutorului, 
astfel ca acesta să poată trece firul prin ocolirea vârfului pensei; după 
executarea primului nod operatorul va deschide pensa, moment în 
care ajutorul va strânge perfect nodul. Urmează, după nodul de 
strângere, nodul de fixare şi cel de siguranţă. Se recomandă 
executarea nodurilor pe vasele mari cu fir trecut transfixiant, prin 
peretele vasului, dat fiind că pulsaţiile ritmice ale acestora pot duce la 
derapare. Pentru maxima siguranţă a hemostazei se pot trece, 
eventual, două fire de ligatură în jurul unui vas mare, depuse la 2 - 3 
mm unul de celălalt pe extremitatea vasului. Nodul va fi strâns în aşa 
fel încât să nu taie structura pe care este aplicat, dar nici să nu fie lax 
şi să derapeze. Trecerea firului în jurul vârfului pensei, executarea 


123 


PRIMII PAŞI ÎN CHIRURGIE 


nodului şi retragerea pensei se vor face fără tracţionarea structurilor 
pe care a fost aplicată pensa. Nerespectarea acestei reguli conduce 
la smulgerea structurilor şi la grave dificultăţi de hemostază. 


> firele cu care se face ligatura vor fi adaptate ca lungime şi grosime 
structurii pe care vor fi înnodate şi profunzimii acesteia. Cu privire la 
tipul de fir, toată lumea este de acord că firele monofilament 
(unifilare) nu sunt utile, părerile fiind împărţite în ce priveşte folosirea 
firelor resorbabile sau neresorbabile. Această dispută tinde a fi 
tranşată în favoarea firelor cu resorbţie lentă de tip Vicryl (la care 
eliminarea completă se realizează în circa şase luni) care păstrează, 
imediat şi la distanţă medie, calităţile firului neresorbabil, fiind, totuşi, 
eliminate din organism. Pentru nodurile de hemostază executate în 
mediu septic se vor folosi numai fire resorbabile (cele neresorbabile 
ar păstra în structura lor germeni microbieni şi ar constitui o sursă 
permanentă de sepsis local). Pentru hemostaza pe vasele mari şi pe 
vasele pancreatice se va utiliza numai fir neresorbabil. După ligatură, 
capetele firului se taie scurt (3 - 4 mm) pentru a nu fi agăţate şi 
tracţionate, dar fără a secţiona prea aproape de nod. 


Incidente, accidente, complicaţii 


Dacă aplicarea pensei hemostatice se face cu dificultate (fie legat 
de sângerare, fie legat de poziţie), iar după oprirea hemoragiei aceasta nu 
poate fi legată, se poate proceda în mai multe moduri: 
> se aplică o altă pensă, „vârf la vârf” cu prima şi se leagă ambele 
pense cu acelaşi fir, în acelaşi nod; 

> se ridică uşor structura pe care este aplicată pensa şi se aplică o 
nouă pensă sub aceasta; 

> se trece un fir transfixiant pe sub structură şi se leagă, după care se 
leagă şi structura de sub vârful pensei, cu acelaşi fir, în acelaşi nod. 


Dacă aplicarea nodului s-a făcut pe vârful pensei hemostatice, 
aceasta nu poate fi deschisă şi îndepărtată. În asemenea cazuri, fie se 

secţionează firul de ligatură şi se trece un altul (pentru a evita tracţiunile), 
fie se desface nodul (dacă acest gest este posibil). În continuare se aplică 
succesiunea de gesturi de la punctul precedent. 


Pentru manevrele de hemostază dificile este necesară o 
experienţă mai mare, deoarece pierderile sanguine din vase mari acoperă 
rapid câmpul operator şi nu permit aplicarea de pense pe vasul care 
sângeră. În asemenea cazuri este necesară abstenţia de la tentaţia de a 
aplica pense orbeşte. Se va executa aspirarea rapidă a sângelui şi 
compresia digitală a locului sângerării. Prin retragerea lentă a degetului 
se poate depista vasul care sângeră şi se va pensa în vederea ligaturării 
sau suturii. 


Sângerările difuze pot fi oprite fie prin aplicarea unei comprese 
care să asigure o bună presiune asupra teritoriului timp de 5 - 10 minute, 
fie prin turnarea unui volum de ser fiziologic la 50 grade Celsius ce va fi 
aspirat ulterior. Uneori se poate face o electrocoagulare în suprafaţă, cu 
riscul ca la eliminarea escarei să se reia sângerarea. 

Definiţie 


Este metoda terapeutică realizată prin injectarea de sânge, 
plasmă sau globule roşii în sistemul circulator al unui bolnav. 


Scop, principii 


Scopul transfuziei este acela de a compensa diferite deficite 
sanguine ale pacientului. Deficitele se pot referi la masă, diverse 
componente sau funcţii ale sângelui. 


Principiile transfuziei de sânge sunt perfecta compatibilitate a 
grupelor sanguine principale ale donatorului şi primitorului şi absoluta 
sterilitate a actului medical. 


Indicaţii 


Se descriu mai multe situaţii în care se indică transfuzia: 
> necesitatea compensării pierderilor de volum sanguin; 
> creşterea capacităţii de transport a oxigenului; 
> administrarea de factori de coagulare. 


În afara acestor indicaţii generale se descriu şi cazuri particulare 
în care este necesară sau indicată transfuzia: 

>  transfuzia masivă reprezintă administrarea de minim 2500 ml sânge 
într-o singură transfuzie sau de 5000 ml într-un interval de 4 de ore fie 
ca exsanguinotransfuzie, fie pentru deficite mari, acute; 


> circulația extracorporală necesită o cantitate de sânge izogrup, izo- 
Rh, pentru umplerea aparatului şi a circuitelor; 


> în intervenţiile pentru feocromocitom, pentru compensarea deficitului 
volemic cronic pe care-l are pacientul. 


Un lucru extrem de important legat de transfuzia de sânge este 
că aceasta se indică numai de către medic. 


Contraindicaţii 


Sunt de principiu, pentru cazurile care se pot rezolva fără a 
recurge la acest gest. Este bine să nu se apeleze la transfuzie decât în 
cazuri bine selecţionate pentru că nu este lipsită de riscuri şi complicaţii. 


Principial, se contraindică transfuzia în iminenţele sau în 
decompensările cordului drept (risc de suprasarcină dreaptă şi agravare), 
în pneumo-bronhopatii acute grave (pericol de edem pulmonar acut), în 
flebotromboze sau tromboflebite (creşte riscul de embolie pulmonară) şi 
în hipertensiune arterială gravă (risc de supraîncărcare a cordului stâng). 


Materiale necesare 


Se împart în două grupe mari: materiale pentru executarea 
perfuziei şi materiale de perfuzat. 


Materialele pentru executarea perfuziei sunt reprezentate de 
aparatul de perfuzie, steril, prevăzut cu filtru pentru microcheagurile care 
ar putea apărea în masa de sânge de transfuzat, cateter sau ac de 
puncţie venoasă, material pentru aseptizarea tegumentelor, garou, 
mănuşi, material moale. Aparatele care pot fi utilizate pentru transfuzii 
sunt, de regulă, marcate de producător cu diferite însemne convenţionale 
pentru a fi deosebite de acelea care nu pot fi folosite în acest scop. Astfel, 

un segment sau un dispozitiv (sistem de conectare, dop pentru admisie a 
aerului) sunt din plastic roşu. 


Este necesar, pentru administrarea sângelui sau derivaţilor 
conservati, un dispozitiv de preîncălzire pentru a le aduce la temperatura 
corpului, evitând, astfel, accidente produse prin hipotermie la primitor. 


Materialul de transfuzat este reprezentat de sânge şi derivați de 
sânge. Este important ca aceştia să fie cunoscuţi, precum şi indicaţiile lor 
de utilizare, pentru corecta folosire în beneficiul bolnavului. 


Cel mai important şi mai frecvent utilizat este sângele integral, 
care conţine toate componentele sanguine ale donatorului, plus mediul de 
anticoagulant pe care se recoltează. Are timp de conservare relativ scurt 
(35 zile). Poate fi utilizat ca sursă de eritrocite (transportor de oxigen) sau 
de factori de coagulare proteici, precum şi drept compensator de deficit 
volemic, dar nu şi ca sursă de factori de coagulare labili. Este indicat la 
pacienţii cu deficit de transportor de oxigen, cu hipovolemie şi tendinţă la 
şoc. Pentru deficitele specifice sunt indicaţi derivații de sânge. Este 
important să se folosească sânge izogrup, izo-Rh. 


Masa eritrocitară (cunoscută şi sub denumirea de concentrat 
eritrocitar sau de eritrocite spălate şi conservate) este un concentrat 
celular sanguin obţinut prin decantarea plasmei, din care se conservă o 
cantitate redusă, care conduce la o concentraţie celulară de circa 70% 
(între 65 şi 95%). Constituie idealul pentru compensarea deficitului de 
transportor de oxigen, cu o durată de conservare mică (circa 10 - 12 zile). 
Este indicat în terapia anemiilor cronice şi după crizele de deglobulinizare 
din diferite anemii hemolitice. De asemenea, este folosit ca transfuzie de 
rutină în chirurgie în afara hipovolemiilor. 


Concentratul eritrocitar cu conţinut leucocitar şi plachetar redus 
este obţinut prin diferite tehnici de spălare, filtrare sau aspirare după 
centrifugare şi este util la bolnavii care au avut reacţii de hipersensibilitate 
(febră, frison, hemoliză şi urticarie) la transfuzii din cauza prezenţei 
antigenelor leucocitare. 

Plasma bogată în trombocite şi concentratul plachetar sunt 
derivate cu un mare conţinut de plachete, puţine eritrocite şi o mică masă 
de plasmă. Se obţine de la unul sau mai mulţi donatori prin tehnici de 
separare celulară. Sunt indicate în sângerări prin trombocitopenie sau 
datorită plachetelor disfuncţionale, profilactic la pacienţi cu trombopenii 
marcate (10 - 20000/mmc), în cancere sau postchimioterapic, precum şi 
în unele sângerări postoperatorii. 


Plasma proaspătă sau plasma proaspătă congelată se obţin din 
sânge, prin centrifugare sau sedimentare şi reprezintă o sursă excelentă 
de soluţie proteică pentru expandări volemice şi pentru compensarea 
unor deficite de factori de coagulare. Este folosită la bolnavi cu 
hipovolemii şi deficienţe de coagulare, la cei cu hemoragii cu origine 
nediagnosticată, în şocul acut hemoragic, în cel hipovolemic prin 
plasmafereză, la arşi ca şi în tratarea decoagulării excesive. 


Crioprecipitatele sunt preparate care conţin factor VIII, factor XIII, 
fibrinogen şi sunt utile în controlul hemoragiilor din hemofilia A, în 
profilaxia sângerărilor din boala von Willebrand şi la pacienţii cu 
hemoragii prin deficit de fibrinogen. 


Se mai folosesc derivatele de plasmă ca albumina serică umană, 
factor VIII sau complexul comercial de factor IX (care conţine factori II,VII, 
IX, X) şi care au indicaţii în compensarea deficitelor specifice. 


Tehnică 


Noţiuni de fiziologie Trebuie avut, permanent, în vedere 
caracterul relativ specific al sângelui uman, ca, de altfel, al tuturor 
celulelor. Acesta se manifestă prin exprimarea pe suprafaţa celulară sau 
prin prezenţa, în umorile organismului, a unor proteine specifice care 
asigură homeostazia. Unele dintre acestea au o importanţă şi o 
reactivitate deosebită, motiv pentru care cunoaşterea lor este 
indispensabilă bunei desfăşurări a unei transfuzii. Grupele sanguine 
principale fac parte din această categorie, motiv pentru care considerăm 

utilă o prezentare scurtă a acestora, a modului lor de determinare, 
precum şi a testelor de compatibilitate a produselor biologice cu 
organismul gazdă (crossmatching). 


Determinarea grupelor de sânge 


Se făcea, tradiţional, în mai multe maniere, care nu erau principial 
diferite decât prin suporturile utilizate. Astăzi există o tendinţă la unificarea 
acestor maniere. Astfel, la determinarea grupelor sanguine în tuburi este 
pe cale de a se renunţa, determinarea pe lamă câştigând din ce în ce mai 
mult teren, pe de o parte pentru că necesită o cantitate mai mică de 
sânge, iar pe de alta pentru că permite studierea la microscop a lamelor 
după perioada de aşteptare. La ora aceasta se folosesc seruri de tip anti- 
A şi anti-B, acestea fiind amestecate cu câte o picătură de sânge recoltat 
de la bolnav. Se lasă câteva minute şi se observă la microscop lamele. 
Dacă nu se produce liza pe nici una din lame sângele este grup O; dacă 
liza se produce pe o singură lamă înseamnă că serul a aglutinat grupul 
sanguin al cărui nume îl poartă (A pentru serul anti-A, respectiv B pentru 
serul anti-B); dacă liza se produce pe ambele lame sângele este grup AB. 


Cel de-al doilea grup sanguin principal se stabileşte în acelaşi fel, 
prin aglutinare pe lamă. Se foloseşte un kit de 4 - 6 seruri anti-D 
(antigenul D fiind acela care, prin prezenţa sa pe hematii, determină 
grupul Rh+, absenţa sa caracterizând grupul Rh-), pentru că reactivitatea 
acestor seruri faţă de hematii este mult mai redusă decât a serurilor anti- 
A şi anti-B. Lamele pe care se produce aglutinarea şi liza sunt cu sânge 
Rh+, cele pe care nu se produce aglutinarea sunt cu sânge Rh-. 


Cunoaşterea grupelor sanguine ale primitorului şi donatorului 
este esenţială pentru evitarea unor accidente foarte grave. 


Determinarea compatibilităţii directe 


Întrucât, pe lângă grupele sanguine principale există şi alte grupe 
de sânge, este necesară, pe lângă stabilirea compatibilităţii ABO şi Rh, o 

determinare a compatibilităţii directe, între sângele de transfuzat şi cel al 
primitorului. 


Tehnica McLeod descrie două părţi: prima, în care se pun în 
contact eritrocitele donatorului cu serul primitorului, iar a doua, în care se 
pun în contact serul donatorului cu eritrocitele primitorului. Dacă nu se 
produce aglutinarea hematiilor în nici una dintre cele două situaţii, atunci 
cele două tipuri de sânge sunt compatibile şi se poate face transfuzia. 
Prin acest test se verifică şi compatibilitatea grupelor principale care a 
fost, deja, stabilită anterior. 


În cazurile de transfuzie necesară în urgenţă, nu este timp, cel 
puţin în primul moment, pentru a practica determinarea directă a 
compatibilităţii (durează circa o oră), caz în care medicul va recomanda 
recoltarea unei probe de sânge şi administrarea unei unităţi de sânge 
grup O, Rh negativ. Această probă de sânge va fi folosită pentru 
determinarea grupelor principale, după care se va administra sânge 
izogrup, izo-Rh, eventual, verificat pentru compatibilitate directă. 


O altă posibilitate de verificare directă, cel mai des utilizată, este 
aceea de a pune în contact o picătură din sângele primitorului cu o 
picătură din sângele donatorului, pe un fragment de hârtie care se va lipi, 
ulterior, pe foaia de observaţie a pacientului. De obicei acest fragment de 
hârtie este una dintre etichetele autocolante de pe punga de sânge, care 
se decolează şi pe care se efectuează testul prezentat. După aceasta se 
va lipi pe foaia de observaţie. Această etichetă cu testul de compatibilitate 
directă se constituie într-un argument al corectei transfuzări a pacientului 
în cazurile litigioase, 


Pregătirea 


Se referă la pregătirea psihică şi fizică a acestuia pentru gestul 
transfuzional. 


Pregătirea psihică se referă la informarea pacientului asupra 
necesităţii gestului, asupra beneficiilor pe care medicul şi pacientul le 

aşteaptă de la acest act, asupra colaborării care trebuie să existe, din 
partea pacientului, pentru buna lui desfăşurare, precum şi, foarte 
important, asupra riscurilor pe care pacientul trebuie să le asume 
acceptând actul terapeutic respectiv. Este, de asemenea, necesar, să fie 
informat pacientul că sângele care urmează a-i fi administrat este testat 
pentru depistarea hepatitei B şi a virusului HIV. În condiţiile de perfectă 
informare descrise se va cere consimţământul pacientului pentru punerea 
în aplicare a transfuziei. Această informare este cu atât mai necesară cu 
cât există religii care interzic practicanţilor să primească transfuzii. 


Pregătirea fizică se referă la aşezarea bolnavului într-o poziţie 
comodă, de preferat culcat, pe care s-o poată suporta pe toată durata 
transfuziei (minim 2 ore). De asemenea, se va asigura o atmosferă de 
linişte, intimitate şi confort psihic în jurul său, asigurându-se o bună 
supraveghere a pacientului pe toată durata transfuziei. 


În acest timp se va aduce sângele de la centrul de transfuzie, de 
preferat cu cât mai puţin timp înainte de gestul transfuzional, verificându- 
se compatibilitatea particulară dintre sângele de transfuzat şi cel al 
pacientului. În unele ţări se face un test direct pe eticheta flaconului (care 
urmează a fi decolată şi lipită în foaia de observaţie), prin amestecarea 
unei picături din fiecare sânge, pentru a evita accidentele acute cu 
hemoliză importantă. 


Tehnica standard 


Se deschide o nouă cale de administrare venoasă (este preferabil 
ca transfuzia să nu fie amestecată în circuitul de perfuzie cu nici un alt 
produs medicamentos). Se începe transfuzia propriu-zisă, frecvenţa 
picăturilor şi, deci, rata de administrare va fi reglată în conformitate cu 
indicaţiile medicului şi cu tipul de produs care este transfuzat. Primii 50 ml 
se recomandă a fi perfuzaţi lent, pentru a preveni reacţiile grave de 
respingere (vor fi transfuzaţi în circa 15 minute, adică aproximativ 50 
pic./minut). Dacă după acest interval nu se descriu reacţii adverse, se 
poate creşte debitul la 60 - 80 pic./minut. Dacă viteza de curgere este 

prea lentă, aceasta se poate creşte prin adăugarea a 50 ml ser fiziologic 
izoton în flaconul de transfuzie. În situaţiile de urgenţă, la bolnavii cu 
hipovolemii marcate, se poate administra prima unitate de sânge în doar 
10 minute, următorii 500 ml putând fi, la nevoie, administraţi în acelaşi 
ritm. În asemenea cazuri este importantă salvarea vieţii pacientului, chiar 
cu riscul unor reacţii adverse, care, dacă apar, vor fi tratate ulterior. La 
administrări atât de rapide sângele trebuie preîncălzit. 


Asistenta de la salon va nota în foaia de observaţie modul de 
desfăşurare al transfuziei, modul în care pacientul o suportă, va anunţa 
medicul despre fiecare schimbare importantă apărută în starea 
pacientului sau în calitatea produsului transfuzat şi va nota masa de 
produs transfuzat, ştiind că o unitate este diferit dozată pentru variate 
produse: sânge 500 ml, concentrat eritrocitar 300 ml, plasma proaspătă 
congelată 220 ml, la restul produselor masa fiind marcate pe ambalaj. În 
ţara noastră, acest standard nu este legiferat, motiv pentru care se pot 
găsi pungi de sânge de 200 ml sau 400 ml. De aceea este important să 
se citească eticheta flaconului pentru toate detaliile despre conţinut. 


Modul de executare a transfuziei diferă cu produsul transfuzat. 


Sângele integral se transfuzează cu o viteză mică (circa o unitate 
în două ore), cu excepţia urgenţelor când rata de transfuzie va fi reglată la 
limita pe care pacientul o suportă. Cantitatea de sânge administrată va fi 
în conformitate cu indicaţiile medicului şi cu nevoile pacientului. Medicul 
va avea în vedere şi faptul că tot sângele este recoltat pe anticoagulant, 
fapt ce poate duce la efecte toxice datorate acestui produs. 


Concentratul eritrocitar duce la o creştere de circa 3% a 
hematocritului pentru fiecare unitate (300 ml) administrată, cu condiţia ca 
pacientul să nu sângereze în acest timp şi se administrează în aceleaşi 
condiţii ca şi sângele (minim două ore, în afara urgenţei, pentru fiecare 
unitate, cât de repede suportă pacientul fără disconfort important, în 
urgenţă). Se va dilua, prealabil, cu ser fiziologic 9%o. 

Concentratele eritrocitare cu volum leucocitar redus, precum şi 
cele plachetare, vor respecta aceleaşi condiţii de administrare ca şi 
sângele integral. 


Plasma proaspătă congelată se administrează în funcţie de 
nevoile pacientului, fără restricţii de volum, cu un ritm de administrare de 
o unitate la 30 minute, deci, aproximativ, 10 ml/minut. 


Crioprecipitatul se administrează în funcţie de urgenţa 
hemoragică, de necesarul de factor deficitar pentru controlul hemoragiei, 
cu o rată medie de 10 ml/minut sau după o formulă de administrare 
rapidă, conform căreia se poate administra întreaga cantitate necesară în 
30 minute. 


Derivaţii de plasmă nu necesită tipare şi determinare directă a 
compatibilităţii, se administrează atât mai rapid cât este nevoie (aceasta 
se referă şi la durata de la deconservare la administrare, şi la viteza de 
administrare) şi necesită supraveghere a pacientului pe durata 
administrării. 

Este important ca pe toate flacoanele de produse sanguine să fie 
notate şi ca personalul care administrează aceste produse să verifice: 
numele pacientului, numărul foii de observaţie, numărul donatorului, 
grupele sanguine principale (ale donatorului şi pacientului), data expirării 
valabilităţii produsului, conţinutul flaconului (flacoanelor) primite să fie 
acelaşi cu acela comandat, instrucţiuni speciale de administrare şi, mai 
ales, integritatea ambalajului (în afara căreia produsul devine inutilizabil). 


Variante de tehnică 


În afara acestor produse pentru transfuzie, în cadrul tehnicii, se 
poate folosi şi sânge recoltat direct de la bolnav (una - două unităţi), 
sânge care îi va fi readministrat intra sau imediat postoperator, 
autotransfuzie. Avantajul este de a avea la dispoziţie un sânge perfect 
compatibil, fără riscuri de accidente. În afara cazurilor în care acest sânge 


se recoltează din circulaţia pacientului, el poate fi recoltat din sângele 

pierdut intraperitoneal sau intratoracic în cadrul intervenţiei chirurgicale. 
Acest sânge are calităţi identice cu acelea iniţiale, numai dacă intervenţia 
este una perfect sterilă (fără timpi septici). În orice caz, viabilitatea 
eritrocitelor nu este afectată, singura problemă fiind aspirarea, odată cu 
sângele, a debriurilor celulare rezultate din disecţii, care pot da reacţii 
febrile sau hemoliză. Acest sânge poate salva viaţa pacientului în cazurile 
în care pierderile mari de sânge (hepatectomii, etc.) nu pot fi compensate 
prin produse sanguine disponibile. Se contraindică această manevră la 
bolnavii care au probleme de coagulare, la cei la care sângele este 
contaminat fecal sau urinar, malign sau bacteriologic. De asemenea se 
contraindică la bolnavii cu infecţii pulmonare. 


Transfuzia se poate administra şi în alte locuri decât în circulaţia 
sanguină. În măduva osoasă, mai ales a oaselor spongioase (stern, 
calcaneu). În aceste cazuri trebuie avut în vedere că volumul transfuzabil 
este limitat şi că tehnica este relativ dureroasă. 


Îngrijiri 


Se va monitoriza pacientul prin înregistrarea, minimum, a 
semnelor vitale (puls, tensiune, frecvenţă respiratorie) la 15 minute de la 
debutul transfuziei, prilej cu care se va creşte şi frecvenţa picăturilor, şi la 
fiecare 30 minute după aceea, până la terminarea cantităţii de transfuzat 
şi întreruperea transfuziei. În unităţile de terapie intensivă este posibil, să 
fie necesară o monitorizare mai frecventă şi mai complexă, în funcţie de 
caracteristicile pacientului şi ale bolii. 


La terminarea transfuziei asistenta va trebui să înregistreze încă 
o dată semnele vitale, să constate prezenţa sau absenţa reacţiilor la actul 
terapeutic, să verifice prezenţa diurezei şi a celorlalte funcţii, să recolteze 
eventualele probe cerute de medic, să spele cateterul de transfuzie prin 
injectarea de ser fiziologic, să noteze toate aceste gesturi şi constatări în 
foaia de observaţie şi să returneze la centrul de transfuzii ambalajele 
goale. 

Incidente, accidente, complicaţii 


Sunt numeroase, cu atât mai numeroase cu cât cantitatea de 
sânge şi numărul transfuziilor este mai mare. 


Incidentele sunt legate mai mult de actul cateterizării venoase şi 
sunt descrise la acest capitol. 


Accidentele sunt reacţiile la transfuzie. Acestea sunt reprezentate 
de orice răspuns advers al organismului la produşii de sânge. 


Reacţia hemolitică precoce se produce prin distrugerea rapidă a 
hematiilor transfuzate de către sistemul imun al primitorului. De regulă 
apare legată de incompatibilităţi ale grupelor principale. Clinic se 
manifestă cu cefalee, febră, frison, dureri severe lombare sau precordiale, 
tahicardie, hipotensiune, tulburări respiratorii. La pacienţii sub anestezie 
atrag atenţia hemoragii greu de controlat şi scăderi tensionale rebele la 
umplerea vasculară corectă. Dacă semnele iniţiale nu sunt recunoscute 
apar hemoragii generalizate, coagulare intravasculară diseminată şi 
insuficienţă renală acută. Poate fi însoţită de hipertensiune pulmonară şi 
colaps cardio-vascular. Mortalitatea este cu atât mai mare cu cât a fost 
transfuzată o cantitate mai mare de sânge. Cel mai simplu test este 
verificarea culorii urinare prin instalarea unui cateter vezical. 


Reacţia hemolitică târzie conduce la apariţia unui icter inexplicabil 
sau la o scădere nejustificată a hemoglobinei la 5 - 10 zile de lao 
transfuzie presupus compatibilă. De regulă nu reclamă atitudine 
terapeutică. 


Atât reacţia hemolitică precoce, cât şi cea întârziată, care 
necesită intervenţie terapeutică, vor fi tratate, de exemplu, după următorul 
protocol: 
> umplere vasculară corespunzătoare, concomitent cu administrarea de 

manitol (25 g i.v.) sau de furosemid (40 mg i.v.) pentru forțarea 
diurezei, care trebuie menţinută la peste 100 ml/oră. Uneori este 
necesară dializa; 

> măsurarea riguroasă a aporturilor şi eliminărilor lichidiene. În caz de 
oligurie se va limita aportul, fluidele administrate nu vor putea conţine 
potasiu; 

> în caz de hipotensiune se administrează ser fiziologic hiperton (9%) 
sau soluţii de expandare volemică (Dextran, etc.); 


> se monitorizează semnele vitale; 


v 


uneori este necesară respirația asistată mecanic; 


> vasopresoarele se vor utiliza cu precauţie datorită vasoconstricţiei 
renale pe care o dau. Se fac cercetări asupra dopaminei care dă 
dilataţie la acest nivel. 


Reacția febrilă este, alături de cea alergică, cea mai comună 
reacţie la transfuzie. Febra apare ca răspuns imun fie la leucocitele 
transfuzate sau la plachete, fie la proteinele plasmatice. Apare în primele 
10 - 30 minute de la debutul transfuziei sau mai târziu (60 - 90 minute). 
Poate fi însoţită de frison. Dacă temperatura pacientului creşte cu mai 
mult de 1 grad Celsius peste cea de bază transfuzia va fi oprită pentru că 
ameninţă direct viaţa acestuia. De regulă, antitermicele obişnuite 
controlează reacţia. 


Reacţia alergică recunoaşte ca etiologie incompatibilităţile 
proteice plasmatice. Manifestarea clinică este urticaria, pruritul, rash, 
wheezing, uneori cu febră şi/sau frison şi reacţii anafilactice 
(bronhospasm, dispnee sau edem pulmonar) rare. Tratamentul constă în 
oprirea transfuziei şi administrarea de antihistaminice, uneori adrenalină 
1%0 0,1 ml (diluată în ser fiziologic) subcutan sau i.v. . 


În cazul tuturor acestor reacţii, asistenta de salon, care constată 
prima, apariţia lor prin îndatoririle de monitorizare pe care le are, trebuie 
să urmeze un protocol de reacţie foarte precis pentru a preveni agravarea 
lor sau chiar moartea pacientului: 
> întrerupe transfuzia; 


> scoate flaconul şi perfuzorul, păstrând calea venoasă cu perfuzie de 
ser fiziologic concentrat 9%; 

> anunță medicul şi centrul de transfuzii de la care provine sângele; 


>  prelevă pentru analize urină din primul jet, precum şi sânge din 
flacon. 


În afara reacţiilor la transfuzie se descrie, tot ca accident 
intratransfuzional, contaminarea bacteriană a sângelui transfuzat. 
Aceasta se produce foarte rar în condiţiile moderne de recoltare şi 
stocare a sângelui, dar dacă este suspectată se opreşte imediat 
transfuzia şi se intervine terapeutic cu aceleaşi măsuri ca la şocul septic 
(antibioterapie susţinută, susţinere hidroelectrolitică şi cardiacă, etc.). 


Complicaţiile pot surveni în timpul transfuziei sau la distanţă de 
aceasta. Cele precoce sunt supraîncărcarea circulatorie (este evitabilă 
prin corecta monitorizare), sângerarea excesivă (produsă prin diluţia 
trombocitară şi care se poate evita prin verificarea parametrilor coagulării 
după fiecare 10 unităţi de sânge administrate), edeme pulmonare 
noncardiace, de origine imună (ce dau infiltrate pulmonare, febră, frison, 
dispnee şi tuse neproductivă şi se tratează cu oxigen, vasopresoare, 
antihistaminice şi doze mari de corticoizi) şi alte reacţii de tip imun. 


Complicaţiile metabolice de tipul hipotermiei (rezultate prin 
preîncălzire insuficientă a sângelui şi prevenite prin executarea corectă a 
acesteia - 40 grade), hipocalcemiei (prin intoxicare cu citrat, care leagă 
calciul sanguin, acesta din urmă trebuind suplimentat prin terapie), 
hiperpotasemiei (apare la utilizarea sângelui stocat peste 35 de zile, la 
care distrugerile celulare eliberează o mare cantitate de potasiu şi este 
rar o problemă de terapie; la pacienţii cu insuficienţă renală nu se 
transfuzează sânge mai vechi de 5 zile) sau acidozei (prin intoxicare cu 
citrat) sunt relativ rare şi fără o gravitate extremă. 


Tromboflebitele fac parte dintre complicațiile de cateter şi mai 
puţin dintre acelea ale transfuziilor, datorită duratei de peste 8 ore a 
persistenţei cateterului în venă. 


Emboliile, de regulă gazoase, sunt recunoscute ca accidente 
relativ frecvente ale transfuziei, fără ca ele să aibă (cu notabile excepţii) 

gravitate mare. Experimentele pe animale arată că acestea suportă o 
administrare intravasculară de aer de 7,5 ml/kg până la mortalitate 
maximă, aceasta reducându-se la jumătate dacă sunt culcate pe partea 
stângă în timpul administrării. Se pare că un adult normal suportă, fără 
riscuri importante, un volum embolic de 200 ml aer. Totuşi, semne 
alarmante de insuficienţă respiratorie şi chiar decese au fost constatate la 
cantităţi şi mai mici de aer. Manifestările clinice sunt: ameteli, 
hipotensiune, tahicardie, sincopă şi convulsii. Terapia constă în plasarea 
pacientului cu capul mai jos decât picioarele şi pe partea stângă. 


Segmente detaşate prin rupere din cateterele pentru transfuzie 
au fost la originea unor accidente perforative vasculare sau cardiace, 
unele chiar letale. Din acest motiv suprimarea cateterului de transfuzie 
trebuie făcută cu atenţie. 


Complicaţia cea mai de temut este transmiterea unor boli prin 
intermediul sângelui transfuzat. Dintre acestea, cel mai frecvent descrise 
sunt: hepatitele B şi non-A, non-B, citomegalovirusul, toxoplasmoza, 
boala Chagas, malaria, sifilisul şi SIDA. Actualmente, toate flacoanele de 
sânge puse în circulaţie sunt testate pentru detectare virusului hepatitei B 
şi SIDA. Circa 5 - 10 procente dintre pacienţii transfuzaţi fac hepatite, 
peste 90% din ele de tip non-A, non-B, care evoluează spre cronicizare, 
această clasă de virusuri nu beneficiază de posibilităţi de detectie. Pentru 
prevenirea acestei categorii de complicaţii se iau, în principiu, trei tipuri de 
măsuri: 
> depistarea anamnestică şi serologică a donatorilor bolnavi; 
> folosirea pe scară mai mare a autotransfuziei; 


> urmărirea flacoanelor care se suspectează a fi la originea unei boli 
transmise prin transfuzie. 

Definiţie 


Reprezintă introducerea în diferite ţesuturi a unor principii 
medicamentoase, transcutanat, cu ajutorul unei seringi. 


Scop, principii 


Traversarea barierei cutanate cu ajutorul unor ace cu lumen, 
permite introducerea, prin lumenul acestora, a principiilor active, care vor 
fi resorbite în sângele care vascularizează regiunea respectivă. În funcţie 
de gradul de vascularizare al regiunii, se poate varia viteza de absorbţie a 
substanţei introduse. Astfel, dacă interesul este pentru o acţiune rapidă, 
se poate injecta intravenos; dacă este necesară o acţiune ţintită şi rapidă 
se poate injecta intraarterial, în artera ce vascularizează teritoriul ţintă; 
dacă este nevoie de o acţiune de durată medie, cu o viteză de absobţie 
relativ bună, se va prefera injecţia intramusculară, iar dacă trebuie o 
absorbţie lentă şi constantă, cu debit destul de scăzut, se va injecta în 
țesutul hipodermic. Ţinând seama de toate aceste variaţii ale vitezei de 
absorbţie, debitului sanguin, vitezei de acţiune şi de modul de 
condiţionare a medicamentelor, se poate obţine o serie întreagă de 
moduri de administrare şi un control foarte bun al nivelurilor sanguine. Din 
cele descrise mai înainte, se conchide clar că modul de administrare 
injectabil are nişte avantaje nete faţă de acela enteral: 


> calea parenterală evită tubul digestiv şi modificările suferite de 
medicamente în interiorul acestuia; 

doza de medicament administrată nu variază în funcţie de condiţiile 
locale ale tranzitului digestiv şi este precis determinată; 


în funcţie de calea de administrare se pot obţine viteze de absorbţie 
foarte bine controlate; 


este o manieră de tratament care nu necesită conştienţă şi 
participarea bolnavului, deci este utilă şi la bolnavi inconştienţi; 


o bună parte din medicamentul administrat ocoleşte circulaţia 
hepatică înainte de a acţiona asupra organului ţintă, fapt ce-i permite 
să nu fie supus metabolizărilor şi să acţioneze în formă pură; 


permite administrarea de medicamente ce nu se absorb din tubul 
digestiv. 


Indicaţii 
bolnavi inconştienţi, la care alte căi de administrare sunt de acces 
dificil; 
bolnavi cu intoleranţă digestivă, care varsă şi la care calea enterală 
este compromisă prin lipsa capacităţii de absorbţie; 
bolnavi grav, la care este necesară o doză mare şi bine determinată 
de medicamente; 


bolnavi care necesită o absorbţie rapidă a principiului activ 
administrat în vederea unui efect salvator; 


bolnavi la care este necesar un diagnostic, la care se administrează o 
substanţă test; 


bolnavi la care se scontează obţinerea unor efecte locale (în regiunea 
de administrare) în dorinţa de a diminua efectele sistemice; 


medicamente condiţionate în formă retard sau la care este necesară 
o absorbţie lentă, forme ce nu pot fi administrate per os. 

Contraindicaţii 


Sunt puţine, fără a deveni, din acest motiv, lipsite de importanţă: 


> bolnavi hemofilici, la care sângerarea provocată de ac se poate 
prelungi foarte mult şi deveni jenantă pentru bolnav; 


> bolnavi ce primesc terapie anticoagulantă şi care se găsesc în 
aceeaşi situaţie cu hemofilicii; 

> unele afecţiuni neurologice (de tipul tetanosului, etc.) la care orice 
stimulare dureroasă agravează simptomatologia; 


> în timpul inductiei anesteziei generale când pot genera accidente 
grave. 


Materiale necesare 


Executarea  injecţiilor necesită, în principiu, substanţa de 
administrat şi materialul pentru administrarea ei: seringă, ac adaptat 
tipului de injecție şi tipului de seringă de care dispunem, tampoane cu 
alcool pentru aseptizarea tegumentelor în zona de injectare, în unele 
cazuri, mănuşi sterile, garou. 


Seringile sunt produse din diferite materiale, astăzi fiind permise 
în uz numai cele de unică folosinţă, orice manieră de resterilizare a 
acestora şi a acelor fiind interzisă. Seringa este formată dintr-un corp şi 
un piston şi are diferite capacităţi (marcate pe corpul seringii). La capăt, 
seringa este prevăzută cu ambou (scurtă porţiune tronconică pe care se 
adaptează etanş acul) în funcţie de forma căruia se clasifică seringile. Cel 
mai des întâlnite seringi sunt de tip Luer sau Record. Tendinţa mondială 
de aliniere a standardelor pare a prefera seringile Luer. 


Acele de seringă sunt cilindri metalici cu lumen, care, la unul din 
capete, sunt ascuţite “în pană” pentru a fi cât mai puţin traumatizante 
pentru țesuturile pe care le traversează, iar la celălalt capăt prezintă un 
sistem de adaptare la amboul seringii (o piesă metalică sau din plastic a 


cărei formă exterioară este în funcţie de producător, iar forma interioară 

este mulajul negativ al amboului seringii la care se va adapta). În funcţie 
de tipul de ambou la care se adaptează, acele se clasifică în acelaşi mod 
cu seringile. Lumenul acelor poate fi de mai multe dimensiuni, adaptat 
medicamentului de administrat, căii şi debitului necesar. 


Medicamentele de administrat pot fi condiţionate sub formă de 
lichide hidrosolubile, uleioase sau sub formă de pulberi de dizolvat. La 
cele hidrosolubile, administrarea se poate face prin orice tip de injectie, la 
cele uleioase este prohibită administrarea intravenoasă de teama 
emboliei grăsoase, iar cele sub formă de pulbere, care nu se dizolvă 
complet în vehiculul lichid necesită ace cu lumen mai mare. 


Tehnica injecţiilor 


Noţiuni de anatomie Este necesară, înainte de executarea 
tehnicii, o bună cunoaştere sau o revizuire a anatomiei regiunii în care se 
va face administrarea. Astfel, este necesară cunoaşterea modului de 
inserţie şi de suprapunere a celor trei muşchi fesieri, dar mai ales, a 
traiectelor vasculare şi nervoase de la acest nivel pentru a le putea evita 
şi menaja de eventuale leziuni. Din acest motiv, injecţiile fesiere se fac în 
cadranul supero-extern al fesei. Când injecţia intramusculară vizează 
coapsa (mai ales la nou născut şi la copilul mic) este necesară aceeaşi 
bună cunoaştere a traiectelor nervoase şi vasculare. Pentru injecţiile 
intravenoase, mai ales în cazul celor executate la persoanele obeze, la 
care venele “superficiale” sunt îngropate în grăsime, deci invizibile, este 
utilă o bună cunoaştere a traiectelor lor anatomice şi a variantelor pentru 
o uşoară reperare şi puncţionare. Aceeaşi recomandare şi în cazul 
injecţiilor arteriale, a căror puncţie necesită şi cunoştinţe de fiziologie şi 
structură a peretelui (arterele bat, ceea ce înseamnă că se mişcă şi devin 
mai greu de “prins” şi au o structură elastică ce le face mai greu de 
puncţionat). În afara vaselor periferice vizibile sau palpabile, injectiile din 
venele profunde sau din vecinătatea altor structuri anatomice cu risc 
necesită colaborarea unor persoane cu competenţă în acest domeniu. 

Pregătirea pentru tehnică 


Se referă la pregătirea bolnavului pentru injecție şi a materialului 
necesar. 


Pregătirea bolnavului se face prin informarea acestuia (în cazul în 
care este conştient) despre necesitatea executării tehnicii şi despre faptul 
că va resimti o durere suportabilă şi pasageră, despre utilitatea şi efectele 
injecţiei şi se va obţine acordul acestuia pentru executare. În afara acestei 
pregătiri psihice, este necesară şi o pregătire locală prin igienizarea 
regiunii şi punerea bolnavului într-o poziţie care să favorizeze accesul la 
această zonă şi să pună în repaus grupele musculare ale regiunii. 
Instalarea unui garou, în cazurile în care este necesar, face parte tot din 
pregătirea bolnavului. 


Pregătirea materialului pentru injecție se face prin deschiderea 
fiolelor cu ajutorul unei lame tăietoare şi a flacoanelor prin descoperirea 
spaţiului de puncţie şi aseptizarea lui. Aseptizarea fiolei se face prin 
trecerea gâtului fiolei, după ce a fost deschisă, de câteva ori prin flacăra 
unei spirtiere pentru distrugerea microbilor depuşi prin manipulare. 
Flacoanele sunt aseptizate pe suprafaţa de puncţie prin tamponarea lor 
cu alcool concentrat. După realizarea asepsiei, se desfac din ambalajul 
lor seringile şi acele de unică folosinţă şi se asamblează, apoi se aspiră în 
seringă conţinutul flacoanelor sau al fiolelor (atenţie la cele care trebuie 
administrate în acelaşi timp şi care nu pot fi amestecate în aceeaşi 
seringă) de injectat. Acul de aspirație este schimbat cu un altul, tot steril şi 
de unică folosință, moment în care materialul şi bolnavul sunt pregătiţi 
pentru injecție. 


Tehnica standard 


Debutează cu aseptizarea teritoriului cutanat asupra căruia se va 
executa tehnica, prin frecarea cu un tampon cu alcool (de regulă, etilic 
sau izopropilic sau un amestec al celor două). Se păstrează în mână 
tamponul şi se descoperă acul seringii prin retragerea protecţiei de plastic 

cu care este prevăzut de constructor. Se puncţionează pielea şi se 
traversează cu acul toate structurile anatomice ale regiunii până la locul 
de injectare. Odată ajuns acul la acest nivel, se aspiră uşor în seringă 
pentru a verifica corectitudinea poziţiei acului (la injecţiile intravasculare 
trebuie să vină sânge - roşu aprins în cele arteriale şi închis la culoare în 
cele venoase - iar la cele extravasculare nu trebuie să vină sânge), după 
care se injectează produsul cu o viteză de injecție în acord cu indicaţiile 
farmacopeei. După ce întreagă cantitate de produs a fost injectată, se 
extrage, cu o mişcare vioaie, seringa cu acul şi se masează uşor locul de 
puncţie pentru a modifica poziţia reciprocă a planurilor anatomice 
traversate, fapt ce va permite o bună etanşeizare a vasului puncţionat şi 
oprirea eventualei sângerări (minime) la locul injecţiei. Seringa şi acul, la 
care se reinstalează protecţia de plastic, sunt depozitate în cutii speciale 
(incineratoare). Flacoanele şi fiolele rămase după executarea tehnicii vor 
fi depozitate şi distruse urmărind cu exactitate instrucţiunile 
compartimentului de igienă al spitalului respectiv. 


Variante tehnice 


Injecţiile se pot executa intradermic, subcutanat, intramuscular, 
intravenos sau intraarterial. 


Injecţia intradermică Se execută prin introducerea, numai a 
vârfului acului, în tegumentul superficial. Pentru aceasta, se va ţine acul 
cu vârful orientat spre piele şi cu porţiunea bizotată în sus, astfel încât, în 
momentul în care orificiul acului dispare integral sub tegument să se 
injecteze preparatul (medicamentos sau biologic). La injectare, acesta va 
determina apariţia unei deformări a tegumentului în zona injecţiei, al cărei 
aspect superficial este palid şi “în coajă de portocală”. Se pot injecta pe 
această cale medicamente (de exemplu, anestezice pentru testare sau 
pentru anestezii locale de suprafaţă) sau produse biologice pentru 
intradermoreacţii. Locul preferat al acestui tip de injecții este faţa 
anterioară a antebraţului, datorită accesibilităţii administrării şi citirii 
rezultatului testelor. 

Injecţia subcutanată Debutează prin crearea unui pliu 
cutanat, într-o zonă în care acesta este uşor de realizat, prin prinderea 
pielii între policele şi indexul de la mâna stângă şi introducerea acului 
subcutanat, în axul pliului obţinut, fără a traversa fascia muşchiului 
subiacent. Direcţia acului este paralelă cu tegumentul şi tinde spre baza 
pliului. Pe această cale, se pot injecta substanţe care necesită o resorbţie 
lentă (dată fiind vascularizaţia scăzută a acestui plan anatomic). Nu se 
vor injecta pulberi care nu se dizolvă complet în mediul de transport 
pentru că resorbţia disproporţionată a acestuia faţă de pulbere (care nu e 
hidrosolubilă) va duce la persistenţa pulberii la locul de injectare, cu 
apariţia reacției de corp străin, fibroză şi formare de noduli. Se poate 
executa în orice regiune tegumentară ce nu are os imediat dedesubt. 


Injecţiile intramusculare Sunt cel mai frecvent indicate, 
datorită facilităţii lor de execuţie şi adresabilităţii tehnicii (se poate 
administra pe această cale cea mai mare parte dintre medicamentele 
injectabile, efortul producătorilor fiind orientat spre producerea de 
medicamente ce pot fi administrate astfel). Regiunile de elecţie sunt 
marea masă musculară fesieră, muşchiul cvadriceps şi deltoidul. În cazul 
injecţiilor în fese, se va face o împărțire a fesei în patru cadrane, prin 
trecerea unei linii imaginare prin cei doi mari trohanteri (de o parte şi de 
alta) şi a altei linii verticale, paralelă cu pliul interfesier, prin mijlocul fesei. 
Injectia se va face în cadranul supero-extern al fiecărei fese. Prin acest 
cadran nu trec vase şi nervi importanţi ce ar putea fi lezaţi. Este 
fundamental ca soluţiile injectate să fie hipotone sau normotone raportat 
la mediul intern. Substanțele uleioase sunt de administrare numai 
intramusculară. 


Injecţiile intravenoase Sunt indicate pentru administrarea 
de substanţe a căror acţiune trebuie să se instaleze repede, produsul 
injectat fiind distribuit de circulaţie rapid în întreg mediul intern. De 
asemenea, sunt folosite pentru cazurile în care este necesară o cale 
directă de administrare a unor mari cantităţi de soluţii perfuzabile, în 
marile dezechilibre hidroelectrolitice sau la bolnavii gravi ce necesită un 
aport medicamentos masiv cu acţiune rapidă. Din punct de vedere tehnic, 

se realizează prin aplicarea unui garou care împiedică întoarcerea 
venoasă şi evidenţiază vena făcând-o palpabilă, după care se 
puncţionează pielea cu acul orientat ca la injecţia intradermică. Vârful 
acului va fi aşezat exact în faţa venei de puncţionat şi orientarea lui va fi 
în sensul curentului sanguin. Se va puncţiona vena şi se va aspira uşor 
pentru a verifica prezenţa acului în lumen după care se va injecta, în 
conformitate cu prescripţiile farmacopeei, substanţa. După terminarea 
soluţiei de injectat, se va scoate acul şi se va realiza o compresie a venei 
timp de câteva minute prin intermediul unui tampon de vată cu alcool 
pentru a favoriza închiderea orificiului de punctie de la nivelul venei. În 
cazurile în care puncţia venoasă nu este posibilă datorită presiunii 
venoase centrale scăzute se va recurge la denudarea şi cateterizarea 
venei pentru realizarea actului terapeutic. 


Injecţia intraarterială Este de indicație rară, fiind folosită, 
mai ales, pentru anestezii intraarteriale care permit o anesteziere 
regională a tuturor structurilor vascularizate de artera respectivă şi pentru 
administrări chimioterapice cu aplicare de garou, ce vor permite o acţiune 
de durată şi limitată la membrul respectiv. Sub aspect tehnic, se va 
repera artera prin pulsaţiile ei între index şi medius şi se va puncţiona cu 
acul într-o poziţie perpendiculară pe suprafaţa tegumentului; după ce 
vârful acului trece de piele se va crea în seringă o uşoară depresiune prin 
aspirare, fapt ce va permite stabilirea exactă a momentului în care acul se 
găseşte în arteră (prin apariţia cu debit mare a sângelui roşu aprins în 
seringă). În acest moment, se injectează substanţa, după care, restul 
gesturilor sunt realizate ca la puncţia venoasă. 


Îngrijiri 


De regulă, nu sunt necesare îngrijiri speciale în cazul injecţiilor. 
La cele intradermice, trebuie să se verifice rezultatul intradermoreacţiei şi, 
în cazul apariţiei necrozelor cutanate, să se panseze steril. După 
executarea _injecţiilor subcutanate şi a celor intramusculare se indică 
aplicarea unui pansament steril pe locul puncţiei pentru ca picătura de 

sânge care mai apare să nu murdărească lenjeria. După injecţiile 
intravasculare se va face un masaj uşor compresiv pe vasul puncţionat 
pentru a disocia planurile şi a favoriza închiderea rapidă a orificiului de 
punctie de la nivelul venei. 


Incidente, accidente, complicaţii 


În cazul injecţiilor intradermice, se pot produce necroze locale ca 
urmare a reacției exagerate a țesutului injectat la substanța administrată. 
Reacţiile de tip anafilactic sunt rare, dar se poate produce stimularea 
formării anticorpilor la substanţa administrată ca test, aşa încât la 
administrarea propriu-zisă şocul anafilactic se declanşează cu o violenţă 
mai mare. Tratamentul este acela al şocului. 


Injecţiile subcutanate pot duce la apariţia de noduli, care se pot 
necroza sau infecta. În cazurile respective, se va trata complicaţia ca una 
de sine stătătoare. 


Injecţiile intramusculare, ca de altfel şi cele subcutanate, pot fi 
transformate în intravenoase dacă nu se aspiră înainte de injectare, cu 
toate complicațiile ce decurg de aici, dacă substanţa este emboligenă. 
Injectarea de substanţe în diluţie hipertonă va conduce la apariţia de 
necroze locale, dureroase, care pot fi urmate sau nu de alte complicaţii. 
Dacă apar, acestea se vor trata ca atare. 


Injecţiile intravasculare se pot însoţi de embolii (când se 
administrează substanţe ce nu se pretează la această cale) sau de 
necroze vasculare (când se administrează substanţe iritante un timp mai 
îndelungat). Administrarea intravenoasă a substanţelor iritante vascular 
se va face în vasele cu debit mare (de exemplu în venele centrale). O altă 
categorie de incidente în timpul injecţiilor intravasculare este traversarea 
vasului cu acul în timpul injectării, incident ce necesită repoziţionarea 
acului în vas. Acest incident se poate transforma în accident dacă prin ac 
se perfuzează soluţii iritante (soluţii de calciu) care pot da necroze la locul 
de difuziune extravasculară. La aceste incidente şi accidente se pot 

adăuga şi acelea determinate de nerespectarea vitezei de administrare a 
soluţiilor intravenoase, care pot duce şi la fibrilaţie ventriculară (miofilin, 
etc.). Introducerea în circulaţie a unor substanţe impurificate, nesterile 
sau nedepirogenate pot da infecţii sau frisoane. În cazul frisoanelor, 
injectarea lentă a unei jumătăţi de fiolă de Mialgin (petidină) diluat rezolvă 
incidentul. De regulă, este necesară oprirea perfuziei şi schimbarea 
flaconului. Frisoanele pot fi date şi de perfuzarea unor soluţii ce nu au fost 
preîncălzite. Acest tip de răcire a organismului poate fi foarte periculos, 
de aceea trebuie evitat cu grijă. 

15. CATETERISMUL VASCULAR 


Definiţie 


Este introducerea unor sonde subţiri, din materiale plastice 
(cateter), în lumenul vascular, pentru a se asigura un acces facil la acest 
nivel. 


Scop, principii 


Scopul principal al cateterismului vascular în chirurgie este cel 
terapeutic, prin cateter introducându-se substanţe medicamentoase, în 
vederea tratării diverselor afecţiuni. În unele ramuri ale medicinei, mai 
ales în cele exploratorii, cateterismul vascular reprezintă o cale ideală de 
abord pentru diferite organe (cord, ficat, creier, mezenter, membre, etc.). 


Principiile cateterismului vascular se referă la asepticitatea 
absolută a gestului de instalare a cateterului şi la capacitatea cateterului 
de a satisface scopul pentru care a fost instalat. 


Pentru a putea atinge scopul pentru care a fost instalat, un 
cateter trebuie să aibă anumite caracteristici: 
> să fie construit din material plastic radioopac pentru a putea fi reperat 
în integralitatea sa, cât şi eventualele fragmente rupte prin mobilizare 
intempestivă; 
> să fie suplu la temperatura corpului pentru a nu produce leziuni 
vasculare; 


> materialul din care este construit sau condiţiile de sterilizare să nu-l 
facă iritant pentru ţesuturi sau vase; 

> interiorul (lumenul) să fie prelucrat special pentru a nu favoriza 
agregarea plachetară la acest nivel şi pentru a nu fi traumatizant 
pentru elementele figurate sanguine; 


> exteriorul cateterului va fi prelucrat pentru a nu stimula agregarea 
plachetară, unele sunt chiar heparinate cu heparine retard, care nu se 
mobilizează de pe suprafaţa sa; 


> lungimea trebuie să fie suficientă pentru a atinge trunchiul venei cave 
superioare sau inferioare (în funcţie de locul de instalare), lăsând, la 
exterior o lungime suficientă pentru a permite manipularea sa facilă; 


> calibrul său va fi adaptat scopului în care este instalat (mai mare dacă 
este un cateter explorator şi de intervenţie, mai redus dacă este util 
doar terapeutic); 


> unele catetere sunt prevăzute cu mai multe lumene. 


Indicaţii 


Cateterismul în scop terapeutic este indicat pentru susţinerea 
hidro-electrolitică a bolnavilor (în stare de şoc sau în iminenta instalării 
acestuia), pentru nutriția sau completarea nutriţiei unor pacienţi (în stări 
grave de denutriţie) pentru tratarea diferitelor urgenţe când este nevoie de 
o cale rapidă de administrarea a medicamentelor în vederea unei acţiuni 
imediate a acestora, la pacienţii internaţi în serviciile de terapie intensivă, 
precum şi la cei care urmează să suporte intervenţii chirurgicale mari. O 
latură particulară a  cateterismului terapeutic este radiologia 
intervenţională, prin care se execută dilataţii cu sonde cu balonaş a 
diferitelor traiecte vasculare îngustate, se realizează şunturi vasculare 
între circulaţia sistemică şi cea portală, se practică embolectomii, etc. 


Cateterismul vascular cu rol explorator se execută pentru 
localizarea unor formaţiuni tumorale hipervascularizate sau avasculare, a 
unor stopuri sau reduceri de calibru în circulaţia sângelui, pentru 
diagnosticul unor hipertensiuni portale, a unor anomalii valvulare 
cardiace. Este de o importanţă fundamentală în activitatea de 

monitorizare a bolnavilor. Faptul că permite determinarea presiunilor 
venoase centrale, intracavitare cardiace, pulmonare, a gazelor sanguine 
la diferite niveluri circulatorii, a debitelor cardiace, face din cateterismul 
vascular unul dintre progresele majore în îngrijirea bolnavului. 


Contraindicaţii 


Sunt aceleaşi cu ale injecţiilor şi inciziilor. Cele mai multe sunt 
relative şi pot fi evitate printr-o corectă pregătire a bolnavului. 


Materiale necesare 


Întrucât se descriu două maniere de a realiza cateterizarea 
vasculară (chirurgicală şi prin puncţie transcutanată), materialele 
necesare vor fi diferite în cele două situaţii. 


Pentru  cateterizarea chirurgicală (mai rar folosită astăzi), 
cunoscută sub numele de denudare venoasă, este necesar material 
pentru anestezie locală (seringă, ac, anestezic, restul materialelor pentru 
injecție), pentru intervenţia propriu-zisă (bisturiu, două pense hemostatice 
- una cu dinţi, una fără - pensă mică anatomică, fără dinţi, foarfece fin, 
sondă canelată, pensă port-ac, ace, la care se adaugă materialul pentru 
sutură şi ligaturi), material moale steril, mănuşi sterile şi, în fine, pentru 
perfuzie (cateter, perfuzor sterile, soluţii perfuzabile). 


Pentru cateterizarea prin puncţie transcutană este necesar mai 
puţin material, dar mai multă experienţă. De regulă, materialul pentru 
cateterizare transcutanată este livrat integral de producător, într-o trusă 
de unică folosinţă: seringă cu ac gros, fir ghid, cateter, suport din plastic 
pentru fixarea la piele, instrucţiuni de utilizare. La acestea trebuie 
adăugate o seringă cu ac fin pentru o mică anestezie locală, material 
moale steril şi mănuşi, precum şi o pensă port-ac cu ac şi fir de sutură 
pentru fixarea cateterului la piele. 

În ultimul timp, s-au inventat camerele de perfuzie implantabile, 
care sunt formate dintr-un cateter ce se introduce într-o venă, prin 
denudare, şi la care se racordează o capsulă mică, puncţionabilă ce se 
introduce într-un mic buzunar subcutanat. Acest tip de cameră 
implantabilă are marele avantaj de a putea fi folosită intensiv, pentru 
indiferent ce tip de perfuzie, are debit mare şi evită deteriorarea 
patrimoniului venos, prezentând şi un risc scăzut de infectare. 


Tehnică 


Noţiuni de anatomie Este foarte importantă cunoaşterea 
anatomiei traiectelor vasculare pe care avem intenţia de a le cateteriza. 
Astfel, în imaginile pentru prezentarea tehnicilor de puncţie, vor fi 
reamintite aceste traiecte. Este bine să se reţină că, în spaţiul delto- 
pectoral, vena trece pe versantul pectoral al acestuia, aproape de fundul 
şanţului şi că această venă este inconstant prezentă. De asemenea, 
jugulara internă confluează cu vena subclaviculară exact în spatele 
articulației  sterno-claviculare, traiectul jugularei interne în cadrul 
pachetului vasculo-nervos al gâtului este uşor extern fată de arteră şi 
posterior, tot pachetul vascular fiind acoperit, pe întreaga sa lungime, de 
muşchiul sternocleidomastoidian, iar ultima porţiune a venei se află în 
triunghiul format de marginea superioară a articulației sterno-claviculare şi 
de cele două capete ale SCM. Vena femurală trece, prin inelul vascular 
inghinal, intern şi la contactul arterei cu acelaşi nume. 


Pregătire 


Se face o pregătire fizică şi una psihică a bolnavului, precum şi 
pregătirea materialului. 


Pregătirea psihică a bolnavului are rolul de a-l informa pe acesta 
despre intervenţia pe care urmează să o suporte, despre necesitatea şi 
utilitatea ei, precum şi asupra riscurilor pe care le implică. În finalul 
acestei informări se va obţine acordul şi colaborarea pacientului la actul 

medical. De asemenea se va executa testarea sensibilităţii la anestezicul 
folosit. 


Din punct de vedere fizic, pregătirea constă în aşezarea 
pacientului într-o poziţie care să fie suficient de comodă pentru el, dar 
care să şi expună bine regiunea asupra căreia se va executa manevra de 
cateterizare. Această poziţie este decubitusul dorsal, simplu, când se face 
cateterizarea venei femurale, cu torsiunea capului spre partea opusă celei 
care urmează a fi cateterizată, uşoară hiperextensie a gâtului şi tragerea 
umărului posterior, pentru cateterismul subclavicular şi jugular. Aceeaşi 
poziţie bazală de decubit dorsal va fi folosită şi în cazul cateterizării 
venelor braţului sau piciorului. Pregătirea continuă cu dezinfectarea 
suprafeţei cutanate ce va suporta intervenţia şi acoperirea ei cu câmpuri 
sterile, pentru a o izola cât mai corect de zonele din jur. 


Pregătirea materialului constă în deschiderea şi aranjarea trusei 
de instrumentar şi a mesei de lucru, deschiderea fiolelor de anestezic, 
diluarea heparinei pentru a fi injectată în cateter, dacă nu se racordează 
imediat perfuzia. 


Tehnica standard 


Vom descrie tehnica utilizată cel mai des, aceea a puncţiei şi 
cateterizării transcutanate. 


Se începe cu practicarea unui “buton” de anestezie locală pentru 
a face gestul cât mai puţin dureros, după care, cu acul gros ataşat la 
seringa din trusă, se va face puncţia venei, după tehnica descrisă la 
capitolul cu acelaşi nume. Când acul seringii este în vas, se aspiră uşor 5 
- 6 ml de sânge, pentru a verifica prezenţa acului într-o venă de mare 
calibru (vine rapid sânge mult şi negricios, neaerat). Se detaşează 
seringa, păstrând acul imobil şi se cere pacientului să-şi reţină respiraţia 
un moment, pentru a preveni fenomene de aspirație prin depresiune 
intratoracică (cu apariţia emboliei gazoase), timp în care se introduce firul 
ghid prin lumenul acului. După aceasta se scoate acul, lăsând doar firul 

ghid, pe care se introduce cateterul prin retragerea firului ghid până ce 
trece de capătul distal al cateterului. Din acest moment se introduc şi 
cateterul şi firul ghid în vas, iar în momentul în care cateterul a atins 
poziţia definitivă (a ajuns în vena cavă superioară sau inferioară) se 
retrage firul ghid şi se verifică, încă o dată, prezenţa capătului cateterului 
într-o venă mare prin aspirare în seringă. Sângele aspirat se reinjectează 
sau se păstrează pentru analize, după care se racordează perfuzia sau 
se spală cateterul cu ser heparinat sau ser fiziologic normoton (dacă nu 
se foloseşte cateterul imediat) şi se obturează. Pentru cateterele instalate 
în scop explorator finalul tehnicii de instalare coincide cu debutul 
explorării propriu-zise. 


Variante tehnice 


Se referă la denudarea venoasă şi la instalarea camerei de 
perfuzie implantabile. 


Denudarea venoasă debutează cu anestezia locală cât mai bună 
pentru a avea un confort operator maxim. Se instalează un garou pe 
membrul la care se face denudarea, proximal de teritoriul chirurgical, 
pentru a evidenția cât mai bine vena. Incizia se face perpendicular pe 
traiectul vasului, cu grijă pentru a nu-l leza, iar disecţia acestuia se va 
face cu foarfecele şi pensa. După ce s-a disecat vasul pe o lungime de 
minim doi centimetri, se vor trece pe sub acesta două fire de nylon sau 
aţă subţire. Se desface garoul şi se ligaturează firul distal, cel proximal 
fiind folosit, pentru moment, ca tractor, pentru a desprinde vasul dintre 
structurile din jur şi a-l pune uşor în tensiune. Se incizează transversal 
vasul pe circa o treime din circumferință şi se introduce vârful sondei 
canelate în orificiul obţinut. Se introduce cateterul, prin canalul sondei, în 
vas, pe o lungime de 15 - 20 cm, pentru a ajunge într-un trunchi venos 
mare, după care se retrage sonda, menţinând cateterul în aceeaşi poziţie. 
Se ligaturează firul proximal, de aşa manieră încât să etanşeze cateterul 
în vas, pentru a nu permite scurgeri sanguine pe lângă el. Cele două 
ligaturi, proximală şi distală, se vor dispune la o distanţă de 0,5 mm de o 

parte şi de alta a inciziei vasculare. Este important de avut în vedere ca 
firul proximal, în dorinţa de a face cât mai etanşă ligatura, să nu devină 
strangulant pentru cateter, fapt ce ar scădea debitul acestuia şi ar 
introduce riscul de rupere a lui la suprimare. După verificarea 
funcţionalităţii la debit mare a cateterului (aspirare rapidă în seringă, 
reinjectare rapidă) se închide plaga operatorie şi se fixează cu, cel puţin, 
unul dintre firele de sutură, cateterul la piele. Se pansează plaga şi se 
instalează perfuzia sau se spală cateterul cu ser heparinat sau fiziologic 
normoton. 


O altă variantă tehnică de instalare a unui cateter este aceea a 
camerei de perfuzie implantabile. Aceasta este o soluţie tehnică de ultimă 
oră, aplicată cazurilor pentru care este necesară o cale de acces venoasă 
mare pentru perioade mai mari de timp (uneori, chiar, ani). Pentru 
moment este destul de puţin cunoscută şi răspândită, dar avantajele pe 
care le are o vor impune, cu siguranţă, în practica medicală. Această 
cameră permite accesul nelimitat la o cale venoasă profundă, fără a fi 
necesară puncţia venoasă. Suprafaţa siliconică puncţionabilă o face, 
practic, utilizabilă pentru 2000 de puncţii. Securitatea maximă, confortul 
ridicat pentru bolnav, absenţa riscului de rupere a cateterului, riscul infim 
de infectare, posibilitatea de a lăsa în interior circa 2 cmc de ser heparinat 
(ce anulează orice risc de coagulare a sângelui în cameră), debitul 
excelent o recomandă pentru bolnavii cu patrimoniu venos redus sau 
deteriorat, pentru chimioterapii, pentru accidentaţii gravi care urmează a fi 
perfuzaţi mult timp, precum şi pentru maladiile cronice ce necesită terapii 
intravenoase jurnaliere pe durate mari. 


Instalarea unei asemenea camere nu diferă prea mult din punct 
de vedere tehnic de denudarea venoasă. De regulă se instalează în 
şanţul  delto-pectoral, cateterul instalându-se în vena cefalică sau 
subclavicular, cu trecerea cateterului în vena jugulară internă. În acest din 
urmă caz vor fi necesare două incizii cutanate, una pentru implantarea 
camerei, alta pentru denudarea jugularei. 

Intervenţia se execută sub anestezie locală şi se practică o incizie 
la 1 - 2 cm de şanţul delto-pectoral, paralel şi intern faţă de acesta. Se 
disecă vena cefalică, aceasta fiind localizată pe marginea pectoralului nu 
pe cea a deltoidului. Se trec pe sub aceasta două fire de reper, dintre 
care, cel distal, se ligaturează. Restul gesturilor pe vas sunt la fel ca la 
denudarea venoasă, cu menţiunea că, dacă la tentativa de trecere a 
cateterului acesta se opreşte în subclavie, mişcarea anterioară sau 
posterioară a umărului de aceeaşi parte facilitează trecerea. Este 
important ca, înainte de instalare, cateterul să fie umplut cu ser heparinat 
şi pensat la capătul distal. După ce controlul radiologic arată prezenţa 
cateterului în vena cavă superioară se ligaturează firul proximal pentru 
etanşare pe vas, la aceleaşi distanţe ca la denudare. În acest moment se 
puncţionează şi se umple capsula cu ser heparinat, având grijă să se 
evacueze tot aerul din interior. Se practică o decolare a pielii de pe 
structurile musculare pe o suprafaţă de circa 15 cmp, în vecinătatea 
inciziei, intern de aceasta, în care se va introduce capsula cu partea 
puncţionabilă anterior. Se taie cateterul la lungimea potrivită şi se 
asamblează la cameră. Se fixează capsula la acest nivel, având grijă ca 
partea ei puncţionabilă să nu se afle în spatele viitoarei cicatrici. Se 
perfectează hemostaza şi se suturează pielea. 


Pentru camerele care se implantează cu cateter în jugulara 
internă, se execută aceeaşi tehnică, cu diferenţa că jugulara nu se 
ligaturează ci etanşarea se face prin executarea unei burse în jurul 
cateterului şi strângerea ei. După aceasta, se practică buzunarul 
subclavicular pentru cameră, cele două incizii unindu-se printr-un tunel 
subcutanat prin care va trece cateterul. Se suturează cele două incizii, 
luând aceleaşi precauţiuni. Camera este utilizabilă imediat, din seara 
intervenţiei. 


Camera de perfuzie este o incintă din silicon, pe fundul căreia 
este plasată o placă metalică până la care trebuie introdus acul pentru a 
avea certitudinea unei puncţionări corecte a camerei. Placa metalică se 
continuă cu sistemul metalic de racordare la cateter. Este obligatorie 
fixarea camerei cu minim două fire neresorbabile pe fascia prepectorală 

pentru că, dacă se răstoarnă, partea ei posterioară nu se poate puncţiona 
necesitând intervenţie de repoziţionare. 


Îngrijiri 


Au în vedere prevenirea coagulării sângelui în cateter şi a 
infectării acestuia. 


Prevenirea coagulării se face, cel mai simplu, prin asigurarea 
unui flux de perfuzie permanent prin cateter. În situaţiile în care acesta nu 
este posibil (transport, supraîncărcare volemică, etc.) se spală cateterul, 
imediat după întreruperea perfuziei, cu ser heparinat, lăsându-se o mică 
masă în interiorul cateterului. La camerele de perfuzie implantabile, pe 
perioada nefolosirii, se injectează o cantitate de 2 cmc de heparină diluată 
în ser fiziologic în interiorul capsulei, cantitate suficientă pentru a preveni 
coagularea în cateter sau capsulă pentru două săptămâni. După acest 
interval operaţiunea se cere repetată dacă nu se foloseşte camera, iar în 
cazul utilizării ei este imperios necesar a se efectua după folosire. 


Prevenirea infecţiei se face prin manipularea cateterului şi a 
soluţiilor administrate în condiţii de asepsie şi antisepsie riguroase. Este 
foarte important să nu se păstreze mai mult de 12 - 24 de ore 
(excepţional) acelaşi perfuzor în funcţiune pentru că manipulările 
frecvente favorizează infectarea. De asemenea, în situaţiile de 
cateterizare cu scop explorator, trebuie păstrată clar în minte necesitatea 
executării aseptice a tuturor gesturilor. 


Incidente, accidente, complicaţii 
Se pot produce atât la instalarea, cât şi în timpul exploatării sau 
suprimării unui cateter. 


La instalare se pot întâlni dificultăţi la împingerea cateterului spre 
vena cavă. Ele îşi au originea în spasmul venos sau în proasta orientare 
a venei, care poate fi schimbată prin repoziţionarea umărului de aceeaşi 

parte. Spasmul venos poate necesita schimbarea locului de abord, de 
aceea se preferă, cât de des posibil, jugulara sau subclaviculara pentru 
instalare. 


Înrularea cateterului în timpul instalării se produce datorită 
orientării proaste față de peretele venos. Nu se produce la cateterele cu 
fir ghid (acesta are capătul curb şi nu se poate agăța de pereţi - evită 
lezarea acestora). Se retrage cateterul şi se reîncepe introducerea după 
ce s-a schimbat poziţia umărului. 


Calea falsă, însoţită de perforaţii ale peretelui venos este destul 
de rar întâlnită dar, de regulă, necesită intervenţie pentru hemostază. 


Puncţia arterială este o eroare care poate duce la apariţia unui 
hemotorax (puncţia subclaviei) sau a unui hematom cervical. La gât se 
execută o compresiune prelungită a arterei şi se schimbă locul de 
punctie. La torace se urmăreşte radiologic şi se intervine în funcţie de 
rezultatele acestei explorări. 


Pneumotoraxul rezultă din puncţia pleurală şi pulmonară în 
momentul încercării de a puncţiona vena subclaviculară. De regulă 
pneumotoraxul format nu este important şi se resoarbe (necesită urmărire 
radiologică). În situaţia când perforarea pulmonului se repetă, perforaţia 
poate deveni prea mare şi necesită drenaj pleural. 


Embolia gazoasă este un accident despre care s-au făcut 
cercetări ce arată o bună toleranţă a organismului, mai ales dacă 
pacientul este aşezat în decubit lateral stâng, cu membrele inferioare mai 
sus decât capul. 


Hemomediastinul şi chilotoraxul sunt rare şi rezultă prin 
perforarea unui vas sanguin sau prin lezarea canalului toracic sau a marii 
vene limfatice drepte. Se supraveghează clinic şi radiologic pentru a 
depista la vreme apariţia nivelurilor de lichid alarmante sau a febrei, care 
descrie infectarea colecţiei. 

Aritmiile, leziunile valvulare şi blocul drept de ramură sunt 
urmarea leziunilor mai mari sau mai mici produse de pătrunderea 
cateterului în atriul şi/sau ventriculul drept. 


Prezenţa cateterului intravenos se poate complica prin infecția 
acestuia. Factorii favorizanţi ai infecţiei cateterului sunt durata mare de 
păstrare pe loc, manipulările frecvente, pansamentele impermeabile care 
favorizează transpiraţia şi macerarea pielii din jur, nerespectarea regulilor 
de asepsie la instalare sau în exploatare, introducerea în cateter a unor 
instrumente sau substanțe  nesterile sau insuficient sterilizate. 
Manifestările clinice sunt apariţia unei febre inexplicabile, însoţită de 
frisoane şi, eventual, de durere şi inflamație locală. Culturile de sânge 
relevă prezenţa  bacteriemiei sau a fungemiei. Tratamentul este 
suprimarea rapidă a cateterului şi cultivarea unui segment din acesta în 
laboratorul de bacteriologie, pentru a avea pregătită o antibiogramă şi o 
terapie antibiotică pentru cazul în care simpla suprimare nu este 
suficientă. Dacă este necesar un alt cateter, acesta se va instala într-o 
altă venă, cu o grijă mai mare pentru regulile de asepsie. Dacă 
fenomenele clinice persistă se va face o antibioterapie susţinută, iar dacă 
nici aceasta (efectuată corect) nu rezolvă problema se va suspecta o 
tromboflebită supurată sau o endocardită bacteriană. 


Flebita pe cateter este o complicaţie legată fie de prezenţa iritantă 
a cateterului în venă, fie de administrarea pe cateter a unor soluţii iritante 
venoase (clorură de potasiu, etc.). Necesită suprimarea cateterului şi 
terapie conformă cu tipul de flebită (superficială sau profundă). 


La suprimarea cateterului se poate rupe un fragment din el, care 
trebuie extras, pentru că supune pacientul la riscuri extrem de grave. Va fi 
urmărit radiologic şi se va extrage în momentul în care este fixat. 
Smulgerea unui segment de venă odată cu extragerea cateterului descrie 
o strângere prea mare a nodului de etanşare, dar, de regulă, nu necesită 
intervenţie de hemostază. 

Definiţie 


Reprezintă manevra prin care, cu ajutorul unui ac sau al unui 
trocar, se pătrunde într-o cavitate anatomică sau neoformată a 
organismului, într-un organ cavitar sau în orice alt ţesut. 


Scop, principii 


Puncţiile se pot executa în scop evacuator, terapeutic sau 
biopsic. Explorarea permite extragerea unei cantităţi de lichid pentru 
analiza acestuia, evacuarea permite golirea parţială sau completă a unei 
cavităţi ce nu are orificii naturale, iar prin puncţia biopsică se prelevează o 
cantitate redusă dintr-un ţesut pentru obţinerea unor date prin studiere la 
microscop. 


Principiile puncţiei se referă la executarea acesteia în condiţii de 
strictă asepsie şi antisepsie şi la îndeplinirea scopului pentru care este 
executată. Este important ca traiectul de puncţie să fie cel mai scurt cu 
putinţă şi ca la nivelul de penetrare a tegumentelor să nu existe nici o 
leziune infecțioasă sau de altă natură pentru a evita însămânţarea 
traiectului. În cazul în care există se va alege ca loc de punctie o zonă 
învecinată. 


Indicaţii 


Sunt cele trei mari grupe de indicaţii descrise ca scop al puncţiei: 
evacuatorie, terapeutică şi biopsică. Se indică puncţia ori de câte ori este 

necesară abordarea unui spaţiu anatomic în afara gestului chirurgical. Fie 
că este vorba de introducerea unui cateter (puncţie Seldinger, drenajul 
unui pseudochist de pancreas, etc.) sau al unui implant, fie că este vorba 
despre necesitatea evacuării aerului dintr-o cavitate unde acesta nu 
trebuie să se afle (pneumotorax) sau de introducerea sa într-o asemenea 
cavitate (crearea pneumoperitoneului pentru chirurgia laparoscopică), 
puncţia îşi găseşte indicaţia. 


Contraindicaţii 


Sunt aceleaşi cu ale injecţiilor: 


>  puncţionarea hematoamelor la hemofilici înainte de administrarea de 
plasmă antihemofilică şi normalizarea coagulării; 


> la bolnavii aflaţi sub terapie cronică cu anticoagulante cumarinice; 


> la bolnavii cu patologii neurologice de tipul tetanosului şi la care 
stimularea dureroasă agravează brutal simptomatologia. 


Materiale necesare 


Principial sunt necesare materiale pentru asepsie locală, cele 
pentru o mică anestezie locală prin infiltraţie, la care se adaugă acelea 
pentru puncţia propriu-zisă. 


Pentru aseptizarea tegumentelor este bine să se folosească 
soluţii ce nu agresează pielea, de tipul iodurii de povidon. Asepsia va fi 
respectată şi pentru cel ce execută tehnica, prin folosirea de mănuşi 
sterile, mască şi bonetă, precum şi a întregului material steril şi de unică 
folosinţă. 


Pentru anestezie se foloseşte o seringă cu ac subţire, prin care 
se injectează o doză mică de anestezic subcutanat, injectare ce poate 
merge şi până la seroasă, mai ales când este vorba despre pleură 
(pentru prevenirea şocului pleural). Pentru anestezia locală, se poate 
folosi orice tip de anestezic, de regulă, Xilină. 

Materialul de punctie este format din trocar sau ac de punctie, ale 
căror dimensiuni vor fi adaptate tipului de puncţie ce urmează a fi 
executat. Este necesară şi o seringă pentru aspirarea materialului de 
punctie. Capacitatea acesteia va fi adaptată necesităţilor gestului. Se mai 
adaugă comprese şi tampoane sterile şi racorduri care să permită 
eventuala vidare a colecţiei (cu trei căi). Alte tipuri de punctie necesită 
tubulatură de conectare şi recipienţi cu lichide de spălare (puncţia 
spălătură abdominală). Când se execută o puncţie cu caracter terapeutic, 
este necesar să se adauge acestui material şi substanţa de administrat. 


Tehnică 


Noţiuni de anatomie Sunt necesare pentru foarte buna 
cunoaştere a regiunii ce urmează a fi puncţionată pentru a putea evita 
eventualele vase de sânge sau nervi ale căror traiecte traversează 
regiunea. Astfel, la torace, trebuie avut clar în minte traiectul subcostal al 
pachetului vascular şi nervos intercostal pentru a ghida acul de punctie la 
rasul marginii superioare a coastei inferioare. La puncţia lombară, trebuie 
cunoscută perfect anatomia scheletului vertebral pentru a pătrunde cu 
uşurinţă în spaţiul intervertebral şi pentru a nu leza printr-o penetrare prea 
adâncă formațiunile nervoase intracanalare. Faptul că măduva spinării se 
termină la L2 nu este nici el lipsit de importanţă, puncţiile lombare 
executându-se sub acest nivel. Puncţiile abdominale este bine să fie 
făcute în cadranul inferior stâng sau drept, la jumătatea distanţei între 
spina iliacă anterosuperioară şi ombilic. Puncţiile articulare trebuie făcute 
la nivelul interliniului articular în zone ce nu conţin vase sau nervi 
(reamintim că aceste zone sunt locuri de trecere pentru mari trasee 
nervoase şi vasculare care trebuie bine cunoscute). 


Pregătire 


Este necesară o pregătire a materialului şi alta a bolnavului. 
Materialul se va pregăti ca pentru injecție. 

Pregătirea bolnavului este una psihică şi una fizică. Pregătirea 
psihică are drept scop informarea bolnavului asupra necesităţii puncţiei, 
asupra efectelor pentru boală şi pentru organism, precum şi cu privire la 
riscurile pe care aceasta le implică. Se va explica bolnavului că anestezia 
locală va limita sau chiar anula durerea actului, iar la final se va cere 
consimţământul scris al acestuia pentru executarea manevrei. 


Pregătirea fizică a bolnavului se referă la punerea acestuia în 
poziţia adecvată pentru practicarea puncţiei şi dezgolirea tegumentelor în 
regiunea respectivă. 


Tehnica standard 


Va descrie liniile generale de execuţie ale puncţiei, detaliile 
tehnice fiind precizate la fiecare tip de punctie în parte. 


În momentul în care bolnavul este pregătit pentru tehnică, cel 
care face puncţia va îmbrăca mănuşile sterile, în timp ce un ajutor va 
dezinfecta încă o dată regiunea de puncţie. Executantul va repera clinic 
sau imagistic zona de puncţie. Se va executa un mic buton cutanat de 
anestezie locală prin injectarea de xilină. În cazul puncţiei toracice, se va 
extinde această anestezie şi la planurile subjacente pentru a ajunge până 
la pleură. Anestezierea acesteia din urmă este necesară datorită 
potenţialului şocogen crescut şi, prin urmare, a riscului de stop cardiac la 
perforarea ei cu acul de puncţie. 


Se instalează acul de puncţie la seringă şi se orientează 
perpendicular pe pielea regiunii, în această poziţie făcându-se traversarea 
pielii. După aceasta, acul va fi orientat în direcţia formaţiunii sau a regiunii 
de puncţionat şi va fi împins progresiv către aceasta până când controlul 
clinic sau imagistic confirmă poziţia sa corectă la nivelul formaţiunii. Se va 
aspira în seringă sau se va goli cu ajutorul unui sistem de aspirare 
colecţia iar, în puncţia terapeutică, se va injecta produsul medicamentos, 
după care acul va fi retras cu o mişcare vioaie, iar locul de punctie va fi 
uşor masat cu un tampon de vată cu spirt şi acoperit cu o compresă 

sterilă. Bolnavul va rămâne la pat măcar o jumătate de oră după 
executarea puncţiei. 


În cazul în care, prin punctie, s-a recoltat un produs biologic, 
acesta va fi depozitat într-un recipient steril sau într-un lichid steril (în 
funcţie de tipul de produs) şi va fi trimis la laborator pentru analiză 
biologică sau microscopică. Ultimul gest va fi acela de a îndepărta 
deşeurile şi echipamentul folosit pentru puncţie şi de a lăsa în ordine 
camera bolnavului. 


Variante tehnice 


Puncţia toracică (toracocenteza): Se poate executa în toate cele 
trei scopuri enumerate. Poziţia bolnavului este fie semişezândă, cu 
capătul cranial al patului mult ridicat (când bolnavul este dificil de 
mobilizat), fie aşezat pe un scaun, călare, cu faţa către spătarul acestuia 
şi aplecat înainte. Această ultimă poziţie are avantajul că măreşte 
distanţele intercostale şi face mai uşor de reperat spaţiile dintre acestea. 


Se dezinfectează o regiune cutanată cât mai largă de o parte şi 
de alta a liniei axilare posterioare şi se reperează al treilea spaţiu 
intercostal (pentru puncţiile evacuatoare de pneumotorax) sau al şaselea 
(pentru cele evacuatoare sau diagnostice în caz de conţinut lichidian). Cu 
un ac şi o seringă se va face o mică anestezie locală, destul de profundă 
pentru a ajunge până la pleură. În unele spitale occidentale se 
administrează bolnavului o injecție de Petidină (Mialgin) cu 15 minute 
înainte de punctie, metodă pe care o recomandăm şi noi. În cazurile 
neclare de localizare a colecţiei se puncţionează în plină matitate. 


Se ia trocarul de puncţie sau seringa cu acul ataşat şi se 
poziţionează perpendicular pe peretele toracic. Se traversează pielea cu 
o mişcare vioaie, apoi se asigură o progresie lentă (fără a exagera) a 
acului sau a trocarului spre marginea superioară a coastei inferioare. Unii 
fac mai uşoară trecerea cutanată a trocarului prin executarea unei mici 
incizii cutanate. Momentul în care bolnavul resimte o durere mai mare, iar 

executantul tehnicii o rezistenţă uşor crescută la avansarea acului sau 
trocarului, este penetrarea pleurei. Din acest moment, se mai avansează 
aproximativ un centimetru şi se trece la executarea manevrelor de 
evacuare sau de prelevare a produsului biologic din cavitatea pleurală. 
Dacă la aspirare nu vine lichid înseamnă ca suntem cu acul în afara 
colecţiei sau că aparenta colecţie este o zonă de pahipleurită. Şi într-un 
caz şi în altul se reorientează acul şi se mai încearcă în alte direcţii 
găsirea colecţiei. Dacă aceasta rămâne discretă, se renunţă. Dacă vine 
aer la aspirare, atunci suntem cu acul în pulmon (afară de cazul în care 
se puncţionează un pneumotorax). În asemenea situaţie, se retrage uşor 
acul şi se aspiră. 


După evacuarea cantităţii prevăzute de conţinut pleural (dacă 
este pleurezie nepurulentă este bine să nu se evacueze mai mult de un 
litru de lichid pe şedinţă), fie se înlocuieşte trocarul cu un tub de drenă 
(dacă scopul este drenarea cavităţii pleurale), fie se retrage acul cu o 
mişcare vioaie, se masează uşor locul puncţiei cu un tampon cu alcool şi 
se acoperă cu un mic pansament steril. Este bine ca puncţionarea 
colecţiilor purulente sau tuberculoase să se facă la partea lor superioară 
pentru a nu favoriza formarea de fistule. 


Incidente, accidente, complicaţii 


Accesele de tuse prin iritare pleurală se pot preveni prin 
anestezia locală a acesteia sau injecţia de Petidină în prealabil. Lipotimia 
sau “şocul” pleural vor fi tratate cu toată seriozitatea întrerupându-se 
tehnica şi trecând la măsuri specifice de reanimare şi susţinere a funcţiilor 
vitale. Pneumotoraxul se poate produce prin perforarea pulmonară. Se 
evacuează şi dacă recidivează, se drenează aspirativ. Accidente 
cardiovasculare de tipul edemului pulmonar acut prin decomprimare 
brutală se vor trata cu medicamente de susţinere a funcţiei cardiace. 
Leziunile formațiunilor anatomice ale spaţiului intercostal sau pierderea 
unui segment din instrumentar (rupt) în cavitatea toracică pot necesita 
chiar rezolvare chirurgicală. 

Puncţia  pericardică Necesită o pregătire antalgică a 
bolnavului ce poate include şi administrarea de Morfină. Poziţia bolnavului 
este în funcţie de locul în care se execută puncţia: dacă se face după 
tehnica Dieulafoy (în spaţiul V intercostal, la 6 cm de marginea stângă a 
sternului), bolnavul va fi aşezat în poziţie semişezândă. Dacă se 
puncţionează după metoda Marfan (la vârful apendicelui xifoid) este bine 
ca bolnavul să fie aşezat în decubit dorsal. 


După pregătirea cutanată adecvată, se puncţionează pielea cu 
acul orientat perpendicular pe aceasta şi apoi se reorientează în direcţia 
pericardului spre care i se asigură o progresie lentă cu pistonul seringii în 
uşoară aspirație. Apariţia lichidului în seringă arată prezenţa acului în 
cavitatea pericardică. Se aspiră cantitatea necesară pentru decompresie 
în tamponadă sau pentru analiză în puncţia diagnostică, după care acul 
se retrage şi zona se masează cu tamponul de vată cu spirt şi se acoperă 
cu un mic pansament steril. Bolnavul va rămâne la pat pentru restul zilei. 


Incidente, accidente, complicaţii 


Uşoara sângerarea a pericardului se poate opri prin aplicarea 
unei pungi cu gheaţă presternal. Starea de agitaţie a bolnavului se 
ameliorează prin sedare. Fenomenele cardiace apărute prin decompresia 
inimii se tratează prin medicamentaţie de susţinere a funcţiei acesteia. 


Puncţia abdominală (paracenteza) Se face cu bolnavul 
aşezat în decubit dorsal, după o anestezie locală de mică amploare. Locul 
de punctie este diferit, în funcţie de tipul de puncţie: dacă se face o 
punctie exploratorie, pentru a verifica prezenţa de lichid în cavitatea 
peritoneală, puncţia se va face pe linia spino-ombilicală de fiecare parte, 
la jumătatea distanţei dintre cele două extreme. Dacă puncţia are rol de 
lavaj peritoneal, se va executa pe linia mediană subombilicală, la 2 cm 
sub ombilic. 


După dezinfectarea regiunii şi mica anestezie locală, se introduce 
acul de puncţie perpendicular pe piele cu o mişcare vioaie. Dacă nu se 

reuşeşte traversarea pielii, care la acest nivel poate fi foarte rezistentă, 
este bine să se facă o mică incizie cu bisturiul pentru facilitarea gestului. 
Se penetrează cu acul planurile subjacente şi se aspiră uşor în seringă în 
momentul când se simte că acul a învins cea de-a doua rezistenţă 
succesivă la avansare (prima este aponevroza, iar a doua este fascia 
transversalis). Actualmente sunt în uz ace Veres care, imediat după 
trecerea de peritoneu, declanşează un sistem de protecţie a vârfului, care 
să nu permită lezarea viscerelor din vecinătate. În momentul în care 
există certitudinea prezenţei acului în cavitatea peritoneală, fie se aspiră 
pe ac lichidul, fie, după prelevare, se instalează sistemul de lavaj. 


Lavajul cavităţii peritoneale se face prin montarea la acul de 
punctie a unui tub de perfuzor racordat la un flacon de minim 500 ml de 
ser fiziologic. Acest flacon este ridicat pe un stativ la minim 1 m deasupra 
nivelului patului şi se lasă să se scurgă lichidul în peritoneu aproape până 
la golirea completă a flaconului. Înainte ca flaconul să se fi golit complet, 
se coboară sub nivelul patului (pe podea) şi se lasă în această nouă 
poziţie până când lichidul de spălătură introdus în peritoneu revine în 
flacon. În cazurile cu cantităţi mari de lichid în peritoneu, acestea pot 
continua să se scurgă şi după umplerea flaconului. 


Puncţia evacuatorie a abdomenului se face ca şi cea exploratorie 
(ca localizare) şi se racordează la acul de puncţie un furtun de perfuzor 
care va conduce lichidul de ascită în recipientul colector (steril). Este 
important ca, în cazul unor ascite masive, să nu se evacueze mai mult de 
4 - 5 litri la o singură şedinţă. Riscul de refacere rapidă ca urmare a 
deteriorării precarului echilibru presional poate conduce la deshidratarea 
masivă a bolnavului şi chiar la deces. După punctie, bolnavul va rămâne 
la pat pentru restul zilei. Locul de puncţie se acoperă cu un pansament 
steril. 


Incidente, accidente, complicaţii 


Decomprimarea bruscă a abdomenului poate duce la colaps 
vascular sau la apariţia unor hemoragii digestive. Medicul care face 

puncţia trebuie să fie avizat asupra acestor posibilităţi şi să ia măsurile 
necesare. În caz de colaps după evacuarea unei mari cantităţi de ascită, 
se va trece la măsuri de susţinere hidroelectrolitică şi a funcţiei renale 
care poate şi ea să decompenseze prin insuficienţă de tip prerenal. 


Puncţia suprapubiană Este indicată în două situaţii: pentru 
evacuarea unui glob vezical în condiţiile unui obstacol uretral impenetrabil 
şi pentru obţinerea de urină în condiţii de maximă asepsie în vederea 
uroculturii. 


Şi într-un caz şi în celălalt, puncţia se face cu bolnavul în decubit 
dorsal şi după o mică anestezie locală. Acul de punctie va traversa pielea 
perpendicular şi va continua să avanseze până când, în seringa cu 
pistonul în uşoară aspirație, vine urină. 


În cazul în care puncţia are rol de prelevare de urină se va scoate 
cantitatea necesară, după care se va retrage acul şi se procedează ca şi 
la celelalte tipuri de puncţii. Dacă scopul este evacuator se va lăsa urina 
să curgă lent, chiar întrerupând evacuarea din timp în timp, pentru a evita 
accidentele hemoragice prin decomprimare a vezicii. După golire se 
poate spăla vezica cu o cantitate redusă de soluţie antiseptică urinară, 
care va fi, şi ea, evacuată. După obţinerea vacuităţii vezicale, se retrage 
acul de punctie, eventuala golire iterativă pe această cale se va face prin 
punciii iterative. 


Incidente, accidente, complicaţii 


Principalul incident posibil este sângerarea din peretele vezical, 
care se opreşte prin încetarea evacuării urinare şi reluarea ei după un 
anumit timp. Dacă sângerarea apare la sfârşit, o pungă cu gheaţă pe 
regiunea suprapubiană rezolvă, de obicei, incidentul. 


Infecția urinară pe această cale este dovada unei asepsii 
neglijente şi se tratează prin spălări succesive cu soluţii antiseptice 
urinare. 

Puncţia lombară Se poate face cu scop explorator (pentru 
stabilirea calităţilor biologice ale LCR) sau cu scop terapeutic (pentru 
injectarea unor produse antibiotice sau anestezice în LCR). Bolnavul 
poate fi aşezat în decubit lateral, ghemuit şi cu coloana vertebrală 
puternic curbată anterior sau în şezut, cu palmele pe umerii opuşi şi cu 
coloana vertebrală în flexie accentuată (eventual chiar ajutată). 


Locul de puncţie este la nivelul unui spaţiu intervertebral sub 
nivelul vertebrei a doua lombare (pentru a evita accidentele prin punctie 
medulară). După dezinfectarea regiunii se reperează, cu policele de la 
mâna stângă, apofiza spinoasă a celei de-a treia sau a patra lombare şi, 
ghidat de unghia policelui, se introduce acul cu mandren la rasul 
spinoasei superioare, avansând până ce acul lasă impresia de a fi 
traversat o rezistenţă mai mare (dura mater) şi de intrare în gol. În acest 
moment, se scoate mandrenul acului şi se constată una sau mai multe 
picături de lichid cefalo-rahidian care se scurg. Este important să nu se 
lase să se scurgă prea mult lichid pentru că depresiunea creată în LCR 
este stimulatoare a secreției plexurilor coroide şi duce la apariţia unei 
cefalee dificil de suportat după puncţie. Din acelaşi motiv, nu trebuie ca 
acul de punctie să fie mai gros de 20 (de preferat 21 sau 22), pentru că 
gaura din dura mater se închide greu şi lasă să se scurgă LCR. 


Se ataşează seringa la acul de puncţie şi se prelevează (nu mai 
mult de 2 - 3 cc) sau se injectează după care se scoate acul cu o mişcare 
rapidă şi se masează locul de puncţie cu un tampon de vată cu spirt şi se 
acoperă cu un pansament steril. Pacientul va rămâne la pat pentru tot 
restul zilei. 


Incidente, accidente, complicaţii 


Depresiunea LCR cu hiperpresiunea reacţională subsecventă şi 
cefaleea rezistentă sunt principalul inconvenient al puncţiei lombare. 
Pentru evitarea ei, se vor lua măsurile menţionate. Pentru tratare, se va 
administra fie un preparat de cofeină, fie preparate de vitamine B1 şi B6. 
Uneori, durerea cedează şi la preparate antimigrenă. Alteori, este rebelă 

la orice terapie şi poate dura chiar una-două săptămâni, după care 
dispare. Sângerarea în LCR se opreşte spontan şi nu constituie, în cea 
mai mare parte din cazuri, un incident remarcabil. 


Infecția este, în majoritatea cazurilor, iatrogenă şi este dificil de 
tratat. Necesită antibioterapie susţinută, cu antibiotice care traversează 
bariera hemato-encefalică. 


Puncţia sternală Este o puncţie eminamente diagnostică şi 
este frecvent indicată în protocoalele explorării hematologice. 


Se execută cu bolnavul în decubit dorsal şi după o pregătire 
antalgică generală (Petidină, Morfină). Se depilează regiunea şi se 
dezinfectează riguros, după care se ia un trocar special (trocar Malarme), 
cu mandren, şi se puncţionează cu trocarul perpendicular pe stern, 
introducerea prin placa anterioară a sternului făcându-se prin mişcări de 
rotaţie alternative în axul trocarului. După ce acesta a traversat placa, 
senzaţia este de spaţiu gol. Lăsând trocarul în această poziţie, se va 
demonta mandrenul şi se va instala în locul său o seringă în care se vor 
aspira 3 - 4 ml de măduvă hematogenă. Aceasta va fi trimisă spre 
analiză, iar trocarul retras şi orificiul cutanat dezinfectat şi pansat steril. 


Incidente, accidente, complicaţii 


Sunt rare şi nu sunt semnificative. Singura complicatie gravă este 
infecția iatrogenă şi aceasta necesită tratament antibiotic susţinut. 
Fractura de stern ca urmare a manevrei descrie o gestică brutală şi 
neconformă cu actul medical. Nu necesită imobilizare, ci doar terapie 
antalgică. 


Puncţia biopsie Este un tip special de puncţie, care nu se 
adresează unei regiuni precise (se poate face pentru aproape orice 
localizare), are rol important în precizarea diagnosticului unei boli şi a 
terapiei de urmat. De regulă, necesită reperare (în multe cazuri clinică, 
dar unele localizări particulare pot necesita aportul unor sisteme 
complexe de explorare imagistică: echografie, computer tomografie). În 

asemenea cazuri, instrumentele sunt foarte bine standardizate şi sunt 
produse industrial pentru unică folosinţă. Această puncţie se adresează 
unui organ ca atare pentru diagnosticul unei afecţiuni a întregului organ 
sau unei formaţiuni neoplazice dezvoltate în acest organ (tumorală 
malignă sau benignă, abces, etc.). În cazul neoplaziilor, puncţia trebuie 
ghidată. 


Tehnica de puncţie este aceeaşi cu cea descrisă în cadrul 
standardului, cu adăugirea că pentru formațiunile solide sau pentru 
organe puncţia va străbate un traiect cât mai scurt şi direct prin organ, iar 
pentru cele lichidiene traiectul va fi cel mai lung posibil, folosind, în acest 
fel, capacitatea de hemostază şi de apărare a organului. 


După prelevare, produsul biologic recoltat va fi condiţionat în 
conformitate cu prevederile histologice pentru țesutul prelevat şi va fi 
trimis în cel mai scurt timp la laborator. 


Incidente, accidente, complicaţii 


Sunt cele descrise la puncţia regiunilor respective. Specific, poate 
apărea hemoragia la locul de puncţie sau pe traiect, de regulă oprită de 
clinostatism şi de aplicarea de pungă cu gheaţă. Rar este necesară 
intervenţia chirurgicală. 


O altă complicaţie poate fi diseminarea, fie tumorală, fie 
infecțioasă pe traseul acului de punctie. Pentru prevenirea celei 
infecțioase, se face antibioprofilaxie, iar cea tumorală este un risc pe care 
îl asumă pacientul, acesta nemodificând semnificativ prognosticul şi 
evoluţia bolii de bază. 

Definiţie 


Reprezintă secţionarea chirurgicală a ţesuturilor, cu ajutorul 


bisturiului sau a altor instrumente tăietoare chirurgicale. 


Scop, principii 


Incizia are drept scop crearea unei căi de acces pentru chirurg, a 


unui abord chirurgical, fie pentru a putea pătrunde până la o colecţie 
patologică, fie pentru a putea evidenția şi diseca (eventual trata) un 
anume organ, pentru a exciza sau pentru a explora. Încă de pe vremea 
chirurgiei empirice, s-au descris câteva principii cu privire la execuţia şi 
calităţile inciziei, care, modelate şi adaptate la condiţiile chirurgicale 
moderne, ar putea fi enunțate astfel: 


> 
> 
> 

cunoaşterea perfectă a anatomiei regiunii incizate; 
executarea inciziei în condiţii de asepsie şi antisepsie riguroase; 


asigurarea unei anestezii corecte a regiunii incizate, atât pentru 
confortul bolnavului cât şi pentru cel al chirurgului; 


incizia trebuie să servească scopului pentru care este executată, 
respectiv să permită o bună disecţie a ceea ce trebuie evidenţiat, 
calitate ce ţine în special de locul şi de lungimea inciziei. Pe tema 
lungimii inciziei, sunt discuţii importante şi în acest moment, unii 
susţinând importanţa unei incizii cât mai mici pentru scăderea riscului 
de complicaţii postoperatorii şi prin caracterul ei estetic, alţii spunând 
că incizia mare permite o bună vizibilitate în câmpul operator şi scade 

riscul de complicaţii intraoperatorii. Noi pledăm pentru adaptarea 
inciziei la scopul în care este făcută adică dimensiunile ei să fie cele 
mai mici care să permită actul chirurgical în condiţii de maximă 
securitate pentru pacient şi de minim de disecţie; 


orientarea sau direcţia inciziei este importantă pentru cicatrizare. Pe 
de o parte, este bine de ştiut că o incizie musculară (deci pe o 
structură bine vascularizată) are o tendinţă la cicatrizare mai rapidă şi 
o tendinţă la eventraţie mai mică, în timp ce o incizie pe structuri 
fibroase necesită timp de cicatrizare mai lung şi are risc de eventraţie 
mai mare. Pe de altă parte, inervaţia de tip metameric a pereţilor 
externi permite executarea inciziilor axiale numai pe linia mediană, 
oricare altă poziţie favorizând denervarea unor structuri musculare şi 
apariţia de eventraţii. Tendinţa actuală este ca incizia să menajeze 
inervaţia parietală; 

incizia trebuie să aibă în vedere direcţia liniilor de tracţiune de la 
nivelul pielii pentru a evita defecte de cicatrizare date de tensiuni ale 
cicatricei; 

incizia se execută cu planul lamei bisturiului perpendicular pe planul 
pielii, mânerul bisturiului făcând un unghi de circa 30 grade cu acest 
plan; 

incizia cutanată se va face dintr-o singură trăsătură de bisturiu, 
regulată şi liniară. Aceasta necesită o bună orientare şi decizie a 
chirurgului asupra lungimii şi direcţiei acesteia, care să nu necesite 
corecţii ulterioare. Respectarea acestei reguli determină obţinerea de 
cicatrici suple şi estetice; 

incizia se va face plan cu plan şi nu dintr-o trăsătură, riscul de leziuni 
majore, în acest ultim caz, fiind crescut; 


la nivelul planurilor profunde este bine ca structurile importante să fie 
menajate şi nu secţionate, în măsura posibilităţilor; 

este corect ca lungimea cea mai mare a inciziei să fie la piele, 
aceasta scăzând la planurile subjacente pentru a permite o bună 
închidere a plăgii; 

în intervenţiile în urgenţă se preferă inciziile mediane pentru a permite 
o bună explorare şi pentru a putea fi uşor prelungite cranial sau 
caudal sau branşate lateral, după necesitate. Excepţie de la această 
regulă fac inciziile la pielea gâtului, unde se preferă traiectul orizontal, 
cel vertical dând retracţii cu deficit de mişcare; 


inciziile pentru evacuarea unor colecţii se vor face decliv şi vor avea o 
lungime proporțională cu necesarul de drenaj al colecţiei. 


Indicaţii 


Executarea unei incizii poate fi necesară în: 
crearea abordului chirurgical al unui organ abdominal sau toracic; 
deschiderea unei colecţii purulente; 
excizia unei porţiuni tegumentare sau rezecţia unei formaţiuni 
superficiale; 
retuşul comisurii unei alte incizii executate greşit sau cu deficienţe de 
cicatrizare; 


deschiderea unui viscer cavitar sau a unui vas de sânge în vederea 
unui act chirurgical; 


scăderea tensiunii în afecţiuni retractile cutanate sau tendinoase; 
incizii de degajare pentru a permite apropierea marginilor plăgii în 
rezecţii parietale întinse; 

tratarea unei imperforaţii fetale; 


deschiderea capsulei şi pătrunderea în profunzimea unui viscer 
parenchimatos. 


Contraindicaţii 


Sunt relativ puţine, dar trebuie însuşite: 


la hemofilici fără pregătire prealabilă; 

> la cei cu terapie anticoagulantă cronică. Se poate inciza un astfel de 
bolnav cu condiţia întreruperii terapiei cu minim 48 de ore înainte, de 
regulă cu şapte zile; 

> la bolnavi cu afecţiuni neurologice la care durerea duce la 
exacerbarea simptomelor. Se face anestezie inhalatorie şi apoi se 
poate interveni; 


> în timpul inducției anesteziei generale când pot conduce chiar la 
fibrilaţie ventriculară. 


Materiale necesare 


Principalul instrument al inciziei este bisturiul, la acesta 
adăugându-se diferite alte instrumente tăietoare: foarfeci, fierăstraie 
pentru amputaţie, alte tipuri de cuțite folosite pentru amputare, bisturiu 
electric. Toate acestea trebuie să fie bine ascuţite pentru ca tranşa de 
secţiune să fie cât mai puţin traumatizată (nu se folosesc instrumente 
care smulg sau strivesc țesuturile). 


Tehnică 


Noţiuni de anatomie În cadrul acestei manevre chirurgicale, 
cunoaşterea anatomiei regiunii incizate este de o importanţă 
fundamentală, întrucât este singura cale de a evita lezarea unor structuri 
vitale subjacente inciziei. Deoarece asupra pielii se execută de cele mai 
multe ori incizia, vom descrie la acest capitol anatomia topografică a 
peretelui extern al corpului. 


Pielea este învelişul de rezistenţă al corpului, elastic şi mobil, 
constituit din trei structuri succesive: epidermul (nevascularizat, 
multistratificat) este aşezat pe o membrană bazală care îl separă de derm 
(cel de-al doilea strat, subţire şi vascularizat, asigură nutriția epidermului). 
Stratul profund al pielii poate fi bine reprezentat, fiind constituit din ţesut 
celulo-adipos este unul din depozitele grăsimilor de rezervă (slab 


vascularizat, se infectează uşor). 

Fascia sau aponevroza superficială separă pielea de musculatura 
parietală şi este formată din ţesut conjunctiv fibros (structură de 
rezistenţă, a cărei continuitate trebuie refăcută la închiderea inciziei), slab 
vascularizat. 


Stratul muscular este aşezat fie pe structuri osoase (ca la cuşca 
toracică), fie reprezintă, ca atare, structura de rezistenţă parietală. Este 
bine vascularizat, cu o bună tendinţă la cicatrizare (circa în 6 săptămâni), 
dacă se poate, este preferabil să fie disociate fibrele sale decât să fie 
secţionate. Dacă este denervat prin incizii verticale (în afară de cele 
mediane) devine flasc şi capătă tendinţă la eventraţii. 


Fibroasa profundă este aşezată, de regulă, sub stratul muscular 
(ce conţine sau nu structuri osoase), după care urmează seroasa 
parietală. Şi aceasta din urmă trebuie incizată regulat pentru a putea fi 
uşor reperată şi inclusă în sutură la refacerea peretelui. 


Pregătirea 


Se referă la trei aspecte distincte: punerea bolnavului în poziţie 
(pentru a facilita incizia, vederea în câmpul operator şi intervenţia), 
pregătirea câmpului operator pentru incizie şi poziţionarea corectă a 
chirurgului faţă de bolnav şi masa de operaţie. 


Instalarea bolnavului se va face de aşa manieră încât să se 
evidenţieze cât mai bine zona pe care se va face incizia şi să se expună 
această zonă pentru a asigura cel mai uşor acces la ea. Bolnavul va fi 
aşezat culcat sau într-o poziţie cât mai stabilă, care să nu se modifice în 
cazul în care ar adormi sau şi-ar pierde cunoştinţa. Este important ca 
poziţia pe masă a bolnavului să nu se soldeze cu compresiuni pe 
trunchiuri vasculare sau nervoase mari pentru că, în cazul în care 
intervenţia se prelungeşte, există riscul de denervări sau escare 
postoperatorii. De asemenea, bolnavul trebuie să poată respira normal şi 
să se poată interveni rapid în caz de stop cardio-respirator. 

Pregătirea câmpului operator se va face prin igienizare şi 
aseptizare, după care va fi acoperit cu câmpuri sterile, chiar cu folie 
sterilă autocolantă pentru a permite o incizie în condiţii de asepsie 
perfectă. 


Poziţia chirurgului este, ca regulă generală, la dreapta bolnavului, 
în cazul în care se intervine pe organele pelvine; pe cord sau pe 
membrele stângi, se stă la stânga acestuia. Intervenţiile pe perineu se fac 
cu bolnavul în poziţie ginecologică şi cu chirurgul aşezat între membrele 
sale inferioare. Ajutorul chirurgului se aşează în faţa acestuia sau la 
dreapta sa în intervenţiile pelvine, iar cel care instrumentează se aşează 
tot în faţa chirurgului, între ajutor şi masa de instrumentar. Poziţia tuturor 
membrilor echipei operatorii trebuie să le permită gesturile necesare, în 
condiţii de confort şi fără eforturi mari. 


Este obligatoriu ca orice incizie să se execute în săli special 
amenajate şi în condiţii de izolare a bolnavului, nu în locuri circulate, care 
să-l expună pe acesta privirilor sau curenților de aer. De asemenea, 
înainte de executarea oricărei incizii trebuie să se explice bolnavului 
necesitatea practicării acesteia şi rezultatele aşteptate şi să se obţină 
acordul scris şi colaborarea lui la actul chirurgical. Aşa cum am mai spus, 
este interzis să se practice orice incizie, cât de mică, fără o anestezie 
corespunzătoare, care să permită bolnavului să suporte în condiţii de 
confort intervenţia. Nu este în interesul chirurgului să intervină pe un 
bolnav care trebuie să facă faţă, pe lângă durerea dată de boală, şi la 
durerea actului chirurgical. 


Tehnica standard 


Înainte de a începe incizia propriu-zisă, se întinde pielea din 
regiunea de început a inciziei, între indexul şi policele de la mâna stângă 
şi se pune în tensiune printr-o uşoară tracţiune în aceeaşi direcţie sau în 
direcţie opusă celei de înaintare a bisturiului. Acest gest preliminar fiind 
făcut, se trece la incizarea tegumentului, ţinând bisturiul, la început 
(pentru debutul inciziei) într-o poziţie aproape verticală, după care este 

culcat (cu capătul mânerului la 30 grade orientat în direcţia de avansare), 
incizia continuându-se, dintr-o singură trăsătură, cu aceeaşi poziţie a 
bisturiului. La finalul inciziei, se verticalizează din nou bisturiul pentru a 
realiza aceeaşi profunzime pe toată lungimea ei. Pe tot parcursul 
executării primei trăsături de bisturiu se păstrează o presiune constantă 
asupra bisturiului pentru a realiza secţionarea numai a epidermului. După 
aceasta, se poate continua cu bisturiul electric, a cărui folosire asigură şi 
o hemostază bună în acelaşi timp cu incizia, sau cu bisturiul “rece” după 
care trebuie perfectată hemostaza. Indiferent de maniera de a continua 
incizia, se va încerca secţionarea fiecărui plan anatomic printr-o singură 
trecere de bisturiu. În cazul folosirii bisturiului clasic pentru executarea 
întregii incizii, este de preferat să nu se întrerupă incizia pentru 
hemostază, sângerarea fiind oprită temporar prin compresie cu câte o 
compresă pe fiecare parte a plăgii. Perfectarea hemostazei la perete se 
va face, fie cu bisturiul electric, fie prin pensare şi ligaturare (risc de 
infecţie al plăgii prin introducerea de material străin în cantitate mare). 


Când incizia a ajuns la seroasa parietală se va practica un punct 
de perforare a acesteia (cu un foarfece sau cu bisturiul - electric sau rece 
- desprinzând seroasa de viscerele subjacente cu două pense). După 
realizarea acestei breşe, se trece un deget în cavitate şi se verifică 
prezenţa eventualelor aderenţe viscerale la perete (care pot fi şi lizate prin 
digitoclazie). Odată reperate şi îndepărtate aderenţele, se continuă 
incizarea seroasei până la dimensiunile maxime. 


Variante tehnice 


Diferitele sedii ale inciziilor impun variate gesturi suplimentare sau 
de adaptare la condiţiile locale. 


Incizia abdominală se execută după tehnica standard, cu bolnavul 
în decubit dorsal. Singurele elemente de adăugat privesc secţiunea 
musculară care se va face cu bisturiul electric, hemostaza prin ligatură la 
acest nivel fiind dificilă şi ducând la cicatrizări dificile. La nivelul 
abdomenului (în afara inciziilor mediane) sunt de evitat inciziile cu traiect 

vertical pentru că denervează musculatura peretelui şi predispun la 
eventraţii. 


Incizia toracică se face fie la nivelul unui spaţiu intercostal, fie la 
nivel presternal. În spaţiul intercostal se va face o decolare a periostului 
coastei inferioare, care este de preferat unei incizii a pachetului muscular 
intercostal. Perforarea pleurei parietale se face cu un foarfece bont, după 
care incizarea acesteia se face cu bisturiul electric, la care se poate ataşa 
un prelungitor izolat pentru prelungirea inciziei în interiorul cuştii toracice 
pentru a crea posibilitatea de deschidere şi mai mare a spaţiului 
intercostal. La nivel presternal se face o incizie mediană ce acoperă o 
parte din lungimea sternului sau integralitatea acesteia, după care se 
incizează periostul şi se secţionează ligamentul fibros din furculita 
sternală. După acest moment, se taie sternul longitudinal cu ajutorul unui 
fierăstrău mecanic, electric sau pneumatic, pe lungimea preconizată 
pentru abord. Hemostaza la nivel osos se face cu dificultate prin 
electrocoagulare. La deschiderea cavităţii se va avea grijă să nu se 
lezeze pachetul vascular mediastinal superior, adesea la contact cu 
sternul. 


În restul cazurilor, nu avem de a face cu seroase, incizia 
decurgând după descrierea standard, în afară de seroasă. 


Când inciziile se execută asupra viscerelor, se va respecta 
vascularizaţia arterială şi venoasă a acestora, la viscerele cavitare fiind de 
preferat inciziile transversale care sunt mai uşor de suturat şi a căror 
sutură nu duce la stenozarea lumenului. Se reperează cu fire comisurile 
sau marginea antemezenterică. 


Inciziile de degajare se fac paralel cu incizia de bază pentru a 
permite scăderea tensiunii în perete şi apropierea marginilor plăgii care 
să asigure o sutură fără tensiuni prea mari. 


În afecțiunile retractile (tendoane, muşchi) se vor face incizii care 
să secţioneze cât mai mult din țesutul fibros retractil, fără a scădea prea 
mult rezistenţa structurii secţionate şi fără a-i compromite funcţia. 

Incidente, accidente, complicaţii 


Se pot produce lipotimii determinate de emotivitatea crescută a 
bolnavului faţă de actul chirurgical sau de insuficienta anestezie. Se va 
întrerupe intervenţia şi se va trece la manevre de reanimare; după 
revenirea la condiţii normale de puls şi tensiune se va instala o perfuzie 
pentru susţinerea tensiunii arteriale şi se va perfecta anestezia în caz de 
deficiență a acesteia. 


Abaterile de la traiectoria corectă a inciziei se vor corecta prin 
revenirea la aceasta, inconvenientul fiind lipsa de liniaritate a inciziei. 


Secţionarea unor traiecte vasculare va fi urmată de pensarea şi 
ligatura acestora pentru a realiza o bună hemostază; la secţiunile 
nervoase, dacă privesc trunchiuri nervoase mari, continuitatea lor va fi 
refăcută prin sutură, dacă se referă la mici terminaţii este bine să fie 
ligaturate, astfel evitându-se riscul ca ele să se cicatrizeze prin apariţia 
unor nevroame dureroase. 


Se pot produce, datorită unui gest prea dezinvolt sau unei 
presiuni exagerate asupra bisturiului, leziuni ale organelor interne, 
acestea putând fi lezate şi datorită aderenţelor parietale. Se va repara 
leziunea prin sutură, în conformitate cu gravitatea ei. 


Dintre complicaţii putem cita infecția plăgii, care este favorizată 
de numărul mare de noduri hemostatice, de lăsarea de spaţii moarte la 
refacerea peretelui sau de o hemostază imperfectă care determină 
apariţia de mici hematoame ce se vor infecta. Tulburările de motilitate 
şi/sau sensibilitate ale peretelui sunt legate de secţiuni nervoase sau 
musculo-tendinoase nereparate şi necesită reintervenţii. Sângerarea 
postoperatorie poate fi determinată de hemostaza imperfectă, de căderea 
escarelor de la electrocoagulare, de deraparea nodurilor de hemostază 
sau de terapia anticoagulantă. În funcţie de originea lor, se va interveni 
curativ. Eventraţia este dehiscenţa plăgii prin ineficienţa suturii, datorită 
căreia viscerele apar sub piele, fiind învelite în seroasa peritoneală. 
Evisceraţia este un fenomen similar eventraţiei, dar la care dehiscenţa 

priveşte toată grosimea parietală, inclusiv seroasa peritoneală, fapt ce 
permite viscerelor să vină în plagă, neacoperite de peritoneu. Şi una şi 
cealaltă dintre aceste complicaţii necesită reintervenţie pentru refacerea 
peretelui. Cele două complicaţii sunt favorizante de stări de denutriţie 
avansată ale bolnavului, de ligaturi ischemiante, de denervări parietale cu 
atrofii musculare, precum şi de intervenţii iterative asupra aceleaşi 
regiuni. 

18. SUTURA CHIRURGICALĂ 


Definiţie 


Metodă de solidarizare a două fragmente de organ sau a 
marginilor unei plăgi realizată prin coasere, cu ajutorul unui ac şi al unuia 
sau mai multor fire de sutură chirurgicală. 


Scop, principii 


Sutura chirurgicală are drept scop refacerea continuității 
anatomice a unei structuri sau organ care a fost secţionat chirurgical sau 
rupt accidental, fie punerea în continuitate a două structuri care aparţin de 
acelaşi aparat sau de aparate sau sisteme diferite, atunci când 
necesităţile operaţiei o cer. 


Pentru obţinerea unei cicatrici corecte şi fără complicaţii în 
evoluţia spre cicatrizare, este necesar să se respecte anumite principii de 
execuţie a suturii chirurgicale: 


> materialele şi gesturile folosite în cursul manevrelor de sutură să fie 
riguros aseptice; 

> cele două margini ale plăgii, care urmează să fie suturată, trebuie să 
fie vascularizate suficient pentru a fi viabile şi pentru a putea 
cicatriza; 

> înainte de executarea suturii, trebuie să se facă o hemostază 
riguroasă a celor două capete de suturat (hematoamele pun sutura în 
tensiune, pot deveni ocluzive, favorizează suprainfecţia la acest 
nivel); 

> în cazul în care sutura necesită execuţia în mai multe planuri 
suprapuse, se va începe cu planul cel mai profund şi se va progresa 
din profunzime spre suprafaţă; 

> la suturarea ţesuturilor a căror rezistenţă este scăzută sau sunt puse 
în tensiune, este recomandat să se facă o sutură în minim două 
planuri pentru a scădea riscul de dehiscenţă; 


> pentru suturarea viscerelor cavitare, este necesar ca planul sau 
planurile de sutură să asigure o etanşeitate ireproşabilă şi să nu 
reducă semnificativ lumenul organului (sutură stenozantă); 


> strângerea firelor în sutură sau a nodurilor trebuie să se facă dozat şi 
progresiv, fără brutalitate şi fără ca acestea să devină ischemiante 
(risc de dehiscenţă a suturii); 


> în funcţie de momentul executări suturii faţă de acela al inciziei sau 
rupturii, suturile se pot face imediat sau mai târziu, raportat la 
condiţiile locale. Dacă plaga este aseptică şi riscul de infecţie nul, se 
va face sutură “per primam” (imediat). Dacă există riscul de infecţie, 
se vor trece fire de aşteptare, care se vor înnoda dacă infecția nu 
apare în primele 2-3 zile. Dacă infecția locală este deja prezentă, se 
va practica refacerea continuității printr-o sutură secundară. 


Indicaţii 


Sutura este unul din gesturile frecvente ale chirurgului, de 
indicatie foarte variată: 


> refacerea continuității unor structuri ce au fost incizate în prealabil sau 
au suferit rupturi accidentale (piele, viscere, muşchi, vase, nervi, etc.); 


>  solidarizarea unor structuri mobile de unele fixe (rectopexie, 
uteropexie, etc.); 


>  solidarizarea unor structuri mobile între ele (operaţia Child); 


> fixarea unor proteze de fabricaţie industrială pe diferite organe sau în 
locul lor; 


> fixarea unor grefoane (sintetice sau homogrefe) în poziţie funcţională; 

> fixarea bonturilor unor organe la piele sau la alte organe pentru a 
permite supraviețuirea şi funcţionarea organismului după intervenţii 
mutilante; 


> fixarea unor drenuri la piele pentru a nu fi pierdute. 


Contraindicaţii 


Principalele contraindicaţii ale suturii chirurgicale sunt legate de 
prezenţa infecţiei sau de lipsa vascularizaţiei în teritoriul suturat: 


>  plăgile infectate, înainte de vindecarea infecţiei; 

>  inciziile de evacuare a colecţiilor purulente; 

> traiectele fistuloase excizate, dacă în cursul intervenţiei a fost deschis 
traiectul; 

> plăgi vechi, contuze, cu potenţial infecțios crescut; 

> nuse pun grefoane în spaţii infectate; 

> nu se recomandă suturi viscerale (mai ales pe viscere cavitare) în 
condiţii de peritonită; 


> nu se suturează structuri insuficient vascularizate. 


Materiale necesare 


Pentru executarea unei suturi chirurgicale corecte sunt necesare 
ace, fire de sutură şi instrumente pentru manipularea acelor şi tăierea 
firelor după terminarea gestului. 


Acele de sutură se împart, în funcţie de posibilitatea de a fi 
resterilizate, în ace de unică folosinţă şi resterilizabile (sunt, totdeauna, 
ace traumatice, deoarece introducerea atei prin urechile acului face un 
pliu traumatizant ce se adaugă grosimii acului, exercitând un efect de 
smulgere asupra ţesuturilor traversate). Acele resterilizabile sunt din ce în 
ce mai rar folosite. 

După forma lor, acele se împart în drepte şi curbe (care pot fi 
segmente mai lungi sau mai scurte din cercuri cu diferite diametre). De 
regulă, acele drepte se folosesc pentru sutura unor structuri mobile (piele, 
viscere cavitare), cele curbe sunt utilizate pentru a sutura structuri 
imobile. Alegerea formei şi dimensiunii acului de sutură ţine în cea mai 
mare parte de obişnuinţa chirurgului de a folosi unul sau altul dintre 
acestea. 


Acele se mai împart şi după forma lor în secţiune: cu secţiune 
triunghiulară şi margini tăietoare şi cu secţiune ovalară sau rotundă. Cele 
cu secţiune triunghiulară sunt folosite pentru traversarea structurilor cu 
rezistenţă mare (piele, aponevroze, fibroase), pentru că posibilitatea de a 
tăia a marginilor facilitează avansarea acului prin ţesuturi. Acele cu 
secţiuni ovalare sau rotunde sunt ace care nu secţionează țesuturile, de 
aceea sunt folosite pentru sutura structurilor fragile, care se pot sfâşia, 
deoarece ele traversează aceste structuri prin dilatarea unui mic orificiu 
(punctiform) practicat de vârful acului, dilataţie care revine la dimensiunea 
iniţială prin elasticitatea țesutului. Este cel mai puţin traumatic tip de ac. 


Important este faptul că acele de unică folosinţă sunt produse cu 
firul de sutură gata instalat (capătul acestuia este introdus şi fixat într-un 
orificiu practicat în partea opusă vârfului acului), fapt ce le face şi mai 
puţin traumatizante prin lipsa pliului. 


Firele de sutură trebuie să îndeplinească o serie de condiţii 
pentru a fi utilizate în chirurgie: să fie rezistente la executarea nodurilor, 
să fie flexibile pentru a putea fi manevrate, să fie de grosimi adaptate 
fiecărei utilizări, să fie sterilizabile şi să poată fi conservate sterile şi să fie 
suportate de organism fără apariţia reacţiilor de corp străin. 


În funcţie de tipul de material din care sunt făcute, firele de sutură 
pot fi resorbabile sau neresorbabile sub acţiunea sistemului de apărare 
imună a organismului şi a enzimelor acestuia. Atât pentru firele 
resorbabile cât şi pentru cele neresorbabile există tehnologii de 
producere, fie folosind materiale sintetice (nylon, dacron, etc.), fie din 

materiale naturale (catgut, in, bumbac, mătase). Uneori, sunt utilizate şi 
fire metalice pentru suturi de indicație specială. 


Catgutul este produs din intestin de oaie uscat şi etirat, dă 
naştere unui proces inflamator local care duce la liza şi resorbţia sa în 14 
- 21 de zile, în funcţie de grosime, iar la firul tratat cu săruri de iod sau de 
crom, resorbţia poate dura peste o lună. 


Firele resorbabile sintetice dau o reacţie inflamatorie locală mult 
mai redusă, sunt mai bine tolerate şi durata lor de resorbţie este 
prelungită între 2 luni şi 6 luni de la încorporarea lor în ţesuturi. Faptul de 
a fi mai bine tolerate de organism le recomandă şi creşte utilizarea 
acestora, în dauna catgutului. În ultimul timp, datorită marii epidemii de 
“boala vacii nebune”, care este o encefalopatie spongiformă transmisă 
prin prioni (ce nu pot fi distruşi prin sterilizare) s-a renunţat sau este pe 
cale să se renunţe la folosirea catgutului în chirurgie. 


Firele neresorbabile sunt folosite la suturi de mare rezistenţă, 
considerându-se că vor fi în tensiune pe tot restul vieţii bolnavului şi fiind 
concepute să reziste la această tensiune. Prin faptul că rămân în 
interiorul organismului pentru totdeauna, ele nu trebuie să genereze 
reacţii inflamatorii sau de respingere. Această condiţie le face dificil de 
realizat, cele produse şi omologate rezistând mult timp pe piaţă pentru că 
sunt dificil de înlocuit. 


Instrumentele de manevrare a acelor de sutură şi de secţionare a 
firelor sunt pensa port-ac (o pensă cu brațe mai mult sau mai puţin lungi, 
în funcţie de profunzimea suturii şi cu fălcile de prindere scurte şi 
puternice, care să asigure o bună fixare a acului şi să împiedice rotirea 
acestuia) şi foarfecii, de regulă, cei drepţi. În funcţie de firma 
producătoare şi de numele celui care a inventat-o, se găsesc în producţie, 
actual, mai multe tipuri pense de port-ac. 

Tehnica suturii chirurgicale 


Noţiuni de anatomie Sunt aceleaşi care trebuie cunoscute 
de chirurg pentru executarea unei incizii corecte, adică succesiunea şi 
suprapunerea planurilor anatomice şi traiectele vasculare şi nervoase 
importante ale regiunii în care se face sutura. Ce este important, în plus 
faţă de cele descrise, este capacitatea chirurgului de a recunoaşte 
diferitele straturi, chiar foarte fine, ale structurilor de suturat pentru că 
includerea unora dintre ele în sutură sau excluderea altora poate duce la 
compromiterea rezistenţei suturii sau chiar a etanşietăţii acesteia. 


Pregătire 


Implică două tipuri de pregătire: una preoperatorie, al cărei scop 
este prevenirea oricărei posibilităţi de infecţie la nivelul viitoarei suturi şi o 
alta intraoperatorie, care se referă la punerea structurilor ce urmează a fi 
suturate în condiţia optimă pentru aceasta. 


Pregătirea preoperatorie se referă la combaterea infecţiei la locul 
de sutură. Aceasta se realizează printr-o bună aseptizare a tegumentelor, 
prin eliminarea excesului de pilozitate cutanată, prin pregătirea viscerelor 
cavitare (golire, curăţare) pentru a putea fi suturate fără risc septic. 


Pregătirea intraoperatorie se face prin individualizarea straturilor 
şi structurilor ce vor fi suturate şi diferenţierea lor de acelea ce nu vor fi 
incluse în sutură, eliminarea tuturor franjurilor de grăsime (ce ar putea 
duce la laxarea suturii prin autoliza lor) din zona de sutură, evidenţierea 
aponevrozelor şi reperarea lor, precum şi evitarea introducerii în suturi a 
mucoaselor digestive şi a fibrelor musculare. 


De asemenea, este necesară realizarea unei hemostaze perfecte 
la nivelul plăgii ce va fi suturată, pentru că formarea hematoamelor la 
acest nivel permite şi favorizează dehiscenţa suturii prin mecanismele 
descrise mai înainte. 

Tehnica standard 


Se realizează după terminarea pregătirii marginilor de suturat şi 
constă în trecerea acului, prins în port-ac sau nu, prin structurile de 
solidarizat, având grijă să fie respectate toate principiile de execuţie 
corectă a suturii, iar în momentul în care sutura este terminată se va trece 
la înnodarea firelor sau firului cu care s-a executat, încheindu-se, în acest 
fel, tehnica. 


În funcţie de modul în care este utilizată lungimea firului pentru 
sutură, aceasta poate fi una continuă (surjet), în care se foloseşte un 
singur fir pentru a o executa, la sfârşitul ei făcându-se un singur nod de 
închidere sau din puncte de sutură separate, caz în care, după trecerea 
fiecărui punct de sutură (trecerea unui fir prin ambele structuri de suturat 
se numeşte punct de sutură) se înnoadă firul şi se secţionează, punctul 
următor executându-se la o distanţă stabilită de tehnica chirurgicală, 
pentru fiecare tip de ţesut suturat. Acest mod de suturare din puncte 
separate se continuă până ce întreaga lungime de suturat a fost 
acoperită, după care se opreşte sau se trece la executarea planului 
următor, dacă este necesar. 


Variante tehnice 


Ca variante ale tehnicii standard, se discută diferitele maniere de 
a trece firul pentru realizarea unui punct de sutură sau a unei suturi 
continui (surjet). 


Suturi cu puncte separate: Sunt descrise mai multe tipuri: 


> punctele clasice se obţin prin trecerea acului la 0,8 - 1 cm de 
marginea plăgii, încărcând planurile subjacente, de aşa manieră încât 
ultimul să fie traversat la 1,2 cm de linia de incizie, pe buza opusă a 
plăgii acul va face acelaşi traiect, dar în sens invers. Nodul se va face 
deasupra unuia dintre locurile de penetrare ale acului (locul de intrare 
sau de ieşire). Pentru a facilita afrontarea buzelor plăgii, se va încărca 

pe ac (la piele) o cantitate mai mare din grăsimea subcutanată, altfel 

se va produce la suprafaţă o invaginare, iar în profunzime vor rămâne 
spaţii moarte. 

> punctele în U după Lexer se trec prin înţepare cu acul la aceeaşi 
distanță de marginea plăgii, acul este trecut prin buza cealaltă ca la 
punctul clasic, după care se face un retur al acului, înţepând încă o 
dată la circa 0,5 cm de locul de ieşire al acului şi la 0,8 - 1 cm de 
marginea plăgii, astfel că acul parcurge un traiect similar şi opus celui 
de la prima trecere, dar la 0,5 cm distanţă de primul şi paralel cu 
acesta. La piele se înnoadă pe partea de la prima înţepare şi rămân 
două fire paralele cu plaga, la 0,8 - 1 cm de aceasta, de o parte şi de 
alta. 


> punctul Blair-Donati se execută cu o primă trecere a firului ca la 
punctul clasic, revenirea firului la locul de pornire se face traversând 
numai epidermul la 0,3 cm de marginea plăgii şi scoaterea acului la 
aceeaşi distanţă pe partea opusă. Avantajul acestui tip de sutură este 
că asigură o afrontare foarte bună a marginilor. 


> punctele în U după Allgower realizează un traiect identic cu acelea 
din sutura Blair-Donati, cu diferenţa că nu traversează piele decât pe 
una dintre marginile plăgii, pe buza opusă traiectului său este strict 
subepidermic. Punctele se trec alternativ, când de pe o buză a plăgii, 
când de pe cealaltă. 


Suturi în surjet În mod obişnuit, se trece un punct de sutură 
clasic, care începe surjetul, după care acesta se continuă prin trecerea 
acului ca la punctele de sutură separate clasice, cu diferenţa că nu se mai 
face nod după fiecare trecere a acului ci se ţine firul în tensiune, de aşa 
manieră încât toată sutura este realizată cu acelaşi fir, care se leagă la 
sfârşit pentru terminarea surjetului. Este important de avut grijă în timpul 
executării unui surjet că direcţia de tracţiune asupra firului sau orientarea 
firului la trecerea prin ţesut poate determina asimetrii ale plăgii suturate. 


>  surjetul întrerupt se face ca şi cel clasic, diferenţa fiind că la 
scoaterea acului prin buza cealaltă a plăgii, acesta se va trece prin 
bucla făcută de fir. Această trecere va facilita păstrarea tensiunii în fir. 

>  surjetul Blair-Donati realizează o trecere a acului ca la punctele 
separate cu acelaşi nume, cu diferenţa că firul este trecut în maniera 
surjet întrerupt. 


>  surjetul intradermic este un tip particular de surjet, care dă o cicatrice 
foarte estetică şi perfect afrontată, dar nu se adresează decât 
epidermei, deci nu poate fi folosit dacă nu s-a făcut o bună eliminare 
a spaţiilor moarte hipodermice. Acul se trece paralel cu pielea, la 0,5 
mm sub aceasta, în derm, la fiecare trecere se încarcă pe ac circa 3 
mm lungime din derm şi maxim 2 mm profunzime (măsurat de la 
marginea plăgii în adâncime, intradermic), astfel că, firul realizează 
un zig-zag între cele două margini dermice ale plăgii, trecând de la o 
buză la alta. 


Un tip particular de sutură cu puncte separate este aceea 
realizată prin aplicarea de agrafe, sutură ce se poate obţine cu dispozitive 
mecanice la nivelul tuturor organelor sau prin aplicare agrafă cu agrafă la 
nivel cutanat. Sutura mecanică a viscerelor cavitare asigură etanşeizarea 
acestora prin dispunere complementară a două rânduri de agrafe (în 
spaţiul dintre două agrafe din primul rând se aplică pe al doilea rând o 
agrafă). Avantajul acestei suturi este rapida aplicare a punctelor, 
precizarea de făcut este că necesită o foarte bună afrontare a marginilor 
la momentul aplicării punctului. 


Toate aceste tipuri de suturi se pot face într-un singur plan sau în 
planuri succesive în funcţie de necesităţile de etanşeitate ale suturii şi de 
calitatea acesteia. 


Îngrijiri 


Sutura la piele se va pansa după executare pentru, măcar, două 
zile, iar zilnic se va verifica supleţea ei, lipsa de infiltrare inflamatorie 
(roşeaţă locală) şi faptul că nu elimină secretii. În cazul apariţiei acestora, 
se va deschide plaga cu o pensă pentru evacuarea colecţiei şi se va 
pansa steril. 

Scoaterea firelor se face la 4 - 12 zile de la executarea suturii, în 
funcţie de gradul de vascularizare a zonei pe care s-a făcut sutura şi de 
evoluţia locală. La pielea capului şi gâtului se lasă 4 zile, pe torace şi 
abdomen se lasă 6 - 8 zile, iar pe zonele slab vascularizate (membre, 
coate, genunchi, etc.) 12 zile. Agrafele metalice se scot cu 1 - 4 zile mai 
repede decât firele, cu 2 zile înaintea expirării intervalului se vor scoate 
alternativ (una se scoate, următoarea se lasă). Sutura intradermică este 
de preferat să se facă cu fir de nylon care se scoate la acelaşi interval ca 
şi celelalte fire. 


Incidente, accidente, complicaţii 


Imediat în postoperator se poate produce desfacerea suturii, 
determinată de ruperea firelor sau de secţiunea de către acestea a 
țesuturilor. Necesită reintervenţie de refacere a suturii şi scăderea 
tensiunii în aceasta. Hematoamele sunt mărturia unei hemostaze 
incomplete sau parţiale şi pot duce la desfacerea suturii sau la infecția 
plăgii. Se vor evacua, iar infecția eventuală se va trata pe cale locală sau 
generală, în funcţie de amploare. 


La distanţă pot apărea eventraţii care necesită reintervenţii, 
granuloame prin reacţie de respingere a firului de sutură (se scoate fiul şi 
se pansează steril), care la nivel digestiv pot duce la fistule, iar 
deficienţele procesului de cicatrizare duc la apariţia de cicatrici vicioase 
(hipertrofice, cheloide). 

Definiţie 


Este metoda chirurgicală prin care se asigură evacuarea la 
exterior a unor secreţii sau colecţii patologice ale organismului, fie că ele 
se acumulează în cavităţi naturale sau neoformate. 


Scop, principii 


Scopul definitoriu al drenajului este de a evacua sângele sau alte 
lichide din colecţiile intracorporale. Drenajul poate avea şi rol preventiv, 
de a permite recunoaşterea şi intervenţia rapidă în cazul apariţiei unor 
complicaţii postoperatorii. 
Un drenaj corect, pentru a fi eficient, trebuie să respecte 
următoarele principii: 
> capătul intracorporal al drenului trebuie să fie dispus în partea cea 
mai jos situată (decliv) a cavităţii de drenat; 

> tipul de drenaj (calibrul tubului, materialul din care este făcut, 
structura - lamelar, multitubular - precum şi lungimea sa) va fi ales în 
funcţie de cavitatea ce va fi drenată şi caracteristicile ei; 

> traiectul intracorporal al drenului va fi cel mai scurt posibil, evitând, 
astfel, cudări şi angulări ce vor limita sau anula funcţia sa; 

> numai în cazuri de strictă necesitate se vor trece drenajele printre 
ansele intestinale pentru a fi exteriorizate, deoarece stimulează 
formarea de aderenţe; 

> cu excepţia unui număr mare de drenuri care impun exteriorizarea 
unora dintre ele şi prin plagă, în celelalte cazuri se recomandă 
exteriorizarea lor prin contraincizii făcute la minim 5 cm de plaga 
operatorie. În acest fel, se previne infecția plăgii chirurgicale şi se 
asigură o bună cicatrizare; 

> este bine ca drenul să fie fixat la piele, iar la cele abdominale este 
obligatoriu pentru ca ele să nu se piardă în interiorul corpului sau să 
fie smulse la schimbarea pansamentului; 


> este mai comod pentru bolnav şi mai protector pentru piele să se 
racordeze drenul la un dispozitiv colector (fie autocolant, fie aspirativ, 
fie prin sifonaj) evitând lăsarea sa liberă în pansament, care-l va face 
repede şi nesteril şi favorizant de infecţie şi greu de suportat pentru 
bolnav. 


Indicaţii 


Profilactic, drenajul se instalează în cazurile în care condiţiile 
intraoperatorii (hemostază dificilă şi imperfectă, decolări şi debridări 
laborioase, proces inflamator) sunt dificile şi predispun la complicaţii, iar 
curativ, în cazurile în care s-a deschis o colecţie în care există 
posibilitatea ca şi după o evacuare completă să se mai adune secreţii 
(puroi, sânge, lichid hidatic, suc pancreatic, etc.). Ca atare, drenajul este 
indicat în: 
> colecții purulente incizate şi evacuate; 
> cavități rămase deschise intracorporal, până la dispariţia lor; 


> fistule ce constituie soluţii de continuitate ale lumenelor organelor 
cavitare (cale biliară principală, canal Wirsung, esofag, trahee, 
intestin, etc.); 


>  peritonită acută generalizată; 
>  pleurezii purulente; 


> intervenţii septice sau cu timpi septici la care există risc de peritonită 
sau alte infecţii ale seroaselor; 

> intervenţii la care se presupune riscul de apariţie a unor dehiscenţe 
anastomotice, hemoragii sau necroze; 


intervenţii pe torace deschis; 
pneumotorax, hemotorax masiv sau recidivant; 
pneumonectomii; 


intervenţii pe organe în proces de inflamație acută sau pe pancreas 


YYY NV V 


mari decolări ale seroaselor (peritoneală, pleurală). 


Contraindicații 


Sunt numai contraindicatii de principiu: în cazurile în care nu este 
necesar, nu se drenează pentru că acest gest are şi dezavantaje 
(favorizează formarea de aderențe, dă reacție de corp străin pe tot 
traiectul intracorporal). În afară de aceste contraindicaţii de principiu, 
există şi contraindicaţie absolută, în cazul interventiilor care trebuie să fie 
absolut aseptice (risc de rejet de grefă) când lăsarea unui dren poate 
facilita infectarea ulterioară. În aceste cazuri, eventualele colecţii 
hematice postoperatorii vor fi evacuate prin punctie cu ac şi seringă. 


Materiale necesare 


Există o tendinţă generală de renunțare la formele clasice de 
drenaj şi de utilizare pe scară din ce în ce mai largă a drenajelor produse 
industrial. În acest sens, sunt pe cale de dispariţie meşele de drenaj, firele 
de setolină, etc. Actualmente, se folosesc tuburi (cel mai des din plastic), 
lame de drenă, lame multitubulare, tuburi cu mai multe lumene, 
pluriorificiale. 


Tubul este cel mai utilizat tip de drenaj în chirurgie şi are 
dimensiuni variate, adaptate la zonele şi organele pe care trebuie să le 
dreneze. Au avantajul că sunt uşor de întreţinut şi de racordat la sistem 
colector, dezavantajul constă în faptul că este iritant şi favorizează 

apariţia de aderenţe interviscerale şi visceroparietale, care se multiplică 
odată cu durata de sa de păstrare. 


Lamele simple sau multitubulare au avantajul că nu se înfundă 
dar nici nu pot fi adaptate uşor la sisteme colectoare, necesitând pungi 
colectoare autocolante. 


Tuburile cu mai multe lumene sunt folosite pentru drenaj-lavaj; 
prin tubul cu diametrul mai mic se introduc substanţe antiseptice, iar prin 
cel cu diametrul mai mare se evacuează conţinutul cavităţii drenate. 


Tuburile pluriorificiale sunt utilizate pentru drenaje aspirative care 
au calitatea de a menţine permanent goală cavitatea drenată şi de a 
favoriza tasarea şi dispariţia acesteia. 


Tehnica drenajului 


Noţiuni de anatomie Sunt aceleaşi ca şi la incizie şi sutură 
întrucât peretele este structura de pasaj a drenului. Este importantă o 
bună cunoaştere a acestei anatomii pentru că trecerea drenului prin 
perete se face printr-o mică incizie, care, dacă se face în zona unui traiect 
vascular sau nervos mare, poate duce la accidente regretabile. 


Pregătire 


Se referă numai la mecanismul de drenaj, în sensul că trebuie 
ales sistemul cel mai potrivit pentru regiunea anatomică şi caracteristicile 
colecţiei şi că acesta trebuie modelat (adus la dimensiunea potrivită, 
prepararea orificiilor). 


În această direcţie, este indicat să se dreneze cu drenuri 
aspirative fiecare plagă din care trebuie să se elimine spaţiile moarte cât 
mai rapid, fiind util în drenarea tuturor cavităţilor, cu excepţia celei 
abdominale mezocolice unde s-a dovedit ineficient prin aglutinarea 
anselor. Drenajul prin sifonaj este indicat oriunde nu este necesară 
vidarea completă şi permanentă a cavităţii. Drenajul cu lame se utilizează 

în spaţiile restrânse sau în zonele unde este extrem de important ca 
drenajul să nu se înfunde (acest tip de drenaj, mai ales când se face cu 
lame multitubulare, nu se înfundă). 


Dimensiunea drenului se alege în funcţie de profunzimea colecţiei 
reale sau potenţiale ce trebuie drenată şi de calitatea acesteia (dacă va fi 
lichidă, diametrul drenului va fi mai mic decât dacă se aşteaptă şi 
cheaguri sau alte detritusuri organice care l-ar putea înfunda). 


Pregătirea bolnavului se face prin executarea unei incizii 
suficiente pentru a permite trecerea drenajului preconizat, la o distanţă de 
minim 5 cm de incizia operatorie. Este foarte important de subliniat că, şi 
în acest caz, se vor respecta, la practicarea inciziei, toate regulile de 
asepsie şi antisepsie descrise, pentru a nu transforma drenajul chirurgical 
în poartă de intrare a infecţiei. După executarea inciziei la piele, se vor 
diseca planurile subjacente cu ajutorul unei pense boante (pentru a 
disocia straturile şi a nu le traumatiza), traversarea peritoneului se va face 
prin incizare cu bisturiul şi perforare cu pensa. Trecerea drenului prin 
perete se poate face şi cu ajutorul unui instrument special care este 
ascuţit la un capăt, iar la celălalt este prevăzut cu un filet pe care se 
fixează capătul fără orificii al drenului. Acest tip de trecere se face fără 
incizie, dar tot în condiţii de asepsie. 


Tehnica standard 


Se execută prin aşezarea drenului în poziţia cea mai favorabilă 
pentru îndeplinirea funcţiei sale (decliv pentru vidarea unei colecţii, procliv 
pentru evacuarea surplusului de lichid secretat), urmată de trecerea lui 
prin peretele cavităţii drenate şi scoaterea lui la piele. În cazul colecţiilor 
purulente incizate, se va scoate acest drenaj prin incizie pentru că nu se 
poate sutura per primam acest tip de plagă. În cazurile în care se 
drenează plăgi chirurgicale, care vor fi suturate per primam, este 
preferabilă scoaterea sa prin contraincizie. 

După exteriorizarea la piele a drenului, se va fixa prin ligatură cu 
fir, nu înainte de a ne asigura de corecta sa poziţionare în cavitate. 
Fixarea are rolul de a nu permite pierderea tubului de drenă în 
pansament, în pat sau în cavitatea pe care o drenează. În final, se va 
ataşa acest dispozitiv de drenaj la un colector adaptat situaţiei (aspirativ 
sau nu). Existenţa colectorului îl va proteja pe bolnav de disconfortul 
umezelii continue a pielii prin lichidul drenat, precum şi de suprainfecţia 
colecţiei cu germeni cutanaţi sau de spital. 


Variantele tehnice 


Se referă la sistemele folosite pentru drenaj şi nu se pretează la o 
descriere specială. 


Îngrijiri 


Sunt necesare pentru fiecare tip de drenaj, întrucât fie 
acumularea de lichid drenat, fie murdărirea pielii, fie înfundarea drenului 
sau alte situaţii ce se pot ivi impun intervenţii ulterioare. Schimbarea 
colectorului se va face cu respectarea indicaţiilor de asepsie de la 
pansare, în contextul folosirii unui colector steril pentru a-l înlocui pe cel 
plin. Se va verifica buna etanşeitate a noului montaj pentru a împiedica 
pierderile în pansament. 


Murdărirea pielii cu lichid drenat arată o pierdere la nivelul 
sistemului de colectare şi necesită o igienizare şi o uscare corectă a 
acesteia, urmate de schimbarea colectorului şi verificarea etanşeităţii 
noului colector. Această necesitate de îngrijire subliniază încă o dată 
incorectitudinea drenajului pierdut în pansament. 


Înfundarea drenului necesită intervenţie de desfundare, prin 
aspirare cu o seringă a colecţiei, ce va permite aspirarea şi a dopului 
format sau mobilizarea drenului pentru a modifica poziţia lui relativă la 
viscerele ce l-au înfundat prin aglutinare sau lipire de găurile sale. 

Necesitatea închiderii cavităţii drenate de la fund spre suprafaţă 
impune scurtarea progresivă a drenului până la scoaterea sa, scurtare 
după care este necesară o nouă fixare la piele. De regulă, se păstrează 
bucla de fir suturat la piele şi se trece prin ea şi prin dren un ac de 
siguranţă sau se ligaturează drenul la buclă prin fir steril. De această 
precauţiune beneficiază numai drenajele care au fost menținute mult timp 
pe loc pentru a permite formarea unor traiecte în jurul lor. 


Drenajul nu trebuie păstrat prea multă vreme pentru că, mai ales 
la nivelul cavităţii peritoneale, poate deveni stimulator al secreției de lichid 
peritoneal (sero-citrin, limpede), uneori în cantităţi destul de mari. 
Suprimarea drenajului suprimă şi secreția. Dacă aceasta nu se opreşte 
imediat, se poate administra o fiolă de Furosemid la 12 ore pentru 
jugularea ei. Nu se va suprima acest drenaj înainte de a se măsura 
amilazele şi ionii din compoziţia sa pentru a nu lăsa nedrenată o fistulă 
pancreatică sau una urinară. Mai ales dacă intervenţia predispune la 
aceste riscuri. 


Incidente, accidente, complicaţii 


Nu sunt foarte frecvente sau grave dar sunt neplăcute, mai ales 
prin imposibilitatea de a drena colecţia în cauză. 


> cel mai frecvent se înfundă tuburile al căror calibru nu a fost corect 
ales pentru regiunea în care este folosit sau tipul de drenaj (aspirativ 
sau nu) nu este cel adecvat. Se desfundă fie prin aspirare în seringă, 
fie prin injectare de substanţă dezinfectantă pe tub. 


>  drenajul dureros este urmarea unui meşaj prea viguros sau a unei 
proaste poziționări a tubului. Se scoate una sau mai multe meşe 
pentru ca drenajul să rămână eficient, dar indolor, sau se 
repoziţionează tubul de drenă. 


> infecția pe dren se produce când drenatul nu este captat într-un 
colector steril sau acesta nu este schimbat la timp. Se lavează cu 
soluţii antiseptice şi se colectează lichidul de secreție. 


199 


PRIMII PAŞI ÎN CHIRURGIE 


> 

drenajul ineficient este când drenul nu merge în partea declivă a 
colecţiei de drenat, caz în care se impune reaşezarea lui. 


hemoragia pe dren poate apărea prin deficit de hemostază, prin 
căderea escarei de la bisturiul electric sau prin necroză ca urmare a 
compresiei de către dren a unei zone cu ischemie şi liză tisulară. În 
toate cazurile, se ia o atitudine în funcţie de cantitatea de sânge 
pierdut. În caz de hemoragie masivă, se reintervine chirurgical. 


dezadaptarea colectorului duce la pierderi de lichid drenat. Se 
readaptează sau se schimbă colectorul. 

pierderea drenajului înainte de a nu mai fi necesar conduce la 
imposibilitatea de drenare a colecţiei. Dacă este o colecţie mare, se 
repune drenaj, dacă devenise nesemnificativă, se poate lăsa aşa. 


20. PANSAMENTUL 


Definiţie 


Actul chirurgical prin care se realizează aseptizarea sau 
antiseptizarea şi protecţia unei plăgi favorizând cicatrizarea. 


Scop şi principii 


Un pansament corect trebuie să îndeplinească următoarele 

condiţii : 

> să respecte o asepsie şi o antisepsie corectă. Instrumentele şi 
materialele folosite trebuie să fie sterile şi manipulate aseptic; 
tegumentele adiacente plăgii trebuie  dezinfectate, iar plăgile 
accidentale trebuie tratate chirurgical (explorare + toaletă + drenaj +/- 
sutură); 

> să asigure protecţie împotriva contaminărilor exogene atât prin 
compoziţia lui cât şi prin acoperirea largă a plăgii; 

> să favorizeze, atunci când este cazul, absorbţia secreţiilor plăgii, prin 
materialele care-l compun; 

> să realizeze o compresiune elastică, netraumatizantă a plăgii; 

> să nu adere la plagă, ceea ce ar determina durere şi sângerare la 
schimbarea sa şi întârzierea cicatrizării; 


> să fie efectuat şi schimbat rapid şi fără a provoca dureri. 

Indicaţii 


Toate plăgile accidentale sau operatorii trebuie acoperite cu 
pansamente. Aceste “pansamente primare” se efectuează în sălile de 
pansamente sau de operaţii dar şi la locul accidentului. 


În funcţie de particularităţile fiecărei plăgi în parte pansamentele 
vor fi schimbate periodic. Schimbarea lor va fi efectuată la patul 
bolnavului şi numai în cazuri speciale în sălile de pansamente. 
Schimbarea pansamentului se va face conform regulii că “o plagă se 
vindecă mai rapid dacă pansamentul este mai rar schimbat”. 


Sunt şi situaţii în care evoluţia favorabilă a plăgii permite ca după 
îndepărtarea primului pansament aceasta să rămână nepansată, “la aer” 
ci numai dezinfectată periodic. 


O excepţie dar nu o contraindicaţie a pansamentului o constituie 
plăgile faciale care de regulă nu se pansează. 


Materiale necesare 


Pentru efectuarea unui pansament sunt necesare materiale 
sanitare, soluţii antiseptice, adezivi şi instrumentar chirurgical adecvat şi 
steril. 


> materialele sanitare sunt confecţionate industrial sau manual din tifon, 
vata, celofibră şi materiale plastice .Ele sunt reprezentate de 
comprese, meşe, tampoane, pernuţe, folii de diferite dimensiuni sau 
sub forma unor pansamente complexe. 


> soluțiile antiseptice folosite pentru toaleta plăgii şi pentru prepararea 
tegumentelor adiacente acestora sunt cele menţionate la capitolul 
respectiv. Folosirea lor depinde şi de experienţa şi preferința fiecărui 
serviciu. 

>  instrumentarul chirurgical necesar efectuării unui pansament este în 
funcţie de fiecare caz în parte, fiind necesare instrumente de tăiere 
(bisturiu, foarfece,  chiuretă  Volkmann), de apucare (pense 

anatomice, pense hemostatice, pense speciale), de explorare (stilet 
butonat, sondă canelată, depărtătoare) şi de sutură (ace, pense port 
ac, agrafe, pense de aplicat agrafe); şi materiale de drenaj (tuburi, 
lame, meşe) şi de sutură (fire de sutură). 


> pentru fixarea pansamentului se pot folosi după caz feşe de 
dimensiuni adecvate, plase tubulare, benzi adezive sau soluţii 
adezive. 


Toate acestea vor fi dispuse pe o masă sau pe un cărucior pe 
rotile sau vor intra în compunerea truselor portabile de prim ajutor. 


Tehnica 


De calitatea primului pansament depinde în mare măsură, 
evoluţia ulterioară a plăgii. De aceea el trebuie efectuat respectând 
principiile enumerate indiferent de condiţiile şi locul unde este efectuat. 


Înainte de efectuarea pansamentului trebuie discutat cu bolnavul 
explicându-i-se ce urmează a se executa şi solicitându-i-se cooperarea. 


Pentru efectuarea corectă a pansamentului bolnavul trebuie 
aşezat într-o poziţie adecvată unei cât mai bune expuneri a regiunii 
anatomice ce urmează a fi pansată. 


Pentru că în practica suntem confruntaţi cu situaţii variate în 
funcţie de locul şi condiţiile în care se efectuează pansamentul şi de tipul 
plăgii vom prezenta iniţial tehnica standard de execuţie a pansamentului 
şi apoi diferitele ei variante. Efectuarea unui pansament presupune: 


> crearea câmpului operator prin îndepărtarea hainelor cu expunerea 
regiunii afectate, curățirea mecanică, raderea părului, degresarea 
(benzină, alcool) şi dezinfecţia centrifugă a tegumentelor adiacente 
plăgii, folosind soluţii antiseptice (tinctură de iod, iodură de povidon); 
> examinarea şi tratarea plăgii; 


> acoperirea plăgii cu materiale sanitare în funcţie de tipul ei; 

> fixarea pansamentului cu ajutorul feşelor, a jerseului tubular, a 
benzilor adezive sau a adezivilor. 


Efectuarea  pansamentului impune şi pregătirea mâinilor 
chirurgului prin spălare şi uneori prin folosirea mănuşilor sterile. 
Obligatoriu, după efectuarea pansamentului constatările făcute în acest 
timp în legătura cu evoluţia plăgii trebuie consemnate în documentele 
medicale. 


Variante de tehnică 


Tehnica pansamentului este variabilă în funcţie de tipul plăgii 
(operatorie sau accidentală, recentă sau veche, simplă sau complicată, 
suturată sau nesuturată, drenată sau nedrenată), a momentului terapeutic 
(prim ajutor sau de specialitate) şi care impune diferite tipuri de 
pansament (protector, absorbant, compresiv, ocluziv, umed). 


În cazul plăgii operatorii câmpul operator este deja pregătit, plaga 
a fost rezolvată. Se îndepărtează vechiul pansament care se examinează 
(infiltrat sau nu, cât şi cu ce). Se examinează plaga. Dacă evoluţia este 
simplă se aseptizează cu tinctură de iod (îndepărtând excesul) şi se 
acoperă cu pansament de protecţie (comprese + vată sau pernuţe) fixate 
cu adeziv (mastisol) sau feşe (la nivelul membrelor). Dacă plaga a fost 
drenată tuburile de drenă vor fi racordate la recipienţi colectori (pentru 
urmărirea secreţiilor). 


În cazul plăgilor accidentale se disting două momente terapeutice 
esenţiale, primul ajutor şi tratamentul de specialitate. Primul ajutor este de 
dorit a fi cât mai competent şi mai calificat aşa încât să nu dăuneze 
evoluţiei plăgii. Benefice sunt toaleta regiunii cu îndepărtarea corpilor 
străini, a secreţiilor şi aseptizarea perilezională (alcool iodat, tinctură de 
iod, betadină). Plaga se acoperă cu pansament steril absorbant (bogat în 
vată), la nevoie, compresiv. 


204 


PANSAMENTUL 


Tratamentul de specialitate impune parcurgerea timpilor standard 
de rezolvare a plăgii (anestezie, explorare, toaletă, excizie, drenaj, sutură) 
şi acoperirea cu pansament. 


În cazul plăgilor secretante, după îndepărtarea secreţiilor, sunt 
indicate pansamente de tip absorbant (cu stratul de vată mai gros) 
schimbate la intervale de timp mai scurte. 


În cazul plăgilor infiltrate, congestive, dar nesecretante sunt 
indicate pansamente umede (comprese umezite cu alcool şi acoperite cu 
pernute absorbante). 


În cazul plăgilor supurate cel mai important este prelucrarea 
secundară a plăgii şi drenajul, pansamentul fiind de tip absorbant. 


În cazul plăgilor drenate, la pansamentul protector sau absorbant 
se adaugă îngrijirea drenurilor (supraveghere, dezobstrucţie, suprimare în 
funcţie de caz). 


Tipuri de pansament 


Pansamentul uscat este cel mai frecvent folosit, fiind indicat 
în marea majoritare a plăgilor. Constituit din comprese de tifon la care se 
adaugă facultativ vată (pansament absorbant). Ori de câte ori este posibil 
se vor folosi pansamente produse industrial, adecvate cazului. 


Pansamentul umed este indicat pentru efectul antiflogistic în 
cazul plăgilor inflamate, dar nesecretante şi pe perioade scurte fiind iritant 
al tegumentelor şi favorizând dezvoltarea infectiilor locale. Constă în 
aplicarea pe sau în plagă a compreselor umezite cu soluţii antiseptice. 
Pentru a menţine compresele umede se repetă umectarea lor la 2-3 ore. 
O variantă a acestui pansament este şi prişnițul la care evaporarea 
antisepticului este împiedicată prin acoperirea compreselor umezite 
cu un strat impermeabil (hârtie cerată). 


Pansamentul compresiv este indicat în leziuni sângerânde 
cu scop hemostatic şi în cavităţi reziduale pentru aplatizare şi acolare. 

Presupune o cantitate mai mare de tifon şi vată şi o fixare mai fermă, dar 
fără afectarea circulaţiei şi a mobilităţii. Se menţine cel mult 7 zile. 


Pansamentul ocluziv este indicat în plăgile asociate 
leziunilor osoase. Constă în acoperirea plăgii cu comprese şi vată peste 
care se aplică o faşă gipsată care să imobilizeze extremitatea respectivă. 


„a 


Pentru supravegherea plăgii sunt create “ferestre” în faşa gipsată. 


Pansamentul se menţine până la rezolvarea leziunii osoase. In 
unele situaţii este înlocuit cu extensia continuă transosoasă sau cu 
fixatorul extern. 


Pansamentul gras (vaselinat) este indicat în arsuri, având 
acţiune antalgică şi antiflogistică. Este bine tolerat fiind neaderent. Zona 
se acoperă cu vaselină sau lanolină simple sau în diferite combinaţii şi, 
apoi cu comprese. Pot fi folosite şi comprese îmbibate în substanţe 
uleioase sau comprese speciale din compuşi biologici (pansament 
biologic). 


Pentru protecţia tegumentelor adiacente orificiilor fistuloase prin 
care se exteriorizează secreţii corozive se aplică paste speciale sicative, 
protectoare, chiar neutralizante. 


Adaptarea continuă şi concordantă a tipului de pansament la tipul 
şi evoluţia plăgii este o condiţie de bază a cicatrizării acesteia. 

Definiţie 


Metode de acoperire şi fixare a pansamentelor diverselor regiuni 
ale corpului cu ajutorul feşelor de tifon sau elastice. 


În ultimul timp pentru fixarea pansamentului se apelează tot mai 
frecvent la alte metode ca jerseul tubular, benzi şi substanţe adezive mult 
mai practice şi mai comode. 


Principii 


Calitatea înfăşării depinde de respectarea următoarelor reguli: 
să fie cât mai simplă şi să nu provoace dureri; 
să acopere regiunea în întregime, protejând-o şi izolând-o; 


să realizeze o fixare a pansamentului la nivelul plăgii; 


VYYv v Y 


să nu fie prea strânsă (poate provoca dureri sau compresiuni) dar nici 

prea largă (se poate deplasa); 

> să permită mobilizarea segmentului în cazul în care nu are rol de 
imobilizare; 

> faşa se derulează de la stânga la dreapta, începând şi sfârşind cu 
ture circulare; 

> oprirea înfăşării se face la distanță de plagă (fixarea capătului în 

dreptul plăgii poate provoca dureri) prin fixare cu benzi adezive sau 

cu ace de siguranţă; 

> la nivelul membrelor, înfăşarea se face de regulă, dinspre extremitate 
spre rădăcina sa (din distal către proximal). 


Materiale necesare 


Faşa este materialul cel mai folosit pentru înfăşare. Este o bandă 
de tifon sau material elastic, de dimensiuni variabile (lăţime 5-20 cm şi 
lungime 1-20 m), rulată în sul. Se foloseşte ca atare sau la confecţionarea 
unor bandaje complexe. 


Folosirea pentru înfăşare a pânzelor de diferite forme (pătrate, 
triunghiulare, dreptunghice), este de interes istoric, deşi poate fi utilă în 
condiţii de prim ajutor. 


Tehnica înfăşării 


Aplicarea feşei se face cu ambele mâini, fixând capătul cu mâna 
stângă şi derulând sulul cu cea dreaptă. Se începe cu 1-2 ture circulare, 
apoi faşa este condusă în mod adecvat regiunii, ca în final să se aplice 
din nou 1-2 ture circulare. 


Încheierea înfăşării se efectuează de preferinţă prin fixare cu 
benzi adezive sau ace de siguranţă şi de excepţie prin înnodare sau 
insinuare sub turele precedente. 


Suprimarea bandajului este de dorit să fie făcută prin tăierea, cu 
foarfecele, lateral de plagă şi nu prin derulare şi recuperarea feşei. 
Principiul nu se aplică la feşele elastice sau la înfăşările de imobilizare. 


Variante tehnice 


Modul de aplicare a feşei diferă în funcţie de caracteristicile 
regiunii pe care o bandajează. 
> Înfăşarea circulară se aplică în regiunile de formă cilindrică (gât, braţ, 
pumn). Constă în aplicarea turelor de faşă suprapuse una peste 

cealaltă. Se efectuează simplu şi rapid. Are dezavantajul că în 
regiunile mobile se răsuceşte, transformându-se într-un cordon greu 
de suportat. 


Înfăşarea în spirală se aplică în regiunile tronconice (membre, 
torace). Se începe cu una-două ture circulare, apoi se trec ture oblice, 
suprapuse parţial (1/3 din lăţimea feşei) şi se încheie cu una-două 
ture circulare. Poate acoperi suprafeţe întinse. Are dezavantajul că 
partea distală a fiecărui tur este largă (faşă cu volănaşe). 

Înfăşarea răsfrântă are aceleaşi indicaţii ca şi faşa în spirală dar cu 
menţiunea că îi corectează dezavantajul. Constă în confecţionarea 
unei spirale întrerupte pe una din feţe (de preferat anterior). Se 
începe cu una-două ture circulare, apoi fiecare tur spiralat se opreşte 
pe faţa anterioară, iar următorul are direcţie opusă precedentului şi se 
încheie cu una-două ture circulare. 


Înfăşarea în evantai se aplică la nivelul cotului şi genunchiului şi 
constă în asocierea înfăşării circulare cu aceea în spirală. Se începe 
cu una-două ture circulare, apoi se trece în spirală până la interliniul 
articular unde se trec două ture circulare, se continuă cu ture în 
spirală şi se sfârşeşte cu una-două ture circulare. 


Înfăşarea în spic se aplică la nivelul umărului şi şoldului. Se începe cu 
una-două ture circulare la nivelul toracelui respectiv al abdomenului, 
apoi se trece distal de articulaţie prin ture în “8” parţial suprapuse 
(1/2-2/3 din lăţimea feşei) încheind cu una-două ture circulare. 
Înfăşarea în “8 “se aplică la nivelul mâinii, a gleznei. Se începe cu 
una-două ture circulare distal de articulaţie, apoi se trec ture în “8” 
parţial suprapuse (1/2 din lăţimea feşei) şi se încheie proximal de 
articulaţie prin una-două ture circulare. 

Înfăşarea recurentă se aplică pe craniu şi pe bonturile de amputatie. 
Este un bandaj complex din două feşe, una circulară şi una verticală, 
încrucişate în unghi drept. 

Tipuri topografice de înfăşare 
a. La nivelul capului: 


> Capelina din una sau două feşe pentru calota craniană. Se începe cu 
două-trei ture circulare fronto-occipitale, pe deasupra urechilor, apoi 
se trec semiture anteroposterioare (faşă răsfrântă) ce se fixează în 
final cu două-trei ture circulare. 


>  Monoclul şi binoclul se aplică în oftalmologie. Constă în două-trei ture 
iniţiale circulare  fronto-occipitale, apoi ture oblice temporo- 
subauriculare uni sau bilaterale acoperind orbita şi lăsând liberă 
urechea, alternând cu ture circulare care vor încheia şi înfăşarea. 


>  Praştia nazală şi mentonieră (căpăstrul) utilizată la nivelul nasului sau 
a bărbiei. Este confecţionată dintr-o bucată de faşă de 70-80 cm 
lungime, despicată la capete şi lăsând la mijloc 5-8 cm nedespicaţi 
pentru a acoperii pansamentul. Capetele se trec încrucişate câte 
două deasupra şi sub ureche şi se înnoadă pe ceafă şi pe calotă. 


b. La nivelul gâtului: 


Spica anterioară a gâtului (cervicotoracică) şi posterioară (a cefei, 
frontocervicală) sunt pansamente complexe, asociind feşe circulare şi 
feşe în “8 “. Încep cu două-trei ture circulare cervicale, apoi ture în “8” 
anterioare către torace (prin axile) şi respectiv posterioare către craniu 
(fronto-occipitale) unde se trec alternativ şi ture circulare cu care se 
termină înfăşarea. 


c. La nivelul toracelui: 


>  Bandajul Velpeau este folosit în ortopedie (luxaţiile umărului, fracturile 
subcapitale de humerus) pentru imobilizarea membrului superior fixat 
pe torace. Se trec ture circulare toracice şi ture oblice (în evantai) 
până deasupra umărului afectat, alternative cu ture verticale peste 
umăr şi sub antebraţ, lăsând mâna liberă. Sunt necesare mai multe 
feşe. 


> Spica sânului se aplică după mastectomii radicale. Se începe cu 
două-trei ture circulare la baza toracelui, pe sub sânul normal, apoi se 

trec ture oblice, ascendente peste umăr, alternând cu ture circulare 
toracice, cu care se v-a şi termina. 


d. La nivelul abdomenului. 


Înfăşarea circulară a acestei regiuni este de regulă 
necorespunzătoare (dificilă, instabilă) şi de aceea se preferă celelalte 
tipuri de fixare a pansamentelor. Chiar şi clasicul “pletos “(2-3 bucăţi de 
pânză de 1-1,5 m/0,5 m suprapuse şi despicate la ambele capete ce se 
“trag“ succesiv) este mai rar folosit. 


e. La nivelul perineului: 


Faşa în “T “folosită pentru perineul posterior, este compusă dintr- 
o faşă circulară abdominală şi una în “V” sau în “Y” anteroposterioară ce 
ocoleşte organele genitale, fixată la cea dintâi. 


f. La nivelul membrelor. 


Pentru regiunile articulare se aplică înfăşarea tip spică sau în “8” 
(umăr, cot, mână, police, respective şold, genunchi, gleznă), iar pentru 
celelalte regiuni (braţ, antebraţ, degete, respectiv coapsă, gambă) se mai 
pot folosi şi feşele răsfrânte. Tot mai folosite şi pentru fixarea 
pansamentelor extremităților sunt jerseurile tubulare. 

22. SONDAJE DIGESTIVE 


Sub acest generic grupăm manevrele care constau în 
introducerea unor sonde la diverse nivele ale tubului digestiv proximal cu 
scopul de a recolta secreţii (gastrică, duodenală, biliară, pancreatică), de 
a măsura pH-ul secreţiilor, de a evacua conţinutul stagnant (aspirație 
gastrică sau jejunală), de a spăla cavitatea (spălătură gastrică), pentru 
determinări manometrice şi de a efectua alimentaţie enterală. 


Tubaje digestive 


Definiţie 


Manevre medicale de recoltare a secreţiilor digestive (gastrică, 
duodenală, biliară, pancreatică) pentru determinări cantitative şi calitative 
(compoziţie, pH, microbiologice, citologice) cu ajutorul unor sonde 
speciale. 


Scop, principii 


Recoltarea secreţiilor digestive, în condiţii bazale sau după 
stimulare permite evaluarea stării funcţionale normale sau patologice a 
stomacului şi a glandelor anexe (ficat, pancreas). 


Principiul asepsiei şi antisepsiei şi noţiunile de fiziologie ale 
secreţiilor gastrică, biliară şi pancreatică (cantitate, compoziţie) sunt 
obligatorii. Folosirea sondelor adecvate scopului este indispensabilă. 

SONDAJE DIGESTIVE 
Indicaţii 


Mult mai rar aplicate azi în condiţiile explorărilor moderne 
(endoscopie, endobiopsie, explorări cu izotopi, echografie, tomografie 
computerizată, rezonanţă magnetică nucleară). Folosite sporadic în 
ulcerul gastric şi duodenal (evaluează hipo sau hiperaciditatea). Mai utile 
în ulcerele refractare la tratament, în cele recidivate postoperator şi în 
cele endocrine (în lipsa dozărilor hormonale). Încă folosite în dischineziile 
biliare, în parazitoze şi infecţii biliare, în ampulomul vaterian, în 
pancreatita cronică. Larg folosite în determinările pH-ului secreţiilor 
digestive şi în determinările manometrice. 


Contraindicaţii 


Folosirea tot mai largă a tehnicilor moderne de explorare fac mai 
puţin utile evaluările secretorii. 


Materiale necesare 


Sondele digestive tip Einhorn (cu olivă) sau sonde cu repere 
radioopace, seringi, stativ cu eprubete, medicamente pentru stimulare 
(histamină, insulină, sulfat de magneziu). 


Tehnica 


Pregătirea manoperei presupune informarea bolnavului şi 
obţinerea colaborării lui, întreruperea terapiilor antisecretorii cu 24-48 ore 
înaintea probei şi repaus alimentar 12 ore. 


Poziţia bolnavului poate fi în şezut sau în decubit. Calea de acces 
este mai bine să fie nazală decât bucală (mai dificilă şi datorită reflexelor 
faringiene). La nevoie se poate apela la anestezia mucoasei faringiene 
prin instilaţie, badijonaj sau gargarisme. Se introduce sonda pe nas până 
ajunge în faringe, apoi, în timp ce bolnavul face mişcări de deglutiţie pe 

fondul unor mişcări respiratorii obişnuite (este de dorit să nu îl ajutăm cu 
lichide pentru că diluăm secrețiile), împingem progresiv sonda (nu repede 
căci ori o v-a exterioriza pe gură, ori se poate angaja în laringe) 
parcurgând esofagul. Reperele sondei (50-75 cm) ne indică ajungerea în 
stomac (putem controla şi radiologic), iar pe sondă se extrage suc gastric 
(secreția bazală, citologie). Pot urma testele secretorii (la histamină, 
histalog, pentagastrină, insulină). 


În cazul tubajului duodenal, după ajungerea sondei în stomac, 
bolnavul se culcă în decubit lateral drept, pentru 30-60 minute, aşteptând 
progresia spontană a sondei în duoden (reperul de 75 cm, confirmat prin 
examen radiologic). Se recoltează probele de bilă (inclusiv biliculturi) şi , 
ulterior cele de suc pancreatic. După terminarea recoltării se extrage 
sonda. 


Incidente, accidente, complicaţii 


Sunt determinate în special de necooperarea bolnavului (agitaţie, 
respiraţii profunde, eforturi de vomă) şi de graba executantului (progresie 
rapidă a sondei). Constau în: exteriorizarea sondei pe gură, progresia 
sondei în căile aeriene, vărsături, sindrom de aspirație traheo-bronşică, 
leziuni mucoase. 


Spălătura gastrică 
Definiţie 


Manopera de curăţire mecanică a stomacului şi de neutralizare a 
conţinutului acestuia. 

Scop, principii 


Reducerea contactului mucoasei gastrice cu un conţinut coroziv, 
cu o substanţă toxică, ca şi curățirea cavităţii gastrice în vederea unor 
explorări (radiologice sau endoscopice) sau operaţii sunt principalele 
scopuri. 


Alături de principiul asepsiei şi antisepsiei este necesară folosirea 
unor sonde speciale, a soluţiilor (tampon, antidot) corespunzătoare 
scopului. Esenţial este timpul scurs între ingestie şi spălătură care trebuie 
să fie cât mai scurt pentru a reduce la maxim efectele digestive şi 
generale ale agresiunii. 


Indicaţii 


Ingestiile accidentale sau voluntare de caustice (acizi, baze), 
alimente toxice, medicamente în doze mari sunt cele mai frecvente 
indicaţii în urgenţă. Frecvent folosită în pregătirea pentru endoscopie 
(HDS non-variceale), pasaj baritat eso-gastro-duodenal (stenoze pilorice) 
şi preoperator (intervenţii gastrice). 


O variantă particulară poate fi aplicată în HDS difuze “în pânză 
cu rol hemostatic ( lavaje cu lichide reci+hemostatice). 


Contraindicaţii 


Ingestiile de caustice după primele una-două ore (risc de 
perforatie). 


Materiale necesare 


Sonda Faucher cu sau fără pâlnie ataşată, lichidul de spălătură, 
vas colector, diverse medicamente (antagoniști, neutralizanţi, purgative) 
sunt necesare. Lichidul de spălătură poate fi: apa potabilă, apa distilată 
sau apa bicarbonatată - pentru spălăturile de pregătire; apa bicarbonatată 

(40% bicarbonat de sodiu), apa albuminată (două-trei albuşuri de ou/litru), 
laptele — pentru ingestiile de acizi; apa cu zeamă de lămâie sau cu oţet, 
laptele — pentru ingestiile de baze. 


Lichidul de spălătură trebuie să fie în cantitate suficientă şi la o 
temperatură apropiată de a corpului. 


Tehnica 


Pregătirea constă în informarea bolnavului şi în obţinerea 
colaborării lui. La nevoie se poate efectua anestezia de contact a 
mucoasei faringiene. 


Poziţia bolnavului este aşezat pe scaun sau de decubit lateral 
drept (comatoşi). Sonda Faucher este introdusă pe cale bucală. După ce 
sonda ajunge în faringe şi în timp ce bolnavul face mişcări de deglutiţie, 
este introdusă progresiv până în stomac (reperul 45-60 cm). La comatoşi 
introducerea sondei depinde de dexteritatea executantului. Se adaptează 
pâlnia la sondă. Cu pâlnia la nivelul toracelui, se toarnă lichidul de 
spălătură până se umple pâlnia. Apoi, se ridică pâlnia la nivelul capului 
până se scurge aproape tot lichidul din ea. În acest moment se coboară 
pâlnia până sub nivelul abdomenului, evacuând conţinutul gastric. 
Manevra se repetă până când lichidul de spălătură evacuat din stomac 
rămâne limpede. Înainte de extragerea sondei se poate administra pe ea 
soluţii purgative. Sonda v-a fi pensată în timpul extragerii pentru a 
împiedeca evacuarea conţinutului ei în căile aeriene. 


Incidente, accidente, complicaţii 
Alături de cele menţionate la tubajele digestive şi cea mai gravă 


prin complicațiile septice mediastinale sau peritoneale este perforaţia 
esofagiană sau gastrică. 

Aspiraţia digestivă 


Definiţie 


Manoperă de evacuare a conţinutului digestiv în exces la nivel 
gastric, duodenal sau jejunal apărut în condiţii patologice sau 
postoperator. 


Scop, principii 


Combaterea efectelor stazei digestive (distensie, refluare, 
aspirație traheo-bronşică, suprasolicitarea anastomozelor şi suturilor) este 
scopul manoperei. Alături de principiul asepsiei şi antisepsiei trebuiesc 
cunoştinţe de fiziopatologie (stază--distensie--tulburări hidro-electrolitice şi 
acido-bazice—tulburări ale microcirculaţiei—tulburări ale secreției şi 
absorbției) şi de terapie intensivă de reechilibrare. 


Indicaţii 


Toate stările patologice care determină stază digestivă (dilataţia 
acută de stomac, stenozele digestive înalte, ocluziile intestinale), 
perforaţiile ulceroase, îngrijirile postoperatorii imediate sunt indicaţii ale 
aspiraţiei digestive. Poate avea rol pregătitor (asociată sau nu cu 
spălătura gastrică), rol terapeutic patogenic (ileusul dinamic din 
pancreatita acută), componentă a tratamentului conservator, Taylor 
(pertforaţia ulceroasă). 


Contraindicaţii 


Sunt de menţionat renunţări la aplicarea aspiraţiei digestive 
postoperator, sonda fiind incriminată de leziuni de decubit şi ineficacitate. 

Materiale necesare 


Sunt folosite sonde digestive cu repere radioopace, de lungime şi 
calibru diferit, frecvent din material plastic. Mai rar sunt folosite sondele 
clasice (Einhorn, Miller-Abbott, Cantor). Sistemele de aspirație nu sunt 
recomandate pentru că vidul endocavitar produs colabează mucoasa 
digestivă pe sondă. 


Tehnică 


Pregătirea bolnavului, eventuala anestezie a mucoasei faringiene 
şi instalarea sondei digestive sunt identice cu ale tubajelor digestive, 
indiferent de starea bolnavului. Calea de acces nazală este obligatorie 
datorită toleranţei mai bune. În cazuri speciale şi, mai ales postoperator, 
se poate apela la exteriorizarea sondei prin faringostomie “a minima”. 


În cazul aspiraţiei pregătitoare preoperatorii, manevra este 
obişnuită, frecvent simplă, colectoare (principiul vaselor comunicante) şi 
numai de necesitate activă (aspirativă), fără spălătură. Asocierea 
spălăturii devine necesară când conţinutul digestiv este vâscos, cu resturi 
alimentare. 


În cazul aspiraţiei postoperatorii, sonda v-a fi instalată în timpul 
intervenţiei pentru a fi poziționată corect ( totdeauna “în amonte” de o 
sutură sau anastomoză digestivă) şi, atunci când este cazul, pentru a fi 
exteriorizată prin faringostomie. Altfel sonda trebuie fixată în poziţie 
corectă (de preferat cu benzi adezive). 


În cazuri particulare (patologie biliară, pancreatică) când este 
necesar drenajul acestor secreţii se poate apela la instalarea sondelor la 
nivelul ductelor respective pe cale endoscopică. 


Obligator secrețiile aspirate vor fi monitorizate cantitativ şi calitativ 
în vederea compensării lor pe cale parenterală. 


Suprimarea  aspiraţiei digestive se decide după reluarea 


tranzitului intestinal, eventual după clamparea sondei timp de 24 ore. 

Incidente, accidente, complicaţii 


Alături de cele comune sondajelor digestive adăugăm posibila 
înfundare a sondei cu resturi alimentare (impune supraveghere atentă) şi 
mai ales, în cazul aspirațiilor de lungă durată leziunile de decubit induse 
de sondă mucoaselor parcurse (cauza renunţării la folosirea sondei de 
către unele şcoli medicale). 


Alimentaţia enterală pe sondă digestivă 


Definiţie 


Variantă a alimentaţiei enterale care constă în introducerea 
alimentelor special preparate prin intermediul unor sonde instalate în 
tubul digestiv proximal pe cale nazală sau, de excepţie, prin faringostomie 
"a minima”. 


Scop, principii 


Valoarea deosebită a alimentaţiei enterale (menţine troficitatea 
mucoasei digestive, protejând-o de ulcerul de stres, împiedecă 
dezechilibrele şi translocaţia florei intestinale) şi dezavantajele celei 
parenterale (instalaţii, supraveghere, îngrijiri, costuri) impun folosirea 
acesteia cât mai frecvent. 


Alături de principiile obişnuite (asepsiei şi antisepsiei, cunoştinţe 
de anatomie şi fiziologie, stăpânirea tehnicii, supraveghere şi monitorizare 
atente) sunt necesare cunoştinţe de nutriţie. Este imperios necesar fie să 
se asigure o nutriţie completă (toate principiile alimentare), fie una 
specială în funcţie de nevoi şi de toleranta digestivă. 


Este de dorit ca alimentele să parcurgă cât mai mult din tubul 
digestiv pentru ca alimentele să treacă prin cât mai multe din etapele 
digestiei fiziologice. Sigur că acest deziderat este adaptat în funcţie de 

patologia şi terapeutica chirurgicală a fiecărui caz în parte. Din acest 
punct de vedere sunt variantele de poziţionare ale sondei (naso-gastrică, 
naso-duodenală, naso-jejunală). 


Indicaţii 


Este de folosit în toate cazurile în care bolnavul nu se poate 
alimenta spontan şi nu are obstacol la nivelul tubului digestiv proximal 
astfel încât să se poată instala sonda digestivă. 


Contraindicaţii 


Sunt reprezentate de: obstacolele digestive înalte (când sunt 
indicate  stomiile de alimentare sau  endoprotezele), vărsăturile 
incoercibile,  fistulele digestive, intestinul scurt chirurgical şi bolile 
inflamatorii digestive (când este indicată alimentaţia parenterală totală). 


Materiale necesare 


Sunt două elemente esenţiale: sondele şi preparatele nutritive. 
Sondele pot fi obişnuite pentru tubaj sau aspirație digestivă ori sonde 
speciale de lungimi diferite, cu lumen unic sau multiplu. Toate sondele au 
marcaje radioopace pentru controlul poziţiei. Alături de sonde sunt 
necesare sisteme de recipienţi, tubulatură de racord şi pompe de 
administrare. 


Preparatele nutritive sunt din ce în ce mai diversificate. Sunt fie 
produse industriale, fie diete manufacturate. Din punctul de vedere al 
compoziţiei sunt: formule polimerice (combinaţii de macronutriente 
intacte) complete nutriţional, formule elementare (produşi de hidroliză ai 
proteinelor şi hidrocarbonatelor) complete nutritional şi produse modulare 
(unul sau mai multe nutriente) incomplete nutriţional. Primele două tipuri 
de produse pot fi folosite pentru acoperirea nevoilor nutritionale ale 

bolnavilor. Cel de-al treilea tip de produse are indicaţii speciale în funcţie 
de carenţe şi de toleranţă. 


Tehnica 


Colaborarea bolnavului este obligatorie. Poziţia bolnavului este 
şezândă sau în decubit dorsal tip Fowler. Instalarea sondei naso- 
digestive, după prealabilă anestezie a mucoasei faringiene, este 
obişnuită. Poziționarea sondei se face radiologic şi este esenţială pentru 
eficacitatea alimentaţiei. Sonda trebuie fixată în poziţie corectă. 


O excepţie este cazul în care sonda este instalată intraoperator, 
pentru a fi poziționată de către chirurg. Este, de regulă, cazul sondelor 
complexe, cu lumene multiple şi de lungimi diferite folosite atât pentru 
aspirație, cât şi pentru alimentaţie enterală. Totdeauna sonda de aspirație 


este poziționată “în amonte” de aceea pentru alimentaţie. 


Sunt şi situaţii în care instalarea şi poziţionarea sondei poate fi 
făcută endoscopic. 


După instalare sonda se conectează prin sistemul de racord la 
recipientele cu soluţiile nutritive sau, mai bine, la pompele de nutriţie. 


Administrarea soluţiilor nutritive poate fi făcută “în bolus” (pe 
sonda naso-gastrică) sau continuu (pe sonda naso-duodenală sau naso- 
jejunală). Intragastric se pot introduce câte 200-500 cc soluţie nutritivă 
(până apar regurgitaţiile), iar jejunal 25-100 cc/oră. Ritmul administrării 
este dictat de necesar şi toleranţă. Ori de câte ori se poate bolnavul se 
mobilizează pentru prevenirea stazei alimentare şi a regurgitaţiei. 
Prezenţa acestora indică un ritm de administrare prea mare. 


Pe cale enterală trebuie să se asigure un aport caloric de 3000 
calorii/zi. 

Incidente, accidente, complicaţii 


Specifice alimentaţiei enterale pe sondă naso-digestivă (faţă de 
alte sondaje digestive) sunt legate de toleranța digestivă faţă de variatele 
preparate (dispepsii), de ritmul administrării (reflux, regurgitaţii, aspirație 
traheo-bronşică). Prezenţa îndelungată a sondei poate fi o cauză a 
leziunilor de decubit. 

23. PREGĂTIREA COLONULUI 


Definiţie 


Pregătirea este punerea colonului în condiţia mecanică şi 
biologică pentru a se putea interveni chirurgical asupra sa sau a fi 
explorat imagistic. 


Scop, principii 


Scopul este de a curăța intestinul de o cât mai mare parte din 
masa fecală şi de a scădea gradul de contaminare a marii cavităţi 
peritoneale, cu prilejul intervenţiei. 


În principiu, aceasta se obţine prin golirea mecanică a cadrului 
colic de materiile acumulate prin alimentaţie şi, în cazuri particulare, prin 
sterilizarea mucoasei colice cu ajutorul antibioticelor. O bună golire este, 
de regulă, suficientă pentru a putea realiza o intervenţie în condiţii de 
asepsie, fără riscuri mari pentru evoluţia postoperatorie. Mai mult, s-a 
dovedit că administrarea de antibiotice cu spectru larg, preoperator este, 
uneori, favorizantă pentru apariţia unor dismicrobisme intestinale dificil de 
tratat. Rolul florei microbiene intestinale este unul important în sinteza 
unor vitamine ce se vor resorbi ulterior de la acest nivel, în degradarea 
controlată a unor compuşi organici (săruri biliare, etc.), în alte procese de 
putrefacție si fermentatie. Distrugerea acestei flore va produce tulburări în 
funcţii importante ale organismului. Oricum, această tehnică 
(administrarea a 1 g Streptomicină sau Neomicină pe cale orală) nu este 
folosită pentru pregătirea colonului în vederea explorării radiologice ci 
numai pentru intervenţia chirurgicală. {i în asemenea cazuri pregătirea cu 

antibiotice nu este o regulă ci se face numai în cazuri bine selecţionate 
(bolnavi cu predispoziţie la infecţie, taraţi, denutriţi). 


Indicaţii 


Pregătirea colonului este necesară atât pentru explorarea cât şi 
pentru intervenţiile chirurgicale asupra sa: 


colonoscopia; 

clisma baritată; 

rectoscopia; 

echografia endoluminală a colonului; 


determinări ale motilităţii colice; 


VvVYv Y yYv V 


intervenţii chirurgicale pe regiunea anală (hemoroizi, rezecţii, etc.) 
care trebuie protejate de contactul direct şi precoce cu fecalele; 


> intervenţii chirurgicale pe diversele segmente ale colonului, pentru 
patologie benignă sau malignă. 


Contraindicaţii 


Sunt relative şi absolute: 


Cele relative sunt legate de starea bolnavului, în funcţie de care 
se va prefera o pregătire mai uşoară sau mai riguroasă. Bolnavii a căror 
stare este afectată sau chiar precară, nu pot suporta pregătiri prea 
viguroase, datorită riscului de agravare. 


Cele absolute sunt urgenţele chirurgicale, în care nu trebuie 
pierdut timpul cu o pregătire riguroasă, cu atât mai mult cu cât unele 
tumori fac mecanism de supapă, permiţând intrarea lichidului dar nu şi 
ieşirea sa. Alte procese conduc la fragilizarea peretelui colic astfel că o 
clismă sau o spălătură poate determina perforaţii cu peritonite. 


224 


PREGĂTIREA COLONULUI 
Tehnică 


În mare se compune din două părţi: una reprezentată de regimul 
alimentar recomandat bolnavului şi medicaţia administrată, alta din 
manevrele tehnice de curăţire colonică (clisma). 


În ce-l priveşte pe bolnav, acesta va fi spitalizat cu două zile 
înainte de intervenţie şi va fi supus unui regim alimentar fără reziduuri 
(brânzeturi, lapte, iaurt, creme, supe, etc.) până la ora 0 a zilei operaţiei, 
moment în care va înceta orice aport alimentar sau lichidian oral. Pâinea 
şi alimentele cu conţinut de fibre vegetale vor fi oprite în alimentaţie, chiar 
cu o zi sau două înainte de internare. 


În ziua internării, după recoltarea analizelor, bolnavului i se vor 
administra 250 ml de manitol concentrat (per os), cu recomandarea de a 
bea în cursul zilei minim 2,5 - 3 litri de lichide. În acelaşi timp, va fi 
prevenit că va avea o diaree apoasă şi abundentă, care are rolul de a 
curăţi intestinele de materii fecale. Manitolul realizează în intestin o 
presiune oncotică mare, care va atrage apa din interstiţii. Deshidratarea 
interstiţială determină o senzaţie de sete intensă cu aport hidric crescut, 
lichidele administrate au rolul de a dilua manitolul şi de a scădea 
pierderea de lichide interstiţiale. Întreaga cantitate de manitol va fi 
eliminată în următoarele 8 - 10 ore, tranzitul bolnavului revenind, treptat, 
la normal. Această parte a pregătirii poate fi riscantă pentru bolnavii 
dezechilibraţi pentru că nu li se poate administra o cantitate atât de mare 
de lichide şi apar deshidratarea şi dezechilibrul hidro-electrolitic. 


În preziua intervenţiei se administrează, din nou, aceeaşi 
cantitate de manitol şi procesul se repetă. Spre sfârşitul acestei zile se 
obţine un scaun diareic clar, fără conţinut fecal, care arată că pe tot 
traseul digestiv nu mai sunt materii. Aşa cum am mai spus, pe tot 
parcursul acestor două zile, bolnavul continuă să se alimenteze cu 
alimentaţie fără reziduuri, după recomandările dieteticianului. La sfârşitul 
acestei zile se va face o clismă evacuatorie mică pentru eliminarea 
ultimelor reziduuri, clismă ce va fi repetată în dimineaţa intervenţiei. 

Printr-un mecanism asemănător, respectiv crearea unei presiuni 
oncotice mari în lumenul intestinal, acţionează şi un alt preparat 
(FORTRANS) care are o tehnică de administrare uşor diferită: Cele patru 
plicuri cu produs se vor amesteca fiecare cu câte un litru de apa şi se vor 
consuma pe parcursul a patru ore. Reacţia organismului la administrarea 
de Fortrans este apariţia unei diarei apoase ce va permite eliminarea 
tuturor materiilor fecale din colon. Avantajul produsului este că permite o 
administrare rapidă (patru plicuri în patru litri, în patru ore) urmate de o 
golire perfectă a intestinului. De regulă, pregătirea începe la ora 14 a zilei 
dinaintea operaţiei, iar la ora 22 este completă. 


Unele protocoale de pregătire pot include administrarea de 
antibiotice cu spectru larg (aminoglicozide, macrolide) pe cale orală şi 
care nu se resorb digestiv, pentru anihilarea florei colonice. 
Dismicrobismele pe care le provoacă şi inutilitatea gestului au condus la 
abandonarea acestor protocoale în cele mai multe dintre spitale. Dacă se 
recurge la un asemenea protocol, se administrează două grame de 
neomicină în dimineaţa începerii pregătirii şi alte două în dimineaţa 
următoare. Antibioticul va fi eliminat împreună cu celelalte materii. 


Protocoalele de pregătire ce implică 3 - 4 zile de post absolut 
pentru bolnav şi clisme repetate sunt considerate actualmente barbare, 
deşi sunt folosite, încă, în unele spitale, şi nu mai au decât un interes 
istoric. În cazurile de stenoze digestive strânse, care pot produce ocluzii 
intestinale la administrarea brutală de Fortrans sau manitol, se va prefera 
pregătirea mai îndelungată cu clisme riscului de ocluzie. 

24. CLISMA 


Definiţie 


Clisma este tehnica medicală prin care se introduce, în porţiunea 
distală a tubului digestiv, pe cale anală, un lichid, în vederea obţinerii unui 
rezultat diagnostic, terapeutic sau evacuator. 


Scop, principii 


Clisma  diagnostică este folosită, mai ales, în explorarea 
radiologică pentru introducerea, în colon, a indexului radioopac ce va 
evidenția eventualele modificări de structură, contur, motilitate sau calibru 
ale acestuia. Clisma terapeutică permite utilizarea capacităţii de absorbţie 
a colonului pentru introducerea în circulaţia sanguină a bolnavului a unor 
principii active medicamentoase, mai ales în condiţiile în care alte căi de 
administrare sunt impracticabile. Clisma evacuatorie este tipul primar de 
clismă, care realizează o distensie a colonului şi ampulei rectale, cu 
stimularea peristalticii, şi o înmuiere a materiilor fecale deshidratate cu 
evacuarea acestora. 


Noţiuni de anatomie Colonul prezintă o dispunere 
rectangulară, cu o primă porţiune ascendentă, o porţiune transversală şi 
una descendentă. Aceste trei porţiuni ale colonului sunt legate de un al 
patrulea segment fix (rectul) prin intermediul unui racord mobil de lungime 
variabilă (colonul sigmoid). În strictă legătură cu clisma, interesul acestei 
împărțiri este legat, pe de o parte, de «înălţimea» clismei (nivelul până la 
care ajunge substanţa introdusă), iar pe de altă parte de faptul că variaţia 
de drenare a venelor acestui organ face ca produsele administrate în 

zonele «joase» să treacă, prin absorbţie, în circulaţia sistemică (vena 
cavă inferioară), evitând, astfel, metabolizarea hepatică, având acelaşi 
efect cu administrarea intravenoasă lentă a aceluiaşi produs. Este 
important ca aceste detalii anatomice să fie cunoscute de cel care 
recomandă clisma pentru a putea estima efectele sistemice ale acesteia, 
în funcţie de «înălţimea» ei. De asemenea, este important, pentru cel 
care execută clisma, să cunoască anatomia aparatului sfincterian şi de 
continenţă anal, pentru a evita leziuni în timpul executării tehnicii: există 
un sfincter extern, striat, şi unul intern, neted, funcţia de continenţă fiind 
completată printr-un efect de «cravatare» a rectului care este fixat la 
partea lui inferioară, de scheletul bazinului, prin rafeul anococcigian, 


câţiva centimetri W AGI A i de fasciculul pubo- a i 
ridicătorului anal. 


Materiale necesare 


Pentru realizarea tehnicii sunt necesare: o canulă sterilă sau de 
unică folosință, substanța prescrisă pentru clismă, care poate fi preparată 
extemporaneu (în cazul clismelor evacuatorii) sau se poate găsi gata 
preparată şi preambalată de laboratoare farmaceutice specializate 
(pentru clismele terapeutice), un material protector de acoperire a 
canapelei (muşama), un lubrifiant, de preferat hidrosolubil, pentru canulă, 
mănuşi de unică folosinţă, bazinet, pentru cazurile în care este necesar, 
şi recipient pentru materialul uzat. 


Indicaţii 


Clismele sunt indicate în: 
> pregătirea colonului şi a rectului pentru intervenţia chirurgicală; 


> evacuarea preanestezică a materiilor fecale pentru a preveni acest 
fenomen pe masa de operaţie în timpul anesteziei generale sau 
spinale care dă relaxarea sfincterelor; 

facilitarea evacuării materiilor fecale la persoanele în vârstă, la 
caşectici sau la cei cu alte tare organice care afectează buna 
evacuare a colonului, precum şi la cei la care constipaţia rebelă la 
terapie favorizează formarea de fecaloame, cu fenomene subocluzive 
sau ocluzive subsecvente; 


clisme medicamentoase, în care se folosesc capacitatea de absorbţie 
a colonului şi rectului şi posibilitatea de a ocoli circulaţia hepatică. 
Sunt indicate în cazurile de intoleranţă digestivă marcată, pentru 
administrarea substanţelor care nu sunt condiţionate pentru calea 
parenterală; 


clisme anestezice, pentru evitarea inhalării narcoticelor. Sunt rar 
folosite; 


clisme hidratante, pentru compensarea deficitelor hidrice ale 
organismului, cazuri în care debitul clismei este reglat picătură cu 
picătură; 

clisme baritate, în care substanţa de clismă este indexul opac 
radiologic, care va permite vizualizarea contururilor, a calităţii şi 
modificărilor mucoasei şi motilităţii colonului şi rectului. 


Contraindicaţii 


Clismele sunt contraindicate în: 


cazurile de incertitudine diagnostică din patologia abdominală acută, 
când, relaxarea temporară a manifestărilor poate aduce o înseninare 
aparentă şi înşelătoare a tabloului clinic, cu minimalizarea necesităţii 
intervenţiei în urgenţă şi agravarea stării generale; 
cazurile de suspiciune de perforaţie colică, în care clisma ar putea 
determina o diseminare a unei peritonite localizate; 


cazurile de infarct intestinal sau alte patologii care fragilizează 
peretele colonic, în care o clismă intempestivă, mai ales masivă, 
poate provoca perforaţii; 

> cazurile de obstacol rectal, în care tumora poate juca rol de supapă, 
permiţând intrarea indexului baritat, dar nu şi evacuarea lui, fenomen 
ce va duce prin resorbţia apei la formarea unor pietre de sulfat de 
bariu, greu de eliminat şi în postoperator. 


Pregătirea bolnavului 


Această manevră nu necesită o pregătire specială a bolnavului, 
dar este important: 


> să se explice acestuia în ce constă manevra, faptul că este absolut 
anodină, faptul că produsul administrat trebuie reţinut în colon 
minimum 15 minute, că nu trebuie să dea curs senzaţiei de defecaţie 
resimtite la introducerea canulei în rect; 


> să se asigure o poziţie corectă a bolnavului (decubit dorsal sau 
lateral), o intimitate absolută a bolnavului în timpul manevrei şi un 
acces facil la bazinet (pentru caşectici, vârstnici sau taraţi şi imobili, 
clisma se va face direct pe bazinet). 


Tehnică 


Înainte de începerea tehnicii, trebuie ca tot materialul necesar să 
fie la îndemână pentru a nu lăsă pacientul singur şi pentru a nu-i periclita 
intimitatea prin părăsirea încăperii; 

Se aşează pacientul în poziţia cea mai favorabilă pentru el, ţinând 


seama de afecțiunile sale şi de condiţia lui fizică, păstrând permanent 
atenţia îndreptată spre el. 


Se plasează muşamaua de protecţie sub fesele şi sub coapsele 
pacientului pentru a preveni murdărirea canapelei cu produsele evacuate 
din colon. 


Se desfac şi se îmbracă mănuşile sterile şi apoi se ia şi se 
lubrifiază canula irigatorului cu gel sau alt lubrifiant, de preferat 

hidrosolubil. Se lasă să se scurgă din irigator sau din sacul de clismă o 
mică cantitate pentru a elimina aerul din tubulatură. 


Canula, astfel pregătită, se introduce în anusul pacientului, 
dându-i-se o orientare cranială şi uşor posterioară pentru a preveni 
rănirea prin manevrare greşită a mucoasei rectale. Astfel orientată, 
canula se introduce pe o lungime de 7,5 - 8 cm, pentru ca vârful ei să 
treacă de partea superioară a sfincterului anal intern. 


Se introduce lent conţinutul irigatorului sau al sacului de clismă în 
ampula rectală, pentru a nu provoca o distensie brutală a acesteia, 
situaţie ce ar conduce la declanşarea bruscă a reflexului de defecaţie, cu 
eliminarea rapidă a clismei şi ineficienţă a acesteia. 


În momentul în care cantitatea de produs de administrat a fost 
atinsă, se întrerupe manevra şi se extrage canula irigatorului, cu 
blândețe, urmărind aceeaşi traiectorie, ca la introducere. Se usucă 
orificiul anal şi se îndepărtează cearşaful de pe coapsele pacientului. Se 
pune la dispoziţia acestuia bazinetul sau este ajutat (supravegheat) să 
meargă la toaletă pentru evacuare (în cazul clismelor evacuatorii). Înainte 
de terminarea manevrei, trebuie obţinută certitudinea că pacientul se 
simte bine şi că nu are probleme generate de manevră. 


După asigurarea pacientului, se debarasează şi se curăţă spaţiul 
de deşeuri şi obiectele de unică folosinţă uzate (acestea se depozitează 
în conformitate cu instrucţiunile de igienă ale spitalului). În final, se 
notează în foaia de observaţie faptul că manevra a fost executată, 
constatările făcute cu acest prilej şi se aduce imediat la cunoştinţa 
medicului care a recomandat manevra orice fapt neobişnuit constatat. 


Variante tehnice 


În afara variantei de bază, se descriu şi tipuri particulare de 
clismă, adaptate necesităţilor pacientului: 

Clisma înaltă se realizează fie pentru eliminarea conţinutului fecal 
al colonului transvers şi proximal, fie pentru pregătirea colonului pentru 
intervenţie chirurgicală, fie pentru umplerea acestuia cu substanţă de 
contrast pentru explorarea radiologică. Se execută folosind o canulă 
flexibilă şi mai lungă (30 - 40 cm), care se introduce treptat, odată cu 
pătrunderea clismei. Manevra se începe cu bolnavul în decubit lateral 
stâng, după o cantitate de circa 0,75 litri, se trece în poziţie de decubit 
dorsal şi se termină manevra în decubit lateral drept, poziţie ce permite 
pătrunderea clismei până la valvula Bauhin. Este indicat ca temperatura 
clismei să fie de 17 - 18 grade Celsius şi viteza de introducere relativ 
mare, fără a fi brutală, pentru a preveni apariţia precoce a reflexului de 
defecaţie. Clismelor medicamentoase sunt introduse, fie în cantitate mică, 
fie cu un debit foarte mic, picătură cu picătură, caz în care acestea pot 
dura şi 24 de ore. În asemenea situaţii, se va folosi, în loc de canulă, o 
sondă Nelaton, care este mai subţire şi mai moale, şi nu are risc de 
producere a leziunilor necrotice prin compresiune prelungită a mucoasei. 
Debitul unor asemenea clisme este cuprins între 20 şi 36 de picături pe 
minut. 


Ca alte variante tehnice, se descriu clismele prin sifonaj, 
uleioase, purgative, baia intestinală şi clismele medicamentoase cu efect 
local, din ce în ce mai puţin folosite. 


Un tip particular de clismă este aceea care se face la bolnavi cu 
incontinenţă fecală, paralizaţi sau prea vârstnici ca să poată “ţine clisma”. 
De asemenea clismă mai pot beneficia şi pacienţii care au o colostomie, 
fie ea definitivă sau temporară, care este extrem de dificil de clismat. La 
aceşti bolnavi se poate folosi, o sondă urinară de tip Foley, care se 
introduce în anus la fel ca orice canulă de clismă, după care se umflă 
balonaşul sondei şi apoi se retrage până la fixarea lui la nivelul sfincterului 
anal. În acest fel se asigură o continenţă anală bună şi perfect 
controlabilă, care va permite introducerea unei cantităţi corecte de apă şi 
păstrarea ei în rect cele 15 minute necesare pentru o acţiune eficientă. 
Dezumflarea balonaşului şi retragerea sondei vor fi urmate de evacuarea 
clismei şi a materiilor fecale antrenate de aceasta. 

Incidente, accidente, complicaţii 


Sunt destul de rare şi, în marea lor majoritate, lipsite de un pericol 
real pentru pacient. Cel mai important dintre acestea este produs de 
introducerea intempestivă a unei canule rigide în rect, urmată de 
perforaţia rectală. Cel mai important în acest caz este recunoaşterea 
imediată a accidentului şi intervenţia chirurgicală reparatoare în cel mai 
scurt timp. 

25. SONDAJUL VEZICAL 


Definiţie 


Este tehnica prin care se asigură o comunicare temporară între 
cavitatea vezicală şi mediul exterior în vederea unui gest terapeutic. 


Scop, principii 


Scopul pentru care se execută sondajul vezical poate fi unul 
evacuator, terapeutic sau explorator. Evacuarea conţinutului vezical poate 
fi necesară în sens terapeutic sau de monitorizare. La pacienţii cu retenţii 
acute de urină, evacuarea vezicală poate deveni chiar o urgenţă 
terapeutică. Monitorizarea eliminărilor urinare este necesară pentru 
asigurarea unui echilibru hidroelectrolitic la pacienţii dezechilibraţi. 


Sondajul vezical terapeutic se face atât în cazul patologiilor 
benigne cât şi al celor maligne. De regulă se introduce prin sonda 
vezicală fie un antibiotic sau un antiseptic pentru a trata o infecţie a 
tractului urinar inferior, fie un chimioterapic în cadrul unui protocol pre sau 
postoperator pentru tumorile maligne ale vezicii urinare. 


În fine, sondajul vezical se poate face în scop explorator prin 
introducerea unui index opac radiologic în vedere evaluării formei şi 
dimensiunilor vezicale, precum şi pentru aprecierea conturului mucoasei 
şi depistarea unor patologii intrinseci sau de vecinătate. 


Ca principiu de bază al acestei tehnici este absoluta asepsie a 
gestului medical. Este o regulă de bază a medicinei actuale să se evite cu 
orice efort infectarea vezicii urinare şi a conţinutului ei. 

Indicaţii 


Conform cu scopurile enumerate mai sus, sondajul vezical se 


practică în: 


> 


> 


cazurile de retenție acută de urină pentru evacuarea completă a 
vezicii 

stenozele prostatice cronice pentru asigurarea vacuității vezicale 
până la instituirea unui tratament adecvat. Trebuie spus că simpla 
prezență a sondei urinare determină o calibrare a lumenului uretral 
transprostatic ce poate fi suficientă pentru suprimarea sondei fără 
inconveniente în viitorul imediat 


stenozele uretrale postinflamatorii necesită o cicatrizare “ghidată” 
care să calibreze lumenul la unul rezonabil şi să împiedice disuriile 
ulterioare 


terapia infecțiilor  vezico-uretrale prin administrare locală de 
antiseptice urinare sau chimioterapice (sulfamide) 


chimioterapia postoperatorie pentru tumorile vezicale prin lăsarea în 
vezică, pentru intervale determinate de timp, a unui chimioterapic 
antitumoral cu acţiune locală 


explorarea radiologică a vezicii prin introducerea unui trasor 
radioopac. Se poate evalua, pe lângă caracteristicile vezicale, timpul 
micţional al urografiei, precum şi eventualele compresii extrinseci 
asupra regiunii. 


Contraindicaţii 


Manevra ca atare nu are contraindicaţii, dar ea poate fi interzisă 


în anumite circumstanţe: 


> 


cazurile de “cale falsă” uretrală, când folosirea unei sonde prea rigide 
la un pacient cu stenoză uretrală majoră a determinat ruptura 
uretrală, moment din care este de preferat ca gestul să fie lăsat în 
seama unor specialişti. Regăsirea traiectului uretral corect şi 

traversarea stenozei se va face cu ajutorul unui cistoscop care va 
lăsa în urma sa un fir ghid la retragere fir care va fi utilizat pentru 
regăsirea traiectului cu sonda vezicală. După corecta ei repoziţionare 
se va lăsa pe loc până la cicatrizarea uretrală (minim 7 — 10 zile) 


> rupturile de uretră posterioară care nu au putut fi cateterizate de la 
început vor fi trimise la un specialist fără a se insista pentru instalarea 
cateterului vezical, manevră ce ar putea agrava drastic leziunile 
iniţiale 

> fără a fi o contraindicaţie în sine, infecția urinară limitează folosirea 
sondajului vezical pentru a nu agrava patologia deja existentă. Dacă 
manevra este inevitabilă, fie se va introduce sonda strict pe durata 
evacuării vezicale, fie se va folosi oportunitatea sondajului pentru a 
practica o terapie antiinfecţioasă combinată locală şi sistemică. 


Materiale necesare 


Sunt necesare materiale pentru igienizarea organelor genitale 
externe şi pentru cateterismul vezical propriu-zis. 


Tăviţa renală, flaconul cu ser fiziologic sau cu antiseptic diluat, 
muşamaua care să protejeze aşternuturile de umezeală, compresele 
sterile vor fi utilizate pentru spălarea ariei genitale, iar sonda urinară, 
punga colectoare, seringa cu ulei de parafină steril, mănuşile sterile vor fi 
utilizate pentru sondaj. 


Tehnică 


Noţiuni de anatomie Este fundamentală cunoaşterea în 
detaliu a anatomiei organelor genitale externe masculine şi feminine, 
precum şi a tractului urinar inferior la cele două sexe. Astfel, diferenţele 
semnificative de lungime între cele două uretre, traiectoria uşor încurbată 
în sus a uretrei posterioare, poziţia exactă a meatului urinar la femeie, 
eventualele variante anatomice de tipul valvelor uretrale la bărbat sunt 

caracteristici importante a căror ignorare poate pune probleme serioase 
în executarea manevrei sau o poate compromite. 


Uneori este dificil de reperat meatul urinar la femeie, cu atât mai 
dificil cu cât pacienta este mai obeză sau mai vârstnică şi cu modificări 
ale anatomiei regionale de tipul cistocelului care destinde meatul şi îl 
deplasează. Simpla recunoaştere a clitorisului, a cărui poziţie este mult 
mai stabilă datorită ataşelor ligamentare la osul pubis va facilita găsirea 
meatului care este situat axial imediat sub clitoris. 


ua 


Valvele uretrale sunt structuri membranoase “în cuib de 
rândunică’ care pot fi orientate cu concavitatea spre vezică sau cu 
concavitatea spre meatul urinar. Dacă sunt orientate spre vezică vor da 
tulburări micționale precoce prin împiedicarea trecerii jetului urinar la 
copil. Simpla secționare rezolvă problema. Dacă orientarea este spre 
meat, numai tentativa de cateterism vezical va depista prezenta lor. În 
aceste cazuri este necesară o bună experiență pentru a trece sonda 
printre fălcile unei pense trecute dincolo de valvă şi deschise. 


O altă dificultate anatomică este reprezentată de prepuţul 
exuberant sau edemaţiat care maschează meatul urinar. Dificultăţile de 
decalotare a glandului nu vor permite igienizarea corectă şi nici reperarea 
meatului. La bolnavii cu prepuţ exuberant se va face o uşoară decalotare 
cât să se poată vedea meatul. La cei cu edem peno-scrotal este utilă 
prinderea între degete a prepuţului şi exercitarea unei presiuni uşoare 
asupra sa. Aceasta va deplasa lichidele din interstiţiu şi va permite o 
oarecare decalotare a glandului facilitând gestul de cateterizare. 


Pregătire 


Ca la toate manevrele executate asupra pacientului conştient, 
pregătirea începe cu partea psihică. Respectiv se explică pacientului care 
sunt gesturile ce urmează a se face, care sunt riscurile şi neplăcerile la 
care va fi supus, iar la final se obţine consimţământul său pentru 
executarea manevrei. Cooperarea pacientului este esenţială pentru că 

acesta trebuie să stea liniştit, fără să se agite, pe toată durata 
cateterismului. De asemenea, se va asigura un mediu intim, în afara 
privirilor altor persoane, pentru pacient, întrucât manevra se va executa 
asupra unor organe genitale. 


Pregătirea fizică începe cu poziţionarea muşamalei protectoare 
sub pacientul aşezat confortabil în decubit dorsal, cu coapsele flexate pe 
abdomen şi genunchii bine depărtaţi şi instalarea vasului colector pentru 
lichidul de spălătură. Acesta va fi un bazinet la femeie sau o tăviţă renală 
la bărbat. În absenţa bazinetului se poate utiliza tăviţa renală şi la femeie. 
După ce a îmbrăcat o pereche de mănuşi de protecţie, asistenta va turna 
lichidul antiseptic pe glandul penian al pacientului sau vulva bolnavei, iar 
medicul va proceda la toaleta riguroasă a regiunii. Recomandăm 
separarea funcţională a celor două mâini ale medicului pentru 
asepticitatea totală a gestului. Ambele mâini se vor înmănuşa steril, mâna 
stângă va fi folosită doar pentru igienizare şi expunerea meatului, iar 
dreapta va manipula steril sonda urinară. 


Tehnica standard 


Cu mâna stângă se va decalota glandul penian sau se vor 
îndepărta labiile vulvare evidențiind glandul, respectiv clitorisul. Apoi, cu 
mişcări blânde se va igieniza riguros regiunea cu ajutorul compreselor 
sterile şi a soluţiei antiseptice. După aceea asistenta va deschide 
ambalajul steril al sondei urinare şi va da medicului sonda în mâna 
dreaptă. Este preferabil ca medicul să păstreze pentru sine vârful sondei, 
lăsând asistentei capătul distal ce va fi conectat la punga colectoare şi 
suspendat de asistentă pentru a nu atinge cu tubulatura porţiunea sterilă 
a sondei. Asistenta va turna ulei steril pe capătul proximal al sondei şi va 
injecta o mică cantitate în meatul urinar penian. Prinzând penisul de gland 
şi ţinându-l de cei doi corpi cavernoşi, fără a comprima uretra, medicul va 
orienta penisul la zenit şi va introduce cu blândeţe vârful sondei în canalul 
uretral. Se va asigura o progresie fermă, dar lentă a sondei în canal, iar 
când vârful ei ajunge la prostată se va orienta penisul caudal, paralel cu 

planul patului pentru a face coliniare glandul, prostata şi uretra 
posterioară. În această poziţie se continuă împingerea sondei până la 
completa inserare. În această poziţie se umple balonaşul de fixare a 
sondei cu ser fiziologic steril (nu cu aer) şi se retrage sonda până ce 
balonaşul se opreşte la nivelul orificiului vezical al uretrei. 


La femeie, după toaleta regională efectuată de medic tot cu mâna 
stângă, se va lubrifia sonda, ţinută în mâna dreaptă şi se va introduce 
vârful în meatul urinar asigurând o mişcare de progresie lentă dar fermă 
în canal. Uretra feminină fiind scurtă (2 cm) se vor introduce numai 10 — 
12 cm de sondă pentru a fi siguri de poziţia ei intravezicală, după care se 
va umfla balonaşul conform cu indicaţiile inscripţionate pe racordul 
colector al sondei. Retragerea sondei şi curăţarea resturilor de materiale 
şi ambalaje de la patul pacientului vor încheia manevra. 


Variante tehnice 


Sunt, de fapt, doar legate de variatele tipuri de sonde urinare ce 
se folosesc pentru executarea gestului. Unele dintre acestea se pretează 
mai bine pentru manevra la bărbat (sondele tip Thyeman care au un 
capăt uşor încurbat pentru a urmări traiectul anatomic al uretrei masculine 
după trecerea pe sub simfiza pubiană), altele pentru femeie (sondele 
Nelaton -— cilindrice, sau Pezzer — cu ciupercuţă, autofixante). La acest 
moment nu se mai folosesc pentru sondajul vezical la femeie sonde 
Pezzer. 


De asemenea, mai ales pentru cazurile de sondaj terapeutic sau 
diagnostic radiologic se folosesc sonde fără balonaş, întrucât ele nu vor fi 
lăsate pe loc după terminarea manevrei. 


Incidente, accidente, complicaţii 


Cele mai redutabile sunt reprezentate de aşa numita “cale falsă”, 
respectiv de ruperea uretrei cu ocazia unor manevre intempestive de 


cateterizare. Se recomandă stoparea oricăror tentative de sondaj, 

evacuarea vezicii prin puncţie suprapubiană şi adresarea pacientului unui 
serviciu de urologie pentru rezolvarea problemei. Cu cât se va insista mai 
mult pentru instalarea sondei în aceste condiţii, cu atât leziunile vor fi mai 
grave şi sechelele mai importante. 


Umflarea balonaşului intrauretral va produce o dilatare marcată a 
acestei structuri cu rupturi parcelare şi hemoragie. Accidentul se poate 
evita prin introducerea completă a sondei în uretră la bărbat sau pe o 
lungime de certitudine la femeie. 


Golirea brutală a vezicii urinare, mai ales la pacienţi cu pareze 
vezicale şi cu mari cantităţi de urină în vezică poate determina aşa 
numitele hemoragii “ex vacuo” produse prin dispariţia compresiei 
hemostatice asupra unor vase din mucoasa vezicală rupte cu prilejul 
destinderii peretelui pentru a conţine cantitatea excesivă de urină. 
Prevenirea accidentului se face prin oprirea din timp în timp a evacuării 
urinare la aceşti pacienţi pentru a da timpul necesar conţinătorului (vezicii) 
să se adapteze la noile dimensiuni ale conţinutului. 


Înfundarea sondei cu cheaguri sau cu flocoane celulare se poate 
produce şi necesită spălături cu soluţii antiseptice vezicale pentru 
desfundare. 


Infecția urinară joasă este cea mai redutabilă complicaţie a 
sondajului şi trebuie evitată prin toate mijloacele. Ca regulă generală, 
instalarea în condiţii de asepsie a sondei şi întreţinerea ei după 
descrierea din acest capitol sunt suficiente pentru a preveni infecția. 
Dacă, totuşi, aceasta apare, va fi tratată prin suprimarea, dacă se poate, 
a sondei urinare asociată cu terapie locală antiseptică şi antibioterapie 
generală. Dacă nu se poate renunţa la sonda urinară, aceasta se va 
schimba mai des şi se va spăla vezica cu soluţii antiseptice de câteva ori 
pe zi. 

Sunt necesare pentru conservarea sterilităţii vezici urinare şi a 
urinei eliminate. În acest sens se vor face toate demersurile pentru o 
igienă genitală corectă, pentru schimbarea sau golirea pungii colectoare 
în condiţii aseptice, pentru schimbarea, cel mai rar la 14 zile a sondei 
urinare dacă ea trebuie să rămână pe loc atât de mult timp, dar cel mai 
bine la 7 zile. Idealul este ca sonda urinară să nu fie lăsată “a demeure” ci 
să fie suprimată după golirea vezicală. Dacă există perspectiva ca 
problema retenţiei sau a necesităţii de monitorizare să persiste, este de 
preferat, atât ca şi costuri cât şi ca asepsie a gesturilor, să se instaleze o 
sondă urinara care să fie schimbată săptămânal decât să fie instalată 
câte o sondă pentru fiecare micţiune. 

Definiţie 


Stomia este deschiderea la piele a unui organ cavitar pentru a 
permite evacuarea sau introducerea unor produse în acel lumen. 


Scop, principii 


Scopul executării stomiilor, aşa cum rezultă şi din definiţie, este 
de a permite alimentarea sau evacuarea unor lumene, în condiţiile în care 
gurile naturale de alimentare sau de evacuare ale acestora sunt 
funcţionare cât mai bună şi, mai ales, de a le face cât mai uşor de 
suportat pentru bolnav. Măsurile de îngrijire a stomiilor încep încă înainte 
de executarea lor prin explicarea necesităţii lor şi, mai ales, a 
inevitabilităţii lor, cu sublinierea că aceasta nu-l va împiedica pe bolnav să 
ducă o viaţă relativ normală. O altă grijă de avut în preoperator este 
aceea de a nota locul viitoarei stomii, cu pacientul în ortostatism, pentru a 
putea vedea unde se aşează de obicei cureaua pantalonului sau bata 
fustei, pentru că o stomie cu aceeaşi localizare nu va putea fi protezată 
sau va fi dificil de suportat pentru pacient prin disfuncţia creată. 
Localizarea viitoarei stomii va fi stabilită şi cu pacientul şezând pentru ca 
ea să nu se găsească într-un pliu al peretelui abdominal. În final, după 
stabilirea şi marcarea cu cerneală nelavabilă a locului stomiei, se va 
verifica toleranța pacientului la materialul protezei (pungi, adezivi, etc.). 

Intraoperator, se vor respecta cu stricteţe regulile de construcţie a 
stomiei, pentru a nu fi generatoare de disfuncţii ulterioare (retracţii, 
stenoze, strangulări, necroze, fistule, etc.). 


Respectarea acestor principii va uşura buna funcţionare a 
stomiilor şi întreţinerea lor. 


Indicaţii 


indicaţiile stomiilor nu constituie obiectul capitolului de faţă, 
îngrijirea acestora se indică atâta vreme cât ele sunt funcţionale, uneori, 
pentru tot restul vieţii bolnavului. În momentul când nu mai sunt 
funcţionale, se va interveni fie pentru refacerea continuității naturale, fie 
pentru repararea lor. 


Materiale necesare 


Există în producţia industrială de materiale sanitare o gamă largă 
de aparate şi dispozitive de protezare sau de întreţinere a stomiilor. 
Sarcina medicului este de a alege şi de a recomanda bolnavului tipul de 
aparat care se potriveşte cel mai bine configurației sale anatomice şi 
tipului de stomie, precum şi de a instrui bolnavul asupra manevrelor ce 
trebuie executate pentru o bună îngrijire a acesteia. Se produc pungi 
colectoare pentru stomiile de evacuare, autocolante sau ataşabile la 
dispozitive autocolante, altele care se fixează pe centură periabdominală 
(în curs de a fi abandonate), vidabile sau nu, cu diferite dimensiuni, fixe 
sau adaptabile. Pentru stomiile de alimentare se folosesc sonde sau 
canule produse tot ca material de unică folosinţă. În afară de aceste 
materiale specifice, mai sunt necesare comprese sterile, vată şi soluţii de 
spălare şi aseptizare care vor permite o bună igienizare a regiunii înainte 
de înlocuirea lor sau de întreţinerea propriu-zisă a aparatelor de proteză. 

Se referă la îngrijirea aparatului protetic al stomiei şi la îngrijirile 
speciale ce trebuie acordate purtătorului de stomie. În linii generale, 
îngrijirea aparatului protetic se face prin curățirea regiunii tegumentare pe 
care este aplicat şi combaterea iritaţiilor şi a scurgerilor lichidiene la acest 
nivel, la care se adaugă schimbarea sau golirea sa ori de câte ori este 
nevoie. Igiena locală se realizează prin spălare cu apă caldă, de preferat 
fără săpun, gestul trebuind să fie cât mai blând, după care se va obţine o 
bună uscare a suprafeţei, prin tamponare, înainte de a schimba 
colectorul, care, de multe ori, este autocolant, pe bază de gumă de 
Karaya. În cazul în care se face numai golirea colectorului, este 
important, pentru a preveni infecția locală şi iritaţia tegumentelor, să se 
facă şi o spălare cu apă şi soluţie dezinfectantă a pungii, având grijă ca 
substanţa folosită să nu fie iritantă pentru mucoasa stomiei. Aceasta se 
poate realiza cu ajutorul unei seringi de 50 ml cu care se injectează în 
sacul colector soluţia de spălare, călduţă, cu evacuarea ei prin locul 
obişnuit. 


Sfaturile pe care un pacient trebuie să le urmeze sunt legate de 
evoluţia stomiei şi de viaţa sa particulară: 
> pacientul va consuma toate alimentele care-i plac va descoperi pe 
parcurs pe acelea care deranjează buna sa evoluţie şi le va evita. 
Alcoolul nu este interzis a fi consumat, berea va fi evitată pentru că 
ea creşte eliminările lichide şi acestea devin dezagreabile în stomiile 
de evacuare. 


> o bună parte dintre pacienţii cu stomii, în funcţie de standardul lor 
fizic, reiau activitatea profesională şi fizică de dinainte de operaţie, 
reuşind o integrare aproape normală în societate. De regulă, pe 
durata activităţilor sportive, se va acoperi stomia cu un fel de dop de 
plastic (disc) ce va permite acumularea produselor de evacuat la 
interior. 

> medicamentele care dau diaree (mai ales antibiotice orale) vor fi 
înlocuite cu altele, cele care dau constipaţie (antidepresive, calmante) 
vor fi, şi ele, fie înlocuite, fie administrate doar la nevoie. 


> când plaga şi stomia sunt bine cicatrizate, mulţi dintre pacienţi reiau 
viaţa sexuală, unii dintre aceştia devenind şi părinţi. 

> în occident, există numeroase organizaţii de întrajutorare a pacienţilor 
cu stomii, care facilitează protejarea şi reinserţia socială a acestora. 


Colostomia Este cea mai frecventă stomie de evacuare, a 
cărei întreţinere devine cu atât mai importantă cu cât ea poate fi purtată 
pentru mulţi ani de la intervenţia chirurgicală. Deschiderea colostomiei se 
face la 24 - 48 de ore de la intervenţia chirurgicală şi se scot firele de 
sutură la 5 - 7 zile dacă plaga s-a vindecat. Unele opinii actuale spun că 
stomia poate fi deschisă încă de la momentul operaţiei. Oricum, 
colostomiile practicate în urgenţă este bine a fi deschise la sfârşitul 
operaţiei pentru a permite decompresia rapidă, evitându-se, astfel, fistule 
şi alte complicaţii. De regulă, reluarea tranzitului se produce la 2 - 4 zile 
de la intervenţie şi, în cazul în care acest interval se prelungeşte, o 
dilatare digitală a orificiului sau administrarea unui supozitor cu Ciocolax 
ori a unei mici clisme evacuatorii poate grăbi lucrurile. Diareea, relativ 
frecventă după instalarea colostomiei, este pasageră şi poate fi destul de 
bine controlată cu medicaţie antidiareică din categoria opiaceelor, 
codeinei sau a sulfatului de amfetamină. În cazul persistenţei, trebuie 
căutată cauza. Aşa cum rezultă din îngrijirea generală, colostomia este 
compatibilă cu o viaţă foarte aproape de normal, cea mai dificilă perioadă 
fiind aceea de debut, în care pacientul trebuie să se antreneze pentru 
îngrijirea corectă a acesteia. Respectiva îngrijire constă din schimbarea 
pungilor colectoare şi întreţinerea igienei locale. Schimbarea colectorului 
nu este dificilă şi se achiziţionează rapid, în spital, sub îndrumarea 
personalului de îngrijire. Toaleta locală se face prin curăţire, dacă este 
necesar, fără a se exagera cu spălarea care favorizează apariţia 
eroziunilor, iritaţiilor sau chiar a perforaţiilor. La început, pacientul nu mai 
simte senzaţie de defecaţie, dar cu timpul aceasta reapare şi bolnavul are 
una sau două evacuări pe zi. Fructele crude pot creşte frecvenţa acestor 

evacuări, iar administrarea matinală, în perioada de început, a unor 
medicamente care favorizează formarea scaunului (metil celuloză sau 
agar) poate fi de ajutor. Sunt descrise cazuri în care o colostomie bine 
executată suportă un proces de sfincterizare la gura de evacuare, 
bolnavul nemaitrebuind să poarte pungă colectoare decât un interval 
scurt, în timpul evacuării scaunului. Cel mai important tratament în 
îngrijirea stomiilor este cel psihoterapic, pentru a stimula reinserţia socială 
a pacientului. În cazurile colostomiei temporare, aceasta se va închide la 
6 săptămâni sau în momentul când nu mai este necesară. 


Ileostomia Nu diferă foarte mult ca îngrijire de colostomie, 
elementele importante fiind aceleaşi.  lleostomia şi regiunea 
înconjurătoare trebuie păstrate uscate şi curate, nepierzând din vedere că 
ileonul este insensibil, dar uşor de traumatizat. lritaţia cutanată, mai ales 
în ileostomiile cu ureterostomie, trebuie prevenită prin evitarea umezelii 
permanente a pielii datorită pierderilor pe lângă colector. Este bine să se 
schimbe colectoarele, chiar şi cele vidabile, la intervalul care-i convine cel 
mai mult pacientului, dar nu mai rar de 7 zile. Pacientul nu va face baie cu 
plaga descoperită atâta vreme cât nu este cicatrizată; după cicatrizare, 
aceasta fiind permisă. Pentru schimbarea colectorului, trebuie îndepărtat 
cel uzat, curățată regiunea cu apă caldă şi îndepărtate toate urmele de 
adeziv sau organice, după care se va usca tegumentul şi se va instala 
noul colector. Este bine ca aceste gesturi să fie urmate de dezodorizarea 
încăperii pentru prezervarea confortului psihic şi fizic al pacientului. La 
spălare, nu se va folosi săpun. 


Ureterostomiile cutanate Sunt mai expuse riscului de 
pierderi pe lângă colector şi, prin urmare, iritaţiei cutanate. De aceea, 
trebuie o şi mai mare grijă la schimbarea colectorului pentru a evita 
aceste situaţii. 


Gastrostomia Este o stomie de alimentare care, în general, 
nu necesită o întreţinere prea laborioasă, singurele gesturi impuse fiind 
acelea de a pansa plaga până la completa ei cicatrizare şi de a păstra o 
igienă locală perfectă şi acela de a asigura o bună trecere a alimentelor 

prin sonda de gastrostomie. Igiena locală în condiţiile de bună evoluţie 
postoperatorie este uşor de întreţinut, nu acelaşi fiind cazul în care există 
pierderi pe lângă sondă. În această situaţie, trebuie schimbat 
pansamentul după fiecare alimentare pentru a păstra tegumentele perfect 
uscate. Dacă nu este respectată această cerință, vor apărea rapid 
dehiscenţe şi mai mari prin macerarea pielii şi orice intervenţie reparatorie 
devine iluzorie. Asigurarea permeabilităţii sondei este realizată prin 
administrarea de substanţe standardizate, preparate industrial sau în 
laborator. Metoda utilizată la noi (administrare de către bolnav, prin 
pâlnie, a unor alimente preparate artizanal) este căzută în desuetudine şi 
favorizează apariţia complicaţiilor locale. În condiţii normale, nutriția 
acestor bolnavi se realizează în timpul cât stau în pat, prin nutripompă, 
cea mai mare parte din alimente fiind administrată noaptea, în somn. 
Această administrare permite un aport caloric bine determinat şi echilibrat 
în principii nutritive. Introducerea de lichide pentru hidratare se poate face 
şi cu o seringă de mare capacitate, prin simpla injectare. Dacă la 
realizarea gastrostomiei se foloseşte o sondă autostatică de tip Foley, 
această poate fi înlocuită sau scoasă pentru curăţare sau schimbată ori 
de câte ori este nevoie. Dacă este folosită o sondă Pezzer, aceasta nu se 
scoate pentru întreţinere. Între utilizări, sonda este închisă, pentru a nu 
permite intrarea aerului în tubul digestiv, prin înfundare cu o fiolă de sticlă 
sau cu un dop din plastic. Acesta va evita şi scurgerile de lichide la 
exterior. 


Jejunostomia Este o altă cale de susţinere nutritivă a 
bolnavilor la care se poate asigura un aport oral suficient sau la care este 
necesară o alimentare de lungă durată şi aceasta nu se poate realiza 
parenteral (prea scumpă: un litru de substanţă nutritivă preparată pentru 
administrare intravenoasă costă între 200 şi 500 de dolari) sau oral. 
Jejunostomia se face când stomacul este compromis sau trebuie 
conservat în vederea utilizării sale pentru protezare. Pentru întreţinere, se 
aplică aceleaşi gesturi ca şi la gastrostomie, precizând că substanţele 
administrate sunt altele decât la prima. Este mai uşor de întreţinut prin 

faptul că foloseşte, de regulă, sonde Foley, iar realizarea şi cicatrizarea 
sunt mai uşoare. 

27. PRIMUL AJUTOR IN TRAUMATISME 


Definiţie 


Primul ajutor este un complex de măsuri ce se iau la locul 
accidentului sau pe drumul către spital, în vederea salvării traumatizatului 
şi a reducerii sechelelor. 


Scop, principii 


Scopul primului ajutor este acela de a restaura şi prezerva 
funcţiile vitale ale traumatizatului şi de a reduce la minim sechelele 
posttraumatice. 


Principiul de bază al primului ajutor în caz de traumatisme este 
acela al competenţei. Este foarte important ca persoana care acordă 
primul ajutor să cunoască foarte bine gesturile pe care trebuie să le facă, 
succesiunea lor corectă şi să aibă antrenamentul necesar pentru ca 
măsurile pe care le ia să fie rapid eficiente. Ca urmare, este necesar ca 
toate persoanele care pot veni în contact cu traumatizaţi, prin natura 
muncii lor sau prin competențele pe care le deţin (echipaje de poliţie, 
pompieri, şoferi amatori sau profesionişti, etc.) să fie bine instruite în 
vederea acordării primului ajutor. 


Un alt principiu important în acordarea primului ajutor la 
traumatizaţi este inocuitatea măsurilor luate. Simplul fapt că gesturile 
făcute nu provoacă noi leziuni, care să se adauge celor existente, poate 
conduce la o evoluţie favorabilă a traumatizatului. 


249 


PRIMII PAŞI ÎN CHIRURGIE 


Agresivitatea frecventă a traumatismelor poate pune în pericol 
însăşi existenţa individului. De aceea trebuie ca primul ajutor să fie 
acordat într-un minim de timp, deci cu maximum de expeditivitate. Este 
indicat să nu se piardă prea mult timp cu manevre preliminare inutile şi să 
se treacă direct, rapid şi eficient la aplicarea tehnicilor de resuscitare în 
cazurile în care acestea se dovedesc necesare. 


Indicaţii 


Primul ajutor se va acorda ori de câte ori este necesar pentru 
salvarea vieţii sau prevenirea agravării consecinţelor unui traumatism. 


Contraindicaţii 


Nu există contraindicaţii absolute. Există sugestia ca persoanele 
care nu cunosc bine tehnica acordării primului ajutor să se abţină de la 
asemenea gesturi, care pot deveni nocive în loc de a fi salvatoare pentru 
traumatizat. În cazurile în care nu este nimeni care să ia aceste măsuri, 
gesturile vor fi limitate la un minim necesar până la sosirea persoanelor 
competente. 


Materiale necesare 


Sunt reprezentate, în cea mai mare parte a cazurilor, de 
materiale ce se pot găsi la locul accidentului sau de un minim necesar 
care trebuie să facă parte din orice trusă de prim ajutor auto. Dintre 
acestea nu pot lipsi: unul sau mai multe suluri de faşă, un pachet de 
comprese sterile, soluţii dezinfectante şi antiseptice, vată, o pipă Guedel, 
atele pentru imobilizare (în absenţa acestora se poate folosi orice bară, 
scândură, etc. ce are caracteristicile necesare), un calmant pentru durere. 

Pregătirea traumatizatului: va fi cât mai scurtă, dar mai ales cât 
mai puțin nocivă pentru accidentat. Ea constă din scoaterea 
traumatizatului de la locul accidentului şi din aşezarea sa, la adăpost de 
noi traumatisme, într-o poziţie cât mai confortabilă şi accesibilă pentru 
manevrele de prim ajutor. 


Facem precizarea că scoaterea de sub acţiunea factorului 
traumatizant este de maximă importanţă, mai ales când acesta 
agravează starea traumatizatului prin acţiune iterativă (maşini unelte, 
curent electric, etc.). Manevrele de scoatere vor fi făcute cu rapiditate dar 
şi cu blândeţe, căutând să se deplaseze cât mai puţin segmentele 
corpului unul faţă de celălalt, de preferat deloc. Se va opri mişcarea 
utilajului sau curentul electric, dacă este cazul. În cazurile în care nu se 
poate deplasa accidentatul de la locul accidentului (automobil deformat, 
evidenţa unor leziuni ce nu permit acest gest), măsurile de prim ajutor vor 
fi luate pe loc, până la sosirea unei echipe cu posibilităţi mai mari de 
acţiune. 


După scoaterea de la locul accidentului şi de sub acţiunea 
factorului traumatizant, accidentatul va fi aşezat, în funcţie de starea lui de 
conştientă, în decubit lateral dacă nu este conştient (pentru a nu permite 
căderea limbii şi obstrucţia căilor respiratorii superioare şi pentru a 
permite scurgerea eventualelor lichide de vărsătură la exterior, prevenind 
în acest fel aspirarea lor în pulmoni) sau în decubit dorsal dacă starea de 
conştienţă este păstrată. 


Tehnica standard 


Se începe cu un bilanţ rapid şi complet al leziunilor, fără a pierde 
din vedere vreunul dintre organele sau sistemele pe care traumatismul le- 
ar fi putut afecta. Scopul este de a evalua funcţiile vitale şi de a stabili 
gradul de afectare al organismului, precum şi ordinea de rezolvare a 
urgenţelor apărute. Acest examen se face respectând anumite reguli: 

trebuie să fie rapid, complet, să se facă în paralel cu măsurile de 
resuscitare a funcţiilor vitale, dacă este necesar, să nu agraveze, prin 
manevre intempestive sau brutale starea traumatizatului. După depistarea 
leziunilor posttraumatice se va trece la îngrijirea propriu-zisă, aceasta 
făcându-se în funcţie de importanţa aparatelor sau sistemelor afectate. 
Ordinea importanţei este deschisă de aparatul cardiovascular şi 
respirator, urmează traumatismele cranio-cerebrale şi cele vertebro- 
medulare, traumatismele toracelui, cele ale abdomenului şi, în final, cele 
ale membrelor. 


Se va acorda prioritate absolută resuscitării cardio-respiratorii, 
care se va efectua în aceeaşi succesiune a gesturilor, descrisă la 
capitolul cu acest titlu. Aceste manevre vor fi continuate susţinut până la 
reluarea şi stabilizarea celor două funcţii. Vor fi abandonate numai la 
declararea morţii biologice, deci la dispariţia ireversibilă a funcţiei 
cerebrale. 


Variante tehnice 


Acordarea primului ajutor în leziunile celorlalte părţi ale corpului 
face obiectul unor descrieri particulare ulterioare. 


Traumatismele cranio-cerebrale Vor trebui diagnosticate 
printr-un examen clinic şi anamnestic rapid şi exact. Orice pierdere a 
cunoștinței va fi luată în considerare şi va impune diagnosticul de 
traumatism cranian minor (comoţie cerebrală), fapt ce trebuie notat şi 
avut în vedere pentru supravegherea ulterioară a pacientului în vederea 
depistării la vreme a unei hemoragii intracerebrale în doi timpi. Dacă 
pierderea de cunoştinţă a fost de mai lungă durată şi se însoţeşte de 
tulburări neuro-vegetative şi neurologice (transpiraţii, greţuri, vărsături, 
tahicardie, cefalee intensă, vertij, etc.) este vorba despre o contuzie 
cerebrală. 


Uneori leziunile intracraniene sunt însoţite, la suprafaţa craniului, 
de leziuni cutanate şi/sau osoase. Aceste leziuni trebuie explorate pentru 

a şti dacă sunt superficiale (plagă a scalpului) sau se continuă în 
profunzime, afectând şi oasele craniului (fractură de cutie craniană). 
Aceasta se poate descoperi, după o toaletă corectă a regiunii 
traumatizate, prin simplă palpare. Dacă palparea arată deformări 
importante ale cutiei craniene în regiunea traumatizată va trebui studiat 
lichidul de se scurge din plagă pentru a constata dacă este vorba doar de 
sânge sau acesta este însoţit de LCR (leziunea afectează, în acest caz, 
cel puţin, dura mater şi permite un acces direct la masa cerebrală). În 
unele cazuri impactul traumatizant a fost atât de puternic încât distruge 
cutia craniană, determinând leziuni, mai mult sau mai puţin importante ale 
masei craniene (dilacerări cerebrale). Acest tip de leziune este însoţit de 
semne neurologice de focalizare a leziunilor (manifestările sunt focalizate 
pe anumite funcţii cerebrale), corespunzător zonei afectate. Sunt 
traumatisme extrem de grave. 


În alte cazuri leziunile sunt mai subtile, în sensul că necesită un 
studiu mai atent şi competent, pentru a depista scurgerile de LCR sau 
sânge de la nivelul canalului auditiv extern sau nasului (otolicvoree, 
rinolicvoree), aceste semne descriind fracturi ale bazei craniului, fracturi 
ce se pot însoţi sau nu de semne neurologice, în funcţie de amploarea 
leziunilor. Este important de depistat aceste leziuni cât mai repede cu 
putinţă pentru că ele antrenează grave probleme de funcţionare si reglare 
ale principalelor funcţii vitale (ale căror centri se găsesc la baza craniului). 


După stabilirea prezenţei şi a tipului de leziune craniană se va 
trece la acordarea primului ajutor. Dacă există o plagă a scalpului, 
aceasta se va pansa steril şi se va dezinfecta. În cazurile în care se 
constată deformări ale cutiei craniene, mai ales dacă se însoțesc şi de 
semne de focar neurologic, se va face un pansament al regiunii, se va 
aşeza traumatizatul în decubit lateral (pentru a preveni aspirarea 
eventualelor vărsături ce pot surveni în stare de inconştienţă) sau măcar 
cu capul orientat lateral şi se vor lua toate măsurile pentru recuperarea şi 
menţinerea funcţiilor vitale, cele mai periclitate în acest tip de leziuni. Cel 
mai important gest în asemenea situaţii este acela de a transporta, 
indiferent de gravitatea sau gradul de afectare a stării generale, 

traumatizatul la spital. Aceasta deoarece aceşti accidentaţi sunt foarte 
fragili, starea lor putându-se schimba catastrofal de la un moment la altul. 
Transportul lor se va efectua cu maşini de salvare prevăzute cu mijloace 
de susţinere a funcţiilor vitale. 


De reţinut este necesitatea căutării cu atenţie a semnelor de 
afectare cerebrală, rezolvării rapide a primelor probleme legate de 
celelalte aparate şi sisteme şi trimiterii fără întârziere a acestora la spitale 
competente. 


Traumatismele vertebro-medulare Sunt relativ frecvente 
în accidentele de automobil şi afectează, de regulă, coloana cervicală. În 
alte cazuri (striviri, căderi de la înălţime, căderi sprijinite, etc.) leziunile pot 
afecta orice regiune. Cele mai grave, datorită localizării, sunt cele 
cervicale, orice secţiune medulară deasupra lui C3 este imediat letală 
datorită întreruperii funcţiei respiratorii. La locul accidentului nu este foarte 
importantă stabilirea diagnosticului de leziune vertebro-medulară ci numai 
a suspiciunii sau riscului prezenţei acesteia. Acest fapt este necesar 
pentru a atenţiona asupra necesităţii manipulării cu extremă grijă a 
accidentatului, pentru a nu agrava leziunile existente şi, la fel de 
important, pentru a nu produce leziuni prin gesturile de salvare. De aceea, 
la accidentaţii la care se suspectează asemenea leziuni, mobilizarea se 
va face cât mai puţin şi cu maximum de prudenţă, având grijă să fie 
deplasate în acelaşi moment toate segmentele corpului şi să se evite 
deplasări ale acestora unele faţă de altele. Se impune ca, în accidentele 
de automobil, mai ales cu accidentaţi inconştienţi, scoaterea lor din 
automobil să se facă numai prin deplasare uşoară, nu prin smulgere sau 
tragere. Aceleaşi condiţii se impun pentru acordarea primului ajutor în 
toate cazurile în care se suspectează leziuni vertebro-medulare. Faptul de 
a constata la un asemenea traumatizat insensibilităţi sau paralizii nu 
permite conchiderea prezenţei unor leziuni ireversibile şi nu anulează 
necesitatea măsurilor descrise. Aceasta deoarece semnele descrise pot fi 
date de contuzii medulare reversibile ce pot fi transformate în distrugeri 
ireversibile prin manipulare. 

După scoaterea de la locul accidentului se va aşeza bolnavul pe 
un plan tare, pe care nu-l va mai părăsi până la spital. Este bine ca, pe 
timpul transportului, indiferent de mijloacele folosite, să fie aşezate în jurul 
accidentatului sprijinuri sau să fie imobilizat prin legare de o targă rigidă 
pentru a nu se produce leziuni medulare în timpul transportului. 


Ridicarea şi transportul  accidentatului suspect de leziuni 
vertebrale se va face de către o echipă şi numai la comanda unui 
conducător, pentru a se asigura o cât mai bună coordonare. Este 
recomandat ca traumatizatul să fie deplasat numai pentru aşezare pe 
targă în vederea transportului. Ambulanţele moderne deţin tărgi speciale 
care se fragmentează longitudinal şi se asamblează cu uşurinţă sub 
corpul accidentatului, tărgi care nu impun nici o manipulare suplimentară 
a acestuia. 


De reţinut este importanţa mobilizării cât mai reduse a acestor 
traumatizaţi, necesitatea transportării lor de către o echipă de salvare 
sincronizată şi a aşezării lor pe o suprafaţă rigidă de care sau pe care să 
fie solidarizaţi pe timpul transportului. 


Traumatismele toracice Sunt întâlnite adesea în 
accidentele de automobil şi pot fi de gravităţi foarte variate. Căderile de la 
înălţime. agresiunile fizice, strivirile sub mase mari prăbuşite, accidentele 
sportive, etc. se însoțesc frecvent de traumatisme ale toracelui. 


În funcţie de tipul de traumatism şi de relaţia sa cu pleura 
parietală, se pot clasifica în traumatisme cu torace deschis şi cu torace 
închis. Clasificarea foloseşte mai ales la stabilirea prezenţei riscului 
infecțios decât la diferenţierea gravităţilor. Atât traumatismele cu torace 
deschis cât şi cele cu torace închis pot pune în pericol viaţa 
accidentatului. 


În aceste accidente se pot produce leziuni ale peretelui toracic, 
leziuni pulmonare şi, mai rar leziuni vasculare, cardiace sau 
diafragmatice. Dintre leziunile peretelui toracic, mai frecvente sunt 
fracturile de coaste (simple sau multiple, uni sau plurifocale) şi fracturile 
de stern (simple sau combinate cu fracturi de coaste). Acestea pot fi 

însoţite de leziuni ale plămânilor, cu apariţia pneumotoraxului şi pneumo- 
hemotoraxului sau de leziuni ale pericardului cu apariţia unor pericardite 
seroase reacţionale sau a hemopericardului. 


Leziunile peretelui toracic pot fi benigne şi lipsite de orice fel de 
urmări (majoritatea fracturilor de coaste simple şi angrenate, care se 
manifestă numai prin durere sau jenă locală şi uşoară jenă respiratorie, 
precum şi o bună parte a fracturilor sternale de acelaşi tip), dar pot ajunge 
şi la gravităţi foarte mari ca în voletele costale, mai ales mari şi mobile 
(care dau insuficienţă respiratorie prin fenomen de respiraţie paradoxală) 
sau în leziunile penetrante ale peretelui însoţite de pneumotorax masiv, 
cu sau fără hemotorax, culminând cu sindromul de strivire toracică (însoţit 
de instabilitatea peretelui şi pierderea capacităţii sale fiziologice de cuşcă 
rigidă şi implicit a rolului în inspir), aşa numitul torace moale. De regulă, 
pneumotoraxul prin deschiderea peretelui toracic este însoţit de 
traumatopnee (intrare şi ieşire cu zgomot a aerului din cavitatea pleurală 
în cursul mişcărilor respiratorii) şi nu are grad mare de gravitate pentru că 
plămânul funcţional restant compensează relativ bine lipsa celuilalt. Nu la 
fel stau lucrurile în cazul aceluiaşi fenomen bilateral. 


Leziunile pulmonare pot apărea în prezenţa sau în afara leziunilor 
parietale. Traumatisme sau eforturi bruşte pot duce la apariţia 
pneumotoraxului spontan prin spargerea unei bule de emfizem, iar 
impacturi toracice mai violente, care găsesc accidentatul cu pulmonii plini 
cu aer şi cu glota închisă pot duce la explozii pulmonare sau a unor 
ramuri bronşice, cu formarea unor pneumotoraxuri masive, fără tendinţă 
la resorbţie sau remisiune, uneori însoţite de fenomen de supapă care 
favorizează creşterea presiunii în hemitoracele respectiv (permite intrarea 
aerului în cavitatea pleurală dar nu şi ieşirea sa, fapt ce duce la creşterea 
cantităţii de aer din cavitate) şi fenomene de compresie pe pulmonul 
funcţional restant cu sufocare şi insuficienţă respiratorie. 


Atât traumatismele peretelui cât şi cele ale pulmonilor se pot 
însoţi de hemotorax, cel mai periculos fiind acela generat de leziuni 
parietale (arterele parietale fac parte din şi sunt umplute la presiunea din 

circulaţia sistemică) care nu au tendinţa la hemostază spontană în timp 
ce leziunile arterelor derivate din circulaţia pulmonară (fiind umplute la 
presiune joasă) hemostazează mai uşor prin contrapresiunea exercitată 
de constituirea hematomului. 


Dintre leziunile traumatice ale pericardului, tamponada este cea 
mai periculoasă, de aceea trebuie căutată şi tratată prin puncţie 
evacuatorie, chiar la locul accidentului dacă sosirea ambulanţei întârzie. 
În asemenea cazuri manifestările sunt cele de insuficienţă cardiacă 
(scade amplitudinea pulsului, creşte frecvenţa cordului, scade tensiunea 
arterială) şi de insuficienţă respiratorie prin scăderea volumului sanguin 
trimis în circulaţia pulmonară. 


Primul ajutor în fracturile de coaste se dă în funcţie de gravitatea 
acestora: dacă este vorba despre fracturi unice sau, chiar, multiple dar 
unifocale, administrarea unui calmant de durere este, de cele mai multe 
ori, suficientă pentru îmbunătăţirea condiţiilor respiratorii. Dacă fracturile 
sunt multifocale (volet), este necesar să se stabilească dacă voletul este 
fix sau mobil. Dacă este fix, calmarea durerilor va îmbunătăţi mecanica 
ventilatorie; dacă este mobil, este important să fie stabilizat, prin bandaj 
toracic sau prin aplicarea unui săculeţ de nisip, iar în cazul unor 
insuficiențe respiratorii mai importante, să se facă oxigenoterapie pe 
timpul transportului. În situaţia cea mai gravă, toracele moale, trebuie să 
se instaleze ventilaţia artificială cu presiune pozitivă pentru combaterea 
insuficienţei respiratorii. Până la sosirea ambulanţei poate fi necesară 
respiraţie artificială care să fie executată de salvator. În asemenea cazuri, 
singura eficientă este respiraţia gură la gură, toate celelalte metode 
folosindu-se de rolul de cuşcă rigidă al toracelui. 


Pneumotoraxul, dacă este deschis, trebuie tratat ca o plagă 
toracică şi pansat, dacă se poate, cu un pansament care să etanşeze cât 
mai bine plaga şi să întrerupă comunicarea între cavitatea pleurală şi 
exterior. Calmarea durerilor va avea un rol important în creşterea 
amplitudinii respiraţiilor şi prevenirii insuficienţei respiratorii. Dacă 
pneumotoraxul este închis, va trebui urmărit în evoluţie şi, dacă devine 

sufocant, puncţionat în vederea evacuării. În orice caz, dacă există 
certitudinea unui pneumotorax cu perete toracic indemn sau fără 
comunicare cu exteriorul, este preferabil să fie puncţionat şi evacuat, fie 
şi parţial, eventual lăsat acul de puncţie pe loc pentru a-l transforma în 
pneumotorax deschis iatrogen decât să fie lăsat ca atare şi să se expună 
accidentatul la riscul de sufocare pe timpul transportului sau pe perioada 
cât aşteaptă salvarea, iar cel care acordă primul ajutor este ocupat cu alţi 
accidentaţi eventuali. Asta este valabil în condiţiile în care pulmonul de 
partea opusă este indemn şi funcţional. 


Hemotoraxul nu necesită, de regulă, evacuare la locul 
accidentului, pe de o parte pentru că sângerarea nu este (decât rar) atât 
de mare încât să provoace disfuncţie respiratorie, iar în cazul în care 
este, devine incomparabil mai importantă susţinerea volemică a 
accidentatului decât evacuarea  hemotoraxului, fenomenele de 
insuficienţă circulatorie dominând tabloul clinic. În condiţiile unui 
hemotorax, cu atât mai mult cu cât la percuție arată ca fiind masiv, este 
necesară instalarea în cel mai scurt timp a unei perfuzii pentru 
compensare volemică în caz de necesitate. Oricum, este bine să nu fie 
aşteptată necesitatea, pentru că aceasta se însoţeşte de scăderea 
presiunii de perfuzie tisulară şi face vena dificil sau chiar imposibil de 
puncţionat. 


Tamponada cardiacă, dimpotrivă, poate necesita puncţie 
evacuatorie la locul accidentului, deoarece cavitatea pericardică are un 
volum mult mai mic, iar fenomenele de tamponadă au o evoluţie rapidă, 
motiv din care nu trebuie aşteptate ci căutate semnele premonitorii 
descrise. De regulă, puncţia pericardică se va face după tehnica Marfan, 
pentru a nu crea, cu acest prilej, un pneumotorax iatrogen (prin execuţie 
incorectă a tehnicii Dieulafoy). 


Important este să se caute voletele costale, mai ales mobile, şi să 
se imobilizeze, pneumotoraxul şi tamponada cardiacă şi să se 
puncţioneze şi să se susţină funcţiile vitale pe durata aşteptării ambulanţei 
şi a transportului, instalându-se, minim, o perfuzie şi oxigenoterapie. 

Fracturile de stern, de obicei, sunt lipsite de gravitate şi calmarea 
durerilor este suficientă ca măsură de prim ajutor. Dacă sunt complicate 
cu deplasări osoase şi rupturi ale marilor vase, situaţia este extrem de 
gravă, primul ajutor constând în menţinerea funcţiilor vitale până la 
sosirea ambulanţei. Prognosticul este rezervat. 


Traumatisme abdominale Se întâlnesc mai frecvent în 
condiţii de război sau în accidente de muncă (Sstriviri, căderi de la 
înălţime) decât în accidentele de circulaţie sau sportive. În accidentele de 
circulaţie se întâlnesc mai des traumatisme abdominale la pietonii 
implicaţi şi incomparabil mai rar la pasageri vehiculelor. 


Principalele consecinţe ale traumatismelor abdominale se referă 
la perete sau la viscerele intracavitare. Traumatismele peretelui se pot 
însoţi de echimoze, excoriaţii, plăgi (penetrante în cavitatea peritoneală 
sau nu) sau seroame (în traumatismele prin impact tangential la perete). 
Plăgile abdominale  posttraumatice sunt rare datorită elasticităţii 
remarcabile a peretelui, care se deformează în sensul impactului fără să 
se rupă. Rarele plăgi întâlnite sunt produse de obiecte tăietoare 
(agresiuni) sau de traumatisme de violenţă extremă. 


Însoţite sau nu de plăgi, traumatismele abdominale pot da leziuni 
ale viscerelor intracavitare. Acestea sunt, de cele mai multe ori, fără 
leziuni remarcabile ale peretelui, fapt ce le permite să treacă, adesea, 
neobservate la un prim examen al accidentatului. Din acest motiv trebuie 
să se acorde o atenţie deosebită controlului abdomenului. 


Indiferent de modul în care se produce (traumatism prin lovire, 
strivire sau agresiune), indiferent dacă se produce în timp de pace sau de 
război, un traumatism abdominal poate fi urmat de una sau ambele dintre 
consecinţe: perforaţie de viscer cavitar cu peritonită generalizată 
subsecventă sau rupere de vas sanguin cu hemoragie internă 
(exteriorizată prin plagă sau nu). În oricare dintre aceste cazuri este 
important să fie căutate semnele clinice caracteristice pentru a nu le 
ignora (dată fiind marea lor gravitate). Astfel, cel care acordă primul ajutor 
va căuta semne de iritaţie peritoneală (durere abdominală intensă, 

apărare faţă de gestul palpator, uneori chiar contractură a peretelui, care 
nu poate fi învinsă la palpare - abdomen de lemn -, în cazul în care 
accidentatul este conştient şi poate să răspundă la comenzile noastre, 
acesta tinde să se mişte cât mai puţin, evită să tuşească, abdomenul nu 
urmăreşte mişcările respiratorii, orice schimbare de poziţie, activă sau 
pasivă, exacerbează durerea) sau de hemoragie internă (paloare, 
tahicardie, scădere şi lipsă de stabilitate a tensiunii arteriale, mai ales la 
schimbările de poziţie, stare de anxietate, însoţită de senzaţie de sete 
intensă, scăderea amplitudinii pulsului periferic, amețeli, etc.). 


Este important de menţionat faptul că, în cazul în care aceste 
două evenimente se combină se maschează unul pe celălalt, în sensul că 
scăderea reactivităţii organismului dată de hemoragia internă reduce 
manifestările locale abdominale ale sindromului de iritatie peritoneală. 
Oricum, starea traumatizatului, în asemenea cazuri, este departe de a fi 
liniştitoare, iar măsurile ce se impun, ca prim ajutor, sunt, relativ, limitate 
în ambele situaţii. De asemenea este bine să se aibă în vedere că 
traumatismele de coloană vertebrală însoţite de leziuni medulare pot 
mima contractura abdominală. 


În situaţiile de traumatisme cu leziuni ale peretelui, primul ajutor 
va îngriji plăgile şi celelalte leziuni superficiale, fără a se preocupa de 
profunzimea lor, nici de eventualele leziuni viscerale adăugate. În 
hemoragii interne se va face tot posibilul pentru întreţinerea funcţiilor 
vitale până la venirea ambulanţei. În momentul în care aceasta a sosit, 
primul gest este acela de instalare a unei căi de perfuzie (eventual două) 
prin care să se poată face o susţinere hidro-electrolitică şi hemodinamică 
eficientă până la momentul unei intervenţii chirurgicale care va regla 
situaţia. 


De reţinut este importanţa decelării semnelor de  iritaţie 
peritoneală şi de hemoragie internă, în cazul prezenţei acestora la 
accidentat, faptul că aceste semne nu reprezintă urgenţe terapeutice 
primordiale (nu sunt mai importante decât resuscitarea cardio- 

respiratorie) şi necesitatea transportării rapide a acestor traumatizaţi la un 
spital cu posibilităţi de a executa intervenţii chirurgicale abdominale. 


Traumatisme ale membrelor Se întâlnesc în toate tipurile 
de accidente (sportive, de muncă, de circulaţie) atât în timp de pace cât şi 
în timp de război. Acţiunea agentului vulnerant se poate exercita asupra 
părţilor moi ale membrelor precum şi asupra scheletului osos al 
membrelor şi bazinului. 


Leziunile părţilor moi se referă la plăgi, sindroame de strivire de 
importanţă mai mare sau mai redusă, excoriaţii, hematoame, seroame. 
Scheletul poate suferi fracturi sau fisuri, precum şi luxaţii sau entorse. 
Fracturile pot fi unice sau multiple, simple sau cominutive, angrenate sau 
deplasate. 


Indiferent de tipul şi localizarea leziunilor membrelor, acestea pot 
să se însoţească de leziuni ale vaselor sanguine sau limfatice, care se 
vor manifesta, fie prin apariţia unor hematoame sau seroame, fie prin 
hemoragii mai mult sau mai puţin importante. Diagnosticul fracturilor este 
mai dificil când acestea sunt închise şi fără deplasare şi mult mai simplu 
când sunt deschise sau deplasate. Semnele clinice de fractură trebuie să 
fie bine cunoscute (durere în punct fix, modificări ale continuității sau 
traiectoriei anatomice normale a osului, impotenţă funcţională, mobilitate 
nefirească într-o regiune fără articulaţii, prezenţa crepitaţiilor osoase la 
mobilizarea fragmentelor fracturare) pentru că primul ajutor în aceste 
cazuri are menirea de a reduce durerea resimţită de accidentat, precum 
şi de a scădea numărul şi importanţa sechelelor prin prevenirea 
complicaţiilor. 


În cazul traumatismelor de bazin trebuie ca, atât primul ajutor cât 
şi ambulanţa să intervină rapid, datorită riscului de dezvoltare a unor 
hematoame retroperitoneale importante şi cu ameninţare vitală directă şi 
rapidă. Semnul clinic simplu pentru recunoaşterea unei fracturi de bazin 
este durerea la compresiunea exercitată pe spinele iliace antero- 
superioare simultan, cu accidentatul în decubit dorsal. Dacă această 
manevră nu este dureroasă se poate executa aceeaşi compresiune pe 

marile trohantere, cu bolnavul în aceeaşi poziţie, cu o mişcare care tinde 
să apropie cele două eminenţe. Dacă ambele manevre sunt nedureroase, 
o fractură de bazin este puţin probabilă, una gravă fiind, aproape, 
exclusă. 


Primul ajutor în traumatismele membrelor se acordă pe etape, 
eşalonat, în funcţie de tipul de leziune întâlnită. Prima urgenţă este 
oprirea hemoragiilor importante. Aceasta se realizează prin aplicarea unui 
garou sau a unui pansament compresiv, respectând toate regulile 
descrise la capitolul de hemostază. Apoi se imobilizează eventualele 
fracturi, după care se pot îngriji leziunile de importanţă mai redusă (plăgi, 
excoriaţii, entorse, luxaţii, etc.). 


Imobilizarea fracturilor are rolul de a reduce durerea pe care o 
simte pacientul prin solidarizarea segmentelor fracturare, fapt ce 
diminuează sau anulează deplasarea lor relativă şi durerea provocată de 
aceasta. În asemenea situaţii calmarea durerilor provocate de fractură 
este una din măsurile importante, aceasta îmbunătăţind starea generală a 
bolnavului şi complianţa acestuia fată de gesturile de prim ajutor şi 
transport. 


Pentru imobilizarea focarului de fractură se vor folosi atele care 
să aibă o lungime suficientă încât să cuprindă o articulaţie de o parte şi 
de alta a fracturii. În varianta lor standard atelele sunt scândurele sau 
structuri din sârmă împletită suficient de moi pentru a fi modelate la forma 
membrului de imobilizat, dar suficient de rigide pentru a asigura o 
imobilizare corectă. Dacă salvatorul nu are la îndemână asemenea atele 
standard, se pot folosi orice bare sau segmente de material rigid 
(scânduri, crengi de copac, bare de fier, burlane de tablă, etc.). Atât 
atelele standard cât şi cele improvizate se vor matlasa cu vată şi se vor 
acoperi cu tifon sau altă țesătură pentru a nu fi jenante pentru părţile moi. 
După ce au fost pregătite, atelele se aplică, în număr de trei (pentru a 
acoperi trei feţe ale membrului fracturat), realizând o cât mai bună 
conţinere a membrului şi, prin aceasta, o cât mai bună imobilizare. Atelele 
vor fi solidarizate cu membrul fracturat prin depunerea de ture de faşă 

succesive în jurul atelelor şi a membrului, de aşa manieră încât, la 
sfârşitul imobilizării, atelele să nu se mai deplaseze față de membru, iar 
membrul imobilizat să poată fi mişcat fără exacerbarea durerilor 
accidentatului. 


Dacă fractura este deschisă aceasta se va imobiliza, iar locul de 
exteriorizare a fragmentului osos se va acoperi cu un pansament steril. 
Plaga va fi tratată ca orice altă plagă, făcându-se tot posibilul pentru a 
limita contaminarea microbiană, iar în cazul în care aceasta există, deja, 
se vor lua măsuri pentru a limita extinderea ei. 


De reținut este necesitatea diagnosticării fracturilor şi a 
hemoragiilor, imperativitatea imobilizării fracturilor şi a hemostazei 
provizorii, fără a uita importanţa calmării durerilor traumatizatului. 

Pentru efectuarea intervențiilor chirurgicale, de la cele mai simple 


la cele mai complicate, pe lângă alte multiple dotări şi materiale sanitare 
sunt necesare variate instrumente chirurgicale. În decursul timpului au 
fost imaginate şi produse instrumente tot mai perfecţionate şi mai 
adaptate necesităţilor operatorii. Astfel încât dispunem de multiple şi 
variate instrumente chirurgicale. Pentru cunoaşterea lor, impusă de 
necesităţile de utilizare, le vom prezenta pe cele mai frecvent folosite. 
Prezentarea poate fi făcută după diferite criterii: 


> 


specialitate chirurgicală (chirurgie generală, chirurgie toracică, 
chirurgie cardio-vasculară, chirurgie minim invazivă, urologie, 
obstetrică-ginecologie, ortopedie, ORL, oftalmologie, stomatologie); 
modul de folosire (uzual sau special); 


scopul folosirii (pentru fixarea câmpurilor, explorare, tăiere, apucarea 
şi manevrarea ţesuturilor, facilitarea accesului, hemostază, sutură); 


durata folosirii (reutilizabile sau de unică folosinţă); 


locul folosirii (truse cu destinaţie precisă: pentru prim ajutor, pentru 
cabinetele medicilor de familie, pentru ambulatoriile diferitelor 
specialităţi chirurgicale, pentru diferitele tipuri de intervenții 
chirurgicale) 

în fine, trebuie menţionat şi tipul de abord, clasic sau videoscopic, 
întrucât majoritatea instrumentelor din chirurgia clasică au 
corespondente în instrumentarul de chirurgie laparoscopică 

Instrumente de secţionare a ţesuturilor 


bisturiul clasic şi derivatele lui: bisturiul cu lamă detaşabilă şi bisturiul 
de o singură utilizare, bisturie de forme particulare; 


cutitul de amputaţie de forme şi dimensiuni diferite; 


foarfecele chirurgical drept sau curb, cu vârf bont sau ascuţit, de 
dimensiuni diferite; 


osteotoame; 

dălţi; 

fierăstraie tip lamă cu sau fără cadru, tip Gigli, electrice, pneumatice; 
bisturiul electric pentru secţionare şi hemostază; 

bisturiul cu ultrasunete; 


bisturiul cu laser. 


Instrumente de explorare 


sonda canelată 
stiletul butonat 
exploratoare cu olivă 


histerometru 


Instrumente de apucat şi manevrat 
țesuturile 


pense anatomice cu şi fără dinţi 
pense chirurgicale 

pensă “în inimă” 

pense Babckok 

pensă “în dinţi de şoarece”- Chaput 
pense coprostatice drepte şi curbe 


pense anastomotice — Line-Thomas 

> pense,înL” 


Instrumente de hemostază 


pense Péan drepte şi curbe 
pense Kocher drepte şi curbe 
pense Mosquito 

pense Halsted 

pense Guyon 

pense Satinski 


YVYvV yYv Y Yv yYv V 


pense tip “buldog”- Dieffenbach 


Instrumente de îndepărtat planurile 


depărtătoare Farabeuf 


v 


valve de forme şi dimensiuni diferite 


>  depărtătoare autostatice de diferite tipuri (Gosset, Dartigues, 
Finochetto, Collin) 


>  dilatatoare anale 
specul vaginal 


Instrumente de sutură 


ace tip Hagedorn rotunde şi triunghiulare 
ace traumatice 

agrafe metalice de diferite tipuri 

portace Mathieu 

portace Hegar 


YVYvV yYv yYv yYv VY 


staplere reîncărcabile sau de unică folosinţă, pentru suturi mecanice 
liniare sau circulare 

